
CAPITOLUL I 


Gaura de şobolani pe care o închiriasem ca birou se afla la al 
şaselea etaj al unui imobil dărăpănat din fundătura în care se 
termina San Luis Beach. Din zori până-n noapte, zgomotul 
circulaţiei din cartierele periferice şi urletele copiilor ce se 
certau în casele cu chirie ieftină de pe cealaltă parte a străzii, 
pătrundeau prin fereastra deschisă într-o zarvă necontenită. Ca 
loc potrivit pentru efort intelectual, era aproape tot atât de 
indicat ca şi creierului unei figurante dintr-o cafenea dubioasă. 

lată de ce-mi puneam capul la contribuţie numai noaptea şi, 
de cinci nopţi, stăteam singur la birou spărgându-mi capul ca să 
găsesc un mijloc să ies din mizerie. Dar eram pe drojdie şi o 
ştiam. Nimic de făcut ca să scap din încurcătură. Şi pe deasupra 
îmi mai şi trebuiseră două şedinţe de tratament cu celule 
cenuşii pentru a ajunge la concluzia asta, înainte de a mă hotărî 
să încetez cheltuielile şi să renunţ la tot. 

Am luat hotărârea asta la ora unsprezece şi zece, într-o caldă 
noapte de iulie, exact la un an şi jumătate după ce mă 
instalasem la San Luis Beach. Şi pentru că tocmai luasem 
hotărârea asta, trebuie să beau în cinstea ei; priveam sticla în 
lumina lămpii ca să mă conving că şi la birou cămara cu provizii 
era tot atât de goală pe cât mi-erau buzunarele, când am auzit 
paşi pe scară. Celelalte birouri de pe etajul meu şi de la etajele 
de dedesubt erau închise pe timpul nopţii. Le încuiau pe la şase 
după-amiază şi rămâneau aşa până a doua zi dimineaţa la ora 
nouă. La ora aia doar eu şi şoarecii ne mai găseam în tot blocul, 
iar şoarecii o zbughiseră în găurile lor când scara începu să 
scârţâie sub greutatea paşilor. 

Singurii vizitatori pe care-i avusesem luna trecută au fost 
poliţiştii. Părea puţin probabil ca inspectorul principal Redfern să 
vină la ora asta, dar nu se ştie niciodată. Redfern avea iniţiative 
ciudate şi poate găsise un mijloc ca să se debaraseze de mine. 

Avea pentru mine tot atâta afecţiune cât pentru un şarpe cu 
clopoței şi poate încă şi mai puţină; şi dacă ar fi putut să mă 
azvârle din oraş, chiar şi la ora unsprezece noaptea, i-ar fi 
convenit de minune. 

Pe culoar, paşii se apropiau. Nu erau grăbiţi: paşi înceţi şi 
numărați, paşi grei! 


Geamul mat al uşii luminat de becul de pe culoar, se întunecă 
când Omul Zăpezilor se opri în faţa el. Umbra era imensă. 
Umerii depăşeau lăţimea geamului. 

Nişte unghii ciocăniră uşor, mânerul uşii se răsuci şi aceasta 
se deschise în timp ce eu îndreptam spre ea lampa de birou. 

Omul care stătea în prag părea tot atât de mare ca un camion 
de două tone. Era tot atât de îndesat pe cât era de lat, faţa îi era 
rotundă ca o minge, iar pielea, roz şi tare, întinsă de grăsimea 
de sub ea. O mustață neagră, subţire ca un fir de aţă, se desenă 
sub un nas ca un cioc de cârtiţă şi nişte ochi mici şi negri mă 
ţintuiau pe deasupra a două piscuri de grăsime, ca nişte prune 
trase în zahăr de glazură. Trebuie să fi avut vreo cincizeci de 
ani, nu mai mult. Avea gâfâiala aceea caracteristica obezilor. Pe 
capul ca un bostan avea o pălărie mare, neagră care atingea 
rama de sus de la tocul uşii şi trebui să se întoarcă puţin pieziş 
ca să poată intra în birou. Un guler de astrahan îi împodobea 
pardesiul lung foarte strâns pe talie şi era încălţat cu pantofi 
lustruiţi impecabil, cu o talpă groasă de vreo patru centimetri. 

— Domnul Jackson? 

Vocea îi era răguşită, aspră dar ascuţită. Nici vorbă de glasul 
pe care te-ai fi aşteptat să-l auzi ieşind din adâncul unui trup pe 
care-l trambala pe nişte picioare groase ca două trunchiuri de 
copac. 

Ridicai capul. 

— Domnul Floyd Jackson? întrebă el. 

Încuviinţai din cap. 

— Ah! 

Înaintă în cameră şi închise uşa fără să se întoarcă. 

— lată cartea mea de vizită, domnule Jackson. 

Lăsă să cadă o carte de vizită pe sugativa mapei de birou. 

El, eu şi biroul umpleam întreaga cameră şi aerul din încăpere 
începu să se zbată ca să nu se sufoce. 

Privii cartea de vizită fără să fac o mişcare. Nu-mi indica nimic 
altceva decât numele lui. Nici o adresă; nimic care să-mi spună 
cine era. Doar două cuvinte: Cornelius Gorman. 

In timp ce priveam cartea de vizită, trase un scaun şi se aşeză 
lângă birou. Acum că stătea jos, parcă era mai mult loc în 
cameră, nu mult mai mult, dar destul pentru ca aerul să poată 
circula. 

Işi împreună mâinile grase pe măciulia bastonului. Un 


diamant, o idee mai mic decât un mâner de uşă, scânteie ca o 
baliză la degetul său mic. Cornelius Gorman era poate un tip cu 
afaceri necurate, dar avea bani. li miroseam, şi când e vorba de 
adulmecat bani, am un miros foarte fin. 

— M-am informat despre dv., domnule Jackson, spuse el, şi 
ochii lui mici îmi scormoneau faţa. Se pare că sunteţi un tip 
ciudat. 

Nu spusei nimic; aşteptam şi mă întrebam de fapt cât aflase 
despre mine. 

— Mi s-a spus că sunteţi abil şi viclean; foarte, foarte viclean; 
şi că lucraţi cu fineţe, continuă omul cel gras cu vocea răguşită. 
Sunteţi inteligent, se spune, şi nu prea cinstit. Sunteţi un tip fără 
scrupule, domnule Jackson, dar aveţi curaj, aplomb şi sunteţi un 
dur. 

Imi surâse de după diamantul său şi mă surprinsei gândindu- 
mă la o cobră ascunsă într-un tufiş: o cobră grasă pusă pe şotii, 
dar periculoasă. 

— Se pare că sunteţi la San Luis Beach de optsprezece luni, 
continuă el. Înainte aţi lucrat ca detectiv la Agenţia mutuală de 
Credit din New York de unde vi s-a cerut să vă daţi demisia în 
urma unor şantaje apoi aţi devenit anchetator la Asociaţia de 
protecţie a hotelurilor de unde, în urma unor încasări 
frauduloase, a trebuit să vă daţi din nou demisia. După ce v-aţi 
despărţit de femeia care vă întreținea - una printre multe altele, 
mi s-a spus - v-aţi hotărât să deveniți liber profesionist şi v-aţi 
făcut detectiv particular obţinând o autorizaţie de la Procurorul 
statului, graţie unui fals certificat de viaţă exemplară şi bune 
moravuri, şi aţi venit la San Luis Beach pentru că este un oraş 
bogat şi concurenţa era neglijabilă. După un timp în care aţi 
lucrat cinstit în anchete de divorţ aţi făcut din nou şantaj şi s-a 
făcut o anchetă. Dar sunteţi foarte viclean, domnule Jackson, şi 
aţi ştiut să evitaţi necazurile serioase. Acum poliţia vrea să vă 
dea afară din oraş. Vă face viaţa grea. V-a suprimat brevetul şi 
v-a adus în stare de şomaj: cel puţin aşa crede poliţia; dar 
dumneavoastră şi cu mine suntem mai în măsură să apreciem. 

Cu toate că încă încercaţi să lucraţi ca detectiv particular, nu 
puteţi să vă faceţi nici publicitate şi nici să vă puneţi numele pe 
uşă. Poliţia vă urmăreşte, şi dacă află că continuaţi să exersaţi o 
profesiune care vă este interzisă, v-ar obţine condamnarea. 

Până acum, cu toate că aţi răspândit zvonul printre prietenii 


dv., patroni de tripouri, că acceptaţi clienţi fără să puneţi 
întrebări, nimeni n-a recurs la serviciile dv. şi aţi rămas fără un 
sfanţ. De cinci nopţi încercaţi să vă hotărâți dacă trebuie să 
rămâneţi sau să plecaţi. Aţi hotărât să plecaţi. Este exact 
domnule Jackson? 

— Exact, spusei eu, instalându-mă mai confortabil în fotoliu. 

Curiozitatea mea era trează. Era ceva la acest Bouboule 
Gorman, care mă fascina. Poate se ocupa cu afaceri dubioase; 
sau poate încerca să mă dea gata cu diamantul lui pe care-l juca 
în lumina becului; dar nu-mi era de ajuns o pălărie de 
melodramă şi de un diamant de cinci mii de mangafoţi ca să-mi 
pot face o idee despre personaj. Ochii lui negri mă puneau în 
gardă că avea reacţii bune şi se prindea repede la chestii 
parşive. Gura lui îl trăda. Buzele sale erau tot atât de cărnoase 
ca muchia unei coli de hârtie. Mi-l imaginam stând la soare şi 
privind o coridă. Probabil că era fericit când calul era luat în 
coarne. Asta era genul gagiului. Un cal cu măruntaiele vărsate, 
asta-i plăcea lui. Cu toate că era gras, era al naibii de puternic, 
şi-mi dădeam seama că dacă mâinile lui s-ar fi înfipt vreodată în 
gâtul meu, mi-ar buşi borşul pe urechi. 

— Nu lăsa totul baltă, domnule Jackson. Am de lucru pentru 
dumneata. 

Urmă o tăcere care dură cam tot atât cât să faci o dusă şi o 
venită pe culoar. 

— Ce fel de muncă? întrebai. 

— Ceva riscant şi scârbos, domnule Jackson. Cu siguranţă că- 
ţi va conveni. 

Îi rumegai spusele. La urma-urmei, ştia ce cumpăra. 

— Şi de ce m-ai ales tocmai pe mine? 

— Tocmai pentru că este o astfel de treabă. 

Chestiunea părea clasată. 

— Hai, explică-te, spusei. Sunt de vânzare. 

Gorman lăsă să-i scape un oftat de uşurare. Fără îndoială că 
se aşteptase să aibă dificultăţi cu mine, dar ar fi trebuit să ştie 
că nu aş fi dat bătaie de cap posesorului unui diamant de cinci 
mii de dolari. 

— Lasă-mă să-ţi povestesc o întâmplare aşa cum mi-a fost ea 
povestită astăzi, zise el, şi apoi am să-ţi spun ce vreau să-ţi cer 
să faci. 

Îmi mai răsuflă o dată în nas şi continuă: 


— Sunt impresar. Mă ocup de interesele câtorva mari staruri 
şi de cele ale unei puzderii de stele mai mici. Printre ultimele, se 
află o tânără specializată în reprezentații la persoane 
particulare. Se numeşte Veda Rux şi face streep-tease. Numărul 
ei e bun, altfel nu m-aş ocupa de ea. O face cu artă. 

Mă privi pe deasupra diamantului său şi mă străduii să par 
convins, dar nu cred să fi reuşit. 

— Noaptea trecută, d-ra Rux şi-a făcut numărul la un dineu cu 
oameni de afaceri dat de dl. Lindsay Brett, la el acasă. 

Micii lui ochi negri se îndreptară dintr-o dată de la diamant, 
spre chipul meu: 

— Poate aţi auzit vorbindu-se de el? 

Am făcut semn că da. Brett avea o mare proprietate pe Ocean 
Rise, acolo unde se ascund milionarii. Trebuie bani ca să 
locuieşti pe bulevardul ăla; bani, nu glumă. Şi Brett avea, avea 
bani; avea iaht, trei maşini, cinci grădinari şi o slăbiciune pentru 
blondele tinere şi apetisante. 

Când nu era ocupat cu recepţiile, cu beţiile, sau cu blondele, 
scotea teancuri de mangafoţi din două companii petroliere şi 
dintr-o reţea de mari magazine care se întindeau din San 
Francisco până la New York. 

— Când d-ra Rux şi-a terminat numărul, Brett a invitat-o să se 
alăture oaspeţilor, continuă Gorman. În timpul seratei, el i-a 
arătat ei şi invitaţilor, câteva dintre preţioasele lui antichităţi. 
Cumpărase de curând un pumnal lucrat de Cellini. Când a 
format cifrul ca să deschidă seiful, d-ra Rux, care stătea foarte 
aproape, şi-a notat combinaţia fără să-şi dea seama de ceea ce 
face. Are, şi cred că nu greşesc, o memorie extraordinară. A fost 
foarte impresionată de pumnalul acela. Mi-a spus că este cel 
mai frumos lucru pe care l-a văzut vreodată. 

Până aici, nu prea vedeam ce rol aveam eu în toată afacerea 
asta. Mi-era poftă de un whisky. Mi-era somn. Dar nu aveam un 
sfanţ, eram reţinut de Gorman şi trebuia să fiu la înălţime. Am 
început să mă gândesc iarăşi la diamantul lui. 

— Mai târziu, când cea mai mare parte a invitaţilor a plecat, 
Brett a condus-o pe d-ra Rux în camera sa. Se stabilise dinainte 
ca ea să rămână peste noapte la Brett, invitaţii urmând să plece 
abia spre dimineaţă. Rămas singur cu ea, Brett i-a făcut 
avansuri, crezând-o probabil, frivolă. Ea, însă, l-a respins. 

— Şi la ce se aştepta, mă rog? întrebai eu cu iritare în glas. 


Când o femeie face un număr de streep-tease, asta îi atrage 
automat astfel de propuneri. 

El nu luă în consideraţie întreruperea mea şi continuă: 

— Brett se enervă şi între ei se dădu o luptă scurtă. El îşi 
pierdu controlul nervilor şi cine ştie ce s-ar fi putut întâmpla 
dacă doi dintre invitaţii lui n-ar fi venit să vadă de unde vine tot 
zgomotul ăla. El i-a reproşat că l-a făcut de râs faţă de prieteni 
şi a ameninţat-o că o să i-o plătească. Era cumplit de nervos 
încât d-ra Rux s-a înspăimântat. Cu siguranţă că nu erau vorbe 
goale. 

Începeam să-mi pierd răbdarea. Din partea mea putea s-o fi 
cocoşat din bătaie. O femeie care se dezbracă în faţa unei 
bande de chefilii cu ochii cât cepele, nu-mi trezeşte simpatia. 

— După ce, în sfârşit, a adormit, continuă Gorman, a avut un 
vis. 

Aici se întrerupse, scoase din buzunar un port-ţigaret de aur, 
îl deschise şi-l puse pe masă. 

— Văd că vrei să fumezi domnule Jackson. 

Îi multumii, căci dacă era ceva de care îmi era poftă în afară 
de un păhărel de alcool, asta era o țigară. 

— Visele ei fac şi ele parte din toată povestea asta? întrebai 
eu, aruncând chibritul pe jos ca să-i ofer şi lui puţină companie, 
lângă celelalte. 

— În vis se făcea că ea coboară scara, deschide seiful, ia 
sipetul în care era stiletul şi lasă în locul lui, pudriera. 

O furnicătură îmi urcă pe şira spinării până în vârful capului. 
Rămăsei stană. Expresia de lingură de supă pe care mi-o luasem 
nu se schimbă, dar în cap prinse să-mi zbârnâie o sonerie de 
alarmă. 

— După visul ăsta se trezi imediat. Era ora şase. Hotări să 
plece înainte ca Brett să se trezească. Îşi strânse lucrurile în 
viteză şi-o şterse. Nimeni n-a văzut-o plecând. Abia azi după- 
amiază deschizându-şi valiza găsi la fundul ei pumnalul lucrat 
de Cellini. 

Îmi trecui mâna prin păr, suspinând după un strop de whisky. 
Soneria de alarmă continua să-mi zbârnâie-n cap. 

— Şi pariez că nu-şi mai găsea pudriera, făcui eu, pentru a-i 
arăta că-l urmăream cu atenţie. 

Mă privi cu gravitate. 

— Exact, domnule Jackson. Şi-a dat seama pe loc ce s-a 


întâmplat. Când e preocupată sau îi rămâne gândul la ceva, 
merge dormind. Luase pumnalul lui Cellini dormind. Visul ei nu 
fusese vis. Se petrecuse aievea. 

— Şi de ce nu se duce să predea pumnalul la poliţie şi să 
povestească ce s-a întâmplat? întrebai eu. Poliţia ar aranja totul 
cu Brett. 

— Nu-i aşa uşor. Brett a ameninţat-o. E un tip respingător 
când e în şucăr. D-ra Rux se teme să nu depună plângere 
împotriva ei. 

— Nu şi în cazul în care ar preda pumnalul la poliţie. Asta ar 
dărâma orice acuzaţie. 

— Dar Brett ar putea susţine că după ce a furat pumnalul, d- 
ra Rux şi-a dat seama că nu-l poate vinde. 

— Atunci nu i-ar rămâne decât să-l predea poliţiei inventând 
toată povestea asta cu somnambulismul. 

— Dar pudriera ar confirma povestea cu somnambulismul. Nu 
ar fi lăsat-o în seif decât dacă ar fi fost nebună sau 
somnambulă. 

— Dar dacă Brett, pentru ca să se răzbune pe ea, va nega că 
pudriera a fost lăsată în seif? 

Stinsei cu regret mucul de ţigară. De zile întregi nu mai 
avusesem o asemenea stare de bine de la o ţigară. 

— Şi de ce nu ar transforma în bani acest pumnal dacă este 
aşa de preţios pe cât zici? 

— Pentru că este unic. În viaţa sa, Cellini n-a cizelat decât 
două pumnale. Unul se află la Palatul de Oficii, celălalt aparţine 
lui Brett. Nu există nici un negustor în toată lumea care să nu 
ştie că acum Brett este în posesia pumnalului. Şi el nu poate fi 
vândut decât dacă cel care ar face-o ar fi însuşi Brett. 

— Bine, atunci lasă-l să depună plângere. lar ea să-şi facă 
numărul pe dezbrăcatelea în faţa juraţilor şi va avea câştig de 
cauză. N-or s-o condamne niciodată. 

Până şi la asta avea răspuns. 

— D-ra Rux nu-şi poate permite o astfel de publicitate. Dacă 
Brett va depune plângere, va fi imposibil de evitat ca ziarele să 
nu vorbească despre afacerea asta. Şi cariera ei ar fi distrusă. 

Renunţai. 

— Bine. Care-i soluţia? Brett depune plângerea? 

Gorman surâse. 

— Aici e aici, domnule Jackson. Brett a plecat la San Francisco 


azi, în zorii zilei. Se întoarce poimâine. El nu ştie că pumnalul nu 
se mai află în seif. 

Ştiam ce urmează, dar vroiam să mi-o spună el cu gura lui. 

— Ei bine, şi atunci noi ce facem? spusei eu. 

Drept răspuns se trecu la fapte. Gorman scoase din buzunarul 
interior un teanc de bani cam de grosimea unei saltele. Scoase 
din el zece hârtii de o sută de dolari pe care le puse în evantai 
pe masă. Banii erau noi şi foşnitori, şi mai că nu miroseau a 
cerneală. Chestie de fineţe de miros. Bănuisem de la început că 
era plin de lovele, dar nici chiar în halul ăsta. 

Îmi trăsei scaunul în faţă şi contemplai biletele mai de 
aproape. În afară de faptul că se aflau în partea de masă 
dinspre el şi nu în cea dinspre mine, nu li se putea reproşa 
nimic. 

— AŞ vrea să recurg la serviciile dumitale, domnule Jackson, 
spuse el coborând glasul. Vă interesează acest onorariu? 

Spusei da cu o voce pe care n-o recunoscui ca fiind a mea, și- 
mi trecui mâna prin păr ca să-mi dau seama dacă nu 
rămăsesem fără partea de sus a ţestei. La vederea banilor, 
tensiunea îmi urcase ca o rachetă cu reacţie. 

Dintr-un alt buzunar, scoase un sipet din piele roşie, îl 
deschise şi-l împinse spre mine. Clipii des din ochi în faţa 
pumnalului din aur strălucitor aşezat pe o pernuţă de satin alb. 
Era lung de vreo treizeci de centimetri, acoperit în întregime de 
încrustaţii fine şi complicate reprezentând flori şi animale, iar în 
capătul mânerului era montat un smarald mare cât o nucă. Era 
un obiect de valoare pentru cei cărora le plac jucăriile frumoase: 
nu era cazul meu. 

— Este pumnalul şlefuit de Cellini, spuse Gorman, şi acum 
vocea îi era numai miere. Ceea ce aş dori de la dumneata, ar fi 
să-l pui la loc în seiful lui Brett şi să iei de acolo pudriera 
domnişoarei Rux. Îmi dau foarte bine seama că ceea ce-ţi cer 
este puţin imoral, şi că vei avea practic rolul unui spărgător, dar 
de fapt nu vei fura nimic, domnule Jackson, şi apoi cred că 
onorariul este pe măsura riscului. 

Ştiam că n-ar fi trebuit să intru în afacerea asta nici cu 
gândul. Soneria de alarmă continua să-mi bâzâie în cap şi mă 
avertiză că quintalul ăsta de carne proaspătă mă lua drept un 
imbecil. 

Eram convins că toate balivernele astea: pumnalul lui Cellini, 


dansatoarea somnambulă, pudriera din seif, erau cusute cu aţă 
albă şi n-ar fi umplut nici măcar golul de imaginaţie dintre fălcile 
unui cleşte de scos cuie. Ar fi trebuit să-i spun să se care şi să se 
arunce dracului într-un lac, ba chiar în două lacuri dacă într-unul 
singur n-ar fi încăput. Ce n-aş da s-o fi făcut! Aş fi scăpat de o 
grămadă de buclucuri şi de urmărire pentru asasinat. Dar 
doream alea zece bancnote cu o ardoare ce-mi răscolea 
măruntaiele şi-mi închipuiam că sunt dat naibii de şmecher încât 
să le fac jocul în felul meu şi să mă pun la adăpost. 

Dacă n-aş fi fost pe geantă, dacă n-aş fi fost într-o situaţie 
fără ieşire, dacă n-ar fi fost Redfern care să mă încolţească, ar fi 
fost poate altfel. Dar, la ce bun să mai înşir atâtea? 

l-am spus că accept. 


CAPITOLUL II 


Acum că mă adusese până la ceea ce s-ar putea numi 
„semnătură” Gorman n-avea să-mi dea ocazia să-mi schimb 
hotărârea. Mi-a spus că are nevoie de mine, la el acasă, chiar 
atunci. Am acceptat să merg cu el. Dar, înainte de a pleca, am 
avut împreună o mică discuţie despre bani. El nu vroia să-mi 
plătească decât la urmă, dar eu nu vedeam lucrurile la fel. Până 
la urmă am pus mâna pe două din bancnote, şi l-am convins să- 
mi mai scape alte două înainte de a trece la treabă. Celelalte 
şase urma să le primesc după ce-i aduceam pudriera. 

Pentru a-i arăta clar că încrederea mea în el nu mergea mai 
departe decât aş fi putut să arunc, cu o singură mână, cele o 
sută douăzeci de kile pe care le avea, am pus cele două 
bancnote într-un plic împreună cu un mesaj pentru directorul 
băncii mele şi, coborând în stradă, l-am pus la cutia de poştă. 
Cel puţin, dacă încerca să mă fenteze, nu mai avea nici o şansă 
să pună laba pe cei două sute de dolari. 

Un Packard rablagit, zdrăngăni de-a lungul trotuarului până în 
faţa clădirii. Mă aşteptam la ceva negru, lucios şi aerodinamic 
care să se potrivească cu diamantul, dar grămada asta de fier 
vechi era o surpriză. 

Am tinut-o tot într-un zdrăngănit pe Bulevardul Oceanului apoi 
ne-am angajat pe un drum care şerpuia la poalele munţilor ce 
încercuiesc oraşul pe jumătate. 

Am mers o vreme pe serpentine, apoi am luat-o printr-un 
defileu şi am continuat pe un drum de pământ mărginit de 


tufişuri dese. 

Tocmai mă gândeam la salata de minciuni ale lui Gorman şi 
că, de fapt, el ţinea cu orice preţ să aibă ceva anume care se 
afla în seiful lui Brett, că nu avusese curajul să mi-o spună 
deschis şi că, deşi îi acceptasem banii, nu aveam de gând să fac 
chiar orice dacă aveam o cât de mică îndoială că asta m-ar pune 
în pericol, când maşina viră brusc şi intră pe sub un portal 
strâmt din care pornea o alee abruptă. O clipă mai târziu făcu 
un viraj şi zării nişte ferestre luminate suspendate în gol. 

Era atât de întuneric încât nu desluşeam nici măcar conturul 
casei, iar de jur-împrejurul nostru totul era calm, nemişcat şi 
fără suflare: te simţeai la fel de singur ca în celula 
condamnaților la moarte din închisoarea Saint Quentin. 

Maşina se opri într-un scrâşnet de cauciucuri pe prundiş în 
clipa în care lumina de la intrare se aprindea. 

Când şoferul cobori să-l ajute pe Gorman să se dea jos din 
maşină, îi zării o clipă faţa şi nasul lui coroiat, buzele lui groase 
făcură să vibreze o strună în memoria mea. Il mai văzusem 
undeva dar nu reuşeam să-l situez. 

— Du maşina de aici, mormăi Gorman. Şi adu-ne apoi nişte 
sandwich-uri, şi vezi să te speli pe mâini înainte de a te atinge 
de pâine. 

— Bine domnule, spuse şoferul aruncându-i lui Gorman o 
privire care ar fi trebuit să-l ucidă pe loc. 

Nu era greu să-ţi dai seama că-l ura pe Gorman. Mă gândii că 
pot profita de treaba asta. Când joci un joc ca cel pe care-l 
jucăm eu, e bine să ştii cine contra cui este. 

Gorman deschise uşa şi pătrunserăm într-un hol mare în 
capătul căruia se afla o scară largă ce ducea la camerele de sus. 
În stânga, o uşă dublă se deschidea într-o sală mare. Nici un 
valet nu venise să ne întâmpine. 

— Intraţi, d-le Jackson, spuse el. Vă rog să vă simţiţi ca acasă. 

Am intrat împreună cu el şi mergând alături mă simţeam ca 
un remorcher care trage după el un transatlantic. Era o cameră 
mobilată frumos şi cu gust. 

Un bărbat zvelt, îmbrăcat elegant, se ridică dintr-unul din 
fotoliile de piele roşie aşezate lângă fereastră. 

— Dominique, ţi-l prezint pe d-l Floyd Jackson, spuse Gorman. 
D-1 Dominique Parker, asociatul meu. 

Ochii mi se scurgeau după sticlele cu băuturi înşirate pe 


servantă, totuşi, plin de amabilitate, l-am salutat înclinând 
capul. 

Domnul Parker nici măcar nu şi-l clinti. Mă privi, iar; buzele îi 
schiţară o grimasă; n-avea nici pe departe un aer prietenos. 

— Ah da, detectivul! spuse el rânjind, şi îşi privi unghiile, aşa 
cum fac femeile când vor să-ţi dea de înţeles că eşti pus pe 
liber. 

M-am sprijinit de unul dintre fotolii şi l-am privit. Era mare şi 
zvelt iar părul de culoarea mierii era dat pe spate şi uns cu ulei. 
Avea o faţă lungă, ochi de un albastru spălăcit şi o bărbie în linii 
blânde care i s-ar fi potrivit mai degrabă unei femei. După 
ridurile de sub ochi şi pielea puţin cam moale a gâtului îmi dădui 
seama că n-o să se mai întâlnească niciodată cu cei patruzeci 
de ani trecuţi. 

Cei cărora le plac tipii efeminaţi, l-ar fi putut găsi elegant. 
Gorman se instalase în faţa şemineului şi mă privea absent ca şi 
cum începuse să se plictisească de mine. 

— Vrei să bei? întrebă Gorman. Nu crezi c-ar trebui să-l 
tratăm pe d-l Jackson? 

— Să-şi ia singur de băut, răspunse sec Parker. Nu obişnuiesc 
să-i tratez pe servitori. 

— Deci asta sunt eu? Un servitor? 

— N-ai fi fost aici dacă n-ai fi fost plătit, iar asta face din 
dumneata un servitor, îmi răspunse el cu vocea sa 
dispreţuitoare. 

— Exact. 

M-am dus la servantă şi mi-am turnat suficient de mult lichid 
cât să scufund şi-o barcă. 

— Deci sunt tratat la fel ca şi tipul căruia i s-a spus să se spele 
pe mâini. 

— N-aş vedea nici un inconvenient, dacă ai vorbi doar când 
eşti întrebat, spuse el cu faţa schimonosită de furie. 

— Nu te enerva, Dominique, spuse Gorman. 

Vocea răguşită şi aspră avu efect asupra lui Parker care se 
aşeză la loc în fotoliu şi-şi plecă privirea spre unghii. Urmă o 
tăcere scurtă. 

Mi-am luat paharul, l-am ridicat în semn de salut pentru 
Gorman şi l-am dat pe gât. Whisky-ul avea tot atâtea carate ca 
şi diamantul. 

— S-a aranjat? întrebă deodată Parker fără să-şi ridice 


privirea. 

— Mâine seară, zise Gorman. Explică-i despre ce-i vorba. Eu 
mă duc să mă culc. 

Apoi către mine, ţintindu-mă cu un deget gros cât o banană: 

— D-1 Parker îţi va spune tot ceea ce trebuie să ştii, domnule 
Jackson. Bună seara. 

Îi spusei bună seara. 

Ajuns la uşă, se întoarse să mă privească o ultimă dată. 

— Aş vrea să te înţelegi cu dl. Parker. Se bucură de toată 
încrederea mea. Ştie ce e de făcut, şi ceea ce-ţi va spune 
echivalează cu un ordin din partea mea. 

— De acord, spusei. 

— Haideţi, daţi-i drumul! spusei eu lăsându-mă să cad într-un 
fotoliu. Mi-aţi câştigat şi mie încrederea. 

— N-avem nevoie de glumele dumitale, Jackson! 

Parker stătea foarte ţeapăn în fotoliu. Îşi strângea pumnii. 

— Eşti plătit pentru treaba asta, şi încă bine. Aşa că nu-ți 
admit nici o obrăznicie. Clar? 

— Până acum n-am primit decât două sute de dolari, îi 
răspunsei eu surâzător. Dacă nu vă pic bine la stomac, n-aveţi 
decât să mă trimiteţi acasă. Acontul este exact contravaloarea 
efortului de a fi acceptat şi a timpului pe care l-am pierdut 
venind aici. Alegeţi. 

Cineva bătu la uşă chiar în clipa aia şi asta îl scoase cu faţa 
curată. 

Intră şoferul aducând o tavă pe care se aflau sandwich-uri în 
felii groase. 

În plină lumină îl recunoscui şi-mi aminti că în urmă cu câteva 
zile îl văzusem lucrând în port. El îmi aruncă o privire rapidă şi 
ochii îi sclipiră de surpriză. 

— Domnul Gorman a comandat sandwich-uri, domnule. 

Parker se ridică, luă tava şi examina sandwich-urile. Plin de 
dispreţ apucă unul cu două degete şi-şi încruntă sprâncenele cu 
un aer profund scârbit. 

— Şi-ţi închipui c-o să mâncăm porcăriile astea! urlă el cu 
furie. 

— Nu-ţi intră în capul ăla sec că sandwich-urile trebuie tăiate 
în felii subţiri? Subţiri ca o coală de hârtie, cretin nenorocit ce 
eşti. Du-te şi fă altele. 

Cu o mişcare scurtă din încheietură îi aruncă conţinutul tăvii 


în plină figură. Omuleţul rămase nemişcat şi se făcu alb ca 
varul. 

Apoi, Parker îi întoarse spatele până când acesta termină de 
curăţat. 

— Nu ne trebuie nimic de mâncare, bătrâne, spusei eu. Nu te 
mai osteni să vii din nou. 

Şoferul ieşi fără să mă privească. Era într-o furie oarbă. 

— N-ai vrea să nu-i mai dai ordine servitorului meu, îmi 
aruncă Parker, peste umăr. 

— Dacă aveţi de gând să vă purtaţi ca o babă cu istericale, 
mă duc să mă culc. Dacă aveţi ceva să-mi spuneţi, daţi-i drumul. 
Dar hotărâţi-vă odată. 

Furia îl îmbătrânea şi-l urâţea. 

— Îl prevenisem pe Gorman că ai să ne faci greutăţi, spuse el, 
străduindu-se să-şi stăpânească vocea. l-am spus să te lase în 
pace. O mică secătură ca dumneata nu poate fi de folos 
nimănui. 

Îi zâmbi. 

— Am fost angajat să fac o treabă anume şi am s-o fac. Dar 
am s-o fac aşa cum îmi place mie, aşa că n-am nici un chef să 
vă suport talentele. Şi asta-i valabil şi pentru Bouboule Gorman. 
Dacă vreţi să ducem treaba la bun sfârşit, spuneţi-mi clar, şi să 
trecem la lucru. 

Se luptă să-şi calmeze nervii şi, spre surprinderea mea, se 
linişti. 

— De acord Jackson, spuse el. N-are rost să ne certăm. 

Scoase dintr-un sertar al servantei un sul de hârtie albastră şi- 
| aruncă pe masă. 

— Acesta-i planul casei lui Brett. Uită-te la el. 

Apoi se aplecă deasupra mesei şi-mi arătă intrarea şi locul în 
care se afla seiful. 

— Pe proprietate patrulează doi gardieni, spuse el. Sunt foşti 
poliţişti şi trag pe loc, fără somaţie. Mai este şi un sistem 
complicat de alarmă, dar nu prezintă pericol pentru că nu poate 
fi declanşat decât dacă se forţează ferestrele. Am aranjat în aşa 
fel încât vei intra pe uşa de serviciu. Uite, pe aici. 

Îmi arătă cu degetul pe plan. 

— Ai s-o iei pe culoarul ăsta, ai să urci scările, uite, pe aici, 
până la biroul lui Brett. Seiful este acolo; acolo unde am făcut un 
semn cu roşu. 


— Staţi puţin, spusei eu pe un ton sec. Gorman n-a pomenit 
nici de gardieni, nici de sistem de alarmă. Cum se face că tipa 
nu l-a declanşat? 

— Când a pus pumnalul înapoi în seif, Brett a uitat să-l 
branşeze. 

— Şi credeţi că încă mai este debranşat? 

— Posibil, dar nu trebuie să contăm pe asta. 

— Şi gardienii? Cum i-a evitat? 

— Se aflau într-o altă aripă a casei. 

Nu mă încânta deloc perspectiva. Gardieni care au lucrat în 
poliţie - asta se putea lăsa cu ghinioane. 

— Am cheia de la uşa de serviciu, spuse el pe un ton 
neglijent. În privinţa asta n-ai de ce să-ţi faci probleme. 

— Pe bune! Da' cunoaşteţi casa până în cel mai mic ungher! 

Nu răspunse nimic. 

— Şi dacă am să fiu prins, ce-o să se-ntâmple? 

— Noi te-am angajat tocmai în ideea că n-ai să fii prins, spuse 
el, surâzând. 

— Asta nu-i un răspuns. 

Ridică din umeri. 

— Va trebui să spui adevărul, făcu el. 

— Povestea cu tipa care se plimba dormind? 

— Bineînţeles. 

— Ar fi nostim să-l fac pe Redfern să creadă un basm ca ăsta. 

— Dacă ai să fii atent, n-o să trebuiască s-o faci. 

— Sper să nu trebuiască. 

Mi-am golit paharul şi am strâns planurile. 

— Mă duc să studiez. Dar am s-o fac în pat, spusei. Altceva? 

— Ai o armă? 

— Uneori. 

— Ar fi mai bine să n-o iei mâine. 

Ne-am privit adânc în ochi. 

— Bine, n-am s-o iau. 

— Atunci, asta-i totul. O să ieşim mâine şi o să dăm o raită pe 
la proprietatea lui Brett, s-o vedem de aproape. E important să 
cunoşti terenul. 

— Poate ar fi mai uşor s-o puneţi să facă trebuşoara asta pe 
adormita goală din pădurea frumoasă. După Bouboule Gorman, 
când o frământă ceva, e-n stare să se plimbe dormind ca pe 
bulevard şi pe borul unei pălării. 


— Redevii obraznic. 

— Cum spuneţi dumneavoastră. 

Am luat de pe servantă o sticlă de whisky şi un pahar. 

— Mă duc să-mi termin supeul în pat. 

Redeveni distant şi dispreţuitor. 

— Nu încurajăm la băutură oamenii pe care-i angajăm. 

— N-am nevoie de încurajări. Eu unde dorm? 

Incă o dată trebui să-şi stăpânească nervii şi ieşi din cameră 
cu o tresărire uşoară care trăda în ce hal spumega de mânie. 

Am urcat scara cea mare pe urmele lui şi l-am urmat de-a 
lungul unui culoar până la o cameră care mirosea a mucegai. 
Dar în afara aerului închis şi a mirosului de rânced, dormitorului 
nu i se putea reproşa nimic. 

— Noapte bună, Jackson, spuse el scurt şi ieşi. 

M-am dus la fereastră, am deschis-o şi m-am aplecat peste 
pervaz. Îmi atrase atenţia un bazin cu nuferi, care în lumina lunii 
părea lucrat în argint bătut. De jur-împrejurul lui era un zid 
scund pe care stătea cineva. Aş fi zis că-i o femeie, dar eram 
prea departe ca să-mi pot da seama. Reuşeam totuşi să disting 
licărul unei ţigări aprinse. Stătea complet nemişcată, încât dacă 
n-ar fi fost ţigara aş fi crezut că-i vorba de o statuie. Am rămas 
privind o bună bucată de vreme, dar nu se petrecu nimic. 

Când m-am întors de la fereastră, şoferul stătea pe patul 
meu. 

— Am luat puţin aer, spusei eu. Mă străduiam să par degajat. 
Miroase a stătut aici, nu? 

— Cam aşa, spuse el cu voce joasă. Cred că v-am mai văzut 
undeva, nu-i aşa? 

— Pe plajă. Mă numesc Jackson. 

— Detectivul particular? 

Surâsei. 

— Asta era acum o lună. Nu mai lucrez în ramura asta. 

— Tocmai asta am auzit şi eu. Caralii ţi-au făcut ghinioane, 
hm? 

— Da, mi-au făcut necazuri. 

Am mai căutat încă un pahar şi l-am umplut pe jumătate.. 

— Bei o duşcă? 

Inşfăcă paharul. 

— Nu pot rămâne mult. Nu le-ar place dacă m-ar şti aici. 

— Ai venit la mine ca să bei o înghiţitură? 


Dădu negativ din cap. 

— Nu ştiam de un' să te iau şi nu aveam linişte. Am văzut 
cum îi vorbeai lepădăturii ăleia de Parker şi mi-am zis că noi am 
putea face o combinaţie. 

— Da, spusei eu, se poate face. Cum te cheamă? 

— Max Otis. 

— Lucrezi de mult aici? 

— Azi am început. 

După felul în care a spus-o, mi-am dat seama că, după el, şio 
zi era prea mult. 

— Cât priveşte banii, merge, dar ăla mă tratează ca pe un 
câine. La sfârşitul săptămânii am de gând să mă car. 

— Le-ai spus şi lor? 

— Nu, nici vorbă. Mă car pe şest. Parker e mai rău ca Gorman. 
Tot timpul mă caută. Ai văzut şi tu cum se poartă cu mine... 

— Da. 

N-aveam timp să-i ascult necazurile. Îmi trebuiau informaţii. 

— Şi cu ce te ocupi, pe aici? 

Surâse amar. 

— Totul. Gătesc, fac curat, conduc maşina, mă ocup de 
hainele scârnăviei ăleia de Parker, cumpăr haleala, băuturile. Cu 
munca, n-am probleme. Cu ei am ce am. 

— Şi de când sunt ei aici? 

— Cum ţi-am spus: de o zi. Eu am făcut instalarea. 

— Şi mobilele, tu ai cărat totul? 

— Nu. Am închiriat coşmelia aşa cum o vezi. 

— Pentru cât timp? 

— Îmi ceri prea mult. Habar n-am. Ei îmi dau doar ordine. De 
spus, nu-mi spun nimic. 

— Numai ei doi sunt în toată casa? 

— E şi fata. 

Era deci o fată. Îmi golii paharul şi apoi le umplui pe 
amândouă. 

— Ai văzut-o? 

Făcu semn că da. 

— Are o mutră mişto, dar nu vorbeşte deloc. O cheamă Veda 
Rux. Parker îi e drag cum îmi e şi mie. 

— Ea e cea din grădină, de lângă bazin? 

— Poate. Stă cât îi ziulica de lungă. 

— Cine ţi-a dat de lucru aici? 


— Parker. L-am întâlnit în oraş. Ştia totul despre mine. Mi-a 
spus că s-a informat şi m-a întrebat dacă mi-ar surâde să câştig 
bani buni. 

Se posomori şi-şi îndreptă privirea spre pahar. 

— N-aş fi primit dacă aş fi ştiut cât îi de-mpuţit. Dacă n-ar 
avea pocnitoarea, i-aş scăpa câţiva pumni. 

— Poartă pistol? 

— Unul special, sub braţul stâng. Şi-s sigur că ştie să-l 
folosească. 

— Sunt oameni de afaceri, băieţii? 

— Nu s-ar zice, dar nici eu nu ştiu mai mult ca tine. N-a venit 
nimeni, n-a scris nimeni, n-a dat telefon nimeni. S-ar zice că 
stau şi aşteaptă să se petreacă ceva. 

Am surâs. Ceva urma să se petreacă, într-adevăr. 

— Bine, bătrâne. Du-te să te culci. Ciuleşte urechile. Dacă eşti 
isteţ, poate afli ceva. 

— Deci tu nu ştii nimic? Ce faci aici? Se pune ceva la cale şi 
treaba nu-mi miroase a bine. Nu-mi place deloc. Aş vrea să ştiu 
în ce m-am băgat. 

— Am să-ţi spun ceva. Tipa se plimbă dormind. 

Rămase trăsnit. 

— Pe bune? 

— De asta sunt aici. Şi încă ceva: se despoaie chiar şi numai 
dacă-ţi scoţi pălăria în faţa ei. 

Rumegă ideea asta şi se pare c-o găsi pe gustul său. 

— Îmi ziceam eu că are ceva ciudat. 

— Fii precaut şi ia-ţi pălăria cu tine în pat, spusei eu, 
împingându-l spre uşă. S-ar putea să ai noroc. 


CAPITOLUL III 


Pe Veda Rux n-am întâlnit-o decât a doua zi după-amiază. 

De dimineaţă, Parker şi cu mine ne dusesem cu Packard-ul la 
proprietatea lui Brett. 

Cu toate că era înconjurată de un zid de patru metri, casa 
fiind clădită pe o înălţime, era vizibilă de pe şoseaua care urca 
în serpentine. Dar când ajungeai la poartă, un adevărat ecran de 
copaci, arbuşti înfloriţi şi tufişuri, o ascundea în întregime. La 
jumătatea drumului, Parker opri maşina ca să-mi fac o idee de 
configuraţia terenului. Mi-a arătat pe planurile pe care le luasem 
cu noi unde se află intrarea de serviciu. Nimic mai mult decât să 


sar zidul îmi spuse el; dar cum nu el era cel care urma să facă 
sportul ăsta, nu părea să vadă vreo dificultate. Mai era şi sârma 
ghimpată de deasupra zidului, mai adăugă el, dar şi asta se 
putea rezolva. Una peste alta, toate i se păreau uşoare şi nu se 
sinchisea de nimic. Normal, dacă eu eram cel care urma să le 
facă pe toate. 

În faţa marii porţi de fier forjat stătea un gardian. Se apropia 
de cincizeci de ani, dar părea solid, iar ochii lui duri şi 
pătrunzători nu conteneau să ne slăbească din momentul în 
care opriserăm maşina, la vreo cincizeci de metri mai încolo de 
grilaj. 

— O să vorbesc eu cu el, lasă-l pe seama mea, spuse Parker. 

Gardianul se îndrepta spre noi, în timp ce Parker se întorcea 
spre el. Era mic şi îndesat şi legăna nişte umeri de boxer. Purta 
o cămaşă cafeniu-închis, un şort din catifea cafenie reiată şi o 
caschetă cu vizieră; picioarele - groase şi scurte - îi erau strânse 
în cizme cu şnur. 

— Credeam că e drumul spre Santa Medina, spuse Parker, 
scoţându-şi capul pe fereastra portierei. 

— Asta este un drum de pe o proprietate privată, spuse el pe 
un ton laborios, sarcastic. Şoseaua spre Santa Medina o ia la 
stânga şi opt sute de metri mai jos e un panou de un metru 
pătrat care vă informează despre detaliul acesta neînsemnat. 
Ce căutaţi pe aici? 

În timp ce trăncănea, am avut timp să mă uit cu atenţie la 
ziduri. Erau netede ca sticla şi pe creastă aveau trei rânduri de 
sârmă ghimpată care părea destul de tăioasă ca să poată face 
felii orice fel de carne - carnea mea de fapt. 

— Eu credeam că tocmai drumul la stânga duce la Santa 
Medina, spuse Parker cu un surâs tâmp către gardian. Scuzaţi- 
ne că am încălcat proprietatea. 

Între timp eu mai avusesem răgaz să mai văd ceva: un câine 
care stătea lângă ghereta gardienilor. Un câine lup cu botul 
deschis, mare cât o uşă de pivniţă, din cauza căldurii. l-ai fi 
putut folosi colții drept cuier şi să-ţi agăţi pălăria în ei. 

— Ştergeţi-o, spuse gardianul. Când o să aveţi ceva timp liber 
încercaţi să învăţaţi să citiţi. Nici nu vă-nchipuiţi ce chestie 
nemaipomenită este. 

Era încins cu o curea în care era înfipt un revolver, iar la tocul 
Coltului - cu mânerul lustruit de atâta folosinţă - nici vorbă de 


capac de protecţie. 

— Nu-i nevoie să fiţi grosolan, răspunse amabil Parker. Oricine 
se poate înşela. 

— Da; tot aşa cum s-a înşelat maică-ta când te-a născut, 
frumoaso!, zise gardianul râzând. 

Parker se înroşi subit. 

— Asta este o reflecţie deplasată, spuse el cu răceală. Am să 
mă plâng patronului dumneavoastră. 

— Cară-te, mormăi gardianul. Şterge-o dracului cu grămada 
ta de fier vechi cu tot, că de nu îţi dau eu un motiv ca să te 
plângi patronului de n-ai să-l poţi duce. 

Am plecat aşa cum venisem. Îl supravegheam pe gardian în 
retrovizor. Stătea în mijlocul drumului, cu mâinile-n şolduri, 
uitându-se după noi; un adevărat dur care ştie să opună 
rezistenţă: dur ca o bucată de carne abia scoasă de la 
congelator. 

— Fermecător băiatu', spusei eu surâzând. 

— Mai e unul la fel ca el. Amândoi sunt de serviciu la noapte. 

— Aţi văzut câinele? 

— Câinele? 

Se uită la mine. 

— Nu. Care câine? 

— Un câine. Cu o dantură ca la cinema. Dacă stau şi mă 
gândesc bine, pare un pic mai dur şi o idee mai puţin hrănit 
decât gardianul. Şi sârma ghimpată: marfă a-ntâia, bine 
ascuţită. Cred că-i nevoie să cer ceva lovele în plus. Şi mai 
trebuie să-mi fac şi-o poliţă de asigurare. 

— N-o să capeţi un şfanţ în plus de la noi, dacă la asta te 
gândeşti, şuieră Parker. 

— Ba chiar asta şi vreau. Păcat c-aţi scăpat ocazia să vedeţi 
câinele. Cred că-i o veselie generală să-l ai pe mititelu' ăla 
fofilându-ţi-se-n spate pe întuneric. Da, cred că va trebui să mai 
scoateţi ceva de la ciorap, bătrâne. 

— Ori o mie, ori nimic, spuse Parker începând să se-ntunece 
la faţă. Fă cum crezi. 

— Trebuie să vă  reconsideraţi atitudinea.  Conjunctura 
târguielii e în favoarea mea. Ştiţi amândoi foarte bine că Brett ar 
putea să-mi plătească pentru informaţiile pe care i le-aş oferi. 
Nu-mi spuneţi să fac „cum cred”, că eu chiar o fac. 

L-am privit şi i-am văzut ochii îngustându-i-se. Pusesem 


degetul pe rană. 

— Nu-ncerca scheme de-astea cu mine, Jackson. 

— Mai vorbiţi de treaba asta cu Bouboule Gorman. Mai vreau 
încă cinci sute pe deasupra, altfel nu merg mai departe. Papaşa 
nu mi-a spus nici de gardieni, nici de câine, nici de sistem de 
alarmă, nici de sârma ghimpată. A prețuit totul ca pe o treabă 
de doi bani: o chestie simplă pe care o poţi face şi-n somn. 

— Te avertizez, Jackson, spuse Parker printre dinţi, nu-ncerca 
şmecherii cu noi. Din moment ce ai încheiat târgul şi ai acceptat 
un acont, vei merge până la capăt. 

— E-adevărat. Dar onorariul a urcat la o mie cinci sute. 
Sindicatul meu nu-mi permite să fiu prost când am de-a face cu 
şacali. 

— Ori iei mia, şi-atât, ori o să regreţi. 

Mâinile i se încleştară aşa tare pe volan încât încheieturile i se 
albiră. 

— N-am să mă las şantajat de tine, secătură nenorocită ce 
eşti. 

— Nu de mine trebuie să vă luaţi ci de Bouboule. Nu-s chiar 
aşa tâmpit cum mă credeţi voi! 

A început să accelereze şi am ajuns acasă în mai puţin de 
jumătate din timpul care ne trebuise la dus. 

— Mergem să ne vedem cu Gorman, spuse el. 

Şi l-am văzut pe Gorman. Papaşa stătea pe un scaun şi 
asculta frecându-şi faţa roşie şi tare. 

— l-am spus că n-o să ne prostească cu pretenţiile lui, spuse 
Parker. 

Era palid şi ochii îi luceau ca de febră. 

Gorman mă privea fix. 

— Ar fi mai bine să nu-ncerci să ne joci feste, domnule 
Jackson. 

— Nici o festă, spusei privindu-l surâzând, doar cinci sute în 
plus pentru prima de asigurare. Aş vrea doar să vedeţi gardianul 
şi s-aruncaţi o privire asupra câinelui. După aia o să fiţi convins 
că merit banii. 

Reflectă o bună bucată de vreme. 

— De acord, spuse el dintr-o dată: nici eu nu ştiam nimic 
despre existenţa gardienilor şi a câinelui. Mai adaug încă cinci 
sute, dar cu asta, basta. 

Parker se manifestă pufnind. 


— Nu te enerva Dominique, spuse Gorman, încruntându-se 
spre el: dacă ştiai că sunt gardieni, trebuia să-mi fi spus şi mie. 

— Dar nu-ţi dai seama că ne şantajează?! urlă Parker. Eşti 
nebun dacă-i dai cât cere. Crezi că o să se oprească? 

— Lasă-mă pe mine să mă ocup de asta, spuse Gorman. 

Era la fel de placid ca un chinez la ceremonia ceaiului. Parker 
mă privea furios. Apoi ieşi. 

— Mi-ar trebui banii acum, spusei eu, că dacă o să am de-a 
face cu câinele ăla, n-o să-mi mai fie de folos. 

Ne-am tocmit în fel şi chip şi până la urmă am căzut de acord 
să împărţim suma în două şi Gorman mi-a întins cei două sute 
cincizeci de dolari. 

Am luat un plic şi o foaie de hârtie şi am pregătit o nouă 
surpriză pentru directorul băncii mele. Chiar în faţa casei era o 
cutie de scrisori. Am ieşit în drum şi am pus scrisoarea la cutie, 
în timp ce Gorman mă supraveghea de la fereastră. 

Mai târziu, Max veni să-mi spună că prânzul este gata. 
Stăteam pe terasă de unde cuprindeam cu privirea peluza, şi 
cum tocmai vroiam să-i spun ceva, îmi făcu semn să tac, 
încruntându-şi sprâncenele. 

Am privit peste umăr şi-l văzui pe Parker observându-ne cu 
atenţie din uşa glasvandului. Veni spre noi puţin înţepat, dar 
stăpânindu-se. 

— Am tot ce-ţi trebuie pentru la noapte, îmi spuse el, după ce 
plecă Max: am să merg cu tine până lângă zid şi te voi aştepta 
acolo în maşină. 

— Intraţi cu mine. V-aţi putea ocupa de câine. 

Nu auzi şi intrarăm în sufragerie. Prânzul nu cuprindea nimic 
care să-ţi stârnească apetitul. În timp ce frunzăream crăpelniţa, 
Parker îmi spuse ce procurase pentru mine. 

— Trebuie o frânghie cu noduri pentru urcat pe zid. Am una 
prevăzută la capăt cu un cârlig. Am şi o foarfecă bună pentru 
sârma ghimpată. Mai trebuie o lanternă. Altceva? 

— Şi pentru câine? 

— Un baston cu măciulie plumbuită va fi de ajuns, interveni 
Gorman. O să-i spun lui Max să facă rost de unul. 

— Şi cifrul de la seif? 

— L-am scris pentru dumneata spuse Parker: vei da peste un 
fir electric lângă seif. Taie-l înainte de a te atinge de seif. In felul 
ăsta o să scoţi din circuit soneria de alarmă. Şi nu uita: nu te 


atinge de nici una dintre ferestre. 

— Pare simplu, nu? spusei. 

— Pentru un om cu experienţa dumitale e simplu, spuse 
mieros Gorman; dar nu risca în mod inutil, domnule Jackson. Nu 
vreau să am neplăceri. 

— Atunci înseamnă că suntem doi care dorim acelaşi lucru, 
spusei. 

După prânz îi anunţai că mă duc să trag un pui de somn, în 
grădină, şi chiar acolo o întâlnii pe Veda Rux. Am găsit-o exact 
unde gândeam: la bazinul cu nuferi. Stătea pe ziduleţul 
înconjurător, întocmai ca şi în noaptea trecută. Era mică, 
pietroasă, numai linii curbe, şi se vedea că are ceva forţă. Nu că 
ar fi fost muşchiuloasă: era ceva care mai mult se simţea decât 
se vedea. Puteai crede că are oţel în încheieturile mâinilor, iar 
pulpele-i fusiforme păreau ca piatra la atingere. 

Faţa ei mică era palidă şi concentrată, iar ochii de lapislazuli - 
vii şi pătrunzători. O mulţime de fete au mutră mişto şi trup de 
zeiţă. Le priveşti, te gândeşti că ţi-ar place să ai de-a face cu ele 
şi le uiţi îndată ce le-ai pierdut din vedere. Dar pe fata asta n-o 
puteai uita. Nu vă osteniţi să mă-ntrebaţi de ce. Avea în ea ceva 
special. Era tot atât de deosebită aşa cum ginul se deosebeşte 
de apă. Şi diferenţa dintre cele două lichide este - aşa cum bine 
ştiţi - că unul are în el tărie. Şi-n Veda Rux era concentrată tot 
atâta forţă ca şi în lovitura unui cal pur sânge. 

În clipa în care am văzut-o am ştiut că vor urma neplăceri. 
Dacă aş fi avut minte, aş fi şters-o uşurel. l-aş fi spus lui Gorman 
că m-am răzgândit, i-aş fi dat banii înapoi şi aş fi tulit-o din casa 
aia ca muşcat de streche. Aşa ar fi fost normal să procedez. 
După felul în care fata îmi sucise capul ar fi trebuit să-mi dau 
seama că n-o să mă mai gândesc decât pe jumătate la treburile 
mele. Şi când un tip ajunge în halul ăsta, rămâne descoperit 
exact atunci când i se pregăteşte o lovitură care, deşi 
neînsemnată, îl doboară. Şi asta, o ştiam foarte bine, dar mi-era 
indiferent. 

— Bună ziua,  spusei. Am auzit vorbindu-se de 
dumneavoastră. Cică mergeţi dormind. 

Mă privi gânditoare. Nu-mi răspunse la salut şi nici nu-mi 
zâmbi. 

— Şi eu am auzit vorbindu-se de dumneavoastră. 

— Aveţi idee pentru ce anume mă aflu eu aici? am întrebat-o; 


ştiţi ce urmează să fac? 

— Da, ştiu şi asta. 

Aşa! problema părea clasată. Se părea că mare lucru nu mai 
aveam a ne spune. Îi privi imaginea răsfrântă în apa din bazin. 
Şi aşa, tot frumoasă era. 

Cred că-i făceam exact aceeaşi impresie pe care mi-o făcea şi 
ea mie. Nu eram chiar sigur, era mai degrabă o intuiţie: 
simţeam că scânteia pe care o aprinsesem în ea nu mai avea 
mult până s-o incendieze. 

Am cutreierat ceva prin ţară şi am cunoscut o mulţime de 
femei care mi-au adus multe bucurii şi plăceri, dar şi multe 
necazuri. Femeile sunt nişte animale ciudate. Cu ele nu eşti 
niciodată sigur de nimic; nici ele nu ştiu ce-i cu ele. Nu merită să 
te osteneşti să le pricepi mecanismul. E imposibil să reuşeşti. Au 
atâtea stări sufleteşti că o şopârnlă ar fi fericită dacă ar avea tot 
atâtea cozi de rezervă. Tot ce poţi spera este să le găseşti în 
dispoziţia potrivită la momentul potrivit. Atunci, dacă eziţi, ai 
pierdut ocazia. Doar dacă nu cumva eşti unul din ăia cărora le 
plac apropierile pe ocolite care durează o săptămână, o lună sau 
un an până-ţi atingi scopul. Mie nu-mi place aşa. Mie îmi place 
rapid şi brutal. Ca un glonţ în spate pornit dintr-o puşcă cu ţeava 
tăiată. 

Intre timp dădusem ocol bazinului şi acum eram lângă ea. 
Stătea ca o statuie, cu mâinile pe genunchi, şi îi simţeam 
parfumul; nu un parfum cu un nume anume, dar plăcut, 
pătrunzător şi suav. 

Şi dintr-o dată inima începe să-mi bată mai tare, iar gura mi 
se usucă iască. Am ajuns chiar în spatele ei, aproape atingând- 
O, şi aştept. Işi întoarse încet capul şi-şi ridică faţa spre mine. O 
cuprind în braţe şi-i acopăr gura cu a mea. Am rămas aşa cam 
cinci secunde, oricum nu mai puţin. Îi simţeam răsuflarea în 
fundul gâtului. Doar cinci secunde; destul ca să pot gusta 
plăcerea de a-i strânge în braţe trupul viguros, destul ca să-mi 
pot da seama cât e de bine cu ea? apoi mă dădu deoparte. Avea 
într-adevăr, oţel în încheieturile mâinilor. 

Ne-am privit. Unda ochilor de lapislazuli era la fel de liniştită şi 
indiferentă ca cea din bazinul cu nuferi. 

— Intotdeauna treceţi aşa de-a dreptul la acţiune? întrebă ea, 
mângâindu-se uşor pe gură cu degetele ei delicate. 

Simţeam în piept o greutate ce-mi tăia respiraţia. Când i-am 


răspuns am scos un fel de orăcăit care ar fi stârnit până şi 
invidia unei broaşte. 

— Găsesc că ăsta era singurul lucru de făcut; într-o bună zi 
am putea încerca din nou. 

Îşi trecu picioarele peste marginea bazinului şi se ridică. 
Stând aşa, nemişcată şi foarte dreaptă, îmi trecea puţin peste 
umăr. 

— Poate, spuse ea îndepărtându-se. 

Am privit în urma ei. Îşi ţinea corpul zvelt şi grațios, foarte 
drept şi nu şi-a întors capul. M-am uitat după ea până ce a intrat 
în casă, apoi m-am aşezat pe marginea bazinului, şi mi-am 
aprins o ţigară. Mâinile-mi tremurau ca frunza plopului de 
munte. 

Toată după-amiaza rămăsei lângă bazin, gândindu-mă doar la 
ea, la Veda Rux. Aşa mă prinse asfinţitul, când Parker ieşi din 
casă şi cobori până la bazin. 

Mă uitai la el ca la felul trei pentru că uitasem complet de el. 
Ca şi cum n-ar fi existat vreodată. lată cam ce efect avea asupra 
mea Veda Rux. 

— Ar fi mai bine dacă te-ai întoarce în casă acum, spuse el cu 
răceală: o să revedem totul înainte de cină. Va trebui să plecăm 
pe la ora nouă, până nu răsare luna. 

Am intrat amândoi în casă. Nici urmă de ea, nici în hol, nici în 
salon unde aştepta Gorman. Pândeam un zgomot care să-i 
trădeze prezenţa, dar în casă domnea o linişte de morgă. 

— Dominique va lua stiletul şi ţi-l va da când ajungi în vârful 
zidului, zise Gorman. Ai grijă cum umbli cu el, nu vreau să-i fie 
zgâriata cutia. 

Parker îmi dădu cheia de la uşa de serviciu şi apoi studiarăm 
încă o dată planul casei. 

— Mai am de primit încă două sute de dolari înainte de a trece 
la treabă, îi aminti eu lui Gorman; aţi putea să mi-i daţi acum, 
dacă n-aveţi nimic împotrivă. 

— O să ţi-i dea Dominique o dată cu stiletul; ai primit destul 
de mulţi bani fără să munceşti ca să-i câştigi, d-le Jackson. 
Vreau să te văd la treabă înainte de a-ţi mai da ceva. 

Am surâs. 

— Bine. Dar nu voi sări zidul dacă nu am bani în buzunar. 

Mă aşteptam s-o văd la cină, dar n-a venit. In timpul mesei 
realizai că trebuie neapărat să aflu unde e. Spusei, ca din 


întâmplare, că am văzut o fată în grădină şi că, fără îndoială era 
d-ra Rux; oare avea să vină să mănânce şi ea? 

Parker se făcu verde la faţă. Pumnii i se strânseră aşa de tare, 
încât aveai impresia că articulațiile or să-i străpungă pielea. 
Începu să bălmăjească ceva cu o voce înecată de furie, dar 
Gorman interveni rapid: 

— Nu te enerva Dominique. 

Nu mi-a plăcut mutra pe care şi-o luase Parker şi mi-am 
împins scaunul înapoi. Era destul de furios că să-mi scape un 
pumn. Şi mie nu-mi place să se dea cineva la mine atunci când 
stau jos, chiar dacă nu este decât un prăpădit de homo ca 
Parker. 

— Eşti plătit pentru o treabă anume, Jackson, spuse Parker 
aplecându-se peste masă şi fixându-mă cu o privire plină de 
furie. Nu-ţi vâri împuţitul ăla de nas în treburi care nu te privesc. 
D-ra Rux nu are de gând să aibă nici cea mai mică legătură cuo 
secătură nenorocită ca tine, şi voi avea grijă ca dorinţa să-i fie 
îndeplinită. Aşa că nici măcar nu-i aminti numele într-o discuţie 
ca asta! 

Din cauza celor petrecute la bazinul cu nuferi, nu m-am putut 
stăpâni. 

— N-o să-mi spui că fenomenul pe care l-am văzut în grădină 
poate avea clenci la un homosexy ca dumneata, spusei eu, 
râzând cu gura până la urechi. 

Îmi proptisem deja călcâiul de stinghia dintre picioarele 
scaunului şi eram pregătit să-i fac vânt înapoi cu piciorul ca să-i 
pot trimite o directă în plină mutră, când mă trezii privind în 
teava unui pistol de 9 mm de tip poliţist, care-i răsărise-n mână. 
Îmi spusese el, Max, că purta la el o pocnitoare de care ştia să 
se folosească. Am rămas ca la cinema: numai acolo mai 
văzusem o mişcare atât de rapidă. 

— Dominique! spuse Gorman pe un ton calm. 

Nu făcui nici o mişcare. Ochii albaştri spălăciţi ai lui Parker 
priveau în gol, lipsiţi de expresie; îmi dădeam seama că, stă 
gata să tragă. Era un moment nasol. Ţeava pistolului părea tot 
atât de largă ca tunelul din Brooklin şi de două ori mai stabilă ca 
acesta. Îi vedeam degetul delicat cum apasă încet de tot pe 
trăgaci. 

— Dominique! urlă Gorman izbind în masă cu pumnul lui 
enorm. 


Ţeava pistolului se lăsă în jos şi Parker mă privi clipind des din 
ochi ca şi cum nu-şi putea da seama ce se întâmplase. Văzându- 
i privirea goală şi pierdută mă trecură toţi fiorii. Băiatu' era 
scrântit la minte. Expresia asta uluită şi absentă o mai văzusem 
reprodusă în mai multe exemplare în nişte dosare cu fotografii 
la secţia de psihopatologie a închisorii departamentale. Odată 
ce ai văzut aşa ceva, nu te mai poţi înşela: avea fizionomia unui 
criminal paranoic. 

— Nu te enerva, Dominique, spuse Gorman cu glasul lui 
piţigăiat şi răguşit. 

Era de un calm perfect, nici un muşchi nu-i tresărise pe faţă şi 
începeam să pricep de ce îi tot repeta lui Parker să nu se 
ambaleze. Numai aşa-l putea ţine din scurt pe pederastul ăsta 
când îl scăpa din frâu. 

Parker se ridică încet, se uită la pistol ca şi cum nu izbutea să 
înţeleagă ce caută arma în mâna lui, şi ieşi liniştit din cameră. 

— Trebuie să-l supravegheați pe flăcăul ăsta, spusei eu cu 
voce calmă; într-o bună-zi or să-l ducă legat. 

— Ai grijă de treburile dumitale, d-le Jackson, spuse Gorman, 
cu aceeaşi răceală în privire. E foarte de treabă dacă te porți 
frumos cu el. Mai serveşti cafea? 

Surâsei. 

— Am să iau o tărie, să-mi revin. Era gata să tragă. Nu-mi mai 
tot turnaţi gogoşi. Aţi face mai bine să-i luaţi pistolul, înainte de 
a se întâmpla vreun accident. 

Gorman se uita la mine cum îmi umpleam paharul. Pe faţa lui 
grasă se aşternuse o expresie de nepăsare. 

— Nu trebuie să-l iei chiar în serios, d-le Jackson. S-a ataşat de 
d-ra Rux. În locul dumitale aş evita să-i mai pomenesc numele în 
conversaţie. 

— Cine, tipul ăsta? Şi ea, ea cam ce crede despre el? 

— Nu văd de ce te-ar interesa. 

Am băut paharul şi m-am întors la masă. 

— Poate aveţi dreptate, zisei. 

La ora nouă, Parker aduse maşina la intrare. Era distant şi 
calm şi părea să fi depăşit criza. 

Gorman cobori treptele ca să ne spună la revedere. 

— Noroc, d-le Jackson. Parker o să-ţi dea ultimele instrucţiuni. 
Între timp voi pregăti restul de bani, să ţi-i dau când o să vă- 
ntoarceţi. 


Mă uitam la ferestrele întunecate în speranţa că o s-o văd şi 
nu prea dădeam atenţie la ce-mi spunea. Dar nici urmă de ea. 

— În mod normal, peste două ore ar trebui să fim înapoi, îi 
spuse Parker lui Gorman. 

După tremurul din glas îmi dădeam seama că nervii îi erau 
încordaţi la maximum. 

— Dacă nu ne întoarcem, ştiţi ce aveţi de făcut. 

— O să vă întoarceţi, răspunse Gorman. 

Nervii lui erau mai rezistenți. 

— D-le Jackson, n-o să faceţi nici o greşeală. 

Speram să nu fac nici una. În momentul în care a pornit 
maşina, mi-am scos capul pe fereastră şi-am privit în urmă, 
către casă. Dar tot n-am zărit-o. 


CAPITOLUL IV 


Stăteam amândoi în maşină, lângă zidul înalt de patru metri 
care ascundea partea din spate a casei lui Brett. Era frig şi totul 
era liniştit acolo pe munte, dar, mai ales, era întuneric. Nu 
puteam să vedem nici zidul, nici maşina, nu puteam să ne 
vedem nici unul pe celălalt. Era ca şi cum am fi plutit într-un 
spaţiu negru. 

— Perfect, spuse în şoaptă Parker; ştii ce ai de făcut. Lucrează 
pe-ndelete, nu te grăbi. Când o să te-ntorci, fluieră-mă. O să fac 
lumină, o clipă, ca să găseşti frânghia. 

Am suspinat uşor în întuneric. Nici acum nu luasem încă vreo 
hotărâre. Nu voiam să risc; iar dacă intram în bucluc, cel mai 
bun lucru la care mă puteam aştepta erau nişte ani grei de 
închisoare. Redfern s-ar da peste cap ca să mă vâre la zdup. Nu 
aştepta decât să fac un pas greşit. 

Parker aprinse lampa de control fixată în tabloul de bord sub 
un abajur. Îi vedeam mâinile şi îi distingeam conturul de umbră 
al capului şi umerilor. 

— Uite-aici combinaţia seifului, spuse el, e uşor de ţinut 
minte. Am scris-o pe o bucăţică de carton. O rotaţie completă la 
dreapta, o jumătate de rotaţie înapoi, o alta completă la 
dreapta, apoi încă o jumătate de rotaţie tot la dreapta. Cu pauze 
între fiecare rotaţie pentru ca clicheţii să revină la loc. Nu te 
grăbi deloc. Ca să deschizi un seif, trebuie să aştepţi între 
fiecare învârtitură de disc. 

Îmi dădu bucăţica de carton cu cifrul. 


— Şi mălaiul? spusei eu. 

— Numai la asta ţi-e gândul! mârâi el. 

În privinţa asta se cam înşela, dar nu era nici momentul şi nici 
locul potrivite ca să-l mai bat la cap cu ce simţeam eu pentru 
Veda Rux. 

— Poftim, ţine-ţi banii, şi gândeşte-te bine la ceea ce ai de 
făcut. 

Îmi dădu două foi de o sută de dolari. 

Le-am împăturit foarte strâns şi le-am pus în port-ţigaret. Ar fi 
trebuit să-l gâdil cu o directă de dreapta, să-i fac vânt din 
maşină şi s-o şterg cu ea, dar vroiam s-o revăd pe Veda. Imi era 
încă vie amintirea sărutului ei. 

— După ce deschizi seiful, ai să vezi pudriera pe al doilea raft. 
Nu se poate să n-o vezi. Este o pudrieră de aur, groasă cam de 
un centimetru. E un model obişnuit. Sute de femei au aşa ceva. 
O iei şi pui în locul ei pumnalul. 

— N-ar fi fost atâta zbucium dacă gagica asta ar fi dormit cu 
un lanţ la gleznă, spusei eu; aţi putea să-i sugeraţi ideea asta. 

El deschise portiera şi se strecură în întuneric. Îl urmării. Am 
aşteptat ascultând timp de un minut. Nici un zgomot. Mă 
întrebam dacă dezlegaseră câinele; numai gândindu-mă la el şi 
mă bâţâiam de frică. 

— Gata? întrebă Parker cu nerăbdare; trebuie să terminăm 
înainte de răsăritul lunii. 

— Da, răspunsei eu, învârtind bastonul plumbuit. Acum aş fi 
vrut să am un pistol la mine. 

El a desfăşurat frânghia, iar eu am apucat cârligul. La a treia 
încercare cârligul s-a agăţat solid în sârma ghimpată. 

— Bine, pe curând, spusei. Ciuliţi urechile. S-ar putea să ies o 
idee mai în viteză decât am intrat. 

— Nu fă prostii, Jackson, spuse el. 

Nu-i puteam vedea faţa, dar după sunetul vocii cred că 
vorbea cu fălcile încleştate de furie. 

— Nu mai scoţi o para chioară de la noi dacă nu aduci 
pudriera. 

— Mi-o spuneţi de parcă n-aş şti-o, spusei eu înşfăcând 
frânghia: aveţi pumnalul? 

— O să ţi-l dau când ajungi sus. Fii atent cum umbli cu el. Nu-l 
lovi. Nu trebuie să aibă nici un semn străin pe el. 

M-am căţărat pe frânghie până aproape de sârma ghimpată. 


Mi-am proptit picioarele într-un nod şi am început să tai sârma 
cu foarfeca. Sârma era întinsă strună şi trebuia să fiu atent să 
nu mă taie când se destindea. După o vreme am reuşit s-o tai. 

— S-a marcat, spusei eu în întuneric şi m-am aşezat călare pe 
coama zidului. Am privit spre casă dar era ca şi cum aş fi vrut să 
sondez un puț adânc de o mie de metri. 

— Poftim cutiuţa, murmură Parker. Umblă atent cu ea. 

M-am aplecat şi am bâjbâit cu mâna în întuneric până când 
am apucat-o cu degetele. 

— O am, spusei eu luând-o. 

În timp ce-o puneam în buzunarul de la haină am continuat: 

— E aşa de întuneric aici de-ţi vâri degetele-n ochi. O să pierd 
ceva timp până găsesc drumul. 

— Nu-i nevoie, spuse Parker cu nerăbdare; la câţiva metri de 
zid e o potecă care te va duce până la intrarea de serviciu. Ţine 
dreapta. Nu te poţi rătăci. 

— Chiar sunteţi sigur de toate informaţiile? spusei eu şi 
strângând frânghia mă lăsai să alunec de-a lungul zidului în 
parc. 

Am rămas în picioare în plin întuneric, cu mâna lipită de zid, 
cu picioarele pe marginea gazonului, şi trăgeam cu urechea. N- 
auzeam nimic, în afară de propria-mi răsuflare şi de bătăile 
inimii în piept. Întârziasem mult ca să mă hotărăsc ce aveam de 
făcut. Acum eram nevoit să acţionez. Aş fi putut ori să rămân o 
vreme acolo unde eram, apoi să escaladez zidul şi să-i spun lui 
Parker că n-am reuşit să deschid seiful, sau că acesta era prea 
bine păzit, sau orice altceva în stilul ăsta, ori să trec la acţiune, 
să-mi fac treaba şi să risc să mă trezesc nas în nas cu câinele 
lup şi cu gardienii. Dacă ăştia mă prindeau cu pudriera la mine, 
nimic nu m-ar fi putut scăpa de Redfern. Dar mi se stârnise 
curiozitatea. Eram convins că toată povestea asta-i o scorneală 
sfruntată. Un tip aşa de parşiv ca Gorman n-ar pune la bătaie o 
mie cinci sute de dolari ca să ajute o femeie aflată la- 
nghesuială. Nu era genul; pudriera sau ceea ce dorea el din 
seiful lui Brett valora cu siguranţă o grămadă de mangafoţi. Asta 
era singura explicaţie. Dar cum asta însemna pentru el bani, tot 
aşa de bine putea însemna bani şi pentru mine. Eram sătul 
până-n gât de San Luis Beach; sătul până peste cap să fiu 
îmbrâncit şi dat de-o parte; sătul să tot umblu fără bani. Aşa că 
trebuşoara asta putea să fie trăsnet pentru mine dacă ştiam să- 


mi pun scripeţii în mişcare. Singurul lucru pe care-l riscam era 
să mă aleg cu destul mălai ca să-mi ajungă până la bătrâneţe. Şi 
merita încercarea. 

Mă hotărâi să trec la acţiune. 

Toate astea mi-au trecut prin scăfârlie în circa cinci secunde: 
o clipă mai târziu mă aflam pe cărare şi mă îndreptam spre 
casă. Aveam pantofi cu talpă de cauciuc, făceam mai puţin 
zgomot decât o fantomă şi nu încetam să trag cu urechea. Nu 
mă grăbeam, şi înaintam aplecat de spate, cu lanterna într-o 
mână şi cu bastonul plumbuit gata pregătit pentru lucruri 
serioase, în cealaltă mână. La un moment dat am ieşit din zona 
de umbră a copacilor. In fund, la stânga, distingeam conturul 
casei; o mare masă neagră de piatră profilată pe cer. Nici o 
lumină. 

Continuăm să înaintez, urmând cărarea care ocolea peluza, şi 
nu încetam să mă gândesc la câinele lup. Foarte nasol pentru 
nervi să defilezi prin beznă: un câine poliţist nu latră. Ăştia vin 
spre tine aproape târându-se pe burtă, foarte repede şi într-o 
tăcere deplină, şi când, pentru prima şi ultima oară, îţi dai 
seama că-i lângă tine, deja îi simţi colții în gât. Cămaşa mi-era 
leoarcă-n spate, iar nervii ca daţi prin maşina de tocat, când am 
ajuns la capătul cărării. Acum eram aproape de casă, lângă 
terasă. Ştiam, după plan, că pentru a ajunge la intrarea de 
serviciu trebuia să merg de-a lungul terasei, să mai urc câteva 
trepte, să străbat o altă terasă, să trec prin faţa unui rând de 
glasvanduri ce se deschideau spre ea şi să dau colţul; abia 
atunci ajungeam în faţa uşii. Şi unde mai pui că odată ajuns pe 
terasă aveam tot atâtea şanse să găsesc un ascunziş ca şi o 
dansatoare goală îndărătul unui balon spart. 

Stăteam lângă ultimul arbore de la marginea cărării şi 
scrutam treptele şi terasa până ce începură să mă doară ochii. 
La început nu reuşeam să văd nimic, apoi am început să 
desluşesc treptele largi, albe şi balustrada terasei. Continuăm să 
mă uit, să ascult şi să scrutez întunericul, căci ştiam că în 
momentul în care intram în zonă descoperită nu mai puteam 
face cale-ntoarsă. Trebuia să fiu sigur că nu era nimeni acolo, şi 
de două ori mai sigur că bestia aia de câine nu stă tupilat pe 
aproape şi mă aşteaptă să mă-nşface. 

Acum, că eram aproape de casă, puteam să văd raze de 
lumină străbătând prin perdele de la una din ferestrele de la 


parter. Auzeam chiar şi un zvon uşor de muzică de dans. ŞI 
muzica asta mă făcea să-mi suport şi mai greu singurătatea. 

Totuşi nu mă puteam hotărî să părăsesc adăpostul copacului. 
Presimţeam că zona terasei nu prezenta atâta siguranţă cât 
părea la prima vedere. Continuăm să scrutez întunericul şi să 
aştept, şi dintr-o dată l-am zărit pe gardian. Acum ochii mi se 
obişnuiseră cu întunericul, şi pe deasupra, luna răsărea de după 
casă. Până atunci stătuse lângă ceva ce aducea cu o pasăre 
mare din piatră, fixată pe un soclu în capătul de sus al scării. Se 
făcuse una cu pasărea şi nu-l văzusem cu toate că fusese acolo 
tot timpul. Acum, că plecase de lângă ea, îi vedeam conturul 
caschetei profilat net pe fondul alb al terasei. Am tras adânc o 
gură de aer. A rămas o clipă pe loc uitându-se în parc, apoi a 
plecat fără grabă, de-a lungul terasei, îndepărtându-se de uşa 
de serviciu. 

Trebuia să risc. Putea să facă cale-ntoarsă, dar nu cred că 
avea s-o facă. Am sprintat spre trepte. Alergam în vârful 
picioarelor şi am ajuns la terasă fără nici un zgomot încât nu-şi 
închipuia câtuşi de puţin că nu mai e singur. Incă-l mai vedeam, 
aşa cum stăteam ghemuit lângă balustradă. Ajunsese la celălalt 
capăt al terasei şi stătea cu spatele spre mine, privind în parc ca 
un căpitan de pe puntea de comandă. N-am mai stat să aştept; 
tot ghemuit, am urcat treptele următoare şi am ajuns pe terasa 
de deasupra lui. 

Acum auzeam distinct radioul. Ernie Caceres cânta la sax alto. 
Dar aveam altceva de făcut decât să-l ascult pe Ernie, aşa că 
am trecut de glasvandurile ce dădeau spre terasă şi am cotit pe 
după colţul casei, aşa cum îmi stabilisem după plan. 

Eram la câţiva metri de uşa de serviciu când am auzit zgomot 
de paşi. Cu inima bătând de să-mi sară din piept, m-am lipit de 
zid. Auzii alţi paşi venind spre mine. 

— Eşti pe-acolo, Harry? strigă o voce în întuneric. 

O recunoscui. Era a gardianului peste care dădusem la poartă. 
Nu era nici la zece metri de mine. 

— Da, răspunse vocea. 

Acum, îl vedeam pe gardian. Se aplecase peste balustradă şi 
se uita la celălalt gardian aflat pe terasa inferioară. Acesta din 
urmă aprinsese lanterna. 

— E linişte peste tot? 

— Destul de linişte. E o beznă de mormânt pe-aici. 


— Stai cu urechea la pândă Harry. Nu vreau să am bucluc în 
noaptea asta. 

— Ce dracu te-a apucat, Ned? 

Glasul celuilalt gardian deveni neliniştit. 

— Te scapi pe tine de frică, sau ce? 

— Tu fă mai bine şi ciuleşte-ţi urechile alea-mpuţite, aşa cum 
îţi spun. Tipii ăia doi, mă gândesc tot timpul la ei. 

— Of, bine! Se rătăciseră, nu? De fiecare dată când cineva se 
rătăceşte şi ajunge pe aici tu trebuie să te enervezi. Stai blând, 
îţi spun eu. 

— Nu mi-a plăcut muianul lor, zise Ned: în timp ce sclivisitu' 
ăla îşi făcea rolul, flăcău' ălălalt se chiombea în stânga şi-n 
dreapta. Părea să fie un dur. 

— Bine, bine! Acum mă duc să-mi fac rondul în grădină. Dacă 
dau peste durul ăla al tău, îngrăşământ fac din el. 

— la şi câinele cu tine, spuse Ned; de fapt, unde-i câinele? 

— E legat, dar mă duc să-l iau. Te găsesc aici peste o 
jumătate de oră? 

— Bine. 

Ascultam toate astea stând ţeapăn în întuneric ca o statuie. 
Ned rămase pe loc, cu spatele la mine, cu mâinile în şolduri, 
scrutând vasta întindere a peluzei. 

Incet de tot, am început să mă strecor de-a lungul zidului 
îndepărtându-mă de el. Am înaintat fără zgomot până ce-l 
pierdui din vedere în întuneric. Câţiva paşi încă şi am ajuns la 
uşă. Am pipăit să găsesc clanţa, am apăsat-o, dar uşa era 
închisă cu cheia. Am căutat pe dibuite, în buzunar, cheia pe care 
mi-o dăduse Parker şi am început să bâjbâi de sus în jos pe la 
uşă ca să găsesc gaura cheii, dar stăteam cu urechea ciulită ca 
să-l aud pe Ned dacă nu cumva se-ntoarce. Am găsit şi broasca, 
am vârât cheia în ea şi am întors-o încet, încet. Broasca s-a 
deschis cu un ţăcănit imperceptibil, dar mie mi s-a părut că a 
răsunat ca un foc de puşcă. Am rămas nemişcat, ascultând cu 
auzul încordat; nu auzeam nimic. Am apăsat din nou pe clanţă şi 
am împins. Uşa s-a deschis. M-am trezit într-o beznă şi mai 
adâncă. Apoi am scos cheia din broască. 

Acum, că intrasem în casă, am devenit dintr-o dată liniştit şi 
calm ca un congelator de frigider. Eram la adăpost de câine şi 
asta-mi lua o piatră de pe inimă. p 

Ştiam exact unde trebuie să merg. In faţa mea, cu toate că nu 


le puteam vedea, aveam cinci trepte şi un coridor lung. La 
capătul lui erau alte trepte şi apoi imediat la dreapta - biroul lui 
Brett şi seiful. 

Am stat şi am mai tras puţin cu urechea. Ernie Caceres, cânta 
acum un solo de clarinet. Mi-am zis că orice zgomot pe care l-aş 
face ar fi acoperit de sunetele stridente ale clarinetului. Am 
aprins lanterna, mi-am luat catrafusele, am urcat treptele şi am 
străbătut coridorul cât am putut de repede. La capătul de sus al 
celui de-al doilea rând de trepte era lumină. Am trecut repede 
prin faţa uşii, am cotit din scurt la dreapta şi am intrat într-o 
antecameră ale cărei ferestre dădeau spre grădină. In faţa mea 
era uşa de la biroul lui Brett. In dreapta, o scară largă ducea la 
etaj. Dintr-o dată, din susul scării izbucni un țipăt de femeie. N- 
am sărit în sus mai mult de un picior. 

— Îţi interzic! Au ! Brută ce eşti! strigă o fată. 

„Distracţii şi amuzamente de servitori” îmi spusei în gând 
ştergându-mi sudoarea ce-mi picura în ochi. 

Fata mai ţipă o dată. Nişte picioare tropăiau deasupra capului 
meu. Mai urmă o chirăială, apoi se auzi o uşă trântită. 

Am aşteptat urmarea, dar totul se linişti; nici ţipete, nici 
chirăieli. Mă gândeam că Brett ar trebui să se-ntoarcă mai 
repede căci adunătura lui de servitori avea prea mult timp liber. 
N-am mai stat mult pe gânduri; m-am îndreptat spre uşa 
biroului, am răsucit mânerul şi mi-am aruncat privirea. Nimeni 
n-a strigat după ajutor, pentru simplul motiv că înăuntru nu era 
nici ţipenie de om. Am intrat şi am închis uşa. Fascicolul 
lanternei m-a condus spre seif. Se afla exact acolo unde trebuia 
să se afle, conform planului casei; de asemenea şi firul care 
cobora de-a lungul lui. Dacă n-aş fi căutat firul ăsta, nu l-aş fi 
văzut. Era, ca să spun aşa, camuflat artistic. 

Am tăiat firul, cu groaza că în clipa următoare o să-nceapă să 
zbârnâie în toată casa soneria de alarmă, dar nu s-a petrecut 
nimic. Asta însemna ori că Parker studiase coşmelia cu o 
minuţiozitate de expert, ori că sistemul de alarmă era în 
continuare debranşat. Habar n-aveam şi nici nu mă interesa. 

Am scos cartonul din buzunar, am verificat combinaţia şi m- 
am apucat de lucru: o rotaţie la dreapta, două secunde pauză, o 
jumătate de rotaţie înapoi, încă o pauză, o rotaţie completă la 
dreapta, din nou pauză şi o jumătate de rotaţie tot la dreapta. 
Am înşfăcat mânerul şi am tras încetişor. Mă aşteptam să nu se- 


ntâmple nimic, dar ceva tot s-a întâmplat: seiful s-a deschis. 

Am fluierat printre dinţi şi am plimbat fascicolul lanternei prin 
seiful blindat cu oţel. Pe al doilea raft, într-un colţ, era o cutiuţă 
de aur, de aproape opt centimetri pătraţi; avea o linie curată, 
modernă, şi după aspect părea a fi scumpă. Am luat-o şi am 
cântărit-o în palmă. Faţă de dimensiunile ei, era grea. Nu avea 
nici un fel de deschizătoare. M-am jucat cu ea câteva clipe apoi 
am băgat-o în buzunar. Nu era timp de pierdut. Puteam s-o 
examinez după ce ieşeam din casă. 

Am scos sipetul cu pumnalul din buzunar. Până atunci, 
ferindu-mă de gardieni şi cu spaima de câine, fusesem prea 
ocupat ca să mai dau atenţie şi sipetului, dar acum când îl 
aveam în mână începură să mi se învârtă scripeţii. 

Pumnalul era singurul amănunt care nu se potrivea în 
povestea lui Gorman. Fata nu luase pumnalul din seiful lui Brett 
iar pudriera nu era a ei: eram tot aşa de sigur de treaba asta pe 
cât eram de sigur că Parker e un homo. Văzusem pumnalul. 
Părea autentic. Nu mă pricep la antichităţi dar recunosc aurul 
atunci când am de-a face cu el, şi pumnalul era de aur; or, asta 
îi dădea valoarea. Dar atunci de ce mă punea Gorman să 
introduc o antichitate de valoare în seiful lui Brett? O antichitate 
care, eram sigur, nu-i aparţinea lui Brett? De ce? Se poate afla 
uşor de unde provine un obiect ca ăsta. De ce să mă angajeze 
ca să fur pudriera şi să las în locul ei un obiect de aceeaşi 
valoare care le-ar da poliţiştilor o pistă care să le permită, poate, 
să ajungă la Gorman? Era ceva necurat la mijloc; ceva care suna 
fals. 

Am privit sipetul la lumina lanternei. Poate mă fentaseră şi 
pumnalul nu era înăuntru. Am încercat să-l deschid dar n-am 
reuşit. Şi totuşi era prea greu pentru un sipet gol. Am continuat 
să-l examinez, şi deodată mi-am dat seama că sipetul ăsta era 
mai gros şi puţin mai lung decât cel pe care mi-l arătase 
Gorman. Şi-n clipa aia am auzit ceva de m-au trecut sudori reci. 
Din interiorul sipetului venea un tic-tac slab, dar distinct. 
Aproape că era să-l scap din mână. 

Nu era de mirare că ticăloşii ăia doi îmi recomandau să umblu 
cu grijă cu el. Acum, ştiam despre ce era vorba. O bombă! 
Fabricaseră o bombă aidoma cu sipetul, gândindu-se că voi fi 
aşa de grăbit să scap de el încât nu-mi voi da seama. Am pus-o 
în seif cu tot atâta grabă cu care cineva ar încerca să scape de 


un scorpion care i s-a aşezat pe genunchi. 

Bineînţeles, n-avem nici cea mai mică idee când va exploda 
bomba, dar ştiam că va face praf tot ce se afla în seif. lată cam 
cum gândiseră ei toată combinaţia. Brett nu avea să ştie dacă 
pudriera a fost sau nu furată. Tot ceva şti el va fi că s-a făcut o 
tentativă de spargere, dar fiind prea mult exploziv, conţinutul 
seifului s-a volatilizat. Era o idee ingenioasă, o idee demnă de 
Gorman, dar când îmi adusei aminte de escaladarea zidului, de 
venirea mea aici, de timpul pierdut ca să evit gardienii, cu o 
bombă care face tic-tac în buzunarul meu, mă trecură din nou 
sudori reci. Am închis seiful şi am răsucit la loc butonul de cifru. 
Singurul meu gând era să mă îndepărtez cât mai mult de seif 
înainte că bomba să explodeze. Poate eram cuprins de panică. 
Dar oricine ar fi reacţionat la fel. Cu siguranţă, Parker - dacă el 
era cel care o făcuse - îi fixase explozia la câtva timp după ce 
noi vom fi fost departe de casă, dar din câte-mi dădeam seama, 
bomba aia avea toate şansele să detoneze imediat. 

Am sărit la uşă, am deschis-o brusc, şi am dat să ies exact în 
clipa în care Ned, gardianul, dădea să intre. 

Mi s-a dus vestea că am reflexe bune atunci când e vorba de 
cafteală. Şi când mi se întâmpla să intru într-un bucluc ca ăsta 
nu trebuie să stau să mă gândesc ce am de făcut. Reflexele 
mele rezolvă treaba rapid, cu mult înainte ca creierul să-nceapă 
să lucreze. Strângeam gâtul taurin al lui Ned înăbuşindu-i 
strigătul, înainte chiar de a-mi fi stăpânit emoția întâlnirii ăsteia 
neaşteptate. 

Reflexele lui erau la un kilometru în urma alor mele. Aşa că o 
fracțiune de secundă fu incapabil să facă vreo mişcare, 
permiţându-mi să-l înăbuş. Dar, spre onoarea lui, trebuie să 
spun că-şi reveni la fix. Îndată ce pricepu ce se întâmpla îmi 
înşfăcă încheieturile mâinilor. Şi după felul în care le strângea 
mi-am dat seama că n-am să-i pot rezista. Era puternic ca un 
urs. 

Un singur lucru conta pentru mine. Trebuia să-l împiedic, cu 
orice preţ, să urle. Îmi desfăcu una dintre mâini de pe gâtul său 
şi-mi trânti în grumaz un pumn ca un lingou de fontă. Durerea 
mă înfurie. Îi expediai două directe. Coastele lui nu erau din 
beton armat, dar aşa mi-au lăsat impresia când mi-am zdrobit 
pumnul de ele. Totuşi gemu de durere, începu să ia aer şi 
înainte de a îi putut răcni, îl mai mângâiai cu un dos de labă. Se 


lăsă puţin pe genunchi, plonjă sub o altă lovitură şi mă cuprinse 
cu braţele. 

Am căzut amândoi, încet, pe covor, aproape fără să ne 
zdruncinăm şi ne-am bătut pe jos, ca două fiare. Era vârtos şi 
feroce ca un luptător de catch. Dar şi eu continuam să-l 
căpăcesc în plex şi ştiam că nu-i atât de rezistent ca să suporte 
mult timp tratamentul ăsta. L-am prins de cap şi l-am izbit de 
pământ. Imi scăpă printr-o răsucire, mă izbi cu toată puterea în 
coşul pieptului de mă turti, şi dădu drumul unui muget de sirenă 
de remorcher. 

Am sărit pe el şi dărâmarăm o masă care se făcu bucăţi. 
Acum eram năucit. Dacă celălalt gardian venea cu câinele, n- 
avea să-mi fie prea moale. Il mai lovii de două ori peste faţă, aşa 
de tare, încât crezui că-mi crapă pielea de pe mâini, şi se 
rostogoli pe-o parte gemând. li dau dreptate. Şi loviturile lui mă 
duruseră. 

Apoi se aprinse lumina, intră celălalt gardian şi se părea că 
afacerea era încheiată. 

Cu o lovitură de picior îl trimisei pe Ned la plimbare, mă ridicai 
într-un genunchi, dar rămăsei aşa. Ţeava colt-ului îndreptată 
spre mine părea mai groasă ca una de obuzier de 240 mm, şi de 
două ori mai distrugătoare. 

— Nu mişca! spuse Harry cu glasul răguşit de frică. 

Rămăsei nemişcat în timp ce Ned se ridica-n picioare 
clătinându-se. 

— Ce dracu-i cu harababura asta? întrebă Harry. 

Era un prostălău cu mutră buhăită, cu o expresie tâmpă, dar 
solid şi ăsta ca un taur. 

Eu nu mă mai gândeam decât la bombă. 

— Supraveghează-l orăcăi Ned; lasă-mă să-mi trag sufletul. 
Una cu pământu' îl fac pe gunoiul ăsta. Doar ţi-am spus, nu? Ei 
bine ăsta-i flăcăul cu pricina. _ 

Harry se uita la mine cu gura căscată. Incepuse să apese pe 
trăgaci. 

— Cred că-i mai bine să chemăm poliţia, spuse el; tu, Ned, ți- 
ai revenit? 

Ned trânti o înjurătură şi lui şi mie. Apoi mă izbi cu piciorul în 
coaste înainte de a-i putea bloca lovitura. Mă dusei de-a 
rostogolul până în celălalt capăt al încăperii şi cred că asta m-a 
salvat. 


În aceeaşi clipă, bomba explodă. 

Aproape inconştient am perceput un zgomot asurzitor, o 
lumină orbitoare şi un suflu care aproape că mă făcu afiş de 
perete. 

M-am trezit strângând în mână lanterna pe care o lăsasem să 
cadă când începusem lupta cu Ned. Imi dădeam seama că 
trebuie să ies repede de-acolo, dar vroiam să văd ce se- 
ntâmplase cu gardienii. Dinspre partea asta n-ar fi trebuit să-mi 
fac griji. Se aflaseră exact pe traiectoria uşii seifului când fusese 
smulsă din ţâţâni. L-am recunoscut pe Ned după cizme, dar pe 
Harry n-am mai reuşit să-l identific. 

Mă poticnii printre sfărâmăturile unui glasvand până ieşii pe 
terasă. Eram ca beat, îmi suna apa-n cap şi mă bâţâiam de frică 
dar creieru-mi funcţiona normal. 

Trebuia să exploatez situaţia şi să-l escrochez pe Gorman 
înainte de a o face el. Explozia bombei uşura mult lucrurile. 

Am ajuns clătinându-mă până la pasărea de piatră de pe 
terasă. Nici nu mai ştiu cum am izbutit să mă caţăr pe ea până 
acolo, de unde pornesc aripile, dar ştiu că până la urmă am 
reuşit. Am pus pudriera în scobitura dintre aripi, mai mult m-am 
lăsat să cad decât am coborât, şi am luat-o la fugă spre locul 
unde speram să-l mai găsesc încă pe Parker. 

Picioarele mi-erau ca de cârpă, iar urechile-mi vuiau. Aveam 
impresia că nu mai termin de străbătut peluza până la zid, şi nu 
mai credeam că o să pot ajunge până la el. 

Luna se ridicase acum până deasupra casei şi parcul era 
inundat de o lumină argintie. Se vedea iarba fir cu fir, fiecare 
floare şi fiecare pietricică de pe aleea cu prundiş. Dar eu nu 
vedeam decât un singur lucru: câinele lup care alerga spre mine 
cu o viteză de tren expres. 

Am scos un urlet de cred că s-a auzit până la San Francisco, 
am luat-o la fugă, m-am răzgândit şi am făcut stânga-mprejur ca 
să-nfrunt fiară. Câinele venea de-a dreptul peste peluză, cu ochii 
scânteindu-i ca două bucăţi de jar şi colții albind în lumina lunii 
precum dosul unei coji de portocală. Incă îmi mai apare-n vis 
câinele ăsta, mă trezesc lac de sudoare, convins că sare la mine 
şi parcă-i simt colții înfingându-mi-se în beregată. S-a oprit brusc 
la vreo zece metri de mine, s-a lipit cu burta de pământ, şi a 
rămas stană de piatră. Eu am înţepenit pe loc, şiroind de 
sudoare, cu genunchii moi, prea terorizat ca să mai pot măcar 


respira. Ştiam că dacă fac o mişcare, una singură mă atacă. 

Cred că ne-am fixat vreo zece secunde, dar mie mi s-a părut a 
fi o sută de ani. Vedeam cum i se întăreşte coada şi cum 
picioarele de dinapoi i se încordează pentru a sări, când se auzi 
o detunătură scurtă de pistol automat. Am auzit glonţul 
şuierându-mi pe la ureche. Câinele se rostogoli într-o rână, 
mârâind şi muşcând în gol, într-un clănţănit de dinţi atroce. 

N-am mai stat să văd dacă a murit sau nu. Am fugit spre 
fascicolul unei lanterne ce scânteia sus pe zid. 

Am ajuns până la el, m-am căţărat şi m-am lăsat să cad în 
afară ca un bolovan. 

Parker mă cuprinse pe după mijloc, şi mă duse târâş-grăbiş 
până la maşină. M-am rostogolit înăuntru şi închisei portiera în 
timp ce el ambreia. 

— Şterge-o cu toată viteza! urlai eu; sunt pe urmele noastre. 
Au o maşină şi or să ne urmărească. 

Vroiam să-l aiuresc de cap ca să nu-mi pună întrebări până 
când vom fi prea departe ca să ne mai putem întoarce. Şi mi-a 
mers. 

Deşi coboram coasta, conducea de parcă-l apucase strechea. 
Oricum la volan era as. Cum de nu ne-am prăbuşit în prăpastie 
n-aş putea să spun. Şoseaua era numai în serpentine şi lua 
curbele cu 130 km la oră, încât roţile ajungeau exact pe 
marginea prăpastiei. 

După ce am trecut de serpentine frână brusc, derapă spre 
cealaltă bandă a şoselei, redresă rapid maşina şi se întoarse 
spre mine ca un dement. 

— Ai luat-o? urlă el, înşfăcându-mă de revere şi zgâlţâindu- 
mă: unde e, pentru numele lui Dumnezeu? Ai luat-o? 

Îmi pusei sugestiv o mână pe piept şi-i dădui un brânci, care 
aproape că-l scoase din maşină. 

— Tu şi împuţita ta de bombă. Nebun nenorocit şi ticălos ce 
eşti. Era cât pe-aci să mă omori! 

— Ai reuşit să pui mâna pe ea? 

— Bomba a făcut-o praf şi pulbere, îi spusei eu; asta a făcut 
bomba ta. Şi seiful şi tot ce era în el, a distrus tot ca pe o 
grămadă de rahat. 

Şi-n clipa în care sărea asupra mea i-am trimis o directă în 
bărbie. 


CAPITOLUL V 


Intrând în sufragerie, îmi zării chipul reflectat în oglinda de 
deasupra şemineului. Eram plin de tencuială pulverizată de 
explozie, părul îmi cădea-n ochi, o mânecă de la haină era 
despicată-n două şi un genunchi îmi ieşea prin cracul 
pantalonului. Şi ca şi cum toate astea n-ar fi fost de ajuns, faţa 
mi-era mânjită de sângele curs dintr-o tăietură de deasupra 
genunchiului, iar partea gâtului unde mă lovise Ned căpătase 
nişte nuanţe violacee foarte asortate cu restul. Cu elegantul 
Parker, pe care-l căram artistic pe umăr, nu era greu de ghicit 
că avusesem necazuri, şi încă din plin. 

Gorman stătea nemişcat într-un fotoliu, cu faţa spre uşă. 
Braţele sale enorme se sprijineau pe cele ale fotoliului, pe care 
le strângea cu degetele alea groase ale lui, ca şi cum ar fi vrut 
să stoarcă zeamă din lemn. Chipul îi era împietrit şi rece ca o 
placă de gresie. 

Pe un alt scaun, mai aproape de şemineu, Veda Rux stătea 
țeapănă, strângându-şi buzele cu asprime, cu o privire studiat 
pierdută în gol, dar cu ochii larg deschişi. Era îmbrăcată-n alb; o 
rochie fără bretele, ce-i lăsa umerii goi, şi care nu cădea de pe 
ea decât prin puterea voinţei, sau datorită unui sistem de 
ventuze sau mai ştiu eu ce altceva; oricum genul de rochie de 
pe care nu-ţi mai iei ochii de teamă să nu-ţi scape vreun detaliu. 

L-am dat jos pe Parker de pe umăr şi l-am trântit în fotoliul de 
piele. Nici Gorman, nici Veda n-au scos un cuvânt. Tensiunea din 
cameră era cumplită. 

— A făcut o criză de nervi şi a trebuit să-l ameţesc, am 
explicat eu, vorbind cu glas tare, apoi am început să mă scutur 
de praf. 

— Ai reuşit s-o iei? întrebă Gorman. 

Nici măcar nu se uită la Parker. 

— Nu. 

M-am dus la servantă, mi-am turnat de băut şi m-am aşezat 
pe un scaun vis-ă-vis de el. Îmi dădeam foarte bine seama că 
greşisem revenind. Ar fi trebuit să mă descotorosesc de Parker, 
să iau pudriera după ce s-ar fi liniştit lucrurile şi să devin stăpân 
pe situaţie. Dar dacă n-aş fi riscat, ar fi însemnat s-o pierd pe 
Veda şi nu concepeam s-o pierd dacă aveam o cât de mică 
posibilitate s-o păstrez. 


Gorman nu schiţă nici un gest. Doar braţele fotoliului trosniră 
sub strânsoarea lui teribilă. Am aruncat o privire rapidă spre 
Veda. Era destinsă, acum. Pe faţă îi tresărea continuu un muşchi 
ca şi cum s-ar fi încăpățânat să-i deformeze un colţ al gurii. 

Mi-am golit paharul dintr-o înghiţitură. În momentul în care 
am pus paharul pe masă, Parker a dat semne de viaţă, s-a 
mişcat, a gemut şi a încercat să se aşeze ca lumea în fotoliu. 
Nimeni nu-i dădea nici o atenţie. Şi chiar pe fundul mării de s-ar 
fi aflat, tot atâta atenţie i-am fi dat. 

— N-am reuşit s-o iau, îi zisei eu lui Gorman, şi am să vă spun 
şi de ce. Chiar de la început aţi vrut să mă fentaţi. Dv. şi cocota 
asta masculină n-aveţi destulă rânză ca să-ncercaţi să daţi 
lovitura pe cont propriu. Aşa că v-aţi pus la contribuţie 
căpăţânile alea pline de rumeguş şi aţi găsit mijlocul de a pune 
mâna pe pudrieră fără a fi amestecați câtuşi de puţin, dar în aşa 
fel încât bombalăul pe care-l aleseserăţi să pice pe bec dacă 
rata lovitura. Nu era deloc rea ideea, puţin cam trasă de păr, dar 
oricum deloc rea. Ar fi putut să vă reuşească, dar nu v-a mers 
din cauză că voi ştiaţi toată mişcarea şi mi-aţi ascuns-o. M-aţi 
ales pe mine pentru că eram la-nghesuială. Aflaserăţi că sticleţii 
abia aşteptau să mă potcovească; doar ocazia le lipsea. Ştiaţi că 
eram pe geantă şi că nu-mi puteam permite să refuz să fac ceva 
din care să-mi iasă un ban bun. Dar aţi dat greş pentru că n-aţi 
încercat să vă daţi seama până unde eram gata să merg pentru 
ceva lovele. Ştiaţi că eram amestecat în câteva afaceri 
necurate, dar în ciuda acestui fapt, n-aţi avut curaj să jucaţi cu 
cărţile pe faţă şi să-mi spuneţi că de fapt vreţi să fur ceva ce-i 
aparţinea lui Brett. Aţi crezut că dacă o să-mi propuneţi totul 
deschis o să mă scap pe mine de frică şi-o să mă duc să vărs 
totul la caralii. Dar n-aş fi făcut asta, Gorman. Pentru o mie de 
boabe, nu mi-ar fi fost frică s-arunc în aer un seif, dar dv., 
Gorman, n-aţi fost destul de isteţ şi de şmecher ca să pricepeţi 
asta. 

Veda făcu o mişcare bruscă. Putea să fi fost ori o atenţionare, 
ori un reflex nervos. Nu mi-am putut da seama şi am continuat. 

— Sper, totuşi, că nu vă-nchipuiţi că am înghiţit găluşca cu 
somnambulismul şi cu stiletul lui Cellini? Nici vorbă. Mi-am dat 
seama la timp că pudriera era a lui Brett şi pentru un motiv sau 
altul o vreţi. Mă durea exact în cot de motivele voastre. Ceea ce 
mă interesa erau numai banii voştri. Dacă mi-aţi fi spus că în 


sipetul stiletului era o bombă trucată aş fi ştiut ce să fac cu ea, 
dar voi nu mi-aţi spus nimic şi când mi-am dat seama că era o 
bombă, parcă mi-a căzut ceva-n cap. Totul s-a petrecut într-o 
clipă. Am auzit în acelaşi timp şi ticăitul bombei şi paşii 
gardianului care venea spre încăpere! Tocmai deschisesem 
seiful. Nu mă mai gândeam decât cum să scap de afurisita aia 
de bombă. Am aruncat-o-n seif, l-am închis la loc şi m-am 
năpustit asupra gardianului chiar în clipa în care intra. Am văzut 
pudriera în seif da' nici n-am atins-o. Tot acolo era când am 
închis uşa seifului. De primul gardian m-aş fi descotorosit eu, 
dar a venit şi al doilea. Se părea că mi s-a înfundat, dar chiar 
atunci a explodat bomba. Uşa seifului a fost smulsă din ţâţâni şi 
a trecut prin cei doi gardieni ca prin brânză. lar camera, ce să 
mai spun, a paradit-o rău de tot. Trebuie să recunosc că era o 
bombă a-ntâia, Gorman. Ala care a fabricat-o poate fi mulţumit. 
Am rămas acolo şi am cotrobăit destul de multă vreme până să- 
mi dau seama că-n seif nu mai era decât praf. Asta-i piesa, 
pudriera nu mai e. După aia am plecat. 

M-am ridicat, m-am dus la servantă şi mi-am turnat un pahar 
de whisky. 

Parker era acum aşezat ca lumea în fotoliu şi-şi sprijinea 
bărbia-n palmă. Mă privea fix, cu ochi plini de răutate, iar faţa-i 
era albă şi suptă. 

— Minte, îi spuse el lui Gorman, ştiu că minte. 

Gorman lăsă să-i scape un şuierat printre buze. 

— Sper că minte, spuse el cu glasul lui răguşit. 

— Hai, duceţi-vă să vedeţi voi înşivă, duceţi-vă, şi aruncaţi şi- 
o privire la ăia doi gardieni. E un asasinat, Gorman. 

— Nu te mai preocupa de gardieni, zise Gorman. Singurul 
lucru care mă interesează, e pudriera. De ce ai lăsat-o în seif 
când l-ai auzit pe gardian venind? 

— Da’ tâmpit mă mai credeţi voi, de vă-nchipuiţi c-aş fi riscat 
să o găsească asupra mea, spusei eu cu un ton alb; judecaţi şi 
voi şi vedeţi dacă n-am gândit bine: dacă m-ar fi prins şi n-ar fi 
găsit nimic asupra mea aş fi primit o condamnare mai uşoară. 
La asta m-am gândit. Aş fi putut s-o iau după ce-l scoteam din 
circuit pe gardian. 

— Da, dar tot aşa de bine, spuse mieros Gorman, ai fi putut să 
pui pudriera-n buzunar şi să încerci să nu te laşi prins. 

Işi închipuia probabil că aveam să mă-ntorc cu pudriera-n 


buzunar. Oare chiar aşa de bătut în cap mă credea? Rolul pe 
careul jucam acum, îmi dădea o poziţie nemaipomenit de bună. 
Putea să bănuiască până nu mai putea că am pudriera, că tot nu 
avea cum să o dovedească. 

— Ce mai staţi?, percheziţionaţi-mă, spusei. Căutaţi-mă şi sub 
limbă dacă credeţi c-o să vă aflaţi liniştea. 

Gorman îi făcu semn lui Parker: 

— Caută-l! _ 

Parker se uită la mine ca şi cum ar fi vrut să mă facă bucăți. li 
simţeam suflul fierbinte în ceafă în timp ce mâinile i se plimbau 
de-a lungul trupului, pipăindu-mă prin haine. Era o senzaţie 
nasoală. Credeam c-o să mă muşte. 

— Nimic, spuse el, cu glasul plin de ură, doar nu-ți închipuiai 
că ticălosul o s-o aibă la el? 

— Ştiu, spusei depărtându-mă de el, sunteţi amândoi atinşi în 
amorul propriu. De acord, înţeleg asta. Dar nu vă luaţi de viaţa 
mea. Am făcut ceea ce am fost plătit să fac. Dar nu văd de ce 
trebuie să trag eu ponoasele pentru că voi aţi vrut să fiţi prea 
şmecheri şi aţi mers până acolo încât aţi vârât o bombă în toată 
afacerea asta. 

Parker se întoarse spre Gorman. Tremura, pur şi simplu, de 
furie. 

— Ţi-am spus doar să nu te duci la el. Te prevenisem, nu? Ţi- 
am spus şi iar ţi-am spus că nu ne trebuie unul cu un trecut ca 
al lui. Ştiai că-i parşiv. Şi-acu uite în ce hal ne-a adus; nu putem 
şti dacă minte sau nu. Nici măcar nu ştim dacă pudriera a fost 
făcută praf şi pulbere aşa cum pretinde el, sau dacă a ascuns-o 
undeva. 

— Nu te enerva, Dominique, spuse Gorman uitându-se la 
mine. 

— Are dreptate, d-le Jackson. Nu ştim dacă minţi sau nu. Dar 
putem să ne convingem. 

Îşi scoase mâna din buzunar. Pistolul cu ţeava de oţel cu 
reflexe albăstrui, părea o jucărie între degetele lui groase. 

— Şi să nu crezi că n-am să trag, amice. Nimeni nu ştie că eşti 
aici. Te îngropăm în grădină şi n-o să fii descoperit decât după 
ani şi ani. Sau poate chiar niciodată. Aşa că nu-ncerca să ne joci 
feste. 

— V-am spus exact ce s-a întâmplat; dar e dreptul vostru să 
nu mă credeţi. Tot la nimic ajungeţi cu mine chiar dacă-mi 


fâlfâiţi pe sub nas pistolul ăla. 

— Stai jos, d-le Jackson, spuse încetişor Gorman şi s-o luăm 
de la capăt. 

Dintr-o dată păru să-şi dea seama că Veda se află în cameră. 

— Lasă-ne singuri, draga mea, îi spuse el; avem de discutat 
cu d-l Jackson şi ne-ai stânjeni. _ 

Ea ieşi imediat. Fără ea, încăperea părea goală. li urmăream 
zgomotul paşilor pe scări când, deodată, mai auzii ceva: vâjâitul 
unei lovituri de pumn; în aceeaşi clipă m-am aplecat. Şi-n 
secunda următoare o explozie de lumină îmi inundă capul; 
probabil că m-am aplecat prea târziu. 

Înainte ca Parker să mă doboare, observasem că acele 
ceasornicului de pe şemineu arătau ora unsprezece şi zece. 
Când m-am uitat din nou, arătau ora unsprezece şi jumătate şi 
Parker îmi turna apă pe faţă. Mi-am scuturat capul şi am fixat 
ceasul cu o privire de beţiv. Mă durea capul şi mă simţeam ca 
bolnav. Ceea ce mă scotea cel mai tare din sărite era faptul că 
acum eram legat cobză de scaun. 

Gorman stătea lângă şemineu şi mă pândea. Parker stătea 
aplecat asupra mea cu o carafă de apă în mână şi cu o expresie 
plină de ură întipărită pe faţă. 

— Acum, d-le Jackson, spuse Gorman cu o voce gâfâită, să 
vorbim despre pudriera aceea. De data asta ai să-mi spui 
adevărul sau, dacă nu, va trebui să te conving, 

— Nici o veste nouă, despre pudrieră, bătrâne, spusei eu cu 
hotărâre; n-a apărut nimic nici la rubrica „ultimă oră”; absolut 
nimic, nimicuţ. 

— Se vede cât de colo că povestea ta e cusută cu aţă albă: un 
tip şmecher şi isteţ ca d-ta n-ar fi lăsat pudriera în seif după ce l- 
a deschis. Ori ar fi luat-o şi ar fi încercat să iasă cu orice preţ 
afară, ori ar fi ascuns-o pe undeva prin cameră de unde ar fi 
putut-o recupera imediat ce l-ar fi lichidat pe gardian. Pentru 
nimic în lume n-ai fi lăsat-o în seif, d-le Jackson. 

Avea dreptate, bineînţeles, dar nu putea dovedi nimic, aşa că 
mă uitam la el în bătaie de joc. 

— Am lăsat-o în seif, spusei; bomba aia mă scosese din minţi. 

— la să vedem dacă te pot convinge să-ţi modifici povestea. 

Se îndreptă spre mine. Mă uitam la el cum vine. Privindu-i faţa 
buhăită şi contractată îmi dădeam seama cât de tâmpit fusesem 
să mă întorc acolo. Ar fi trebuit să-mi închipui c-o să devină 


agresiv şi rău. 

Apoi m-am gândit la Veda şi la rochia aia albă şi mi-am zis că 
poate nu eram chiar aşa de tâmpit. 

Acum stătea deasupra mea şi ochii îi licăreau umed. 

— Vrei să-mi spui ce ai făcut cu pudriera sau trebuie să te fac 
s-o verşi? 

— M-am uitat cu atenţie, pudriera nu mai era decât o 
grămăjoară de praf, îi spusei. 

Încercai să mă smulg din mâinile lui, dar frânghia mă 
imobiliza. 

Nişte degete groase se încleştară pe bărbia şi gâtul meu. 

— Ai face mai bine să te răzgândeşti, d-le Jackson, îmi spuse 
el la ureche; unde-i pudriera? 

M-am uitat spre Parker care stătea în picioare, lângă şemineu. 
Privea scena cu un surâs de ranchiună pe faţă. M-am încordat. 

— N-am nimic de adăugat, bătrâne, spusei eu pregătindu-mă 
să înfrunt sugrumarea. 

Mă mai gândisem eu că dacă animalul ăsta o să mă strângă 
de gât o să mă buşească sângele pe urechi. Aproape asta s-a 
întâmplat. Chiar atunci când credeam că-mi explodează ţeasta, 
slăbi strânsoarea. 

— Unde-i pudriera? d-le Jackson. 

Vocea parcă-i venea de undeva de departe şi asta mă 
neliniştea. N-am scos un sunet, şi a strâns din nou. Simţeam 
cum osul maxilarului pârâie sub strânsoare. Apoi parcă ceva a 
făcut explozie în capul meu şi am simţit cum sângele-mi curgea 
din nas înăbuşindu-mă. Probabil că după asta mi-am pierdut 
cunoştinţa. Am văzut negru în faţa ochilor şi nu mai puteam 
respira, ca şi cum eram pe cale să mă înec. 

Încă un jet de apă în faţă. Revin la suprafaţă cu respiraţia 
întretăiată. Gorman e tot acolo. Suflă ca un taur. 

— Eşti prost, domnule Jackson, spuse el. Foarte, foarte prost. 
Spune-mi unde-i pudriera şi-ţi dau restul de bani şi te las să 
pleci. Încerc să fiu corect cu dumneata. Unde-i pudriera? 

L-am înjurat, am încercat să scap din mâinile lui, şi 
strânsoarea a început din nou. După câteva minute de 
înăbuşire, de junghiuri dureroase însoţite de o cumplită senzaţie 
de zdrobire lentă, am leşinat din nou. 

Când am redeschis ochii, acele ceasornicului de pe şemineu 
arătau miezul nopţii fără zece minute. În încăpere domnea o 


tăcere plină de calm. Singura lumină venea de la un lampadar 
din celălalt capăt al camerei. Sub el stătea Parker citind o carte, 
cu o ţigară atârnându-i între buze. Nici urmă de Gorman. Pe 
masă, lângă cotul lui Parker era un baston de cauciuc cu şnur la 
mâner. 

N-am făcut nici o mişcare ca să-i arăt că-mi revenisem în 
simţiri. Cred că dacă ar fi ştiut-o, ar fi luat-o de la capăt cu 
ciomăgeala. Gâtul mi-l simţeam ca şi cum s-ar fi prăbuşit un 
zgârie-nori peste el, iar sângele încă-mi mai curgea din nas. Intr- 
un cuvânt mă simţeam proaspăt şi bine dispus ca un cadavru de 
zece zile. 

Am auzit deschizându-se uşa şi am făcut-o pe mortul, 
închizând ochii şi rămânând ţeapăn ca un manechin în vitrina 
unui magazin. l-am simţit parfumul când s-a oprit să mă 
privească. Am auzit-o îndreptându-se spre Parker. 

— N-ar trebui să te afli aici, spuse el tăios. Ce vrei? Ar fi 
trebuit să fii în pat. 

— A spus ceva? 

— Nu încă, dar îşi va da drumul. 

Părea prea sigur de el - mult, mult prea sigur. 

— Şi-a recăpătat cunoştinţa? 

— Nu ştiu şi nici nu mă interesează. Hai, du-te la culcare. 

Ea se întoarse dar nu plecă, ci se opri lângă mine. Işi scoase 
rochia cea albă şi-şi pusese din nou pantalonii pe care-i purtase 
la bazinul cu nuferi. Îmi ridicai privirea spre ea. Era palidă iar 
ochii-i străluceau prea tare. O clipă, privirile ni se încrucişară, 
apoi ea se întoarse spre Parker. 

— E tot fără cunoştinţă, îi spuse ea lui Parker. După cum arată 
se pare că i-e rău de tot. 

— Şi încă n-a văzut decât jumătate din ce-o să vadă când o să 
se-ntoarcă Gorman. Acum pleacă. Nu trebuie să mai rămâi aici. 

— Unde este Cornelius? 

— S-a dus la proprietatea lui Brett să vadă dacă poate 
descoperi ceva. 

— Dar ce mai poate descoperi? Poliţia trebuie să fie acolo, nu? 

— De unde să ştiu eu. 

El îi vorbea cu asprime. 

— Du-te să te culci. Nu te mai vreau şi pe tine aici. 

— Eşti supărat, cumva, pe mine, Dominique? 

Am mişcat capul încet ca să-i pot observa. Ea stătea în 


picioare lângă fotoliu, jucându-se cu bastonul de cauciuc şi cu 
ochii ţintă la Parker. 

— Nu, nu sunt supărat, spuse el; dar du-te la culcare. Nu poţi 
face nimic. 

— Crezi că a ascuns-o? 

Parker îşi strânse pumnii. 

— Nu ştiu. Asta-i necazul. S-a dovedit a fi tare şmecher. Poate 
a fost distrusă. Atâtea frământări şi atâtea planuri, şi acum am 
ajuns să nu ştim nimic. 

Lovi puternic cu pumnul în braţul fotoliului. 

— Cornelius a fost pur şi simplu nebun încrezându-se în 
nenorocitul ăsta de escroc parşiv. 

— Da... 

Acum ea legăna leneş bastonul de cauciuc în mână. 

— ..„.Bine, dar Cornelius nu se va putea apropia de casă, nu-i 
aşa? Chiar nu pricep de ce a plecat. 

— Nu poate să mai facă nimic. l-am spus-o şi eu, dar nu vrea 
să asculte. Nu-şi poate găsi liniştea până nu află adevărul. Dacă 
nu-l află, o să-l ucidă pe Jackson. Puțin îmi pasă de ce-o să facă 
el. În situaţia în care sunt, nu mai contează nimic. 

Ea îi arătă ceva pe jos: 

— E ata, chestia de acolo? 

Bine jucat, cu detaşare şi calm; o întrebare obişnuită, cât se 
poate de simplă. Asta-l înşelă pe Parker; aproape că mă înşelă şi 
pe mine. El se aplecă în faţă ca să se uite. Ceafa lui era o ţintă 
perfectă. Ea lovi cu sălbăticie. Parker se întinse cât era de lat, cu 
faţa la podea. Nici măcar n-a gemut. Ea se dădu înapoi şi dădu 
drumul bastonului de cauciuc; îşi duse una dintre mâini la faţă. 

— Mi-a plăcut cum aţi jucat, spusei eu. 

Se întoarse brusc şi mă privi. 

— Şi acum ce facem? întrebai eu. 

Ea continua să mă ţintuiască cu privirea. 

— Eu una nu aveam altă soluţie, nu-i aşa? spuse ea. 

Vorbele i se îngrămădeau precipitat. 

— Nu puteam să-i las să vă tortureze. 

— Asta aşa e, spusei eu; ce-ar fi să mă şi dezlegaţi? 

Ea se duse repede la servantă, luă un cuţit şi veni spre mine. 

— Am o maşină gata pregătită. Numai că nu ştiu încotro s-o 
iau, spuse ea în timp ce tăia frânghia. 

— Adică vreţi să spuneţi că vă gândiţi să veniţi cu mine? 


Ştiam cu certitudine că nu mai putea rămâne acolo după ce-l 
lovise pe Parker, dar vroiam s-o aud spunând cu gura ei că va 
pleca cu mine. 

— Ce altceva pot face? întrebă ea cu nerăbdare; dacă după 
cele întâmplate Cornelius ar pune mâna pe mine... nu ştiu ce-ar 
fi în stare să-mi facă. 

Am dat de-o parte şi ultimul capăt de frânghie şi m-am sculat 
în picioare clătinându-mă. 

— Merge, spusei eu, pipăindu-mi gâtul cu un gest matern; de 
când v-am văzut prima dată am simţit că o să ne înţelegem 
bine. O să fim nişte asociaţi clasa întâi! 

M-am dus clătinându-mă până la servantă şi mi-am turnat o 
duşcă zdravănă. A fost tare nasol când am înghiţit-o, dar 
nemaipomenit de bine după ce a ajuns în stomac. 

— O să stăm de vorbă după ce ieşim de aici, spusei eu; nu pot 
pleca în halul ăsta. Unde-şi ţine Parker hainele? 

— Camera de sus, chiar în faţa scărilor. N-o să-şi revină? 

— Nici vorbă! O să doarmă ceasuri în şir. Aşteaptă-mă puţin. 

M-am aplecat asupra lui Parker. L-am întors cu faţa-n sus şi l- 
am uşurat de povara pistolului pe care l-am vârât în buzunarul 
meu. 

— Vin îndată, spusei eu părăsind-o. 

În zece minute m-am spălat şi m-am îmbrăcat cu cel mai 
puţin bătător la ochi dintre cele două costume ale lui Parker. Era 
puţin strâmt la umeri dar, în lipsă de altceva mai bun, mergea şi 
ăsta. Am găsit şi o eşarfă de mătase albă pe care mi-am pus-o 
în jurul gâtului ca să ascund vânătăile. Mă durea capul, iar gâtul 
parcă-mi fusese dat prin maşina de stors, dar, una peste alta, 
eram cât de cât în formă. 

Am coborât scara în goană şi am intrat în sufragerie. Ea mă 
aştepta. Ochii ei erau pătrunzători şi atenţi şi era încă palidă. 

Mi-am mutat privirea de la ea la Parker. N-avea să-şi revină 
mai devreme de câteva ceasuri. 

— E gata tot? întrebai, adresându-i un surâs. 

— Unde mergem? 

— La Santa Medina. Cel puţin în noaptea asta. O să punem 
lucrurile la cale când vom şti mai multe unul despre celălalt. 
Aveţi ceva de luat cu dv.? 

— Valiza mea este în maşină. 

— Păi asta miroase a premeditare. 


— Îndată ce a plecat Cornelius, am hotărât ce am de făcut. 

Inima reîncepu să-mi bată năvalnic. 

— Mă întreb ce v-a atras la mine, spusei eu. 

Nu-mi răspunse şi nici nu se uita la mine. 

— Poate ar fi mai bine s-o ştergem, spusei eu, după ce-i lăsai 
timpul necesar să-mi răspundă dacă ar fi avut chef. 

— Sărută-mă, spuse ea. 

Perfect, şi cu asta problema era rezolvată. Avea darul să-mi 
zdruncine nervii. Când se desprinse de mine, tremuram. 

— Acum o ştergem, zise ea, şi ne îndreptarăm spre uşă. 

Dar, deschizând uşa de la intrare, ne oprirăm brusc amândoi. 
Din josul scării, Gorman se uita ţintă la noi. Era tot atât de 
surprins ca şi noi. Însă am fost mai rapid ca el şi ţineam deja 
pistolul în mână. 

— Atenţie! spusei. 

Glasu-mi suna ca un pârâit de pânză sfâşiată. Gorman îşi lăsă 
mâinile în jos. Micii lui ochi negri ne priveau pe rând. Faţa îi era 
împietrită. 

Max era în maşină. Se uita la mine prin fereastra portierei, cu 
ochii holbaţi de frică. 

— leşi din maşină, îi zisei. Are un pistol în buzunarul din 
dreapta. Caută.-l. 

Max cobori, trecu în spatele lui Gorman, îi vâri mâna în 
buzunar şi scoase pistolul automat. 

— la-i-l, îi spusei lui Veda. 

Ea cobori treptele, Max îi întinse pistolul şi ea îl luă. 

— Ce prostie copila mea, îi spuse Gorman, ai s-o regreţi. 

— Tacă-ţi fleanca, strigai eu, ea vine cu mine. 

— Ei bine, de data asta şansa v-a surâs, d-le Jackson, spuse el 
liniştit, dar am să te găsesc eu, am să te găsesc şi pe tine Veda. 

Era calm şi plin de sânge rece şi asta îl făcea şi mai periculos. 

— O să vă găsesc, fiţi siguri de asta. 

— Duceţi-vă să-i ţineţi companie lui Parker. Se simte părăsit în 
hardughia asta de casă. Şi o să-mi daţi inelul. Am nevoie 
urgentă de bani lichizi. 

Se uită la diamant, apoi la mine. 

— Dacă vrei, vino şi ia-l, spuse el, strângându-şi palma într-un 
pumn colosal. 

— Nu uitaţi că eu sunt cel care are-n mână pocnitoarea, şi 
când cineva se joacă cu ea obţine tot ce vrea. 


— Nu şi de data asta, d-le Jackson. 

— Dă-mi-l, moşulică. 

Nici nu se clinti. 

Simţeam că Veda mă priveşte. Dacă-l lăsam pe umflatul ăsta 
să-mi scape, scădeam în ochii ei. Mai mult, aveam nevoie de 
inelul ăsta. Dar, oricum, nici nu mă gândeam să m-apropii de el. 
Ştiam că dacă pune gheara pe mine, n-aveam nici o şansă să 
scap. 

— Îmi pare rău, Papaşa, spusei eu. 

Şi chiar era pe bune. 

— Dar vreau inelul ăsta. Dacă nu mi-l dai ai să te alegi cu un 
picior făcut zob. Îţi dau trei secunde. 

Mă fixă cu privirea, apoi gura i se strâmbă într-un rictus. Era 
primul semn de furie pe care-l dădea până acum. Işi dăduse 
seama că nu glumeam. 

— la-l d-le Jackson, spuse el, scoţându-şi inelul de pe deget. 

Îl aruncă la picioarele mele. 

— Dar asta o să vă îngreuneze situaţia la viitoarea noastră 
întâlnire. 

Am luat inelul de pe jos şi l-am pus în buzunar. E nostim, dar 
acum că-l aveam, îmi dădeam seama că încă de la început 
vrusesem să i-l iau: din clipa în care i-l văzusem prima dată, 
atunci când venise la biroul meu. 

Când am plecat, stătea în picioare la capătul scărilor, uitându- 
se după noi. Maşina lui Veda era o cabrioletă rapidă cu formă 
aerodinamică. Ea conducea, iar eu stăteam în genunchi pe 
banchetă, cu pistolul în mână, supraveghindu-l pe Papaşa, până 
ce dispăru în întuneric. 

Aveam o tulburătoare şi nasoală presimţire, că o să ne 


reîntâlnim. 
CAPITOLUL VI 


Nici un turist nu merge vreodată la Santa Medina, oraş pe 
care milionarii îl vorbesc de rău de parc-ar fi bântuit de ciumă. 
Dacă cunoşti San Luis Beach, ei bine, pe lângă el, Santa Medina 
chiar că pare un loc bântuit de ciumă. 

Singura afacere care prosperă în oraşul ăsta aglomerat, cu 
case din lemn, storuri arse de soare, împânzit de crâşme, este 
tripoul lui Nick Casy, unde mai devreme sau mai târziu, tot 
escrocul şi traficantul, tot vânatul bun de închisoare şi tot 


jucătorul profesionist din cele patru colţuri ale Americii vine să 
dea bună ziua şi să joace zaruri. Stabilimentul lui Casy este 
celebru pe toată coasta Pacificului. Se zice că fără Nick Casy, 
Santa Medina ar fi secătuit de mult; pe de altă parte, alţii sunt 
de părere că va fi cu atât mai bine pentru oraş cu cât Casy va 
pleca mai repede. 

Tripoul domină oraşul. Marea lui firmă de neon se zăreşte de 
departe, chiar înainte de a bănui că acolo, în întuneric, se 
ascunde oraşul. E singură clădire din cărămidă şi acoperiş de 
ţiglă din oraş şi se înalţă într-o zonă fără case, iar la ea se 
ajunge pe un larg drum de beton care duce până la intrare. 

Pe Casy îl cunosc de mult timp. Il descoperisem cu mulţi ani 
înainte de a ajunge să fie plin de bani. Pe vremuri îşi câştigă 
traiul jucând cărţi, dar îi mersese buhul şi cu greu mai găsea 
câte un fraier să joace cu el. Era mai tot timpul cu buzunarele 
goale, şi când l-am cunoscut era amestecat într-o poveste care 
se terminase cu Împuşcături în fostul bar a lui Mac, pe plaja din 
San Francisco. Era un asasinat politic şi sticleţii căutau un ţap 
ispăşitor. Puseseră gabja pe Casy şi înscenarea ar fi fost luată 
de bună dacă n-aş fi apărut eu ca martor-surpriză la proces, 
unde am spus că Casy nu trăsese nici un foc de armă pentru că 
în momentul acela se afla cu mine. Nu era adevărat, dar nu 
găseam că e drept ca sticleţii să încolţească un om pentru că 
era în mizerie şi nu avea relaţii, ca să salveze prestigiul nu ştiu 
cărui politician grăsan, prea ramolit ca să reziste la băutură. 

Mărturia mea a impresionat juriul care a dat verdict de 
neurmărire. Casy şi cu mine a trebuit să părăsim oraşul, şi încă 
repede. Dacă ar fi pus mâna pe noi, caralii ne-ar fi azvârlit chiar 
ei afară din oraş, dar noi am fost mai iuți decât ei. 

Casy a luat lucrurile foarte în serios. A jurat că n-o să uite 
niciodată că i-am salvat viaţa, şi n-a uitat-o. 

De fiecare dată când mă duceam să-l văd, mi se oferea totul 
pe cheltuiala casei şi se înfuria teribil chiar dacă vroiam să-mi 
plătesc datoriile la joc. Treaba asta mă punea în încurcătură şi 
am renunţat să mă mai duc să-l văd. Trecuseră de atunci vreo 
zece luni. 

Până când aveam să ştiu mai mult despre pudrieră şi de ce 
ţinea Gorman aşa de mult s-o aibă, hotărâsem să mă ascund la 
Casy. Aici, şi eu şi Veda eram în siguranţă. 

Toate astea i le-am spus lui Veda în timp ce conducea pe 


drumul ce cobora în serpentine spre Santa Medina. 

— Bine, spuse ea, în întuneric. 

Nu-i distingeam decât conturul capului şi vârful aprins al 
ţigării pe care o ţinea între buze: 

— Dar acum n-am chef să stau de vorbă. Aş vrea să reflectez. 
Nu te superi dacă am să-mi pun puţină ordine în gânduri. O să 
putem sta de vorbă mai târziu, nu? 

N-am mai scos o vorbă de la ea până când a tras în faţa 
barului lui Casy. 

— Aici e? întrebă ea. 

Am ajutat-o să coboare din maşină şi i-am arătat firma 
luminoasă. Avea vreo opt metri pătraţi şi simţeam căldura 
tuburilor incandescente chiar la distanţa la care ne aflam. 

— Nu crezi că firma asta-i de ajuns? spusei eu; să intrăm, o 
să-ţi fac cunoştinţă cu Casy. 

Paznicul de la uşă îmi aruncă o privire rapidă de dur, apoi îşi 
duse mâna la şapcă. Era plătit să ştie cine putea să intre fără 
probleme, şi cine nu. Asta-şi merita banii, muncea pentru ei, nu- 
i fura. 

— Patronul e pe-aici? 

— În birou. 

— Mulţumesc. 

Am luat-o pe Veda de braţ şi am traversat vestibulul printr-un 
ocean de tapiserii, de-a lungul unuia dintre cele cinci baruri şi 
am coborât un culoar care ducea la apartamentul lui Casy. Prin 
preajmă cânta îndrăcit o trupă de jazz. In aer plutea un miros de 
fum de tutun şi de whisky. 

Nu era un local de lux, dar scopul propus era atins. Înăuntru 
găseai tot ce-ţi doreai, de la o blondă plină de consimţământ 
până la parteneri de poker. Casy alimenta toate viciile. Singurul 
motiv pentru care poliţiştii nu închiseseră localul era acela că 
însuşi şeful poliţiei avea un punct slab şi Casy i-l întreținea. 

Un flăcău, cu un profil ă la Byron, dar ceva mai reuşit, într-un 
seducător costum de flanelă albă, cu o albăstrea la butonieră se 
strecură dintr-o încăpere şi începu să ne facă graţii. Se uita la 
Veda cu nişte ochi că ai lui Bambi din filmele lui Disney, îşi 
flutura cu neastâmpăr genele lungi către ea, şi continua să se 
fandosească. 

Expresia Vedei mă făcu să râd. Am intrat împreună în barul 
rezervat prietenilor lui Casy. Încăperea era plină de bărbaţi şi de 


fum. 

Jos, gorila lui Casy, un tip scurt, îndesat, cu un năsoi nasol 
făcut una cu faţa şi ochii ca două cuburi de gheaţă, se desprinse 
de la bar şi veni spre mine cu un aer ameninţător. Dar când mă 
recunoscu îmi surâse, şi-mi dădu o lovitură amicală în piept. 
Apoi o zări pe Veda şi-şi înghiţi literalmente buzele-i de harap. 

— Salut bătrâne, spuse el. De unde ai apărut? Nu te-am mai 
văzut de luni de zile. 

— Casy e pe-aici? 

Făcu semn cu capul spre uşa din fundul încăperii. 

— Intraţi. E liber. 

Toţi bărbaţii încetaseră să mai vorbească şi o fixau pe Veda. 
Şi normal! Cred că dacă ar fi trecut printr-un cimitir s-ar fi 
deschis şi mormintele. Eu am început să-mi dau aere şi mi-am 
luat o mină dură, aşa că să-i fac să înţeleagă că n-ar fi sănătos 
pentru ei să le treacă prin cap ceea ce nu trebuie. Ea a trecut 
prin faţa tuturor ca şi cum ar fi fost nişte stâlpi de palisadă. 

— Pe uşa asta, îi spusei, iar ea întoarse mânerul şi intră de-a 
dreptul. 

Casy stătea la birou, cu o sticlă de whisky la îndemână 
strângând un trabuc între dinţii lui mici şi albi. Era în cămaşă cu 
mâneca scurtă, cravata îi atârna cu nodul desfăcut, iar gulerul îi 
era descheiat. 

— Floyd! - exclamă el sărind în picioare. Asta-i bună! Ce mai 
faci, bestie? 

Ne-am strâns mâna cu putere încercând prieteneşte, să ni le 
strivim reciproc. Casy are un hectar de palmă. 

— Ţi-o prezint pe d-ra Rux, spusei eu surâzând; Veda, el e 
Mick Casy despre care ţi-am vorbit. 

Veda îşi îndreptă spre el privirea-i rece şi pătrunzătoare. 

— Încântat de cunoştinţă, spuse Casy, nu prea în largul lui; 
luaţi loc. Serviţi ceva de băut? 

Veda luă loc. Se părea că-l scotea pe Casy dintr-ale lui, căci 
începu să se încheie la guler şi să-şi refacă nodul la cravată. 

— Scuzaţi-mă, dar nu mă aşteptam la vreo vizită. 

— Fii aşa cum eşti, Mick, spusei eu, aducând încă un scaun. 
Veda este o prietenă pe bune. Aşteaptă s-o cunoşti şi tu aşa 
cum o ştiu eu. 

Casy surâse jenat. Era clar că Veda îi luase minţile. 

— Adevărat? Ei bine tu, tu ştii să le descoperi Floyd! La naiba! 


Hai, ia un pahar. 

În timp ce pregătea băuturile, Veda îl studia. Casy era mic, cu 
un tors cam cât un butoi de 200 kg; se apropia de cincizeci de 
ani şi avea aerul a ceea ce de fapt şi era: proprietarul unui 
tripou prosper frecventat de duri. 

— Unde ai dispărut atâta vreme, Floyd? întrebă el aruncându- 
mi o privire surprinsă. Nu te-am văzut de luni de zile. Ce pui la 
cale? 

— Buclucuri care mai de care mai mari. 

Luai paharul pe care mi-l pusese dinainte şi-mi deşertai 
whisky-ul în măţăraie. 

— E vorba de doi tipi care o fac pe şmecherii, Mick. Aş vrea să 
mă ascund o vreme. 

— Caralii? 

Casy o privi din nou pe Veda ca şi cum o mai văzuse şi nu ştia 
când şi unde. 

Am scuturat capul. 

— Nu, nu pentru moment. Nu-i vorba de sticleţi. Dar s-ar 
putea să apară pe parcurs. 

— Doi flăcăi zici? Vrei să mă ocup de ei? Da’ ce dracu, Floyd, 
judecă puţin. De ce să te ascunzi? Joe se va ocupa de orice tip 
care-ţi face necazuri, o ştii prea bine. 

— Da, dar e un fel de afacere de familie. O să am eu grijă de 
ei la momentul potrivit, dar clipa asta încă n-a sosit, Veda şi cu 
mine vrem să evităm să fim văzuţi câteva zile. Poţi să ne ajuţi 
cu treaba asta? 

Casy îşi trecu degetele prin păr şi-şi încruntă sprâncenele: 

— Fireşte că pot. Vino cu mine la hotel dacă vrei. Pază bună, 
băutură gârlă, şi paturi bune. O să-ţi placă, îţi convine, ce zici? 

Dădui din cap: 

— Mă gândeam că vom fi oarecum singuri. 

O privi din nou pe Veda. De data asta, Mike surâse. 

— Da, ar fi trebuit să mă gândesc la asta. Mai e garsoniera de 
pe acoperiş. E ocupată de doi flăcăi, dar ăştia pot să se care. Ce 
zici de treaba asta? 

Garsoniera, o cunoşteam. Speram să mi-o cedeze. 

— Perfect, spusei. 

Părea bucuros să arate ce poate face pentru mine. Strigă să 
fie chemat Joe. 

Veda tăcea; îşi făcea din nou numărul de statuie. Ochii ei 


priveau, iar ea stătea ţeapănă. 

Intră Joe. 

— Pune să-i dea afară pe ăia doi din garsonieră, Joe, ordonă 
Casy, şi să se facă curat în camere. Mişcă-te repede: Floyd va 
sta acolo. 

Joe părea surprins, dar nu puse întrebări. 

— Bine, şefule, spuse el şi ieşi. 

— Ce-aş mai putea face pentru tine, întrebă Casy; dacă mai e 
nevoie de ceva nu trebuie decât să-mi spui. 

Am scos la iveală inelul lui Gorman şi l-am aruncat pe mapa 
de birou. 

— Mi-aş dori ceva bani ca să am cu ce mă duce la iarbă 
verde, Mick. 

El luă diamantul, îl puse în dreptul luminii şi-şi miji ochii: 

— Drăguţă piatră. 

— Da, dar frige. 

Îşi ridică brusc privirea spre mine şi încruntătura i se 
accentuă. 

— Sticleţii n-au nici o treabă în legătură cu inelul, Mick. L-am 
luat de la tipul care-mi făcea necazuri. N-o să se ducă să 
reclame la poliţie. 

Fruntea i se descreţi. 

— O.K. Ce vrei în schimb? 

— Face cam patru-cinci mii. Dar o să-mi ajungă şi trei mii. 

— Gheaţă? 

— Da. 

Se îndreptă spre un seif deschis, scoase un sul de bancnote şi 
aruncă pe masă un teanc gros. 

— Ai aici o mie. O să-ţi fie de ajuns să rezişti o vreme? Restul 
până la trei îl poţi primi când vrei. 

Mi-am vârât banii în buzunarul pentru revolver. 

— Eşti un adevărat prieten, Mick. 

— Şi încă ce prieten! 

Apoi, uitându-se la Veda: 

— Ştii, pe vremuri mi-a salvat viaţa. E un băiat pe cinste, ţi-o 
spun deschis. Şi să nu dai voie nimănui să-l vorbească de rău. 

— Oh, nici vorbă, spuse Veda. 

Casy ne umplu din nou paharele. 

— De flăcăii ăia doi, spuse el, eşti sigur că nu vrei să mă 
ocup? 


Am clătinat din cap. 

— Nu încă. Cel puţin nu acum, dar nu se ştie niciodată. Unul 
dintre ei este un dur. 

— Aşa-mi şi plac, spuse Casy cât se poate de firesc. 

Şi era adevărul adevărat. 

Joe îşi strecură capul prin deschizătura uşii: 

— Sus e liber. V-am urcat valizele, domnişoară. 

Se chiombi la Veda. Ea îi mulţumi. În ciuda calmului ei, îmi 
dădeam seama că era oarecum uluită de toată atenţie asta cu 
care eram primit. 

— Hai vino, spuse Casy, ridicându-se din fotoliu. O să urcăm 
împreună. 

l-am pus mâinile pe umeri şi l-am forţat să se reaşeze. 

— O să te văd mâine Mick. O să stăm de vorbă. Deocamdată 
am de lămurit o problemă cu mititica asta brunetă. 

Joe tuşi încurcat ducându-şi mâna la gură, iar Casy nu-şi 
ascunse surprinderea. 

— Nu mi-am dat seama, spuse el, scuzându-se, desigur, du- 
te. 

— Nu-ţi fă probleme. 

Şi, luând-o pe Veda de braţ: 

— S-o ştergem, zisei. 

Ajuns la uşă, mă întorsei. Casy rămăsese prostit, cu gura 
căscată şi ochii cât cepele. Joe trimitea bezele spre tavan din 
vârful degetelor lui groase. 

— Şi mulţumesc încă o dată, Mick, spusei. 

Apoi am deschis uşa şi am traversat barul pe urmele Vedei. 

Flăcăii se opriră din nou din flecăreală. O radiografiară pe 
Veda cu ochii ce emanau raze X. Am condus-o la liftul din hol şi 
am urcat până la mansardă. 

Garsoniera era un cuibuşor de dragoste şi era formată dintr- 
un vestibul spaţios, un dormitor, o bucătărie şi o grădiniţă 
amenajată chiar pe acoperiş. Fusese decorată şi mobilată de un 
decorator de lux din Los Angeles. Veda inspectă vestibulul, cu 
mâinile în buzunare şi cu capul înclinat. 

— Iţi place? 

Se întoarse uşor pe călcâie pentru a mă privi în faţă. 

— Ce-ai făcut cu pudriera? întrebă ea. 

— Stai jos. 

M-am îndreptat spre micul bar din cameră. 


— Înainte de a vorbi despre pudrieră o să stăm de vorbă 
despre tine. Ce rol ai în toată afacerea asta? 

Se aşeză, îşi puse picior peste picior şi-şi privi mâinile, 
încruntându-şi sprâncenele. 

— Vreau să ştiu, pudriera... spuse ea... ce ai făcut cu ea? 

— Să discutăm despre fiecare lucru pe rând. 

Am pregătit două whisky-soda şi am venit cu ele lângă ea: 

— Cine eşti tu? Să începem cu începutul. Cum ai ajuns să te 
vări în treaba asta? 

Ea luă paharul, se gândi o clipă, apoi spuse: 

— Nu m-am putut abţine. Vroiam bani. 

M-am aşezat în faţa ei, am supt jumătate de pahar şi l-am pus 
pe jos lângă picior. De pe o măsuţă alăturată am înşfăcat un 
pachet de ţigări şi i-am aruncat una; mi-am aprins-o pe a mea şi 
apoi i-am azvârlit ei cutia cu chibrituri. 

— Cum ai dat peste Gorman? 

— Este impresarul meu. 

Mi-am pironit privirea în ochii ei: 

— Mi-a spus că faci un număr de strip-teasse. E adevărat? 

— Da. 

_ — Ei, hai, nu mă face să-ţi scot vorbele cu cleştele din gură. 
Incepe cu începutul. Vreau să ştiu despre tine tot atâta cât ştii şi 
tu însăţi. 

Ea luă un gât şi mă studie. Avea un fel anume de a te privi, 
aşa printre gene... Când se uita la tine aşa, nu-i vedeai ochii, dar 
îi simţeai. 

— De ce ţi-aş spune ceva despre mine? 

— Şi de ce n-ai face-o? 

Privirea ei se abătu de la mine pentru a se fixa pe zidul din 
faţă. In ochi îi plutea o expresie gânditoare şi îndepărtată; apoi 
începu să vorbească. 

Bătrânul ei era fermier, spuse ea. Avea o mică fermă aproape 
de Waukomis, în Oklahoma. Cu ea îşi întreținea familia: pe 
bătrâna ei, patru băieţi şi cinci fete. De când se ştia ea, viaţa 
fusese grea. Ferma stătea gata să se prăbuşească, bătrânul a 
făcut tot ce a putut ca să nu se ruineze de tot, dar şi-a distrus 
sănătatea. Situaţia asta o şubrezise şi pe maică-sa, şi mizeria în 
care trăiau o făcuse să devină afurisită şi o înăcrise. Copiii erau 
pe jumătate înfometați şi sălbătăciţi. Când Veda a împlinit 
şaisprezece ani îl găsiră pe bătrân lângă o mlaştină. Se 


îmbătase criţă şi căzuse cât era de lung cu faţa în jos într-o apă 
adâncă doar de zece centimetri şi se înecase. Nu mai avusese 
putere nici măcar să întoarcă capul ca să respire. 

După aceea, familia se risipi. Veda îşi găsi o slujbă într-un 
restaurant de pe o şosea naţională, unde spăla veselă, şi servea 
masa camionagiilor înfometați care se opreau acolo la orice oră 
din zi şi din noapte. 

Era înnebunită să facă cinema şi singurul ei gând era să 
ajungă la Hollywood. Era sigură că o să găsească o slujbă ca 
figurantă şi că o să devină star când va avea norocul s-o vadă 
vreun barosan. li povesti toate astea unui camionagiu care-i 
spuse că n-ar fi imposibil să aibă norocul ăsta. O fată cu o figură 
şi un corp ca al ei, spunea el, era cât se poate de potrivită 
pentru cinema şi îi propuse să facă cu el călătoria asta. 

La început n-a vrut să-l creadă dar el i-a jurat că nu glumeşte. 
Bineînţeles, mai adăugase el, privind-o cu ochii lui duri şi 
pătrunzători, mai era şi o mică ceremonie pe care o pretindea în 
schimbul propunerii lui. Ea nu trebuia să se aştepte ca el să-i 
dea bani, dar nu-i aşa că n-ar refuza să-i câştige? Faţa îi 
căpătase o expresie animalică care o îngheţase. Şi-i spuse să 
vină seara în hambarul din spatele restaurantului. 

In adâncul ei simţea că dacă ajunge la Hollywood va deveni 
star. Nu va mai trebui să spele vase, nici n-o să mai stea în 
mirosul rânced al resturilor de mâncare, nici n-o să-şi mai spele 
singură hainele, avea să scape de toate necazurile astea dacă 
reuşea să ajungă la Hollywood. Aşa că-i spuse că va veni chiar în 
noaptea aceea în hambar. 

Bineînţeles, în ceea ce priveşte banii, o trase pe sfoară. Dar la 
Hollywood nu ajunse decât un an mai târziu. Trei săptămâni îi 
trebuiră ca să străbată drumul până acolo. Odată ajunsă, îşi găsi 
o slujbă la o cafenea şic din faţa unuia dintre marile studiouri. 
După câtva timp în care a umblat cu câţiva tehnicieni de la 
studio întâlni pe unul dintre directorii cei mai puţini celebri. 
După o probă de fotogenie, pe care o văzu şi ea, fu destul de 
deşteaptă să-şi dea seama că cel care i-o înlesnise, contra unui 
week-end, avusese dreptate când îi spunea că deşi frumoasă, 
nu era fotogenică. 

Practic, directorul îi promisese un rolişor şi se simţi jenat când 
văzu ce ieşi din proba de fotogenie. Vrând s-o ajute într-un fel 
sau altul, îi dădu o recomandare pentru Gorman care îi făcu un 


contract şi lucră pentru el cam un an. Se obişnuise repede cu 
munca asta şi era solicitată. Câştiga banii, îi cheltuia şi mai tot 
timpul era lefteră. Atunci Gorman îi făcuse o propunere. 

Tot timpul cât vorbise despre ea, rămăsese cu ochii ţintă la 
perete. Era ca şi cum şi-ar fi vorbit ei înseşi. Când a ajuns cu 
povestirea la propunerea lui Gorman s-a ridicat să-şi ia o ţigară 
şi după ce a aprins-o a reluat: 

— Mi-a spus că are o ofertă pentru mine; că trebuie să-mi fac 
numărul la proprietatea lui Lindsay Brett de la San Luis Beach. 
Nu m-am gândit la nimic deosebit. Eram obişnuită să merg în 
case particulare chiar şi în alte oraşe. Apoi mi-a spus că aş 
putea câştiga o grămadă de bani dacă reuşeam să aflu cifrul de 
la seiful lui Brett, dacă sunt sau nu sonerii de alarmă, cum îşi 
organizau gardienii turele, şi alte lucruri de genul ăsta. La 
început credeam că glumeşte. Nu fusese vorba despre aşa ceva 
niciodată de când începusem să lucrez pentru el. Dar nu 
glumea. Mi-a zis că o să câştig o mie de dolari dacă-i aduceam 
informaţiile cerute. l-am spus că am să mă mai gândesc. 

Se plimba prin cameră, cu mâinile în buzunare, strivind ţigara 
între buze şi punându-şi în valoare trupul sculptural. 

— În cele din urmă i-am spus că am s-o fac, spuse ea. 

Se opri să mă privească, apoi reîncepu să rătăcească încolo 
şi-ncoace prin cameră: 

— Totul s-a petrecut fără probleme. Brett a deschis seiful ca 
să le arate prietenilor un diamant pe care-l cumpărase. Cifrul 
era notat pe un cartonaş pe care l-a scos din portofel. Era uşor 
să pui mâna pe portofel şi să copiezi cifrul, fără ştirea lui. Mai 
mult, s-a îmbătat destul de tare în timpul petrecerii. S-au 
îmbătat cu toţii. L-am întrebat dacă avea instalat un sistem de 
alarmă şi el mi-a arătat cum funcţionează. Era tare mândru de 
instalaţia asta şi s-a distrat punând-o în funcţiune şi băgându-i 
în viteză pe gardieni. Am făcut un mulaj în ceară al cheii de la 
uşa de serviciu. Lucram calm şi eficient căci toţi erau beţi ca 
nişte porci. 

— Deci nu te-ai plimbat dormind? 

Râse scurt şi dur, fără bucurie. 

— E unul dintre puţinele lucruri pe care nu le fac. 

— Şi pe urmă ce s-a mai întâmplat? 

— l-am spus lui Gorman că am aflat combinaţia cifrului de la 
seif, cum funcţionează sistemul de alarmă şi că am luat mulajul 


cheii. A fost mulţumit până în momentul în care i-am cerut să-mi 
spună la ce-i foloseau toate astea. 

Îşi strânse buzele şi-şi încruntă sprâncenele rememorându-şi 
scena: 

— N-a fost încântat deloc când i-am spus că dacă vrea să-i 
dau informaţiile trebuie să mă ia ca parteneră. 

Acum ascultam cu atenţie. 

— A făcut-o? 

— Da. Scutură scrumul pe jos. Nu chiar aşa cu una cu două, 
dar până la urmă am reuşit. 

— Şi ce ţi-a spus? 

Îşi sprijini coatele pe şemineu şi-şi împinse bustul înainte. 

— Mi-a spus pentru ce vroia pudriera şi ce va face cu ea când 
va pune mâna pe ea. Mi-a spus cât valora pudriera şi cum avea 
s-o transforme în bani. Mi-a promis o treime din câştig, oricât ar 
fi fost el, în schimbul informaţiilor mele. 

— Şi pudriera pentru ce anume o vroia? întrebai eu 
nepăsător; puţin cam prea nepăsător. 

— Ce ai făcut cu ea? întrebă ea pe un ton la fel de detaşat. 
Abia acum intrăm în joc. 

— Da, este aşa cum ai spus tu deja. Nu-ţi fă griji pentru 
pudrieră. E la loc sigur. Termină-ţi povestea. Pentru ce o vroia? 

— De ce crezi că l-am trădat pe Gorman, întrebă ea. 

Şi mă fixă cu ochii ei scânteietori şi reci. 

— Pentru că nu te-ndurai să-l laşi să mă tortureze, râsei eu; îţi 
aminteşti? 

Râse batjocoritor. 

— Şi mai de ce? 

— Te-ai gândit că Gorman nu-ţi va da partea care ţi se 
cuvenea. Ştiai că Parker e viclean şi ai gândit că după ce vor 
pune mâna pe pudrieră îţi vor suci drăguţul tău gât şi te vor 
azvârli în bazin. 

După lumina din ochii ei de Nu-mă-uita se vedea clar că 
cloceşte un gând anume: 

— Continuă. 

— De asemenea ai socotit că o treime nu face cât o jumătate 
şi când am apărut eu ţi-ai zis că sunt genul de tip cu care ai 
putea pune ceva la cale. Şi când m-am întors şi le-am înşirat 
gogoşile cu pudriera făcută scrum ai fost sigură că sunt omul 
care-ţi trebuie. 


— Am ceva informaţii de vânzare, şi dacă le vrei, te vor costa 
jumătate din ceea ce vei putea obţine de la Brett. 

M-am ridicat şi am căscat. 

— Vino, micuţo, mergem la culcare. Am vorbit destul în seara 
asta. Hai să-ţi arăt unde ne vom pune obositele noastre capete. 

Neliniştea şi îndoiala îi sclipiră în ochi. 

— N-ai nevoie de informaţiile mele? întrebă ea cu bruscheţe. 

— Am să mă gândesc la asta, spusei eu, şi-o luai de braţ ca s- 
o conduc în dormitor. Poate că n-o să am nevoie de informaţiile 
tale. 

— Ba da, o să ai, spuse ea trăgându-şi braţul; nici vorbă că o 
să ai. Pudriera nu poate fi valorificată de nimeni, decât dacă ştie 
ceea ce ştiu eu. Şi oricum eu vreau jumătate.... 

— Nu mai spune, zisei eu, aşezându-mă pe pat, închipuie-ţi că 
am un cap făcut să aflu cu el o sumedenie de lucruri. Am fost 
detectiv particular. Treaba mea este să descopăr anumite 
lucruri, şi ai să fii uimită de lucrurile pe care le-am aflat. 

Mă înfruntă din privire; pe obraji îi apărură doi bujori de 
mânie. Acum nu mai era calmă: dăduse strechea în ea. 

— Eu vreau jumătate - începu ea, dar eu am culcat-o pe pat. 

— Nu încerca să scapi de mine ţipând, scumpeteo, îi spusei; în 
seara asta nu mă mai interesează afacerile. Vreau puţină 
distracţie. 

— Să nu contezi pe mine că am să ţi-o ofer! spuse ea cu dinţii 
strânşi încercând să-mi scape din strânsoare; dar nu numai ea 
avea oţel în încheieturile mâinilor. 

— Dă-mi drumul! spuse ea furioasă, am să tip. 

— Eşti invitata mea, îi spusei, înşfăcând-o de braţe. Ce mai 
contează un țipăt, două, acolo, în toată hardughia asta? Aici se 
găseşte totdeauna cineva care să ţipe; face parte din peisaj. Aşa 
că n-ai decât să urli cât vrei, dacă ai chef. 

— Dă-mi drumul, pentru Dumnezeu! 

Işi smulse un braţ din strânsoare şi primii un pumn în maxilar, 
care-mi dădu capul pe spate. Apoi mă izbi cu piciorul în tibie şi 
cu pumnul strâns mă lovi de câteva ori, mărunt, în gâtul care 
mă durea de pe urma strânsorii lui Gorman. 

M-am dat puţin înapoi şi i-am trântit un pumn, din scurt, în 
coaste. Era o lovitură parşivă şi dură, şi aerul îi ţâşni din plămâni 
însoţit de un „uufff”! 

Simţeam că nu mai pot să mă port cu blândeţe. În ultimele 


douăzeci şi patru de ore toată lumea mă luase la tăbăcit ca pe o 
minge. Se spune despre mine că sunt un dur, dar până acum 
toată lumea mă luase drept momăâie. Era timpul să arăt că sunt 
şi al dracului. 

— Ah! deci aşa stau lucrurile, spusei aplecându-mă peste ea, 
am făcut-o destul pe prostul. E rândul tău, frumoaso, să dansezi 
puţin, şi sper să-ţi placă. 

— Brută ce eşti! gâfâi ea. 

Se zbătu, se ridică şi mă lovi cu piciorul. Apoi ţipă iar eu o 
înşfăcai în braţe. Incercă, să muşte, dar nu prea convingător. La 
un moment dat, îşi strecură braţele pe după gâtul meu şi se 
agăţă strâns de el ca şi cum îi era frică că o să mă piardă. 
Buzele i se întredeschiseră şi le cuprinseră pe ale mele. Ochii îi 
străluceau ca două stele albastre. 

Aşa cum am mai spus-o deja, femeia este un animal ciudat. 


CAPITOLUL VII 


Soneria stridentă a telefonului mă făcu să sar în sus. Un alt 
iepure descoperit ţâşni dintre perne, alături de mine. 

— Nu arde, spusei eu, nu-i decât telefonul. Te-ai speriat? 

— Nu chiar aşa de tare pe cât se pare că te-ai speriat tu, 
răspunse ea. 

Cum telefonul era pe partea ei, întinse mâna. Mi-am pus 
braţul peste pieptul ei, şi am turtit-o între perne. 

— Am să-l iau eu. Tu odihneşte-te. 

Ca să ajung la receptor, trebuia să mă sprijin de ea; aşa că m- 
am sprijinit de ea. 

— Ai nişte maniere de porc, spuse ea abia răsuflând; şi e 
jignitor pentru porci. 

Am surâs către doi ochi albaştri feroce şi am ridicat receptorul 
din furcă. 

— Nu mă simt în largul meu decât cu invalizii şi bătrânele 
doamne, am asigurat-o eu. 

Am căscat rostind un „Alo!” în receptor. 

Glasul lui Casy îmi lătră în ureche. 

— Coboară, Floyd! Capacul stă să sară de pe oală, dar îl ţin eu 
pe loc până ajungi tu aici. 

— Care oală? spusei eu, şi nu mai urla, Mick, că mi se iau 
nervii la ceartă. 


Şi chiar că se luaseră la harţă. Eram aşa de agitat, încât m-aş 
fi ascuns sub o rață fără să-i clintesc un fulg. 

Casy scoase un răcnet. 

— Ducă-se la dracu nervii tăi. Coboară repede şi dacă ai şi 
furnici în cap, scutură-le. Îţi dau cinci minute. 

După care închise. 

Am pus încet receptorul la loc, trecându-mi degetele prin păr 
şi privind faţa mică, foarte palidă pe jumătate îngropată în 
pernă. Oricare femeie în locul ei ar fi avut un aer puţin veşted, 
dar nu şi Veda. Ea continua să aibă o înfăţişare foarte 
comestibilă. 

— Bună ziua, spusei. Vă mai amintiţi de mine? 

— Dacă aş fi uitat, oricum vânătăile mele şi-ar fi amintit, 
răspunse ea acru; hai, mişcă-ţi hoitul de aici, umflatule, nu vezi 
că eşti pe cale să-mi iei viaţa storcându-mă ca pe un tub cu 
pastă de dinţi? 

— Frumoasă moarte, spusei. 

Sării jos din pat, întinzându-mă şi căscând. Apoi făcui un salt 
către sticla cu băutură: 

— Ai vrea să ai un micuţ cu câinele care te-a muşcat şi ţi-a 
făcut vânătăi. 

— Nu, mulţumesc. 

Se săltă într-un cot: 

— Cine era? 

— Casy. Trebuie să cobor. Am să trimit pe cineva să-ţi aducă 
cafea. 

— Ce vroia? 

Vorbea repezit. 

— N-a dat nici o lămurire. Poate se simte singur. 

Mi-am găsit ceasul brățară în grămada de boarfe pe care le 
aruncasem pe noptieră. Era 11 şi 20 de minute. 

— la te uită! Am soilit aproape toată dimineaţa! 

— Dar nu pentru asta-s făcute dimineţile? întrebă ea 
culcuşindu-se din nou sub cuvertură. 

Am mai tras un gât din sticlă înainte de a face un duş. Zece 
minute mai târziu intram în biroul lui Casy. Corpul şi membrele 
îşi reveniseră, dar nervii mei încă mai sfârâiau, iar gâtul, gâtul 
îmi făcea impresia că fusese mângâiat cu o secure de măcelar. 

Casy stătea lângă fereastră, cu un trabuc între dinţi şi cu 
mâinile la spate. Avea o privire morocănoasă, iar colţurile gurii îi 


atârnau. 

Un omuleţ cu înfăţişare gingaşă stătea pe marginea celui mai 
inconfortabil dintre scaunele aflate în încăpere şi surâdea 
pălăriei negre pe care o ţinea pe genunchi. Totul era îngrijit la el 
- părul, veşmintele, obrajii raşi şi pantofii. Dar ceea ce era cel 
mai îngrijit la el era surâsul. 

Când îmi făcui apariţia, Casy începu să bombăne. 

— Nu s-ar putea spune că te-ai grăbit. Dumnealui este 
O'Readen. Şeful poliţiei. 

Mă pregăteam să mă arunc, asupra lui când omul cu chip 
suav ţâşni brusc în picioare şi-mi întinse mâna. 

— Incântat de cunoştinţă, d-le Jackson, spuse el. 

Chiar şi strângerea lui de mâna era îngrijită. 

In general, când mă întâlnesc, şefii de poliţie încep prin a 
smulge lamele parchetului ca să găsească corpul delict, aşa că 
această primire mă surprinse. 

— Sunt încântat că mă cunoaşteţi, spusei eu, desprinzându-mi 
mâna, pe care, pentru mai multă siguranţă o vârâi în buzunar. 

Casy se îndreptă spre biroul său călcând apăsat şi se aşeză. 

— Aşază-te undeva, Floyd, spuse el şi se trase de nasul scurt 
şi gros. 

Il fixa pe O'Readen cu o mânie posacă. 

— Povesteşte.-i, lătră el. 

O'Readen surâse, fără să privească pe nimeni. 

— A fost puţin scandal ieri noapte la Ocean Rise, spuse el. 

Părea să-i facă confidenţe pălăriei, dar eu nu scăpăm nici un 
cuvânt. 

— Brigada de asasinate din San Luis Beach mi-a telefonat în 
dimineaţa asta şi mi-a cerut colaborarea. S-a comis o tentativă 
de spargere a seifului lui Lindsay Brett, şi doi gardieni au fost 
ucişi. 

— Asta ce mai e? îl întrebai eu pe Casy: o sugestie de 
subscripţie publică pentru coroană, sau ce? 

— O'Readen este un bun prieten al meu. Casy îl privea aşa de 
fix pe O'Readen de parcă stătea gata să-l înghită. El se ocupă de 
durerile mele de cap. Asta face parte din sarcinile lui. 

O'Readen continua să surâdă, dar zâmbetul i se veştejise 
puţin. 

— Fac şi eu ce pot, spuse el către pălărie. 

Apoi ca şi cum s-ar fi temut că nu s-a făcut înţeles, adăugă: 


— Puţinul pe care-l pot face, îl fac. 

Mi-am ales un fotoliu, m-am tolănit în el şi mi-am aprins o 
ţigară. Era genul de şef de poliţie care-mi plăcea mie. 

— Şi ceea ce face pentru mine, continuă Casy cu un aer 
sumbru, o să facă şi pentru tine. Aşa e O'Readen? 

Zâmbetul îi şovăi o clipă pe buze, dar reuşi să-l redreseze. 

— Doar pentru asta mă şi aflu aici, domnule Jackson, spuse 
O'Readen: ştiţi, inspectorul principal Redfern - îl cunoaşteţi pe 
inspectorul Redfern? 

Îi spusei că da. 

— Bine... O'Readen dădu energic din cap - ei bine! Redfern 
mi-a spus că vă bănuieşte în legătură cu spargerea de la Brett. 

N-am sărit în sus mai mult de un picior. Ştiam că Redfern e 
bun dar nici chiar aşa de bun. Mă întrebam dacă nu mă turnase 
Gorman. 

— Şi de ce mă caută el tocmai pe mine? spusei eu când 
tăcerea deveni stânjenitoare. 

— Gardienii de la proprietatea lui Brett ţineau un jurnal, 
explică O'Readen scuzându-se. 

„leri dimineaţă, dv. împreună cu alt bărbat aţi ajuns cu 
maşina până la casa lui Brett. Amândoi sunteţi semnalaţi în 
jurnal ca persoane suspecte. Semnalmentele dv. sunt complete. 
Redfern zice că v-a identificat după cravata pe care o purtaţi. 
Cică dintre toate persoanele suspecte pe care le cunoaşte, 
sunteţi singurul care poartă cravate cu capete de cai. 

— Poate că mai sunt şi alţii. 

— Da, dar restul semnalmentelor sunt atât de exacte, încât ar 
convinge un juriu, îmi spuse el. Gardienii aceia erau foşti 
poliţişti. Nimic nu le-a scăpat. 

M-am uitat la Casy. 

— Erai acolo, la faţa locului, ieri? întrebă el. 

— Sigur că da. 

Surâsul lui O'Readen începu să se ofilească. 

— Brett are o influenţă enormă, spuse el cu un aer jenat; s-a 
întors azi dimineaţă şi urlă de i-a înnebunit pe toţi. 

— Brett să facă bine şi să se ducă la dracu! i-o tăie Casy; 
acum, ascultați cu luare aminte: noaptea trecută Jackson se afla 
aici. A sosit pe la ora 7,30 şi a jucat poker până la ora două 
dimineaţa. A jucat cu mine, cu Joe şi cu dumneavoastră, 
O'Readen. 


Surâsul derapă cu vreo treizeci de centimetri. O'Readen nu 
mai reuşea să-l redreseze. 

— Nu cred că a jucat cu mine, spuse el încetişor, ca şi cum n- 
ar fi vrut să tulbure cu nimic liniştea. Nu sunt jucător de poker. 

— Ba chiar aşa: sunteţi un jucător pasionat. V-a luat cincizeci 
de dolari. . 

Scuturăm scrumul peste tot pe covor. Incercam o senzație 
foarte plăcută la gândul că jucasem poker cu un şef de poliţie, o 
senzaţie plăcută şi liniştitoare. 

— E vorba de o acuzare de asasinat spuse pe un ton dureros 
O'Readen. Redfern ar putea să mă aibă la mână. Ştiţi doar că 
dacă aş putea, v-aş veni în ajutor, dar nu mi-ar place să ştie că 
joc poker aici. 

Casy îşi morfolea trabucul; şi furie şi dispreţ i se citeau în 
ochi! 

— Dumneavoastră, cu mine, cu Joe şi cu Jackson am jucat 
poker aici, ieri seară de la 7,30 până la ora două dimineaţa, 
spuse el pe un ton feroce. Pentru ce dracu credeţi că vă plătesc? 
Putin îmi pasă dacă Redfern o să vă înghesuie. Aşa am spus, aşa 
facem, sunteţi amestecat în afacerea asta, şi acum căraţi-vă de 
aici şi osteniţi-vă să meritaţi puţin din mardeii pe care-i depun în 
contul dv. la bancă. 

O'Readen se ridică şi surâse din nou către pălărie. Chipu-i 
căpătase culoarea unei burţi de peşte şi avea aerul că trece 
printr-o lungă şi grea suferinţă. 

— Ei bine, dacă asta-mi cereţi, spuse el, voi încerca să văd ce 
pot să fac. 

— Ba o să faceţi mai mult decât atât, veţi face ceea ce vă 
spun eu, mârâi Casy. 

Glasul său scrâşnea ca un fierăstrău circular atunci când se 
poticneşte în nodurile unui lemn. 

Ne-am uitat după O'Readen până când a ajuns la uşă. 

N-a întors capul şi mergea de parcă ar fi avut platfus. Când 
uşa se închise în urma lui, Casy scuipă cu ciudă şi răutate în 
scuipătoarea de aramă de lângă biroul său. 

— II plătesc pe împuţitul ăsta cu o sută de dolari pe 
săptămână ca să mă pună la curent şi să mă scutească de toate 
ghinioanele şi de fiecare dată când îi cer să se ocupe de ceva se 
dezumflă. 

— Bună treabă, Mick, spusei eu cu admiraţie, nu ştiam că 


oraşul îţi aparţine. M-ai scos dintr-un necaz mai mare decât cel 
în care te-ai aflat tu. Aşa că suntem chit. 

— La dracu, sigur că da, spuse el, dar faţa i se lumină. Dar 
adu-ţi aminte, bătrâne, când m-ai scos din necaz, nici nu 
auziseşi de existenţa mea. Pentru asta consider că ceea ce ai 
făcut e ceva deosebit şi eu nu uit aşa ceva niciodată. 

Mi-am stins ţigara şi am aprins alta. 

— Şi nu-mi spune decât ceea ce crezi tu că trebuie, continuă 
Casy: dar dacă vrei să-mi povesteşti, acum e momentul s-o faci. 

N-am stat nici o clipă pe gânduri. În Casy putem avea 
încredere şi pe deasupra mi-ar fi fost oricând de ajutor. 

— Eram acolo noaptea trecută, spusei eu, e o poveste aşa de 
încurcată că-ţi vine să înnebuneşti; oricum e mai bine s-o ştii şi 
tu. 

L-am pus la curent, începând cu propunerea lui Gorman şi 
terminând cu sosirea mea şi a lui Veda, cu o noapte în urmă, la 
Santa Medina. Stătea şi mă asculta fumând, încruntându-se pe 
măsură ce îmi depănam povestirea. Dar chiar şi mie îmi părea 
tot atât de falsă ca şi surâsul lui O'Readen. 

— Asta-i tot, spusei eu, în încheiere; poţi să crezi ce vrei, dar 
simt că-n toată afacerea asta e vorba de o grămadă de biştari, 
şi ţin să fiu primul care să ajungă la el. 

— Nu mi se potriveşte, nu-i genul meu, spuse el. E o nebunie! 
Dar fii atent, Brett este un grangur şi e al dracului de influent. E 
periculos s-o faci pe viteazul cu el şi să-ncerci să te dai şmecher. 
De Gorman şi de Parker mă ocup eu, dacă vrei. 

— Nu. Mai mult şi mai bine decât ceea ce faci acum nu poţi 
face. Nici eu nu pot face nimic atâta timp cât nu am pudriera 
aia, sau, mă rog, obiectul acela oricare ar fi el. Dar fata de sus 
spune că ştie cum se pot obţine lovele pe baza lui. 

Am dat gânditor din cap. 

— Nici nu ştiu ce să cred despre ea, Mick, şi nici despre toată 
povestea ei. E plină de enigme ca un sfinx. 

— Asta-i treaba ta. Întotdeauna ai fost un bleg în ceea ce 
priveşte femeile. Crezi că te pot ajuta cu ceva în sensul ăsta? 

Am surâs privindu-l. 

— O şterg până la San Luis Beach. Vreau mai întâi să-mi iau 
nişte ţoale. Şi apoi să-l văd şi eu pe Redfern. Oare O'Readen o 
să meargă pe mâna noastră? 

— Bineînţeles. Doar ai auzit ce i-am spus, aşa că n-o să-ţi 


dărâme alibiul. 

— E la fix. Mă duc până acolo şi voi limpezi eu situaţia. Poate 
arunc şi o privire pe ici, pe colo, pe unde trebuie. Aş putea 
împrumuta o maşină? 

Casy făcu semn că da. 

— Dar mai e şi fata de sus. Ar fi mai bine să rămână acolo 
până mă întorc. N-aş vrea să-mi scape printre degete. Ai putea 
găsi un flăcău care să stea cu ochii pe ea? 

— Joe poate să facă treaba asta. Oricum stă degeaba. 

Casy strigă după Joe. 

— Vreau să rămână acolo unde este. Am s-o încui cu cheia, 
dar s-ar putea ca o simplă încuietoare să nu fie de ajuns dacă ea 
îşi pune în cap să se joace de-a fata zburătoare. Dacă Joe ar 
putea s-o supravegheze din scurt... 

Joe intră. 

— D-ra Rux trebuie să rămână acolo unde se află până ce 
Jackson nu va spune să i se dea drumul, îi spuse el lui Casy: ai 
să ai grijă să nu se mişte de acolo. 

Joe scoase un mârâit surd. In ochi i se citi o oarecare 
suferinţă, dar era prea stilat ca să protesteze. 

— Bine, spuse el. 

— Şi păzeşte-o bine, bătrâne, îi spusei eu. E tot atât de 
periculoasă şi surprinzătoare ca un coş plin cu şerpi cu clopoței. 
De fiecare dată când îşi pocneşte jartierele de la ciorapi, se 
găseşte şi câte un flăcău care să dea fuga. 

— Dacă o să facă să pocnească ceva spre mine, o să fac şi eu 
la fel, spuse Joe cu un scurt surâs rece. 

— Mă duc să-i zic două vorbe şi pe urmă mă topesc, îi spusei 
eu lui Casy; maşina va fi gata între timp? 

Când am intrat, Veda, în pijama albastră şi papuci roşii, privea 
pe deasupra acoperişurilor din Santa Medina de la înălţimea 
grădinii suspendate. Se întoarse pe călcâie şi mă privi îndrăzneţ 
şi provocator. 

— Cafeaua vine îndată, spusei. Eu o să trebuiască să ies. Tu, 
rămâi aici până mă întorc. 

— Poate. 

Privi peste umăr către culmile îndepărtate de la Ocean Rise: 

— O să mă mai gândesc la treaba asta. 

— O să rămâi. Doar dacă nu cumva ţii să sari de pe acoperiş. 

— Asta ce vrea să însemne? 


Negrul cu mutra cumsecade intră ducând un platou plin de 
cornuri calde şi cafea. Ne salută dând din cap, spuse că eo 
dimineaţă frumoasă şi se strecură afară. 

Am turnat cafea, am adăugat frişcă şi zahăr şi i-am întins o 
ceaşcă lui Veda. 

— Nu vreau să te fâţâi fără lesă, o lămurii eu. Nu te-nfuria. O 
să încui uşa cu cheia ca să nu fii în pericol dacă ai să-ncepi iar 
să te plimbi dormind. 

— Asta n-ai s-o faci! 

Ochii ei albaştri aruncau fulgere: 

— Ai început deja să faci numai după capul tău. 

— Sigur că da. Şi nu poţi face nimic în situaţia asta. Dacă ieşi 
şi dai peste Parker nu-ţi închipui ce-o să-ţi facă? Hai, gândeşte- 
te. Ai să rămâi aici până am să văd eu ce se pune la cale. 

Ea rumegă ceva în gând apoi, dintr-o dată: 

— Ce ai făcut cu pudriera? Unde e? 

— O să vorbim despre asta mai târziu, spusei eu terminându- 
mi cafeaua; deocamdată am alte chestii în cap. 

Mă examină gânditoare. 

— Dacă n-aş fi fost eu, acum ai fi fost un cadavru atrăgător, 
gata pregătit să umple o groapă în pământ; nu-mi poţi arăta 
puţină recunoştinţă? 

— Altă dată. 

Şi luându-mi pălăria: 

— O să fim împreună nu peste mult timp. Tot ce ai de făcut, 
este să nu te enervezi. Dacă doreşti ceva e suficient să ridici 
receptorul. Joe te păzeşte. Şi nu încerca cu el trucuri de ale tale. 
Are o inimă de piatră. 

Îmi dădu clasă la sprint, ţâşni spre uşă, înşfăcă cheia şi 
încercă să-mi scape din mâini. 

— Stai blândă, spusei, şi o culesei din drum, ducând-o în 
viteză spre pat. 

În timp ce o căram mă lovea cu pumnii strânşi. 

— Lasă-mă urlă ea. Te urăsc, nenorocitule! 

Am aruncat-o pe pat, m-am aşezat cu genunchii pe ea şi i-am 
dat degetele peste cap ca să-i iau cheia. 

— Nu vrei să încetezi să te tot baţi? întrebai eu privind-o cum 
mârâie şi se zbate; acum dă-te la o parte şi poartă-te ca o 
doamnă. 

Apoi sprintai spre uşă. O pendulă şi o vază îmi încurajară 


tentativa de doborâre a recordului mondial al probei. Am ieşit şi 
am răsucit cheia în broască în clipa în care ea începu să 
lovească cu pumnii în uşă, urându-mi lucruri care l-ar fi făcut să 
roşească şi pe un şofer de taxi. 

Joe venea pe culoar şi se opri să asculte. 

— Şi mai ziceaţi că-şi pocneşte jartierele, hî?; ce baftă am şi 
eu de sunt procopsit cu astfel de trebuşoare la casa omului... 
Dacă îmi vorbeşte şi mie la fel, eu îi dau falanga la pupilă! 

— Nu-i o idee rea, spusei eu dându-i cheia; dă-i tot ce doreşte 
în afară de pistol sau otravă. Ai înţeles? 

El puse cheia în buzunarul vestei şi suspină. 

— Cred că da. Vă revăd cât de curând, sper. 

Am coborât în biroul lui Casy. Flăcăul deşirat şi gingaş, cu 
profil ă la Byron şi albăstrea la butonieră stătea lipit de un 
perete cu mâinile în buzunare şi-l privea pe Casy care-şi citea 
corespondenţa. 

— ŢI-l prezint pe Lu Farrel, Floyd, spuse Casy; o să se ocupe 
de orice neplăcere ce ţi s-ar putea întâmpla. la-l cu tine. O să 
conducă maşina. 

Lu clipi des către mine din ochii lui de Bambi. Făcui un efort 
pentru a nu arăta că mă dezgustă. 

— Oricum, mulţumesc, spusei eu repede; dar pot să mă ocup 
şi singur de propriile mele neplăceri. Tot ceea ce vreau e 
maşina. 

— Mai bine să-l iei cu tine, mă sfătui Casy; înarmat cu o 
măciucă e de folos. 

„Ar fi mai de folos cu un pămătuf de pudră, gândii eu”. Dar nu 
spusei nimic. Nu vroiam nici să-l mâhnesc pe Casy, nici să-l fac 
pe Lu să plângă. 

— Perfect, dar prefer să zbor cu propriile mele aripi. Nu fi 
supărat pe mine, îi spusei lui Lu. 

— Dar deloc, dragule, zise el, mirosindu-şi albăstreaua. 

Casy surâse. 

— Nu te lăsa înşelat, Lu. Aparenţele sunt împotriva lui. 

— Ceva e, într-adevăr, contra lui. 

Am ieşit. 

Un Cadillac mare, negru şi plin de bibiluri cromate era parcat 
afară. Portarul care o păzea surâse afectat văzând ce mutră 
făcui. 

— Şeful spune s-o folosiţi, făcu el deschizând portiera că să 


mă urc. 

Cu splendoarea asta abia dacă îmi trebui puţin mai mult de o 
jumătate de oră ca să mă întorc acasă. Aveam un mic 
apartament într-un imobil cu trei etaje în cartierul cel mai puţin 
prosper din San Luis Beach. Era suficient de confortabil: puţin 
dărăpăânat, dar curat, iar d-na Baxter care se ocupa de mine nu 
era mai necinstită decât celelalte proprietărese de pe stradă. 

În faţa casei, pe trotuar era parcată o maşină închisă. Am 
oprit Cadillac-ul în dreptul intrării privind cu luare aminte la 
maşină, râzând în sinea mea. Tipul de la volan care citea un ziar 
sportiv mirosea a copoi chiar şi prin portierele închise. 

M-am dat jos încet, lăsându-i timp suficient să mă privească, 
apoi am urcat în apartament. 

Am deschis uşa şi am intrat. Luaseră ei ceva precauţii ca să 
nu lase urme de percheziţie, dar nu era greu să-ţi dai seama că 
trecuseră coşmelia prin ciur şi prin dârmon. 

M-am asigurat că nu se umblase la ultima mea sticlă cu 
whisky, apoi am început să-mi fac bagajele. Intr-o jumătate de 
ceas eram gata. În clipa în care închideam ultima valiză, paşi 
grei făcură să trosnească scara şi degete pline de autoritate 
bătură la uşă. 

Am strigat „Intraţi”, continuând să-mi închid valiza. 

Inspectorul principal Redfern şi un sticlete-n civil, pe nume 
Summers, intrară maiestuos, închiseră uşa şi începură să mă 
privească ca nişte tigri care-şi contemplă prada. 

Redfern era un poliţist bun, solid, la curent cu toate 
combinaţiile, puţin obosit de a tot fi cinstit dar nelăsându-se 
cumpărat, în ciuda puternicelor presiuni făcute de gruparea 
politică care ţinea oraşul în mână; un tip dur, rău, periculos de 
înfruntat dacă îi displăcea cineva. Mă ura mai ceva ca pe un 
abces în ureche. 

— la te uită, bună ziua! spusei eu vesel, aţi picat la ţanc. Plec 
din oraş. Ce ziceţi de asta? 

Redfern nu se purta cu mănuşi; intră în subiect cu obişnuita 
lui duritate. 

— Aţi fost ieri dimineaţă la proprietatea lui Lindsay Brett? 

Avea o voce calmă. Nu ţipa niciodată dar reuşea să folosească 
un ton atât de rece încât izbutea să zdruncine o conştiinţă 
vinovată mai repede decât prin toate mijloacele pe care le 
cunosc eu. 


— Sigur că da, spusei eu, punând valiza peste celelalte. Şi ce-i 
cu asta? 

Summers îşi drese glasul ostentativ, ameninţător. Era mare, 
musculos şi neînduplecat. Pe degetul mijlociu de la mâna 
dreaptă purta un inel cu o camee enormă care îi prindea tare 
bine când scăpa câte un pumn în dinţii vreunui suspect. Un inel 
ca ăla putea să provoace stricăciuni mari şi el putea oricând să 
pretindă că sub imperiul momentului uitase să şi-l scoată. 

— De ce v-aţi dus acolo? întrebă sec Redfern. 

— Mă duceam să-l văd pe prietenul meu Casy. Îl ştiţi pe Casy? 

— II cunosc. Casy locuieşte într-un loc care n-are nici o 
legătură cu Ocean Rise. 

— Aşa e. Eu tocmai aşteptam un autobuz, când a trecut un tip 
care m-a luat în maşina lui. Eu i-am explicat pe unde să meargă 
la Santa Medina, dar era prea sigur de el ca să mă asculte. Îmi 
spusese că ştie toate drumurile, dar a luat-o pe unul greşit. Cum 
nu eram grăbit l-am lăsat să se descurce singur. Am ajuns în 
faţa proprietăţii lui Brett şi gardianul a început să ne facă 
nasoale. Atunci i-am spus flăcăului unde se încurcase şi a luat-o 
pe drumul bun. Asta-i tot. 

— Nu zău împuţit de... începu Summers, dar Redfern îi făcu 
un semn nervos. 

— Am să mă ocup eu de treaba asta, spunea el şi îndreptă 
spre mine un chip de piatră: 

„Cine era tipul care v-a luat în maşină? 

— N-am nici cea mai mică idee. Mi s-a părut a fi homo, dar tot 
ce-i posibil să mă fi înşelat: M-a lăsat la Santa Medina şi nu l-am 
mai revăzut de atunci. 

Redfern rătăcea prin cameră. 

— Unde vă aflaţi noaptea trecută? întrebă el, şi se întoarse 
brusc că să mă privească. 

— Cu Casy. 

— Va trebui să găseşti ceva mai bun ca alibi, Jackson. Cred că 
noaptea trecută ai fost la proprietatea lui Brett. 

— AŞ, nu-i nici o supărare să gândiţi lucrul ăsta atâta timp cât 
nu sunteţi convins de el, spusei eu strecurând sticla de whisky 
în buzunar şi uitându-mă în jur ca să fiu sigur că nu uitasem 
nimic. Tocmai jucam un poker cu Casy. Puteţi să-l întrebaţi. Mai 
era acolo şi un prieten de-al dumneavoastră. Şeful poliţiei, 
O'Readen. l-am luat cincizeci de dolari. 


Redfern stătea nemişcat şi mă privea, apoi îşi examină rapid 
unghiile-i foarte îngrijite. 

— O'Readen? repetă el. 

— El însuşi. Un sticlete bun, dacă e să mă iau după aspectul 
lui. Un băiat gentil şi vesel: zâmbeşte tot timpul. 

Summers îşi juca muşchii. Îmi dădeam bine seama că făcea 
un efort teribil că să nu-mi dea una cu inelul ăla ăl lui. 

— Şi deci, O'Readen a jucat poker cu voi noaptea trecută? 
Până când a durat partida? 

— De la 7,30 seara până la două noaptea, spusei eu voios. 

Mai urmă o lungă tăcere, apoi Redfern dădu din umeri. Dintr-o 
dată căpătă un aer obosit şi puţin trist. 

— Bine Jackson, în felul ăsta sunteţi în afara oricăror bănuieli. 

Îşi înfundă mâinile în buzunarele pantalonilor. Doar ochii îl 
trădau cât se simţea de umilit. 

— Unde plecaţi acum? 

— Mi-am găsit o puicuţă şi mă folosesc de garsoniera lui Casy 
pentru un fel de lună de miere. Vino să ne vezi, bătrâne. Casy ar 
fi încântat să vă vadă. 

— Hai să plecăm, îi spuse Redfern lui Summers îndreptându- 
se către uşă. 

— Şefule, n-aş putea să-i cărăbănesc împuţitului ăsta un 
pumn ca suvenir de amintire? aproape că se rugă Summers. 

— Am spus să plecăm, i-o tăie Redfern, şi ieşi. 

Summers se opri în faţa uşii. Arăta ca un tigru căruia i s-a 
ascuns mâncarea. 

— Într-o bună zi, şi cât de curând, am să-ţi dau ceea ce meriti, 
secătură prăpădită ce eşti; să te fereşti de ziua aia. 

— Nu lăsaţi pe mâine ceea ce puteţi face azi, îi spusei eu 
zâmbind. Începeţi chiar acum şi o să vedeţi ce o să urmeze. 

— Vino odată! strigă Redfern de jos. 

Summers îmi aruncă o privire amorfă şi cobori cu faţa 
răvăşită de furie. Uşa se trânti violent în urma lui. 

Le-am lăsat câteva minute ca să fiu sigur că nu-i mai 
întâlnesc în drumul meu, am coborât la parter şi mi-am plătit 
chiria; i-am spus doamnei Baxter că plec definitiv şi am şters-o 
nemailăsându-i timp să mă îmbrăţişeze sau, poate, să mă 
pocnească cu vreo sticlă-n cap. Mi-am îngrămădit valizele în 
portbagajul Cadillac-ului, m-am urcat în maşină şi am plecat 
spre birou. 


Când am deschis uşa, tocmai suna telefonul. Am trântit uşa 
cu piciorul şi am pus mâna pe receptor, exact în clipa în care 
telefonul a încetat să mai sune. 

Nu-mi părea rău. Oricum nu mă mai sunase nimeni de 
săptămâni întregi. Probabil că era o greşeală. 

Am golit sertarele, mi-am pus pistolul de tip poliţist în 
buzunarul pentru revolver, am aruncat sticla de whisky goală la 
coş şi cu puţin regret am închis toate sertarele. Biroul ăsta nu 
era mare lucru, dar îmi plăcea să am un birou al meu. 
Garsoniera lui Casy era foarte şic dar nu-mi aparţinea, şi e o 
diferenţă mare, nu? 

În clipa în care mă întorceam spre uşă, telefonul a început să 
sune din nou. Eram gata să-l las să sune, apoi m-am răzgândit. 

— Domnul Jackson Floyd? întrebă o voce de femeie. 

Mi-a trebuit un moment de gândire până să-i răspund că eu 
sunt. De luni în şir nimeni nu-mi mai spusese „domnule” la 
telefon. 

— Vă rog să rămâneţi la aparat. 

Avea o voce plăcută, calmă, muzicală, cu ceva mângâietor în 
ea. 

— Vă caută d-l Lindsay Brett, adăugă ea. 

M-am agăţat de aparat. 

— Domnul cum? 

— D-l Lindsay Brett. 

Urmă un declic, apoi femeia spuse: 

— Aveţi legătura cu domnul Brett. D-l Jackson la telefon. 

O voce tranşantă şi elegantă reluă! 

— Jackson? 

Aşa mi se părea mai firesc. În ultimele luni aşa mi se vorbise: 
„Jackson?” Ori un poliţist care mă căuta, ori Redfern lătrând la 
mine. lar acum Brett. 

— Vă ascult zisei. 

— Vreau să-ţi vorbesc Jackson. Vino la mine, la Ocean Rise 
imediat. Te aştept într-o oră. _ 

Fixam cu privirea marele afiş de pe perete. Infăţişa o fată într- 
un costum de baie cu aerisiri peste tot, de parcă fusese 
îmbrăcată cu vopsea răspândită cu sufleta. Avea un zâmbet 
drăguţ şi-i aruncai o ocheadă la care ea nu-mi răspunse. 

— Cred că greşiţi, d-le Brett, spusei eu. 

— Ce, ce? Ce înseamnă asta? 


Răcnetul pe care-l scoase cred c-ar fi băgat-o-n sperieţi pe 
secretara lui sau pe tipii care lucrau pentru el. Dar cum nu eram 
nici secretara lui şi nici nu lucram pentru el, nu mă speriai. 

— Cred că greşiţi dacă mă aşteptaţi spusei eu, la fel de 
politicos ca un şef de recepţie care te anunţă că hotelul e plin. 
Cred că mă aşteptaţi degeaba pentru că n-am să vin. 

Urmă o tăcere. Ai fi zis că din receptor cădeau unul câte unul 
cuburi de gheaţă; dar poate nu era decât închipuirea mea care- 
mi juca o festă. 

— Vreau să stau de vorbă cu dv. 

Acum, în tonul său era, o idee, mai puţină insolenţă. O idee 
doar, dar suficient ca să-mi dau seama. 

— Dacă-i o treabă aşa de serioasă, aţi face poate mai bine să 
coborâţi până aici. Plec din San Beach cam într-o oră. Plec 
definitiv. 

— Nu plecaţi până nu trec pe la dumneavoastră. 

Mai blând, mult mai blând acum: aproape omenesc. 

— Oricum, peste o oră am plecat, spusei eu punând 


receptorul în furcă. 
CAPITOLUL VIII 


Am coborât cele şase etaje, am ieşit în stradă, am luat maşina 
şi am dus-o la un garaj din apropiere şi m-am întors la birou 
urcând în fugă cele şase etaje. Pe când făceam sforţări să-mi 
recapăt suflul am auzit paşi grăbiţi pe culoar. 

Ca să faci doar douăzeci şi cinci de minute de la Ocean Rise 
până pe câmpul ăsta plin de îngrăşăminte naturale, înseamnă 
că trebuie să fii tare grăbit. Mă aşteptam ca Brett să intre în 
birou cu plămânii sub presiune şi cu inima bătându-i în gât; dar 
nici vorbă de aşa ceva. Avea tot ce-i trebuie unui tip care-şi 
petrece timpul ca să devină atletic, şi şase etaje urcate pe jos 
nu erau pentru el decât un simplu antrenament. Ar fi fost în 
stare să escaladeze Mont Blanc-ul în fugă şi să mai aibă destul 
suflu ca să fluiere „Vin' Bibicule, vin’ cu portofelul plin”. 

Nu bătu la uşă şi nici nu ţinu cont de etichetă. Se abătu 
asupra mea ca un ciclon dezlănţuit. 

Avea cam 1,85 în înălţime şi era tot numai muşchi de oţel. La 
prima vedere îi dădeai vreo treizeci de ani, un flăcău frumos, ce 
mai, dacă vă place mutra bine hrănită şi respirând bogăţie pe 
care, în general, orice milionar o transportă cu sine. Acum 


înţelegeam de ce nu-i rezistau femeile. Era genul dominator, cu 
o personalitate care se manifesta printr-un înalt voltaj, şi al cărui 
amperaj era puţin cam prea puternic pe distanţă scurtă. Avea o 
privire ascuţită, pătrunzătoare şi vie. Îţi dădea senzaţia că 
trebuie să te scoli foarte devreme pentru a-l putea stăpâni şi 
chiar şi-aşa nu erai sigur că ai să reuşeşti. După felul în care-şi 
ţinea umerii, după tăietura gurii şi expresia ei şi după felul în 
care vorbea, ştiai, fără să ţi se spună, că era plin de lovele. 

— Dv. sunteţi Floyd Jackson? întrebă el răcnind, şi-şi aruncă 
pălăria şi bastonul pe birou. 

— Da, spusei eu; domnul Brett, bineînţeles? 

Nu se osteni să-mi răspundă, şi-şi plimbă privirea de jur- 
împrejurul camerei, înregistrând fiecare detaliu de mobilier cu 
un rânjet sfidător. 

— Dv. aţi aruncat în aer, ieri seară, uşa seifului meu şi aţi ucis 
doi dintre gardienii mei, continuă el, fulgerându-mă cu privirea. 

— Am făcut eu aşa ceva? 

Mi-am scos o ţigară din buzunar şi am aprins-o: 

— Şi de ce s-o fi făcut? 

A înşfăcat scaunul destinat clienţilor, l-a târât până la masă şi 
s-a aşezat. 

— Să nu vă-nchipuiţi că alibiul dv. face măcar două parale. 
Ştiu totul despre acest O'Readen. E o secătură. Nu aţi jucat 
poker cu el noaptea trecută ci vă aflaţi în proprietatea mea. 

Tonul său era atât de convingător încât eram înclinat să-l 
cred. 

— Redfern nu era de aceeaşi părere, observai eu. 

Mi se părea că s-ar putea să fie dispus să discutăm. 

Scoase un trabuc, îl tăie la un capăt, îl aprinse şi-mi suflă în 
faţă un nor de fum cu un parfum somptuos. 

— Nu mai pot eu de ceea ce crede Redfern. Şi dacă Redfern e 
obligat s-o facă, eu nu-s dispus să mă las influenţat de un şef de 
poliţie. Vreau să-mi recapăt stiletul, şi o să-l recapăt. Pentru asta 
mă aflu aici. 

Mi-am concentrat atenţia pe loc. 

— Despre ce stilet este vorba, d-le Brett? 

— Hai, Jackson, n-o face pe prostul cu mine. Ştii despre ce 
vorbesc. leri noapte mi-ai furat din seif stiletul lui Cellini şi o să 
mi-l dai înapoi. E o tranzacţie comercială. Poliţia n-are nici un 
amestec în toată afacerea asta. 


Un fior îmi străbătu şira spinării şi am simţit cuprinzându-mă o 
emoție pe care am stăpânit-o; ştiam că trebuie să înaintez cu 
precauţie. Toată treaba putea să fie ori un bilet de intrare la 
camera de gazare, ori un mijloc de a face rost de o grămadă de 
lovele. Totul depindea de felul în care ştiam să-mi joc cărţile. 

— Şi de ce n-ar interveni poliţia? întrebai eu cu băgare de 
seamă. 

— Pentru că nu poate face nimic, în timp ce eu, da. Puțin îmi 
pasă mie de gardienii ăia. La fel de puţin îmi pasă dacă o să 
ajungi, sau nu, la închisoare. Singurul lucru care mă interesează 
este să-mi recuperez stiletul, şi-l voi recupera. Să fii sigur de 
asta! lată oferta mea: adu-mi stiletul astă seară, înainte de ora 
zece şi îţi vărs douăzeci şi cinci de mii de dolari. Dacă la ora 
zece nu eşti la mine o să pun la cale o chestie care o să te mire. 

— Şi, mă rog, ce anume, domnule Brett? 

— O să dărâm alibiul lui O'Readen, spuse el rece; asta o să-mi 
ia ceva timp şi va costa bani mulţi dar o voi face, şi când voi 
reuşi vom vedea cum rezistă alibiul tău în faţa juriului. O să fac 
să fii trimis la camera de gazare chiar dacă va trebui să-i 
cumpăr pe preşedinte şi pe juraţi. 

Se aplecă înainte şi ciocăni în mapa de birou pătată de 
cerneală: 

— Vei vedea că nu merită s-o faci pe grozavul cu mine, 
Jackson. Am multă greutate aici. Faci ce vrei. Eu vreau stiletul. 

— Dar despre ce stilet vorbiţi dv.? întrebai eu cu blândeţe. 

Mă privi îndelung. Crezui că o să facă o criză de furie, dar nu o 
făcu, cu toate că era cât pe ce să-şi dea drumul. 

— Stiletul lui Cellini, spuse el cu un ton atât de dur încât ai fi 
putut sparge nuci pe el. Dacă nu ţi s-a spus povestea lui, măcar 
acum s-o afli. Cellini primise sarcina să facă două stilete de aur 
pentru cardinalul Jacobacci. Unul dintre ele a ajuns apoi la 
Palatul Oficiilor, iar celălalt a dispărut, fiind fără-ndoială, furat. 
Acum câteva luni a ieşit la iveală, şi eu l-am cumpărat. Este o 
prețioasă piesă de colecţionar şi am avut precauţia să anunţ 
serviciile oficiale despre achiziţia mea, iar descrierea lui a fost 
larg răspândită. Nimeni nu poate să-l vândă. Ai fost angajat să-l 
furi de către un colecţionar fără scrupule. Aş putea chiar încerca 
să ghicesc despre cine este vorba, dar nu o voi face. Nu am 
dovezi, dar ştiu, aproape sigur, cine îl are: doar un colecţionar 
necinstit se putea hazarda să-l fure. Colecţionarii, Jackson, sunt 


oameni ciudaţi. Dacă un lucru este rar, nimic nu mai contează, 
trebuie să-l aibă, chiar dacă trebuie să-l ţină încuiat cu trei 
rânduri de chei. Un lucru ştiu sigur: ai furat stiletul şi ai fost 
plătit de un colecţionar ca s-o faci. leri dimineaţă, erai prin 
preajma proprietăţii mele, şi apoi, contul tău în bancă, care de 
mai multe luni era la zero, se bucură acum de un credit 
confortabil. De asta ştiu că tu ai furat stiletul. 

— Cum de cunoaşteţi contul meu în bancă? întrebai eu 
încetişor. 

Îmi adresă un mic zâmbet dur: 

— Banca îmi aparţine, Jackson şi am cerut să ţi se verifice 
contul. 

— Să încep să cred că va trebui să schimb banca? 

Se ridică de pe scaun. 

— Oferta mea o ştii. Fără întrebări, fără neplăceri şi douăzeci 
şi cinci de mii de dolari pentru stilet. Nu vreau să ştiu cum o să 
pui mâna pe el, dar fă tot posibilul să intri în posesia lui. Dacă la 
ora zece, diseară, nu eşti la mine, bagă de seamă! Vei vedea că 
te-ai jucat cu dinamită. 

— Şi admițând că găsesc pumnalul, că pun mâna pe el şi că-l 
aduc la dv., ce garanţie am că Redfern nu va fi acolo ca să pună 
mâna pe mine graţie unei combinaţii puse la cale. 

— Cuvântul meu, spuse el sec. 

Ne-am privit. 

— Perfect, spusei eu, dând din umeri. Dacă asta-i cea mai 
bună garanţie pe care mi-o puteţi da, îmi voi încerca norocul. 

Scoase portofelul şi lăsă să-i cadă pe masă o carte de vizită: 

— lată numărul meu de telefon. Când ai pumnalul, sună-mă. 
Voi da dispoziţie ca gardianul să te lase să intri în casă. 

Am vârât cartea de vizită în buzunarul vestei. 

— Am să vă fac, poate, o vizită, spusei; dar nu contaţi prea 
mult pe ea. 

— Te voi vedea cu siguranţă, sunt liniştit, replică el pe un ton 
sumbru, îndreptându-se către uşă. 

— Şi ce altceva s-a mai furat din seiful dv. d-le Brett? spusei 
eu ca din întâmplare. Aveţi cumva şi alte propuneri? 

II urmăream atent. Nu-mi dădeam seama dacă o să 
izbucnească sau o să se facă palid, sau o să i se înmoaie 
genunchii, sau o să aibă un atac de inimă. După spusele lui 
Gorman, Parker şi Veda, ar fi trebuit să facă unul sau două 


dintre aceste lucruri. Dar nu făcu nici unul. Privi peste umăr şi se 
încruntă. 

— Despre ce dracu vorbeşti? 

M-am gândit să nu spun nimic despre pudrieră, asta în cazul 
în care cei trei mi-ar fi dat o pistă falsă, dar făcui o nouă aluzie: 

— In afara stiletului, în seif nu se afla nimic altceva care să 
aibă valoare pentru dumneavoastră d-le Brett? 

Rămase cu gura căscată. Şi nu se prefăcea. Era realmente 
uluit. 

— Încerci cumva să glumeşti? 

Eu încercam să par cât mai sigur de mine. 

— Poate că da; nu vă mai gândiţi la asta. N-am prea dormit 
bine în ultima vreme. 

Imi aruncă o privire dură şi ieşi. Am aşteptat până i-am auzit 
paşii în jos, pe scări, apoi am scos din buzunar sticla de whisky, 
mi-am turnat un pahar plin pe care l-am băut aproape tot, pe 
nerăsuflate. 

Afară, puştimea ţipa şi urlă bătându-se printre gunoaiele 
adunate pe terenul viran. O maşină demară şi plecă într-un 
huruit de eşapament liber. Un şoarece ţâşni din gaura sa şi mă 
privi rânjind. Fata de pe afiş continua să zâmbească de parcă 
toată treaba asta era o glumă bună. 

— Da, e amuzant, îi spusei eu; e chiar foarte, foarte nostim şi 
poţi să te strici de râs cât vrei. Nu tu eşti în încurcătură, ci eu. 

Mi-am săltat picioarele şi le-am aşezat cu grijă maternă pe 
mapa de birou, încercând să-mi clarific lucrurile şi să fac puţină 
ordine în gânduri. Deci, până la toată urma, exista un stilet, iar 
pudriera nu însemna nimic pentru Brett. 

— Ce zici de asta? o întrebai pe fata de pe afiş; uite unde 
ajungi dacă te dai şmecher. Şi nimeni altcineva nu-i de vină 
decât Jackson, micul detectiv Sherlock al II-lea, blegul cu capul 
umplut cu maioneză. lată-mă la punctul din care am plecat când 
am intrat în joc şi e posibil ca gogoşile turnate de Gorman să fie 
adevărate. E posibil ca sfinxul acela femelă să fi mers, într- 
adevăr dormind, să fi furat stiletul şi să-şi fi lăsat pudriera în 
seif. Poate de asta ţinea Papaşa aşa de tare să aibă pudriera, 
pentru că găsind-o în seif, Brett ar fi ştiut cine furase stiletul. 
Poate ar fi mai bine să reiau totul de la capăt. Poate cel mai bine 
ar fi să-mi schimb capul ăsta greoi pe o sticlă de whisky. Dar 
poate nimeni n-ar accepta să dea o sticlă de whisky pe capul 


meu. Eu unul n-aş accepta. 

Mi-am aprins o ţigară, m-am frecat cu palma pe faţă şi mi-am 
mutat privirea de la domnişoara Bikini la telefon. Aveam 
impresia că Brett nu blufase când spusese că-mi va aduce 
ghinioane dacă nu-i aduc stiletul la ora zece. Dacă dărâma 
alibiul lui O'Readen, m-aş afla într-o situaţie nasoală. Şi este 
destul de barosan şi suficient de bogat ca să dărâme un caraliu 
zâmbăreţ. Am tras telefonul spre mine, am compus un număr şi 
am aşteptat. 

Urechea îmi fu violată de o voce sunând ca o ladă de fier 
vechi, rostogolindu-se pe scări: 

— Aici, redacţia „Cercetaşul Hollywoodului”. 

— Daţi-mi-l pe Al Ryan. 

După o lungă aşteptare, Al întrebă, furios: 

— Cine-i la aparat? 

— Floyd Jackson, îi răspunsei. Ce mai faci, Al? 

— Foarte rău, spuse cu convingere Al; nu mă deranja acum. 
Sună-mă săptămâna viitoare, voi fi în concediu. 

— Al, am nevoie de câteva informaţii, spusei eu ferm. 

— Nu mă interesează. Sunt ocupat. Dovedeşte că eşti un bun 
prieten şi du-te de te aruncă înaintea trenului. N-o să-ţi simtă 
nimeni lipsa. 

— Foarte, foarte nostim. Ce mai face soţia ta, Al? 

— Tot foarte rău. Şi ce te-a apucat, mă rog, de-o vâri pe 
nevastă-mea în discuţia asta? 

În vocea lui Al se simţi un soi de nelinişte. 

— Dar roşcata aia mititică cu gropiţe în genunchi, pe care am 
văzut-o cu tine, săptămâna trecută, la curse, ea ce mai face? 

Urmă o tăcere lungă, dureros de lungă. 

— Asta-i şantaj, Jackson. Şi tu nu eşti omul care să practici 
şantajul, nu-i aşa? 

— Am nevoie de câteva informaţii, Al, spusei eu amabil. 

— Atunci de ce n-ai spus-o? Ştii doar că sunt gata să ajut pe 
oricine când pot. Ce vrei să ştii? 

Schimbai un zâmbet cu subiînţeles cu d-ra Bikini. 

— Ce ştii despre un mare plasator de carne vie care-şi spune 
Cornelius Gorman? 

— Nu mare lucru. Are un birou în Wiltshire Building pe 
bulevardul Wiltshire; lucrează în branşă cam de cinci sau şase 
ani; este un impresar abil; se ocupă de un cortegiu de femei, 


care fac strip-tease şi se descurcă bine. Anul trecut a avut ceva 
încurcături cu Liga Mamelor pentru Probleme de Moralitate, a 
suportat rigorile legii Mann acum vreo două linii, dar oricine se 
ocupă de astfel de afaceri, are întotdeauna necazuri de genul 
ăsta. 

Priveam receptorul cu un aer ameninţător. Nimic nou, nimic 
care să nu fi ştiut deja. 

— Nu se ocupă de alte afaceri? 

— Din câte ştiu, nu. Nu cred. Câştigă o grămadă de marafeţi 
cu fetele lui. 

— Ai auzit vorbindu-se de o fată pe nume Veda Rux? 

— Şi încă cum! 

Părea că se ambalase la vorbă. 

— E una dintre desfrunzitele lui Gorman. Am văzut-o 
evoluând. E un spectacol plăcut. 

Degeaba, nu ieşea nimic, cel puţin nu suficient de repede. 

— Nu ştii dacă Gorman are un prieten care colecţionează 
antichităţi? întrebai eu la noroc. 

— Antichităţi? Femei bătrâne adică? întrebă Al, surprins. 

— Nici vorbă, cretinule. Antichităţi: tablouri, bijuterii şi alte 
chestii de astea. 

— De unde să ştiu. E destul de intim cu Dominique Boyd care- 
i plin de bani şi are o casă mare la Beverly Hills. Tot ce se poate 
ca Boyd să colecţioneze antichităţi. 

Am ciulit urechile. 

— E vorba de un tip înalt cu păr castaniu deschis şi o faţă ca 
de iapă? 

— Poate că da. Poartă costume ciudate şi are un aer de 
homosexual? 

— Chiar aşa! 

Acum eram foarte nervos. 

— Cine-i tipul Al? 

— Nu ştiu de unde a apărut. A apărut pur şi simplu ca 
măgarul din ceaţă, acum patru sau cinci ani. Un tip pe care-l 
cunosc mi-a spus că era unul dintre baronii ţuicii în Nord şi că a 
adunat aproape un milion vânzând „clar de lună” la sticlă în 
timpul prohibiţiei. Din câte ştiu este un tip periculos. Acelaşi 
amic mi-a spus că ar fi evadat dintr-un balamuc, dar eu nu cred 
tot ce mi se spune. 

Am înregistrat toate astea. 


— Ei bine, mulţumesc, Al, cred că asta-i tot. Îmi pare rău că 
te-am deranjat. 

— Şi uită de roşcată. Eram cu ea doar la un simplu dejun de 
afaceri. 

— Ei, bineînţeles, şi dacă o mângâiai era doar pentru că-i era 
frig! spusei eu închizând telefonul. 

Deci Gorman era într-adevăr un impresar, iar Veda o 
dansatoare de strip-tease, dar micul meu prieten Dominique nu 
era câtuşi de puţin asociatul lui Gorman ci un fost rege al 
alcoolului, un nebun pe numele de Boyd. 

Am rumegat toate astea în cap vreo douăzeci de minute şi am 
obţinut un bogat sortiment de ipoteze, dar nimic suficient de 
valoros ca să mă pot duce la bancă şi să obţin pe el valută forte. 
De un lucru eram însă sigur: trebuia să duc pumnalul în aceeaşi 
seară la ora zece. N-aveam să stau să mă întreb dacă Brett 
blufa. Povestea aia cu camera de gazare mă tracasa. Trebuia 
să-l conving pe Gorman să renunţe la stilet. Am stat şi m-am 
gândit zece minute bune la o soluţie. Erau mai multe posibilităţi; 
cea care-mi venise prima în minte, era să mă duc acasă la Boyd 
şi să fur stiletul, dar am votat contra. 

Lovitura asta excludea orice risc. Am mai reflectat, apoi m-am 
sculat de pe scaun, am închis fereastra, am mai privit pentru 
ultima oară de jur-împrejur şi am coborât cele şase etaje. 

Mi-a trebuit o oră şi jumătate, mergând cu viteză, ca să ajung 
la biroul lui Gorman din bulevardul Wiltshire. Felul în care arăta 
coşmelia mă făcu să mă gândesc că aş putea face orice altceva 
cu mult mai rău decât să devin şi eu plasator de carne vie. 
Biroul se afla la etajul opt al lui Wiltshire Building. Prin nişte uşi 
cu tambur se intră într-un hol, în întregime cromat, pardosit cu 
dale de cauciuc gros, verzi şi albe. La dreapta se află câteva 
ascensoare, iar în faţă un şir de dughene de unde omul îşi poate 
cumpăra o floare pentru butonieră, sau o tiară papală bătută în 
diamante, după contul fiecăruia în bancă şi după inspiraţia de 
moment. La stânga - ghişeul de informaţii, mai multe cabine 
telefonice şi o agenţie teatrală. Un panouaş fixat deasupra unei 
maiestuoase scări ce coboară la subsol te informează că te poţi 
tunde, te poţi bărbieri, poţi face o baie turcească şi chiar să 
mănânci, numai osteneala să ţi-o dai să cobori până acolo. 

Am urcat până la etajul opt într-un ascensor expres şi am 
păşit din nou pe un carelaj de cauciuc alb şi verde înainte de a 


ajunge la o uşă dublă de sticlă purtând scris „Cornelius” pe un 
batant şi „Gorman” pe celălalt. Prin sticlă m-am uitat la o micuță 
blondă aşezată în faţa unei minicentrale telefonice îndărătul 
unui ghişeu la o distanţă apreciabilă de raza de acţiune a unei 
mâini întreprinzătoare. Restul camerei era ocupat de patru 
rânduri de fotolii. O mână de tinere ademenitoare stăteau în 
fotolii fără să facă nimic deosebit. 

Am împins batantele uşii şi m-am apropiat nonşalant de 
minicentrală. Femeile s-au uitat la mine când am trecut. Nu mă 
grăbeam câtuşi de puţin. A-ţi aştepta rândul ca să fii angajată 
pentru o muncă în care ţi se cere să te despoi la comandă nu 
trebuie să fie prea nostim, şi dacă vizionarea a vreo optzeci de 
kilograme de oase, muşchi şi sânge cald strecurându-se în 
tinerele lor existenţe cenuşii le putea da ceva senzaţii, eu unul 
n-aveam nimic contra. 

— Cu d-l Gorman, spusei eu blondei creaturi, chiombindu-mă 
în ochii ei negri. 

Ea îmi aruncă o privire plină de tandreţe stăpânită, şi mă- 
ntreba dacă întâlnirea era fixată. 

— Nu, îi răspunsei, dar mă va primi. Spuneţi-i că-i vorba de 
Floyd Jackson, şi că sunt grăbit. 

M-am uitat peste umăr ca să văd cum au primit vestea 
tinerele femei. Mă priveau cu o expresie încordată şi plină de 
speranţă. 

Blonda creatură spuse cu regret. 

— D-l Gorman nu primeşte pe nimeni, fără întâlnire fixată; îmi 
pare rău. 

— Întreabă-l, continuai eu s-o farmec, ducând-o cu zăhărelul; 
cheamă-l la telefon şi spune-i că sunt aici. O să ai o surpriză 
plăcută, micuţo. Bouboule şi cu mine am împărţit aceeaşi celulă. 
Întreabă-l numai şi ai să vezi. 

Ea râse nervos. 

— Nu glumiţi? D-lui Gorman nu-i place să fie deranjat. 

— Hai, anunţă-l. Exercit asupra lui o fascinaţie fatală. Hai, 
micuţo, şopteşte-i vestea cea bună. 

Îl sună pe Gorman în timp ce celelalte fete ascultau încordate. 

— Un anume domn Floyd Jackson doreşte să-l primiţi, spuse 
ea timid, în receptor. Spune că o să-l primiţi. 

Ascultă un moment, în timp ce ochii i se căscară, apoi închise 
telefonul. 


— Vreţi să aşteptaţi, d-le Jackson? Nu va dura mult. 

l-am mulţumit şi m-am fofilat către tinerele în aşteptare, dar 
mai înainte de a reuşi să-mi aleg un fotoliu, uşa din apropierea 
biroului se deschise şi în prag îşi făcu apariţia o brunetă zveltă 
cu o faţă dură şi rece: 

— DI. Jackson? întrebă ea cu asprime. 

M-am îndreptat spre ea. 

— Intraţi, vă rog, DI. Gorman vă va primi îndată. 

Am privit pe deasupra ei către creatura cea blondă care 
rămăsese cu gura căscată şi i-am făcut cu ochiul, apoi am intrat 
într-o cameră spațioasă, plină de lumină, de fum de trabuc şi de 
fotografii cu fete drăguţe cu foarte puţine lucruri pe ele. 

Gorman stătea pe un scaun în spatele unui birou vast, plin de 
hârţoage care puteau fi sau nu, contracte, de scrum de trabuc şi 
de alte fotografii. Muianul lui rotund ca o minge era golit de 
orice expresie pe cât de goală este punga unui cerşetor, şi ochii 
lui mici, negri care se zgâiau la mine de deasupra pungilor de 
grăsime roz erau bănuitori şi plini de încordare. 

— O vizită neaşteptată, d-le Jackson, spuse el pe şleau. 
Trebuie să mărturisesc că nu mă aşteptam să vă văd aşa de 
curând. 

— Şi pentru mine este o surpriză. 

Mi-am tras un scaun îmbrăcat în piele şi m-am aşezat. 

— Aţi venit cumva ca să-mi înapoiaţi inelul? întrebă el şi râse 
gâlgâit aşa cum probabil face un urangutan cu o clipă înainte de 
a-ţi smulge braţul. 

— L-am vândut, spusei eu cu regret: eram pe geantă cu banii. 
Un tip îmi promisese o mie cinci sute de dolari dar nu şi-a mai 
plătit datoria. 

— Înţeleg. 

Mă privi gânditor şi reluă: 

— Şi totuşi, d-le Jackson, există, fireşte un motiv al vizitei dv. 

— Bineînţeles, spusei eu aprinzându-mi o ţigară şi punând cu 
grijă chibritul într-o scrumieră de onix. 

— N-am venit aici ca să-mi omor timpul. Ce mai face 
Dominique? 

Gorman ridică o mână imensă şi-şi examină unghiile bine 
făcute. Era perfect calm şi rece. 

— Destul de bine, d-le Jackson. Un om periculos, bineînţeles. 
Mă tem că-i puţin supărat pe dv. Dacă aş fi în locul dv. m-aş ţine 


departe de el. 

— E uimitor cum de i-au dat drumul din ospiciul acela spusei 
eu; se numeşte Boyd, nu-i aşa? Şi colecţionează antichităţi? 

Gorman se încruntă în timp ce-şi privea unghiile. 

— Aţi făcut deci o anchetă, d-le Jackson? 

— Am fost detectiv particular, pe vremuri. E greu să nu-ţi vări 
nasul în treburile altora, o dată ce te-ai obişnuit cu asta. 

Mi-am scuturat scrumul pe biroul lui ca să ţină tovărăşie celui 
deja aflat acolo. 

— Veda vă transmite salutări. Drăguţă fata: puţin cam 
impulsivă, dar amabilă. 

— Proastă, spuse Gorman. 

Şi când spuse asta, vocea îi sună ca o râşniţă. 

— Aiurea, ştiţi cum sunt puicuţele astea. Nu s-a gândit la ceva 
rău când a făcut ce-a făcut. Orice fată care se respectă ar fi 
dorit să-i ardă câteva unui pederast ca Dominique. 

— Şi dacă aţi trece la obiect? Dacă n-aţi venit să-mi înapoiaţi 
inelul, pentru ce alt motiv vă aflaţi aici? 

Îi zâmbii. 

— Am venit pentru stilet. 

Urmă un moment de tăcere. Micii ochi negri şovăiră. 

— Am impresia că nu v-am înţeles bine, spuse el într-un 
sfârşit. 

— M-am văzut cu Brett. 

Am strivit mucul şi am mai aprins o ţigară. 

— V-aţi întâlnit deja cu Lindsay Brett? 

Gorman spuse că el nu-l întâlnise niciodată pe Brett. 

— Păcat; este o prezenţă zdrobitoare. Este un barosan, şi nu 
te lasă să uiţi treaba asta nici o clipă şi pe deasupra mai are şi 
putere de convingere; o putere şi nişte metode ale dracului de 
convingătoare. Vrea să recupereze stiletul şi m-a convins că-l va 
recupera. Atunci mi-am zis că aş putea trece să vă văd şi să-l 
iau. 

Gorman mă studie câteva clipe. 

— Şi ce vă face să credeţi că eu îl am? întrebă el încetişor, 
numai miere şi sirop de la parter până la etajul opt. 

— Nu dv. îl aveţi ci Boyd; dar îi sunteţi prieten şi, cum sunteţi 
în mare încurcătură, mi-am zis că-mi va fi mai uşor să vă 
conving pe dv. decât pe el să renunţe la stilet. 

— Eu sunt în încurcătură? 


Ochii cei negri străluceau ca două cioburi de sticlă vopsite în 
culori ţipătoare. 

— Sunteţi, şi încă cum! spusei eu trăgându-mi scaunul mai în 
faţă. Brett a jucat cu cărţile pe faţă. Dacă îi fac jocul sunt salvat. 
Imi garantează o factură achitată. Tot ceea ce vrea este stiletul. 
Dacă nu-l va avea, eu urmează să fac saltul cel mare, şi asta 
înseamnă camera de gazare. Atunci ce am de făcut? Vă fac 
aceeaşi ofertă. Daţi-mi stiletul sau, de nu, vă trag după mine. N- 
aş avea altceva de făcut decât să-i spun lui Brett întreaga 
poveste. El îl bănuieşte deja pe Boyd că stă la baza întregii 
afaceri. Pe Veda am ascuns-o la căldurică şi la adăpost şi va fi 
martorul principal. Ca să-şi salveze pielea, vă va arunca pe 
amândoi în groapa cu lei, aşa de repede, că veţi începe să 
adulmecaţi cianura înainte chiar de a vă fi dat seama că 
verdictul a fost dat. Toate cărţile sunt împotriva voastră. Eu am 
povestea întreagă, o am pe Veda, am pudriera şi mai am 
garanţia dată de Brett că nu voi fi amestecat şi băgat la apă. 
Dacă nu reuşiţi să-l convingeţi pe Boyd să-mi dea stiletul, şi el şi 
dv. sunteţi în aer. 

El îşi scoase portţigaretul din aur şi-şi luă o ţigară, în timp ce o 
aprindea, ochii lui îmi inspectau faţa. Îşi păstra calmul dar 
vedeam bine că nu era foarte fericit. 

— Brett va da o recompensă dacă i se restituie pumnalul? 
întrebă el şi vocea i se subţie într-un hârâit. 

L-am privit cu un surâs sardonic. 

— Mai e vorbă, spusei eu cu bucurie: douăzeci şi cinci de mii. 

— Inţeleg. 

O clipă faţa i se lumină: 

— Am putea împărţi recompensa între noi doi, d-le Jackson. 
DI. Boyd nu s-ar interesa de bani. Totul ar fi între dv. şi mine. 

— Mă tem că nu, spusei, aşezându-mă mai confortabil în 
scaun. Nu veţi avea nimic din această afacere, Bouboule, 
scumpule. Odată, aţi spus că sunt viclean şi că operez pe şest; 
rezultatul este că sunt parşiv şi lucrez pe blat. Treaba dv. este 
să faceţi rost de stilet de la Boyd. N-am să vă plătesc nici un 
şfanţ, pentru că am în mâneca cinci aşi. 

Faţa-i căpătă culoarea seului de oaie moartă. 

— Cred c-ar fi mai înţelept din partea dv. să împărţim prada 
spuse el, aplecându-se înainte; mai gândiţi-vă la asta, d-le 
Jackson. 


Cu o lovitură de picior am împins scaunul înapoi şi m-am 
ridicat. 

— Mă întorc aici la ora patru, Bouboule. La ora patru să ai 
pumnalul aici, sau de nu, pregăteşte-te să suporţi consecinţele. 
M-ai dus de nas ca pe un bombalău, destul timp. E timpul să 
devii mai înţelept. N-am să accept nici o scuză. Sau pumnalul va 
fi aici la ora patru, sau d-ta şi prietenul dumitale pederast o să-i 
puteţi explica lui Redfern micul vostru plan. Şi să nu încercaţi să 
mă fentaţi. Mi-am scris toată povestea şi Veda o păzeşte cu 
străşnicie. Dacă nu mă întorc la ea până la ora şase îi va da 
manuscrisul lui Brett. 

Ne-am fixat o bucată de vreme, apoi am ieşit, lăsându-l la 
biroul său, tot atât de liniştit, tot atât de rece şi de tulburător de 
periculos ca o cobră cuibărită într-un tufiş. 

Când am ieşit, fetele s-au uitat la mine şi s-au dat înapoi de 
groază când am trântit uşa biroului în urma mea. Micuța cea 
blondă rămăsese tot cu gura căscată. Fenomenul cu chipul dur 
care mă poftise să intru în biroul lui Gorman mă privea cu nişte 
ochi care mă cântăreau. 

Am traversat cu nonşalanţă încăperea, am deschis uşa de 
sticlă şi am trecut în culoar. Am lăsat batantele să se bâţâie în 
urma mea. Am coborât cu liftul, am deschis portiera de la 
Cadillac şi m-am uitat în sus. La etajul opt se deschiseseră trei 
ferestre. Fetele venite la angajare, micuța blondă şi fenomenul 
cu faţa dură mă priveau fix. Gurita blondei se căscase cu încă 
doi centimetri. 

Gândul că toate puicuţele astea aveau să-şi amintească de 
mine mi-a trecut prin minte când intram în maşină. Era un gând 
care-mi făcea plăcere. Chiar şi un idiot cu maioneză în loc de 
creier are oroare de a fi uitat. 


CAPITOLUL IX 


Aveam trei ceasuri de pierdut timpul, înainte de a-l revedea 
pe Gorman, dar la Hollywood asta nu-i o dramă. O oră am 
petrecut-o delectându-mă cu cea mai bună masă pe care am 
servit-o de ani de zile. Nimic nu era prea bun şi prea scump 
pentru fiul doamnei Jackson în această după-amiază însorită. 

Având încă două ore de pierdut, am plecat de la restaurant şi 
m-am dus cu maşina la Studiourile Paramount unde am parcat-o 
în faţa porţii principale. În cazul în care nu sunteţi la curent, 


trebuie să vă spun că dacă aveţi timp la dispoziţie, acolo ţi-l poţi 
omori în mod plăcut. Pe poartă trece un flux neîntrerupt de 
micuţe puicuţe care intră şi ies, şi cărora tare mult le place să se 
fluiere după ele. 

În timp ce aşteptam şi-mi clăteam retina, făceam planuri de 
viitor. Nu peste mult timp urma să am în buzunar un mic pachet 
valorând douăzeci şi cinci de mii; şi una peste alta, astea fac o 
grămăjoară frumoasă. După câteva cugetări am hotărât că o voi 
duce pe Veda la Miami şi că o să mă port aşa cum se poartă 
milionarii. Simţeam că o să-mi prindă bine şi pentru starea mea 
generală şi pentru complexul meu de inferioritate. De prea mult 
timp nu eram decât un prăpădit de detectiv particular care nu 
mai făcea doi bani. Studiind cât mai detaşat şi mai obiectiv 
situaţia, nu reuşeam să descopăr vreo piedică. Boyd era nevoit 
să dea înapoi stiletul, şi nu l-ar putea păstra numai dacă ar avea 
chef de un sejur la răcoare. Brett avea să-mi dea cele 25.000. 
Imi dăduse cuvântul său şi când un flăcău cu situaţia lui şi-l dă, 
îl respectă. Mă gândeam ce bine va fi când o să mă prăjesc pe 
nisipuri aurii cu Veda în costum de baie. Avea genul de corp pe 
care costumele de baie îl îndrăgesc. Mi-am mai propus ca îndată 
ce Brett va ieşi cu lovelele la interval, să fac un salt până într-o 
agenţie de voiaj ca să rețin două locuri la primul avion cu 
plecare a doua zi, spre Miami. 

Acum, momentul se apropia. Cu regret, am pornit motorul şi 
am plecat. Când m-am oprit din nou în faţa lui Wiltshire Building, 
ceasornicul de bord al Cadillac-ului arăta ora patru fără două 
minute. De data ăsta n-aveam să ne mai ducem cu vorba. Ori 
ieşeam cu stiletul, ori... vedeam eu ce era de făcut. Mi-am 
aranjat ţinuta, mi-am potrivit pălăria cu un bobârnac, apoi am 
traversat trotuarul cu paşi mari, după care a urmat uşa cu 
tamburi şi holul până la lift. 

Când ajunsei în faţa uşilor de sticlă am văzut că-n cele patru 
rânduri de fotolii nu mai erau fete aşteptând pentru angajare. 
Micuța blondă stătea ghemuită lângă minicentrala ei iar gura îi 
era închisă. Când împinsei uşa ţâşni în picioare şi se sprijini de 
ghişeu. 

— Acelaşi vizitator, pentru aceeaşi persoană, spusei eu, 
întrebându-mă ce o frământa. 

Avea aerul de parcă trăsese la măsea şi era albă la faţă ca un 
cearceaf proaspăt spălat. Nu-mi dădeam seama dacă era din 


cauză că fusese prinsă umblând în casa de bani sau din cauza 
emoţiei că mă revedea. 

— Intraţi. 

Cuvintele ţâşniră din ea ca şi cum ar fi primit o lovitură-n 
spate dată cu un bocanc cu crampoane. Făcu semn către uşa lui 
Gorman apoi îşi culese pălăria şi mantoul puse la îndemână pe 
un scaun, deschise brusc portita ghişeului şi ţâşni spre uşa 
dublă pe care tocmai intrasem. 

M-am întors ca s-o privesc şi am văzut că fugea înnebunită. 
Nici nu aşteptă liftul, ci o luă la goană pe scări de parcă aflase 
că la etajul de dedesubt se dau parfumuri franţuzeşti pe gratis. 

Fără ea, antecamera părea liniştită şi goală. M-am uitat la uşa 
închisă de la biroul lui Gorman, apoi la cele patru rânduri de 
fotolii goale şi am avut senzaţia că se petrece ceva ciudat. Mâna 
mi-a alunecat spre buzunarul pentru revolver ca să-mi scot 
arme, când o voce ieşind dintr-un laringe de tablă ruginită 
spuse: 

— Nu mişca, împuţitule! 

M-am uitat cu băgare de seamă peste umăr. Un lungan sfrijit, 
într-un costum gri deschis, în carouri, stătea în spatele ultimului 
rând de fotolii. Asta lămurea agitația micuţei blonde. El era 
ascuns acolo, aşteptând sosirea mea. Mutra ce se ivea de sub 
fetrul negru tras pe ochi, era mai bine rasă decât cea a unui 
şobolan, dar mult mai puţin plăcută de privit. 

— Cu mine vorbeaţi? spusei eu având de grijă să nu fac 
mişcări bruşte. 

Animalul părea nervos, şi cum articulaţia degetului i se albise 
complet, am priceput că piedica era trasă. 

— Intră acolo, spuse el arătându-mi biroul lui Gorman, şi bagă 
de seamă, fără figuri! 

Gândul că poate nu voi merge la Miami îmi trecu prin cap şi 
mă felicitai că n-am acţionat sub impulsul de moment şi n-am 
cumpărat biletele mai înainte. Am oroare să cheltuiesc banii fără 
rost. Cu părere de rău am deschis uşa biroului lui Gorman şi 
urmat de mentorul meu, am intrat. 

Parker, sau Boyd, cum ar fi mai bine să-l numesc de acum 
înainte, stătea în fotoliul lui Gorman. Avea o atitudine rece, 
distantă şi dispreţuitoare. Lângă fereastră mai era un dur care 
mângâia un automat cu ţeava albăstruie. Era mic, gras şi 
prăpădit şi arăta ca oricare cuţitar de mâna a treia dintr-un film 


oarecare de mâna a patra. Cornelius Gorman se remarca prin 
absenţă. 

— Bună ziua amice, îi spusei lui Boyd; ce mai face sărmanul 
tău cap? 

— De data asta ai vrut să fii prea şmecher şi prea parşiv, 
Jackson, spuse el. 

O grămadă de acreală răzbătea din vocea lui. 

— N-am să-mi pierd timpul stând de vorbă cu tine. N-o să pui 
mâna pe pumnal şi nici n-ai să ieşi viu de aici. O să răspunzi la o 
întrebare, după care ţi se va întâmpla un mic accident. Poţi da 
răspunsul pe loc dacă nu ţii să-ţi fie smuls cu forţa. Fă cum îţi 
place, dar indiferent de ce hotărăşti, vei ieşi pe fereastră cu 
capul înainte, imediat ce vei fi răspuns. 

Să ajungi să fii aruncat pe o fereastră de la etajul opt nu-i 
chiar o glumă bună, dar se părea că nu trebuie să-mi dau 
osteneala să i-o spun. 

— Tot n-o să obţineţi nimic, îi răspunsei pe cât am putut de 
calm, i-am spus lui Bouboule că am lăsat o depoziţie scrisă care 
va ajunge în mâinile lui Redfern dacă mi se întâmpla ceva şi 
atunci o mulţime de lucruri vi se vor întâmpla şi vouă. 

El rânji dispreţuitor. 

— Nu cred. După ce vom termina cu dumneata, vom distruge 
depoziţia dacă există, deşi mă îndoiesc foarte tare de existenţa 
ei. 

— Oare cum de nu m-am gândit la aşa ceva? răspunsei eu, 
întrebându-mă în sinea mea dacă aş avea ceva şanse să pun 
mâna pe pocnitoare înainte că lunganul să mă umple cu plumb. 

Mă îndoiam însă, că voi reuşi. 

— Desigur, dar mai întâi va trebui s-o găsiţi şi atunci ar putea 
să fie prea târziu. 

— Răspunsul ăsta duce direct la întrebarea mea: unde se află 
Veda Rux? g 

Lunganul cel sfrijit era probabil un mediu. Imi vâri pocnitoarea 
lui în coaste şi-mi scoase arma din buzunarul pentru revolver. 

— N-o să mai ai nevoie de ea, prostălăule, îmi spuse el la 
ureche. 

— Unde se află Veda Rux? repetă Boyd. 

Era în întregime glacial şi calm, dar nu-mi plăcea expresia 
absentă din privirea lui. 

— Undeva unde n-o să reuşiţi să puneţi mâna pe ea, spusei 


eu. 

— Am obiceiul să-i fac pe oameni să vorbească. Ai avut 
vreodată ocazia să fii bătut în cap cu o bucată de furtun de 
cauciuc. Doare foarte tare şi nu lasă urme. O să bat toba în 
capul tău dacă nu răspunzi la întrebarea asta. 

Durul cel rotofei plecă de lângă fereastră şi scoase din 
buzunar un tub de cauciuc tare, îl legăna în mână şi părea 
destul de pornit ca să se folosească de el. 

Una peste alta, armele pe care le aveam fiecare alcătuiau un 
adevărat arsenal şi m-am gândit că nu-i locul potrivit pentru un 
foc de artificii. Wiltshire Building era plin ochi cu oameni 
respectabili, care, la auzul unui păcănit de pistol ar fi dorit să se 
informeze la faţa locului, dar mai ales, mă jenam de terori din 
astea gratuite. Sperând că şi lungul se gândise că ar fi 
imprudent să facă zgomot, m-am întors şi i-am şters o directă în 
bărbie. 

O grămadă de lucruri s-au petrecut îndată după aceea. 
Lunganul s-a lăţit la pământ, durul cel rotofei s-a năpustit 
asupra mea ca un taur furios, Boyd a împins scaunul în spate cu 
o lovitură de picior şi s-a sculat, iar uşa s-a deschis şi Lu Farrel a 
intrat ca şi cum ar fi hoinărit întâmplător pe acolo, cu pistolul în 
mână. 

— Salut, îmi spuse el, băieţii ăştia vă necăjesc? 

M-am lăsat brusc în joc şi am lovit cu putere în durul cel 
rotofei. S-a dus bălăbănindu-se de-a-ndăratelea şi s-a lovit de un 
scaun în care căzu greoi. Lunganul a dat drumul la o salvă de- 
njurături şi s-a ridicat în picioare. În mâna i se ivi un cuţit lung şi 
strălucitor. Atunci se auzi o pocnitură înfundată şi cuțitul căzu la 
pământ. Lunganul îşi privi mâna făcută zob, apoi, cum sângele-i 
curgea gârlă din degetele făcute zob, scoase un urlet ce zgâlţăi 
geamurile. 

Lu îşi flutură pocnitoarea înspre Boyd şi durul cel rotofei. 
Pistolul avea un amortizor impresionant. 

— Nu e cazul să vă enervaţi, le spuse el pe un ton rugător, 
fluturându-şi pleoapele peste ochii lui ca ai lui Bambi, nu vedeţi 
ce i-am făcut micuţului vostru prieten? 

Am făcut un pas rapid spre Boyd şi l-am pălit în ochiul drept. 

S-a răsturnat pe spate, iar eu am înşfăcat o lampă de birou pe 
care am făcut-o ţăndări aruncând-o în el. l-am mai expediat 
scrumieră de onix şi un teanc de fotografii-panou cu fete care 


mai de care mai mişto şi mai goale, şi am început să caut în jur 
cu ce altceva l-aş mai fi putut lovi. Eram convins că m-ar fi 
azvârlit pe fereastră dacă ar fi avut posibilitatea şi la gândul 
ăsta mi se urcă sângele la cap. 

Lu ricană: 

— Nu vă înfuriaţi, spuse el şi cu pistolul îi făcu semn a dojană 
durului cel rotofei care se ridicase-n picioare şi acum se sprijinea 
cu stângăcie de perete de parcă ar fi fost la un bal unde nu- 
ndrăznea să invite pe nimeni la dans. 

L-am înşfăcat pe Boyd de guler şi l-am proptit pe picioarele 
lui. Mă stuchea ca o mâţă şi încerca să mă zgârie pe faţă, dar eu 
i-am dat mâinile în lături şi i-am mai ars un pumn în ochiul 
stâng. Apoi l-am zgâlţâit de i-a sunat apa-n cap şi l-am făcut una 
cu fotoliul de la birou. Stătea acolo, gâfâind şi cu cheful de 
cafteală aproape spulberat de ciomăgeală; dar ca să nu mai fie 
nici un dubiu, m-am dat puţin înapoi şi i-am trântit o directă în 
bărbie care-l răsturnă cu tot cu fotoliu, pe spate. Asta l-a dat 
gata. A rămas lat, nemişcat ca un cadavru. M-am apropiat şi m- 
am uitat la el, apoi mi-am scuturat hainele cu bobârnace mici, 
mi-am dezmorţit muşchii şi mi-am aranjat manşetele de la 
cămaşă. Pe scurt, mă simţeam mult mai bine. 

— Salut, îi spusei lui Lu; de unde ai apărut? 

— Mick mi-a spus să vă urmez peste tot, spuse el, şi-mi 
surâse tâmp. 

Aruncă o privite gânditoare la lunganul cel sfrijit care continua 
să sângereze pe covor: 

— Ce ziceţi, plecăm, sau poate e cazul să-i mai scuturăm 
puţin pe flăcăii ăştia? 

— Eu unul plec, spusei, îndreptându-mă spre Boyd. 

L-am ridicat în picioare dar era aşa de moale că-mi aluneca 
din mâini. 

— Unde-i stiletul? l-am întrebat în timp ce-mi agitam pumnul 
pe sub nasul lui, aşa, ca să nu-i uite mirosul. 

Ochii cât sarmaua mă priveau pe furiş. Faţa bătută măr 
atârna jalnic şi de furie şi de frică. 

— La mine acasă, mormăi el, încercând să se elibereze. 

— Atunci, mergem direct acolo. 

L-am împins spre uşă, şi-am întors capul spre Lu. 

— M-aş simţi în siguranţă dacă te-ai afla şi tu prin preajmă. 
Hai, vino, frumosule gladiator, şi ţine-mi companie. 


Am ieşit lăsându-l pe durul cel rotofei privindu-l, fără să-l 
vadă, pe stfrijitul de lungan. Nici unul dintre ei nu păreau să 
manifeste câtuşi de puţin interes pentru noi. 

L-am înşfăcat strâns de braţ pe Boyd şi l-am condus până la 
lift. Lu îl flanca pe partea cealaltă. 

— Încă unul din micile tale şiretlicuri, îi spusei în timp ce 
aşteptam liftul, şi te dau pe mâna lui Redfern. 

S-a sprijinit de perete şi a-nceput să-şi tamponeze faţa cu 
batista. Era prea obosit şi prea înspăimântat ca să mai poată fi 
periculos. 

Am coborât la parter. Liftierul nu-şi mai lua ochii de la faţa lui 
Boyd, dar era prea stilat ca să-ţi permită vreo aluzie, sau poate 
nu i-a picat bine căutătura pe care i-am aruncat-o. 

Am traversat trotuarul şi l-am împins pe Boyd pe bancheta din 
spate aşezându-mă lângă el. 

— Condu tu! îi spusei lui Lu. 

Boyd îmi dădu adresa cu un glas tremurător. Nici măcar n-a 
fost nevoie să i-o cer. 

Am străbătut bulevardul Wiltshire şi bulevardul Santa Monica 
până la Beverly Hills. Casa lui Boyd era pe Mulholland Drive. Am 
intrat în viteză pe o alee lungă ce mărginea o peluză suficient de 
întinsă ca s-o poţi folosi ca teren de rugby, îndreptându-ne spre 
o casă impunătoare care ar fi putut foarte bine fi Buckingham 
Palace dacă ar fi avut cu două camere mai mult. 

— Vino, îi spusei lui Lu, când maşina se opri în faţa masivei 
uşi de la intrare. Nu mai vreau să risc cu scârnăvia asta. Dac-o 
face pe deşteptu' pocneşte-l cu patul pistolului la scăfârlie. 

Dar Boyd abia mergea, aşa că a trebuit să-l ajutăm să urce 
treptele, până la uşă şi de acolo într-un vestibul nu cu mult mai 
mare decât un hangar de avioane. 

— Stiletul, spusei eu scurt, şi repede! 

Un bătrân gentleman cu părul alb care părea un arhiepiscop 
în rol de ospătar şef, se materializă în faţa noastră. Văzându-l pe 
Boyd, deschise gura să spună ceva, făcu un pas, dar se opri 
dând cu ochii de faţa mea încruntată. 

— Zi-i să se ducă să lanseze un vapor la apă, îi spusei eu lui 
Boyd. 

— Nu-i nimic John, făcu Boyd, făcându-i semn că-i liber: du-te! 

Bătrânul gentleman ezită, apoi se îndepărtă pe culoar cu un 
mers ţeapăn plin de dezaprobare. 


— Hai, Dominique, spusei eu, împungându-l pe Boyd în 
coaste; hai să căutăm stiletul. Ambianţa asta de bogătaş nu-mi 
prieşte deloc. 

Ne conduse într-o cameră învecinată, deschise un seif şi 
scoase din el cutiuţa stiletului. Mi-l dădu fără un cuvânt, dar pe 
faţa lui încordată şi albă ca un cearceaf se puteau citi mult mai 
multe decât în zece volume. 

Am deschis sipetul, am privit stiletul, şi am închis capacul 
înainte ca Lu să apuce să-l vadă. Era o jucărie frumoasă şi nu 
tineam ca Lu să-şi facă cine ştie ce gânduri în legătură cu el. 

— Perfect, spusei eu: jucăria i-o înapoiez lui Brett. Evită să mi 
te pui în cale şi-ţi garantez că n-ai să mai auzi nimic despre 
toată povestea asta, dar dacă încerci vreo combinaţie am să-i 
spun lui Brett că tu l-ai furat şi te las să judeci singur cam ce o 
să-ţi facă. 

— Afară, răcni Boyd, lăsându-se să cadă într-un fotoliu, cu 
faţa îngropată-n palme. 

Aşa l-am lăsat. Era un dur atâta timp cât nu încasa o bătaie, 
dar câteva lovituri îl scoteau din circuit. După chelfăneala pe 
care i-o dădusem, arăta ca un puzzle împrăştiat pe jos. 

Ne-am întors la Casy cu câteva minute înainte de ora şapte, 
şi, înainte de a urca la Veda, i-am mulţumit, flatarisindu-l, lui Lu 
pentru grija ce mi-o purtase. Apoi, fără să-i las timp să-mi sară 
de gât, am intrat în lift şi am închis repede uşa. 

Pe Joe l-am găsit făcând o pasienţă în faţa uşii garsonierei. 
Când mă văzu, îşi strânse cărţile, se ridică şi se întinse. 

— Nici nu-ţi închipui ce bine-mi pare că te revăd! spuse el 
zâmbind. Bătrâne, îţi jur că munculiţa asta de doică stearpă m-a 
făcut bucăţi. 

— Ceva greutăţi? întrebai eu făcând un semn cu capul spre 
uşă. 

— Nimic peste puterile mele, zise el zâmbind, şi-mi înapoie 
cheia. La început a făcut un tămbălău de-a trezit toţi dracii din 
iad, dar când i-am propus, schimb la schimb, o mamă de bătaie, 
s-a liniştit. Asta-i treaba cu muierile. Nu-i chip să le vorbeşti; 
trebuie să le cureţi mintea de rugină, şi atunci se poartă frumos. 

— Cred că ai dreptate. Am să plec din nou la opt şi jumătate. 
Aş dori să vii s-o păzeşti din nou. 

— Pentru numele lui Dumnezeu! exclamă el, la ce bun? N-are 
cum să iasă. Pentru ce să-mi pierd timpul zăcând aici? 


— Asta n-ai decât să i-o spui lui Mick. Eu aş dori să fii aici în 
seara asta, dar dacă nu vrei nu te pot obliga. 

Ridică din umeri, dezgustat. 

— Bine, bine. O să fiu aici la opt şi jumătate. Aşa cum doreşti. 

A intrat în ascensor trântind uşa după el. 

Am găsit-o pe Veda întinsă pe canapea. Pe măsuţa de lângă 
ea se afla un pahar cu whisky, iar pe jos un teanc de reviste 
ilustrate. Se părea că Joe nu cruţase nici atenţiile, nici 
amenințările. 

— Deci, iată-te întors, spuse ea, punând de-o parte revistele şi 
scrutându-mă. 

— După cum vezi, spusei eu; te-ai simțit bine? 

— Putin obosită de propria mea companie. leşim undeva în 
seara asta, sau încă trebuie s-o fac pe Monte Cripto închis în 
donjon? 

— In seara asta nu. Poate mâine. Astă seară am o treabă. 

— Ce ai făcut azi? 

Mi-am pregătit un pahar de whisky-soda. 

— Câteva chestii nostime. 

— Probabil îţi închipui că ai spirit şi că eşti simpatic, dar te 
înşeli, spuse ea cu duritate în glas. Eu una cred că nu eşti decât 
un prăpădit de sticlete de care nu mai are nevoie nimeni 
întrucât creierul i s-a atrofiat din cauza curentului pentru că a 
tras prea mult cu ochiul pe gaura cheii. 

— Exact asta am crezut şi eu până azi după-amiază, spusei, 
ducându-mă să mă aşez alături de ea pe canapea. Dar mi-am 
schimbat părerea. 

— Zău? Tare aş fi curioasă să ştiu de ce? 

Am dat pe gât jumătate din băutură apoi am pus paharul pe 
masă. 

— Când erai puştoaică mergeai dormind, sau ăsta-i un truc 
nou? 

Ochii din lapis lazuli căpătară o expresie dură; buzele roşii 
bine conturate se subţiară. 

— lar încerci s-o faci pe spiritualul? 

— Poate. Depinde ce numeşti tu spiritual. 

Am golit paharul şi am aprins o ţigară. 

— Aruncă o privire la chestia asta. 

Am scos sipetul din piele roşie, l-am deschis şi i-am pus 
stiletul pe genunchi. 


Urmă o tăcere jenantă. Nu se atinse de stilet; nu schiţă nici un 
gest; părea că nici nu mai respiră. 

— Şi-acum ce-ar fi să-mi povesteşti lucrurile aşa cum s-au 
petrecut, spusei: l-am văzut pe Brett. Dacă-i înapoiez pumnalul 
nimeni n-o să aibă necazuri. Mă duc la el acasă, astă seară la 
ora zece. Pentru jucărica asta pe care i-o înapoiez îmi dă o sumă 
frumuşică şi dacă eşti cuminte, te iau cu mine în vacanţă. Numai 
că sunt curios să ştiu ce s-a întâmplat la Brett înainte de a veni 
Gorman să mă vadă. Ei, ce-ai zice dacă ai renunţa la mica ta 
povestioară şi dacă de data asta mi-ai spune adevărul? 

Dădu pumnalul deoparte cu o figură puţin bosumflată. 

— Cum ai pus mâna pe el? 

— Prin Boyd. Tu ştiai că Parker este unul şi acelaşi cu Boyd, 
nu-i aşa? 

Răspunse afirmativ. 

— L-a dat înapoi când a avut certitudinea că Brett nu vrea să 
facă probleme nimănui. Singurul lucru pe care-l vrea Brett este 
stiletul. Puțin îi pasă de ce ţi se poate întâmpla ţie, lui Gorman 
sau lui Boyd. Nici măcar n-are habar că vreunul din voi e 
amestecat în afacerea asta. 

— O să afle dacă o să găsească pudriera mea, spuse ea cu un 
aer jenat. 

— N-o s-o găsească. Am luat-o din seif şi am ascuns-o în 
scobitura dintre aripile unui grifon de piatră din partea de sus a 
terasei. În seara asta când am să plec de la Brett am s-o iau, iar 
tu, dacă vrei, ai s-o recuperezi. 

— E-adevărat tot ce-mi spui? mă întrebă ea strângându-mă 
tare de braţ. 

— Fireşte. Ai făcut o tevatură întreagă cu pudriera asta. Nu-ţi 
mai fă griji din pricina asta. Acum ascultă-mă. Îmi placi. Ai tu 
micile tale mânii, dar cu toate astea îmi placi. Mă gândeam că tu 
şi cu mine am putea face o mică plimbare până la Miami şi să 
tocăm ceva lovele. Ţi-ar surâde? 

Mă privi fix un moment îndelungat, apoi dintr-o dată începu să 
râdă. Şi de data asta râse ca şi cum avea poftă de râs. 

— Ba chiar aş fi fericită. Numai dac-aş şti sigur că nu 
glumeşti. 

— Eu nu-s palavragiu şi am să ţi-o dovedesc. 

M-am dus la telefon şi am cerut American Airlines. Când am 
obţinut legătura, am reţinut două locuri la avionul de la ora 


11,00 pentru Greater Miami pe numele d-lui şi d-nei Floyd 
Jackson. 

Ochii îi străluceau plini de bucurie când m-am reaşezat lângă 
ea. 

— Poftim, spusei eu luându-i mâna: dacă asta nu-ţi dovedeşte 
nimic, eu renunţ. Acum, hai, e rândul tău. 

— Dă-mi o ţigară şi am să-ţi spun îndată. 

În timp ce-şi aprindea ţigara, vedeam că reflectează, apoi 
ridicând brusc din umeri, începu să vorbească. Totul se 
petrecuse exact cum îmi spusese Gorman. Se dusese la Brett 
să-şi facă numărul de strip-tease şi Brett îi arătase stiletul. Când 
era preocupată de ceva sau frământata de vreo problemă, 
mergea dormind: asta i se întâmpla de pe când era copil. Brett 
se dovedise foarte insistent şi ea trebuise să se bată ca să-l 
respingă. Apoi s-a dus să se culce frământată de grija că Brett n- 
o să-i dea banii ce i se cuveneau. În timpul somnului a luat 
stiletul şi a pus în locul lui pudriera. Până aici povestea ei şi a lui 
Gorman se potriveau. 

Ea a plecata doua zi ştiind că şi Brett pleacă la San Francisco. 
Ajungând acasă a găsit stiletul la fundul valizei şi şi-a dat seama 
că nu mai are pudriera. A realizat ceea ce se întâmplase şi de 
frică a intrat în panică. Gorman era singura persoană la care s-a 
gândit că ar putea-o scoate din încurcătură şi s-a dus să-l vadă. 
l-a povestit toată tărăşenia şi i-a arătat stiletul. El a râs de ea, i- 
a spus să nu-şi facă sânge rău pentru că avea să-i dea telefon 
lui Brett şi să-i explice ce se întâmplase. Brett nici nu s-ar mai fi 
interesat de felul în care ea îi furase stiletul, atât ar fi fost de 
fericit să-l recupereze. Şi exact în timp ce Gorman încerca să ia 
legătura prin telefon cu Brett, a intrat Dominique Boyd. Stiletul 
era pe masă şi el l-a recunoscut. După care a cerut să i se 
povestească totul. 

Dacă Veda şi Gorman vroiau să câştige ceva bani, acum era 
momentul pentru că el vroia să aibă stiletul. Brett i-o luase cu 
puţin înainte căci - zicea Boyd - amândoi se străduiau, în acelaşi 
timp, să-l descopere şi să-l cumpere. Aşa că nici Veda şi nici 
Gorman nu trebuiau să facă ceva nepotrivit înainte ca el să 
găsească soluţia de a păstra stiletul pentru el, fără ca cineva să 
aibă neplăceri din cauza asta. 

Ei nu i-a plăcut propunerea asta, dar Gorman a dus-o cu 
vorba. În scurt timp, Boyd a pus la cale un plan. Cineva trebuia 


să ia pudriera. Asta era primul punct. Cum Brett nu deschisese 
seiful nu ştia că stiletul lipseşte şi nici că pudriera era înăuntru. 
Cineva trebuia să pună o bombă în seif pentru ca, în urma 
exploziei, Brett şi poliţia să tragă concluzia că totul se distrusese 
în timpul spargerii; şi pentru a-i asigura lui Veda un alibi perfect 
ea ar fi trebuit să se afle într-un bar de noapte atunci când 
bomba ar fi explodat. Rămânea doar ca Gorman să găsească un 
nătărău care să ia pudriera şi să plaseze bomba în seif. Şi el mă 
alesese pe mine. 

— Înţelegi? trase ea concluzia, dacă pudriera ar fi fost găsită, 
Brett şi-ar fi dat seama că eu luasem stiletul, iar Boyd ştia că l- 
aş denunța dacă totul ar fi fost descoperit. Acum, că avea 
stiletul, nu se mai gândea să se despartă de el şi din cauza asta 
ţinea el aşa de mult la pudrieră. Era indiciul care mă punea în 
legătură directă cu stiletul şi dispariţia lui şi el ştia că nu poate 
conta pe mine dacă poliţia m-ar fi interogat. Apoi când tu ne-ai 
făcut figura pretinzând că pudriera a fost distrusă de explozie, 
mie mi s-a făcut frică. Boyd ştia că tu ai pudriera. Dacă nu 
reuşea s-o obţină de la tine, soluţia cea mai simplă şi mai 
eficace ar fi fost să se debaraseze de mine şi nu-mi plăcea felul 
în care începuse să se uite la mine. Asta-i motivul pentru care 
te-am ajutat să evadezi. 

— Dar de ce nu mi-ai spus toate astea de la bun început? De 
ce ai inventat povestea aia cusută cu aţă albă despre o pudrieră 
care pentru Brett avea o foarte mare valoare? 

— Pentru că-i promisesem lui Boyd că nu-l dau în gât. Mi-era 
frică de el. Dar acum dacă tot ai descoperit cine este cu 
adevărat, asta nu mai are importanţă, nu-i aşa? 

Am sucit povestea în minte pe toate feţele şi nu i-am găsit 
nici un cusur. De data asta eram destul de convins, îmi spusese 
adevărul. 

— Atunci nu-i rost de bani în povestea asta cu pudriera? 
spusei eu aruncându-i o privire venală. 

— Desigur că nu. Pudriera îmi aparţine şi bineînţeles că o 
vreau înapoi. 

— Şi o vei avea. Poate ar fi mai bine să-i telefonez lui Brett. 
Mă duc în seara asta la el şi nu vreau să mai dau nas în nas cu 
vreunul dintre gardienii lui ăia duri sau cu vreunul dintre câinii 
ăia încă şi mai neînduplecaţi. 

Am scos din buzunar cartea de vizită pe care mi-o dăduse şi 


privind-o, m-am încruntat. Apoi am întors-o, şi pe verso am găsit 
imprimate numele şi numărul lui de telefon. Am întors din nou 
cartea de vizită şi m-am încruntat şi mai tare! Pe dosul ei, 
aşternute cu un scris mărunt şi citeţ erau cuvintele astea 
surprinzătoare: „Din partea lui Verne către Alma: CEL MAI BUN 
PRIETEN AL UNUI BĂRBAT ESTE SOŢIA LUI”. 

— Asta-i bună, e-o chestie al dracului de nostimă ca un om ca 
Brett să scrie aşa ceva pe o carte de vizită, zisei eu, aruncând 
cartonaşul pe genunchii lui Veda. 

În timp ce ea o luă, m-am dus la telefon, am compus numărul 
lui Brett şi am obţinut legătura aproape imediat. 

Aceeaşi voce muzicală cu o nuanţă mângâietoare răspunse: 

— Aici, proprietatea d-lui Brett. 

— Floyd Jackson la telefon. Vreţi să-l anunţaţi pe dl. Brett să 
mă aştepte astă seară la ora zece. Spuneţi-i că am ceea ce 
doreşte. 

— Bineînţeles, d-le Jackson, spuse ea, apoi adăugă: sunt atât 
de mulţumită. 

— Atunci, înseamnă că suntem doi care suntem mulţumiţi, 
întrebându-mă în gând dacă o fi tot aşa de drăguță pe cât îi era 
şi vocea. 

Am pus telefonul în furcă cu regret. 

Veda tocmai pregătea două whisky-soda. Am luat iarăşi 
cartea de vizită a lui Brett şi am studiat-o din nou. 

— Chiar crezi că cel mai bun prieten al unui bărbat este soţia 
lui? întrebai eu. 

— Nu ştiu nimic despre asta. 

Îmi întinse paharul cu băutură şi mă privi. Avea în ochi o 
expresie pierdută în gol. 

— Eu n-am fost căsătorită niciodată. 

Dădui un bobârnac cu unghia în cartea de vizită. 

— Alma... şi Verne... mă întreb cine-or fi fiind? 

Am strecurat cartonaşul în buzunar. 

— Dacă te intrigă aşa de tare, de ce nu-l întrebi? spuse ea cu 
un ton nepăsător. 

— Tu ştii că pijamaua ta e transparentă? 

— E prevăzută pentru... 

Problema părea clasată. Ne-am golit paharele. Am închis 
stiletul într-un sertar. Mai era încă mult timp de omorât până la 
ora zece. 


Continuai să-i privesc pijamaua. 

— E chiar mai reuşită decât un sarong, spusei eu dintr-o dată. 

— E prevăzută pentru, repetă ea, îndreptându-se încet către 
dormitor. 

Mă uitam la mersul ei. Privi în urmă peste umăr, îşi ridică 
sprâncenele, apoi intră în cameră. După puţin timp o urmai şi 
eu. 

Şi ăsta-i un mijloc excelent ca să omori timpul, dacă din 
întâmplare n-aveaţi ştiinţă de el. 


CAPITOLUL X 


Farurile Cadillac-ului proiectau două dâre lungi de lumină 
albă, strălucitoare în susul drumului ce urcă în serpentine spre 
Ocean Rise. 

Lu Farrel ţinea volanul cu nonşalanţă, iar eu stăteam lângă el. 
Nu voisem să-l iau cu mine în expediţia asta, dar Casy insistase 
pentru că, spunea el, nu avea încredere în Brett. De unde 
puteam să ştiu că Brett nu pregătise un comitet de primire 
special ca să mă întâmpine? Şi dacă s-ar întâmpla să dau peste 
vreo astfel de situaţie, voi fi foarte mulţumit să-l am alături pe 
Lu. 

Degeaba am susţinut eu că Brett îmi dăduse cuvântul de 
onoare, Casy n-a făcut decât să râdă de asta. Cuvântul unui 
milionar nu valora prea mult în ochii lui, şi asta a spus-o folosind 
un vocabular bogat şi plin de anume figuri de stil. Până la urmă 
am cedat. Şi după felul în care s-au petrecut lucrurile am fost al 
dracului de mulţumit că l-am avut pe Lu cu mine. 

N-a trecut mult timp şi zidul de patru metri ce împrejmuia 
proprietatea lui Brett apăru în lumina farurilor. 

— Rămâi afară, îi spusei lui Lu; şi fii gata pentru o plecare 
rapidă. Nu ieşi din maşină că dacă te văd gardienii ar putea să-ţi 
facă necazuri. 

Lu opri maşina în faţa porţii cu zăbrele. O lumină puternică 
ţâşni de pe acoperişul căsuţei gardienilor, şi o pereche de 
paznici în uniformă apăru în faţa noastră. Unul din ei se postă în 
faţa portalului de fier forjat; celălalt se apropie de maşină. 

Am coborât căci nu vroiam să-l poată zări pe Lu. 

— D-l Brett mă aşteaptă, spusei, sunt Floyd Jackson. 

Fascicolul lanternei îmi lumină faţa. 

— S-ar zice că sunteţi chiar Jackson spuse gardianul, după o 


examinare destul de îndelungată. 

„Intraţi, eu mă duc să dau telefon. Vreţi să băgaţi hodoroaga 
înăuntru? 

— Poate să rămână şi aici. Am să merg pe jos. 

— Cum vreţi, dar e ceva plimbare de făcut. 

— Am nevoie de exerciţiu fizic. Am început să mă îngraş. 

Dădu din umeri şi se duse lângă zăbrele. 

— E-n regulă, spuse el celuilalt gardian. E persoana aşteptată. 

Celălalt gardian mă privi mormăind şi deschise portalul. Il 
trecurăm şi intrarăm în căsuţă. Era foarte curată şi asta mă duse 
cu gândul la sala de gardă a unei tabere militare. Era chiar şi un 
rastel lângă uşă, cu patru carabine, care în nici un caz nu erau 
de jucărie, şi cartuşiere. 

Gardianul se duse la un telefon fixat în perete şi murmură 
ceva în receptor. Aşteptă o clipă, îşi dădu cascheta pe spate şi 
mă privi cu o expresie goală şi indiferentă. O voce care-i pârâi în 
ureche îi retrezi atenţia. 

— Jackson este aici, domnule, spuse el; am să vi-l trimit. Mă 
ocup eu de asta, domnule. Da, domnule. Fac tot ce este 
necesar, domnule. 

Puse receptorul în furcă, îşi frecă nasul şi-mi adresă un surâs 
amar: 

— E un om căruia-i place să i se spună „domnule”. Un 
barosan, ce mai! Ţi-ar surâde să fii un barosan, bătrâne, şi un 
flăcău ca mine să-ţi spună „domnule”? 

— M-aş obişnui eu, dacă se va şi întâmpla. 

— Da, poate te obişnuieşti dumneata, dar mi-e prea de-ajuns 
un barosan pe cap: aşa că nu-ți fă visuri în legătură cu asta, 
bătrâne. Un barosan e suficient. Ai pistol? 

li răspund că nu. 

— Trebuie să verific bătrâne. Barosanul insistă pentru treaba 
asta. Nu vă supăraţi dacă vă mângâi puţin? Adică, fără să vă 
ofensez, cred că înţelegeţi bine. Trebuie să fac ceea ce spune 
barosanul. 

— Hai, fă-o! 

Mă pipăi uşor pe tot corpul, găsi cutiuţa stiletului şi mi-o 
scoase din buzunar. 

— Asta ce mai e bătrâne? 

— Asta aparţine barosanului. Dacă o deschizi voi fi obligat să-i 
spun şi s-ar putea să nu-i prea placă că ai făcut-o. 


— AŞ! oricum nu poate să conţină o pocnitoare, aşa? 

Îmi înapoie cutiuţa. 

— Sunt o grămadă de lucruri care nu-i plac barosanului. N-aş 
vrea să-l supăr. 

Am pus cutiuţa în buzunar. 

— Vino, bătrâne, că aşteaptă. Asta-i încă un lucru care nu-i 
place. 

Am luat-o împreună pe lungă alee întunecoasă. 

— Frumoasă mai e maşina aia pe care aţi lăsat-o afară, zise 
deodată gardianul. Eu unul aş şti la ce s-o folosesc. Cred c-a 
costat o grămadă frumuşică de mangafoţi. 

— Habar n-am cât face. Am împrumutat-o. 

— Nu mă-nşelam eu când mă gândeam că un sticlete 
particular nu-şi putea permite să-şi ofere o tărăboanţă ca asta? 

— Nu mai sunt detectiv acum. Am încetat să mai profesez de 
câteva săptămâni. 

— Adevărat? Doi dintre gardienii noştri au mierlit-o acu' două 
sau trei zile. Credeam că barosanul angajează, poate, forţe noi. 

— Nici vorbă de aşa ceva. 

— Doar o afacere particulară, într-un fel, ai? 

— Da, într-un fel. 

Am continuat să merg în tăcere după discuţia asta, dar ştiam 
că pocnea de curiozitate. 

— Prea privată ca să poată fi spusă ai? zise el când ne-am 
apropiat de casă. 

— Întreabă-l pe el şi o să-ţi spună dacă consideră că trebuie 
să ştii despre ce-i vorba. 

— Hai că-i bună! Cică n-am decât să-l întreb. Şi-o să-mi spună 
despre ce-i vorba; cu un şut în spate. 

— Tot ce se poate, de fapt. 

— Vedeţi fereastra aceea luminată? 

Se opri din mers ca să mi-o arate. 

— Acolo e barosanul. A spus să intraţi pe uşa dinspre grădină. 
Acum te poţi descurca singur, bătrâne, ai? Nu-i nevoie să mă 
mai ostenesc urcând toate treptele astea, nu? Am picioarele un 
pic cam firave. 

M-am uitat spre terasă. Pe fundalul luminos al uşilor-fereastră 
deschise, distingeam conturul grifonului de piatră situat în 
partea de sus a scărilor ce porneau de la terasă. 

— Desigur, spusei eu; vă revăd la plecare. 


Rămase la baza scării şi mă urmări cu privirea, în timp ce 
urcam. Când am ajuns la grifonul de piatră m-am oprit ca să mă 
uit înapoi. Stătea tot acolo, cu mâinile în şolduri supraveghind. 
Am continuat să urc a doua serie de trepte, şi ajuns sus, am 
privit din nou înapoi. Se îndepărta de-a lungul aleii. Era un clar 
de lună ce răspândea o lumină puternică şi-mi era uşor să-l văd. 
Am păşit în zona de umbră a casei şi am aşteptat până cea 
dispărut la o cotitură. Apoi am coborât treptele în fugă la grifon. 

Îmi asumam un risc, dar dacă aş fi aşteptat până terminăm 
treaba cu Brett, gardianul s-ar fi putut întoarce ca să mă 
însoţească până la poartă. Trebuia să profit de împrejurări. 

Am ajuns la grifon şi m-am uitat repede de jur-împrejur. 
Nimeni nu striga la mine; nimeni nu se uita pe vreo fereastră. M- 
am suit pe soclu şi mi-am strecurat mâna în mica scobitură 
dindărătul aripilor. Degetele melc nu dădeau peste nimic. Am 
cotrobăit din nou; am înjurat pe-nfundate şi m-am răsucit ca să 
mă pot căţăra pe partea superioară a piedestalului. Am scos 
lanterna stilou şi am luminat din plin scobitura dintre aripi. Era 
acolo puţin praf, puţină apă de ploaie, dar nici urmă de pudrieră. 

Practic, câtă vreme stătusem acolo agăţat de aripile de piatră 
ale grifonului căscându-mă la scobitura aceea goală, timpul se 
oprise în loc. 

Apoi, izbucni în noapte, detunătura puternică a unui foc de 
armă: o împuşcătură izolată, prea aproape pentru a-mi fi pe 
plac, dar care nu mi-era destinată. 

M-am lăsat să cad de pe piedestal şi am urcat în fugă treptele 
către uşile-fereastră. Ecoul împuşcăturii mai stăruia încă în 
grădină când am ajuns în dreptul lor; un fir subţire de fum se 
destrăma alene în raza de lumină. 

Am rămas în pragul uşii-fereastră şi am privit în interiorul 
camerei luminată „à giorno”. Era o cameră mişto: în genul clasic 
al unei locuinţe de milionar. Tot ce se afla în ea era costisitor, 
curat şi de bun-gust. 

Lindsay Brett stătea într-un fotoliu cu faţa spre mine cu o 
expresie de surpriză totală întipărită pe chip, iar chiar în mijlocul 
frunţii avea o mică gaură vânătă. Ochii săi orbi mă fixau; buzele 
îi descopereau dinţii într-un rictus de teroare. Pe scurt, avea o 
expresie din care se vedea clar că nu avea să mai escaladeze pe 
Mont Blanc în pas alergător şi nu părea să-i mai fi rămas nici 
destul suflu ca să mă fluiere „Vin' Bibicule, vin cu portofelu' 


plin”. Nu era nevoie să-l mai ating ca să-mi dau seama că era 
mort. 

Arma crimei, aşa cum aveau s-o numească ziarele, era pusă 
pe birou în faţa lui. Era un revolver automat de calibru 6,35 cu 
şase cartuşe, iar din scurta lui ţeavă albăstrie încă se mai 
prelingea o dâră de fum. 

Cel care, oricine ar fi fost el, îl ucisese pe Brett făcuse o 
treabă la fix. Proiectilul luase viaţa acestui milionar la fel de 
sigur şi de eficace cum îmi luase şi mie şansele de a pune mâna 
pe douăzeci şi cinci de mii de dolari. La asta mă gândeam în 
timp ce priveam fix la ochii morţi, goliţi de viaţă. Orice aş fi 
făcut n-aveam să locuiesc pe strada Sans-Souci 2. Dl. şi d-na 
Floyd Jackson nu se vor mai duce mâine dimineaţă să-şi ocupe 
locurile reţinute la avionul pentru Miami. Nici vorbă de gologani 
pentru Jackson, micuțul detectiv. Cam aşa se petrec, de obicei, 
lucrurile. Îţi faci proiecte, clădeşti castele, te aşezi călare pe 
treapta cea mai de sus a lumii, şi apoi apare cineva, scuipă un 
foc cu o pocnitoare şi balonul tău de săpun se împrăştie. 

Apoi un alt gând îmi trecu prin cap. Sticleţii nu-l vor căuta pe 
asasin prea departe. Or să pună mâna pe mine. Un fior mi se 
urcă pe şira spinării până la rădăcina părului. Era clar ca lumina 
zilei că pe mine vor pune gheara. Nici n-ar putea să facă 
altceva. Venisem până aici singur. Abia ajunsesem, că 
detunătura se şi auzise. Fără îndoială că urmau să pună gheara 
pe mine. Redfern se va topi de bucurie, ocazia era oricum prea 
frumoasă. 

Toate astea îmi trecură prin minte foarte rapid. Fumul încă 
mai continua să se prelingă din ţeava pistolului când am început 
să mă retrag spre exterior, mergând deandăratelea. Apoi uşa 
camerei s-a deschis şi o fată a intrat în fugă. Ne-am privit unul 
pe altul pe deasupra capului fără viaţă al lui Brett. 

Era înaltă şi zveltă, blondă şi bine făcută. Zări întâi pistolul, 
apoi pe Brett. Sângele începuse să se ivească din gaura pe care 
o avea în frunte. Încremeni pe loc, mâinile i se zbătură 
ridicându-i-se către faţă, şi scoase un urlet. Urletul acela mă 
străpunse şi făcu că nervii să mi se izbească pur şi simplu unul 
de altul. 


2 Strada Sans-Souci (vezi castelul Sans-Souci) - joc de cuvinte: strada celor 
fără griji, fără probleme cotidiene (n.t.). 


Pe culoarul de alături se auzeau paşi. N-am mai stat să 
aştept. Degeaba aş fi încercat să-i conving că-s nevinovat, nu 
m-ar fi crezut. De data asta, nimeni nu mai avea să mă creadă. 
Am coborât treptele terasei de parc-aş fi avut aripi la picioare. 
Fata continua să urle; apoi s-a auzit un strigăt de bărbat. N-am 
mai privit înapoi, şi-n timp ce alergam, sunetul strident al unei 
sonerii de alarmă a sfărâmat în mii de cioburi liniştea nopţii. 

Am galopat nebuneşte de-a lungul aleii întunecoase către 
portal şi maşină. Gardienii trebuie să fi aflat că se petrece ceva 
datorită soneriei de alarmă, dar trebuia să-mi joc ultima şansă 
cu orice preţ. Zidul nu-l puteam sări. În interiorul proprietăţii nici 
vorbă să pot rămâne şi dacă dădeau drumul la câini, m-ar fi 
hăituit şi prins în doi timpi şi trei mişcări. Trebuia neapărat să 
trec de gardieni, altfel eram un om sfârşit. Gonind pe alee am 
început să întrezăresc grilajul şi portalul. Acesta din urmă era 
deschis şi auzeam vuind motorul Cadillac-ului. Apoi am mai 
văzut ceva şi mi-am mai revenit. Cei doi gardieni stăteau lipiţi 
de zidul căsuţei de gardă, cu mâinile ţepene deasupra 
capetelor. 

— Vino, dragule, strigă Lu din maşină; băieţii ăştia n-or să-ți 
facă necazuri. 

Am trecut de gardieni dintr-un salt şi m-am aruncat în maşină. 
Lu era aplecat în afara portierei. In mână ţinea o puşcă de 
vânătoare cu ţeava tăiată îndreptată spre ei. 

— Condu tu, spuse el calm, eu am să-i supraveghez pe flăcăii 
ăştia. 

Am băgat într-a-ntâia şi am lansat Cadillac-ul în întuneric. 

Lu îşi retrase capul înăuntru şi puse puşca de vânătoare pe 
bancheta din spate. 

— Pişc-o puţin, spuse el, cu un ton neliniştit: or să-nceapă să 
tragă îndată. 

Abia îi ieşiră vorbele din gură că-n urma noastră izbucniră 
împuşcăturile. Un glonţ făcu ţăndări ceasul din tabloul de bord, 
un altul făcu o crestătură pe aripa stângă: un tir deloc rău 
reglat. 

— Când o să vadă Mick maşina asta mitraliată o să râdă de-o 
să se strice, zise Lu amuzându-se: ce aţi făcut de i-aţi supărat? 

— N-am făcut chiar nimic, spusei eu, apăsând pe accelerator: 
cineva a intrat înainte de mine şi l-a ucis pe Brett. Ei cred că eu 
sunt autorul. 


Lu uită de blândele lui maniere. 

— A murit? întrebă el cu un glas puţin răguşit. 

— De tot, spusei eu. 

Împuşcăturile încetaseră de acum, dar eu tot nu încetineam. 

— Influenţa tipului ăstuia nu va muri o dată cu el, spuse Lu, şi- 
şi frecă bărbia cu o mână nervoasă: asta o să fie începutul a 
ceva pe care o să-l regretăm cu toţii. 

Nu mai scoase un cuvânt până ce ajunserăm în faţa barului lui 
Casy, apoi după ce coborâi eu, trecu el la volan. 

— O să-l vedeţi pe Mick, spuse el: spuneţi-i că mă duc să 
ascund maşina asta undeva. Gardienii au reperat-o şi o vor 
recunoaşte. 

Când am intrat, Casy juca poker. O privire doar, spre faţa 
mea, l-a şi făcut să sară în picioare. 

— Continuaţi voi băieţi, le spuse el jucătorilor: mă întorc 
îndată. Am de rezolvat o afacere urgentă. 

Se duse direct spre biroul lui şi eu îl urmai. 

— Ceva necazuri? întrebă el încuind uşa cu cheia. 

— Tu vorbeşti de necazuri obişnuite spusei eu cu fălcile 
încleştate. Între timp îmi dădusem complet seama în ce bucluc 
nasol intrasem şi asta mă înnebunea de frică şi mă scotea din 
sărite. 

„Brett a murit. Cineva a ajuns acolo cu puţin înainte de mine 
şi tocmai când dădeam să intru la el în cameră l-a ucis cu un 
pistol de calibru 6,35. lar eu am picat pe bec.” 

Dintr-o răsuflare înjură birjăreşte, pe şoptite. 

— L-ai văzut pe ucigaş? 

— Nu. Nu-ţi spun că eu sunt cel bănuit!? Am fost văzut 
căscând gura în faţa cadavrului lui Brett. Trebuie să mă car de 
aici. Nu mai poţi să faci nimic ca să mă ajuţi, Mick. Nimeni nu 
poate nimic. 

Telefonul începu să sune. Mick, înşfăcă receptorul urlând: 

— Da, ascult - ascultă şi faţa-i era ca o mască fără expresie 
din cauză că i se şterseseră culorile. 

— Bine, bine, spuse el pe un ton furios: în orice caz, aici nu 
este. Veniţi şi verificaţi, dacă vreţi. N-am nimic de ascuns. 

Puse receptorul în furcă şi privindu-mă, ochii îi străluceau. 

— Aş putea ghici cine era la telefon, spusei eu. ă 

— Da. Sunt pe urmele tale. O'Readen nu poate face nimic. In 
orice caz, asta spune el. Au barat drumurile. Se gândeau că ai 


să vii aici. O'Readen e pe drum cu o haită de caralii. 

— O să-mi trebuiască bani, Mick. Am două mii la tine. Poţi să 
mi-i dai? 

— Desigur. 

Se duse la seif şi aruncă pe masă un teanc de bancnote. 

— Se poate şi mai mult, dacă vrei. 

— O să-mi ajungă să rezist o vreme. 

Îmi treceam neîncetat degetele prin păr. Mă scotea din sărite 
că trebuia s-o recunosc, dar eram complet năucit. 

— Ar fi mai bine să n-o găsească pe Veda aici. 

Mick mormăi ceva şi se duse la telefon. 

— Dă-mi-l pe Joe, mărâi el. 

Aşteptă puţin, apoi reluă: 

— Adu-o aici, jos, pe d-ra Rux, Joe, şi grăbeşte-te. 

— Ce naiba ai să te faci cu ea pe cap? 

— Nu intră-n panică, Floyd. Doar nu-i prima oară când un tip e 
ucis, spuse Mick punându-mi mâna pe braţ, şi am ceea ce 
trebuie pentru o astfel de situaţie. E absolut necesar să fii 
pregătit atunci când joci strâns aşa cum fac eu. Tu şi Veda o să 
rămâneţi aici până se mai liniştesc lucrurile. Aici n-or să te 
găsească niciodată. 

Am tras o gură zdravănă de aer şi i-am zâmbit. 

— Eram gata, gata să înnebunesc, Mick. Am picat pe bec, 
nasol de tot. E ocnă curată, să ştii, să te pui rău cu poliţia. Pe 
vremuri am mai făcut eu boacăne mai mici, aproape nişte 
bagatele, dar un asasinat, asta nasoleşte totul. 

— Da, spuse Mick, dar nu uita că odată am fost şi eu încolţit 
pentru asasinat şi am ieşit din bucluc. 

— În cazul meu, e cu totul altceva. Am fost văzut. Au destui 
martori ca să convingă şi pe juraţii cei mai proşti. Dacă pun 
mâna pe mine, m-am dus la fund. 

— N-or să te prindă, spuse Mick cu un aer sălbatic. 

Se auzi o ciocănitură la uşă. 

— Cine-i acolo? 

— Joe. 

Mick se duse şi deschise uşa. Joe intră cu Veda. Ea era 
îmbrăcată într-un pantalon negru şi o cămaşă roşu închis. Avea 
un aer speriat. 

— Bine, Joe, spuse Mick, arătându-i uşa cu un semn din cap. 

După ce ieşi Joe, Mick se duse la un dulap ce se afla într-un 


colţ al camerei; îi deschise uşa, scoase din el o grămadă de 
vechituri şi se aşeză în genunchi. 

— Ce s-a întâmplat? întrebă Veda neslăbindu-mă din priviri. 

— O mulţime de lucruri. O să-ţi spun mai târziu. 

M-am dus spre Mick. 

— Ei, iată. Coborâţi amândoi acolo şi staţi liniştiţi. 

Săltase două scânduri şi se vedea capătul unei scări de lemn 
ce cobora în întuneric. 

— Vino, îi spusei lui Veda. 

— Sinceră să fiu n-aş prea vrea, spuse ea; ce s-a întâmplat? 

Am prins-o de încheietura mâinii în clipa în care o lumină roşie 
începu să semnalizeze deasupra uşii. 

— Caralii! spuse Mick; hai mişcaţi-vă. 

— Poliţia? întrebă Veda cu respiraţia întretăiată. 

— In partea de jos a scării este un întrerupător, spuse Mick în 
timp ce noi coboram în întuneric. 

Am găsit întrerupătorul în momentul în care fixa scândurile la 
loc. Lumina ne-a permis să vedem că ne aflam într-un culoar 
scund şi strâmt, cu pământ bătătorit pe jos. La capătul 
culoarului era o uşă. 

— Pe aici, îi spusei lui Veda, apucând-o de braţ. 

Am deschis uşa, am aprins alt bec şi m-am uitat de jur- 
împrejurul meu; o cameră mică mobilată fără mare confort, cu 
un pat, două scaune, o masă, un aparat de radio, un bufet plin 
cu cutii de conserve şi mai multe sticle cu whisky. Era o 
ascunzătoare tipică pentru adevărații duri. 

Am închis uşa, am străbătut camera şi-am aruncat o privire şi- 
n baia care avea un duş şi două cabinete primitive. 

— Noua noastră locuinţă, spusei eu, aşezându-mă pe un 
scaun. 

— Ce s-a întâmplat? Ai luat pudriera? 

— Ţi-am mai spus-o şi ţi-o repet: îţi faci prea multe probleme 
pentru pudriera asta. A încetat să mai fie un pericol în clipa în 
care am scos-o din seiful lui Brett. Uită pudriera. Oricum nu o 
am. Cineva a trecut pe acolo înainte de mine. Nu ştiu cine era, 
şi, sincer să fiu, puţin îmi pasă. Asta n-are nici o importanţă. 
Important este că Brett a murit. A fost ucis. 

Ea s-a lăsat să cadă pe scaun. 

— Din cauza asta te ascunzi de poliţie? 

— Exact. Dar acum, nu înţelege lucrurile greşit. Nu eu l-am 


ucis. Ei cred că eu am făcut-o, dar el murise deja când am ajuns 
la el în cameră. 

— Şi de ce te bănuiesc pe tine că l-ai ucis dacă nu eşti tu 
acela? 

l-am povestit amănunţit ceea ce se petrecuse. 

— Aş vrea să beau ceva, spuse ea; crezi că se poate? 

— Cred că da. Şi mie mi-ar prinde bine o gură de tărie. 

A scos din bufet o sticlă, am căutat două pahare şi am 
pregătit două whisky-soda în care o rață ar fi putut să înoate 
fără probleme. i 

— Cu asta, s-a zis cu noi, spusei eu, dându-i un pahar. Indată 
ce copoii or să plece o să poţi să dispari. Incepând de acum 
înainte va trebui să mă descurc doar pentru mine singur. 

— Deci nu mai mergem la Miami. 

Glasul îi trăda decepţia. 

— Aşa s-au ales lucrurile şi aşa stau. 

Am înghiţit jumătate din whisky-ul meu. 

— Când un tip de talia lui Brett se loveşte de un glonţ de 
pistol, necazurile curg gârlă. Ziarele or să facă din asta o 
afacere mai senzaţională decât este. Prietenii lui vor întoarce 
lumea pe dos cu tapajul de rigoare. Este exact genul de muncă 
la care - odată stârniţi - sticleţii nu-şi pot permite să se culce pe- 
o ureche. lar eu va trebui să mă mişc tot timpul. 

Mi-am golit paharul şi am adăugat: 

— Şi nici nu am mulţi bani. Nu-ţi spun asta pentru că aş 
intenţiona să te ţin cu mine, şi nici să nu contezi pe aşa ceva, ci 
pentru că nu-mi pot ţine o promisiune făcută şi asta-mi displace 
şi mă şucăreşte. 

— Ai toţi banii de care ai nevoie, spuse ea cu un glas firav. 

— Nu, nu-i am. Brett îmi promisese douăzeci şi cinci de mii 
pentru stilet. N-a mai avut timpul necesar să-l plătească. Cu 
douăzeci şi cinci de mii ţi-aş fi putut oferi puţină distracţie. Și 
mie însumi, la fel. Acum am nevoie de ultimul bănuţ ca să pot 
scăpa de poliţie şi să nu-i las să mi-o ia înainte. 

Ea se aplecă în faţă şi-mi scoase din buzunar sipetul cu 
stiletul. O bună bucată de vreme am rămas holbându-mă la el. 
Fusesem, aşa de absorbit de ideea de a fugi şi atât de copleșit 
de descurajare încât uitasem complet de el. 

— Boyd ti-ar da 25.000 pentru el, spuse ea, te-ai gândit la 
Boyd? 


l-am răspuns că nu şi mi-am pironit privirea asupra ei. 

— Incă am mai putea merge la Miami dacă am reuşi chestia 
asta. 

— Tu, tu ai face mai bine să stai mai departe de mine. Acum 
ard. 

— Ah, chiar aşa? 

Ne-am privit ochi în ochi. Inima a început să-mi bată năvalnic 
şi gura mi s-a uscat ca şi altă dată. 

— Tu ai face mai bine să rămâi mai în largul apelor teritoriale, 
repetai eu îndemnul. 

Ea întinse braţul şi mă atinse, iar eu i-l cuprinsei. De data asta 
nu mai era vorba să ne încăierăm. Ne agăţam unul de altul ca şi 
cum nici unul nu ar fi avut vreun gând ascuns: cel puţin pentru 
mine şi din partea mea, nu era. 

— Dacă reuşim s-o ştergem, murmură ea, atingându-mi faţa 
cu degetele, vreau să rămân cu tine pentru totdeauna. Vreau să 
reîncep o viaţă nouă. Sunt atât de obosită de ceea ce sunt. 
Vreau să găsesc fericirea. Şi cu tine aş putea-o găsi. 

Tocmai atunci a intrat Mick ca să strice tot farmecul. 
Rămăsese în prag mormăind către noi: 

— Pentru numele lui Dumnezeu, tu nu poţi să faci nimic 
altceva decât să îmbrăţişezi o femeie? întrebă el. 

— E un mijloc de a omori timpul. 

M-am desprins din braţele ei şi m-am ridicat. 

— Oamenii legii au plecat? 

— Da, am aranjat ca să poţi ajunge până la mare. Un vapor te 
aşteaptă ca să te ducă până la San Francisco. Oamenii lui 
O'Readen nu te vor recunoaşte când vei trece prin filtru. Am 
avut ceva greutăţi cu nenorocitul ăsta, dar până la urmă va fi 
aşa cum am vrut eu. 

— Mâine seară, Mick. 

— Am spus, în seara asta. 

— Trebuie să fie pe mâine seară, şi ea vine cu mine. 

Şi-a petrecut degetele prin păr. 

— Dacă nu rămâne pentru astă seară, nu se va mai putea 
niciodată, spuse el exasperat: ştii că nu-i o munculiţă uşoară 
ceea ce fac pentru tine. Toţi aţâţă focul şi cazanul stă gata să 
explodeze. Trebuie să pleci în seara asta. 

— Am de luat 25 000 de dolari. Aştia-s bugetul şi comoara 
mea de război. Nu pot să-i obţin mai devreme de mâine. 


Mă privi cu gura căscată. 

— 25.000? 

— Da. 

— Ei atunci, se schimbă treaba. Mă duc să văd ce pot face. 

Mă fixă dintr-odată cu ochii plini de atenţie încordată: 

— Asta n-o să aducă alte încurcături? 

I-am surâs lui Veda. _ 

— Aşteaptă-mă aici, revin imediat. Incearcă să faci ca patul 
ăsta să fie mai confortabil. In noaptea asta trebuie să ne oferim 
un pui de somn pe cinste. 

Mick o privi rânjind în timp ce eu treceam pragul uşii. 

Am obţinut greu legătura cu Boyd, dar după o lungă 
aşteptare, vocea lui a început să-mi ţârâie-n ureche. 

— Dominique, am ceva la care ţii foarte mult, spusei eu; ştii 
despre ce-i vorba. Acum Brett nu mai are nevoie de acest ceva. 
Dacă-l vrei, adu mâine, înainte de prânz 25.000 de dolari bani 
gheaţă la barul lui Casy din Santa Medina. Să nu încerci vreo 
şmecherie împuţită de-a ta că altfel nu mai vezi stiletul în vecii 
vecilor. E al tău pentru 25.000. Ne-am înţeles? 

— Tu l-ai ucis! urlă el; n-o să ieşi aşa uşor din afacerea asta, 
Jackson! Ai vrut să fii prea parşiv. 

— Ne-am înţeles? repetai eu. 

A ezitat, apoi a spus da pe un ton atât de dur încât ai fi putut 
să tai pâine pe el. 

Am închis telefonul şi m-am întors lângă Veda. 


CAPITOLUL XI 


Dacă am fi urmat planul pus la cale de Casy, riscând ieşirea 
din oraş, în aceeaşi noapte, am fi putut ajunge la Miami. Dar 
aşteptarea aceea de douăzeci şi patru de ore pentru a încasa 
ceea ce credeam eu a fi comoara mea de război, eliminase 
această posibilitate tot aşa cum glonţul de 6,35 îl eliminase pe 
Brett. O'Readen ne-ar fi lăsat să trecem prin barajul poliţiei, dar 
întârzierea îi tăiase orice posibilitate de a ne mai ajuta. In acest 
preţios răstimp urmărirea fusese şi mai bine organizată iar 
gărzile mobile, poliţia criminală federală şi poliţia din Los 
Angeles îl înlăturaseră pe O'Readen de la conducerea operaţiilor 
pe care o preluaseră ele. Politicienii cereau, urlând, să se treacă 
la acţiune. Scandalul declanşat de ziare, a doua zi după 
asasinat, se reverberă de-a lungul întregii coaste ca bubuitul 


unui tunet în tării. 

Cei care pândeau ocazia să-i facă vânt lui O'Readen s-au 
năpustit asupra lui aidoma unor înfometați la mâncare 
distribuită pe gratis. Toţi cereau acţiune imediată, altfel urma să 
se vadă de ce represiuni sunt în stare. Preşedintele Companiilor 
petroliere care-i aparţineau lui Brett se alăturase acestui concert 
infernal oferind un premiu de zece mii de dolari pentru orice 
informaţie care ar fi putut duce la arestarea asasinului. Cât era 
ziua de lungă, postul de radio local îşi întrerupea emisiunile ca 
să difuzeze ultimele ştiri despre asasinat sau ca să dea 
semnalmentele mele. Staţia centrală de emisie a poliţiei 
transmitea ordine din oră-n oră, către patrulele-radio, indicând 
diverse adrese unde se spunea că aş fi fost văzut. In timpul 
acestor douăzeci şi patru de ore pe care le pierdusem, fierberea 
din întreaga regiune se dezlănţuise cu o frenezie isterică şi 
urmărirea secolului, aşa cum o califica radioul, era în toi. 

Dominique Boyd venise să ia stiletul. Eu nu dădusem ochii cu 
el. Casy a fost cel care a făcut tranzacţia în numele meu. Apoi 
mi-a spus că Boyd îi dăduse banii fără să scoată măcar un 
cuvânt. La plecare îşi exprimase totuşi speranţa că voi fi prins 
de poliţie, iar furia plină de ură cu care spusese aceste cuvinte ÎI 
făcură să tresară până şi pe Casy. Până la urmă, reuşisem să 
încasez comoara mea de război dar, după cum evoluau 
evenimentele, se părea că n-avea să-mi fie de prea mare folos. 

Toată ziua, Veda şi cu mine am stat în ascunzătoare ca să 
ascultăm radioul. Faptul că se vorbea fără încetare despre mine 
ca despre un ucigaş sângeros îmi crea o nelinişte cumplită, dar 
nu vroiam ca Veda să vadă în ce hal eram de tulburat. 

După o emisiune specială în care mamele erau sfătuite să nu- 
şi lase copii singuri pe stradă, şi să închidă bine de tot toate 
uşile şi ferestrele pe timpul nopţii n-am mai îndrăznit să-mi ridic 
ochii spre ea. 

Pe măsură ce orele treceau şi isteria colectivă creştea, îmi 
dădeam seama că nu vom ajunge la Miami. Şi distanţa şi riscul 
erau prea mari. Dacă era să dăm crezare celor anunţate la 
radio, toate drumurile din Santa Medina şi din San Luis Beach 
erau barate, iar o mulţime de detectivi amatori mă căutau prin 
întreaga regiune în speranţa de a pune mâna pe premiul oferit 
pe capul meu. 

In timp ce încercam să înghiţim o mâncare pregătită de Veda, 


a venit la noi Casy. Avea un aer posomorât şi o privire sumbră, 
iar gura-i era aşa de crispată încât devenise doar o cută subţire. 

— Cum merg lucrurile Mick? l-am întrebat eu. 

Expresia de pe faţa lui nu-mi spunea nimic bun. Eu însumi 
ştiam foarte bine cum decurg lucrurile, dar speram că poate 
căzusem chiar şi eu pradă isteriei şi vedeam totul mai negru 
decât era în realitate. 

— Nici vorbă să mai puteţi ajunge la Miami, spuse el 
aşezându-se; trebuie să privim lucrurile aşa cum sunt, Floyd. 
Toată afacerea asta e cea mai formidabilă din câte au fost 
vreodată. Se poate uşor presupune că cel care l-a ucis pe Brett 
l-ar fi putut, tot atât de bine, omori chiar şi pe preşedintele 
Statelor Unite. E un adevărat infern care nu-ncetează să 
clocotească. 

— Da, spusei eu, dând de-o parte farfuria. 

Oricum mâncarea îmi stătea în gât. 

— Mai adineaori un idiot a spus la radio că ar trebui să fiu 
hăituit şi omorât ca un câine turbat. 

— Au ridicat premiul pus pe capul tău la treizeci de mii, şi asta 
înseamnă prea mulţi bani, spuse Mick, pe un ton grav; acum 
ascultă-mă Floyd, trebuie să-ţi iei tălpăşiţa, s-o iei în lumea 
mare. Prea mulţi ştiu că te afli aici. E cel care stă de pază la uşă, 
mai sunt Joe şi Lu şi tipii cu care făceam un poker care te-au 
văzut intrând când te-ai întors de la Brett. Toţi ştiu că te afli în 
baracă, pentru că nu te-au văzut plecând. În afară de Joe şi de 
Lu n-am încredere în nimeni altcineva, şi dă-ţi şi tu seama că 
treizeci de mii e o sumă care tentează mult prea mult. Aici nu 
eşti în siguranţă. 

Mi-am turnat un pahar plin ochi cu whisky, m-am uitat la el 
încruntat, apoi am dat de-o parte paharul cu un gest nervos. 

— Am s-o şterg cât de repede, spusei eu. 

— Redfern a fost pe aici. Băiatul ăsta nu-i un nătărău şi ar fi-n 
stare să crape de ciudă dacă nu pune laba pe tine. Dacă vreunul 
din băieţi înghite momeală, Redfern vine din nou aici dar şi cu o 
echipă de demolare şi e capabil să facă bucăţi toată 
şandramaua până te găseşte. Mă seacă fiindcă trebuie să ţi-o 
spun, Floyd, dar chiar trebuie să pleci. 

M-am uitat la Veda. Era complet calmă, vioaie, iar ochii îi 
străluceau de excitare. 

— Singura ta şansă este să treci graniţa, spuse Mick; ia-o spre 


Tijuana. Numai aşa poţi să ieşi cât mai repede din iadul ăsta. Nu 
ştiu cum ai putea să faci, dar dacă reuşeşti eşti salvat. 

— Am să-i spun eu cum o să facă ca să reuşească să ajungă 
acolo, interveni Veda cu bruscheţe; o să mergem cu maşina 
mea. Nu pe mine mă caută ei, iar Floyd se poate deghiza. O să 
trecem foarte uşor. 

— Nu, spusei eu ridicându-mă în picioare, n-o să te vâri în 
afacerea asta. Cu tipii ăştia nu-i de glumit. O să se lase cu 
împuşcături când or să dea de mine. Dacă o să fim împreună, 
vei plăti şi tu. Rămâi cât mai departe şi de mine şi de toată 
povestea asta. 

— Cam are dreptate, spuse Casy; împreună cu ea, ai putea 
avea o şansă să treci prin toate barajele. Ei nu te caută decât pe 
tine. Singur... Dacă ea te-ar însoţi, în doi aţi putea să-i fentaţi şi 
să vă descotorosiţi de ei pe drum. 

— Nu pot să fac aşa ceva! spusei eu străbătând nervos 
camera în lung şi-n lat, cu paşi mari. Nu trebuie ca ea să fie 
amestecată. În aer pluteşte linşajul. Îi adulmec deja mirosul. Îţi 
închipui ce i-ar face ei dacă ne-ar prinde împreună! 

Casy dădu din umeri. Avea un aer obosit iar faţa i se 
încruntase de mânie. 

— Ei bine, ce-ai de gând să faci? 

— Plecăm împreună, spuse calmă Veda; lăsaţi-mă pe mine să 
vorbesc cu el. Am să-l conving. 

— N-ai să faci nici una, nici alta, ripostai eu, ridicând glasul, n- 
am să te trag după mine în afacerea asta nenorocită. Acum, 
ascultă, Nick... 

— Mai gândeşte-te la soluţia asta, mi-o tăie el scurt; mă întorc 
îndată. Şi am să mă gândesc şi eu la asta. 

leşi din cameră înainte să-l pot opri. 

— Eu vin cu tine, spuse Veda; nu te mai osteni să mă 
contrazici pentru că sunt hotărâtă s-o fac. În doi vom putea 
trece. Sunt sigură de asta. 

— Acum ascultă-mă şi tu: ai auzit ce se spune despre mine? ! 
Mă consideră ba câine turbat, ba ucigaş sângeros, ba asasin de 
copii, mă copleşesc cu cele mai nenorocite şi mai odioase 
calificative care le vin la gură. Dacă or să pună mâna pe mine, 
n-or să mă ducă la poliţie. Mă vor spânzura de un copac, sau mă 
vor ucide călcându-mă în picioare. Gândeşte-te la ce-ţi vor face 
ţie dacă eşti cu mine. 


Mă apucă de reverele hainei, îmi luă capul în mâini şi mă 
sărută. 

— Eşti tulburat şi demoralizat, Floyd. Nu-ţi pierde sângele 
rece. Împreună vom reuşi. la gândeşte-te o clipă ce se-ntâmplă 
cu mine dacă mă laşi? La Cornelius nu mă pot întoarce. Bani n- 
am, şi, mai mult, eu vreau să merg cu tine. Nu mi-e frică. Aşa că 
uite cum o să facem. Trebuie să-ţi vopseşti părul şi să-ţi pui 
ochelari cu ramă de baga. Aşa schimbat nici n-or să te 
bănuiască, mai ales fiind şi cu mine. Sunt sigură, Floyd. 

Am privit-o fix. Vroiam s-o am cu mine, dar numai să fi fost 
sigur că n-o amestec şi pe ea în încurcătura mea. Ştiam şi că ce 
spune e valabil. Ei nu mă căutau decât pe mine, de unul singur. 
Dacă îmi schimbam înfăţişarea şi mergeam împreună cu ea, 
puteam spera că vom reuşi. 

Cedai: 

— Cred că ai dreptate. 

— Ştiu că am dreptate. Să vedem ce pot să fac din tine. 

Se repezi la geantă şi scoase din ea o trusă de machiaj 
sofisticată. 

— Am vopsea de păr care se usucă repede. Hai în baie şi te 
vopsesc eu. 

Douăzeci de minute mai târziu, stăteam în faţa oglinzii, 
privind fix un tip înalt, brunet, care mă fixa, la rândul lui, cu o 
privire puţin mioapă, dindărătul unor enormi ochelari cu ramă 
de corn. Ar fi putut să fie o rudă îndepărtată de a mea, dar eu, în 
nici un caz. 

— Nu-i rău, remarcai eu. 

Şi pentru întâia dată în ziua aia simţii cum capăt puţină 
încredere: 

— Chiar nu-i rău deloc. 

— N-or să te recunoască, spuse Veda; abia de te recunosc eu. 

Mai scoase din geantă o hartă rutieră şi începu s-o studieze. 
Se dăruise acestei munci care ne pregătea evadarea cu o 
seriozitate înspăimântătoare ce mă impresiona. S-ar fi zis că-şi 
petrecuse toată viaţa fugind de copoi. ` 

— O s-o luăm pe drumul naţional 395 mă anunță ea. In felul 
ăsta o să trecem prin Riverside către San Diego şi Tijuana. Ar 
trebui să ajungem acolo în mai puţin de cinci ceasuri. 

— Ai pus totul la punct, ai? spusei eu, luând-o în braţe; dacă 
ieşim din încurcătura asta blestemată, am să te fac fericită, 


Veda. 

— Mă faci deja fericită chiar în clipa asta. 

Puțin mai târziu Casy bătu la uşă şi intră. Îmi aruncă o privire, 
şi, de surpriză, scăpă o-njurătură. Pistolul i se odihnea deja în 
mână, înainte chiar de-a apuca să zic of. 

— Hei, Mick, ia-o încet! E chiar aşa de reuşit travestiul? 

În timp ce lăsa arma în jos, pe faţă i se citea tot atâta 
concentrare câtă cuprindea un întreg institut de cercetare. 

— Mai întrebi dacă-i bun? E ca şi cum nu te-aş fi cunoscut 
vreodată. 

l-am spus şi lui ce aveam de gând să facem. 

— Maşinuţa aia nu-i cine ştie ce de capul ei, spuse el când 
terminarăm; pot să vă fac rost de ceva mai solid. Am un Buick 
făcut de comandă, special pentru treburi de astea: e blindat şi 
are geamuri antiglonţ. Dacă sunteţi încolţiţi n-aveţi decât să 
băgaţi viteză şi nimic nu vă poate opri. Are pneuri celulare iar 
motorul este făcut special ca să scuipe foc. Atinge o sută 
nouăzeci la oră. 

— Dacă-i făcută special pentru treburi de astea, e şi normal. 
Am putea pune plăcile mineralogice de la maşina mea? 

— Am să le pun chiar eu, spuse Mick ridicându-se să plece; 
îndată ce se va mai întuneca puţin ar trebui s-o ştergeţi. 

Apoi ne zâmbi şmechereşte: 

— l-am pus sub cheie pe toţi băieţii care ştiu că vă aflaţi aici! 
Au devenit puţin neascultători, dar vor rămâne acolo până ce 
plecaţi voi. 

— Eşti un tip nemaipomenit Mick. Nu ştiu ce m-aş fi făcut fără 
tine. Dacă reuşesc să scap mă achit eu faţă de tine. 

Râse: 

— Ai să reuşeşti, nu-ţi fă griji. N-or să te recunoască. Şi nu te 
mai frăsui atâta, acum totu-i aranjat. Mă-ntorc imediat. 

Tocmai răsărea luna când am ieşit din ascunzătoare şi am 
luat-o pe aleea ce ducea de la o uşă secretă a tripoului la un 
drum de pământ. Era o noapte caldă, iar stelele păreau ace de 
argint înfipte-n catifea albastră. 

Eu duceam valizele lui Veda, iar Mick pe a mea. Când ne-am 
apropiat, Buickul Roadmaster ni s-a părut mare cât o casă. Nu 
era nou dar nu ne doream ceva prea bătător la ochi. 

— Ai mâncare şi băutură aici, în portbagaj, spuse Mick în timp 
ce aranja valizele. La Chicago e făcută scula asta, că ăia de- 


acolo ştiu cum se face o maşină. Sunt şi două compartimente 
speciale pe care poate eşti interesat să le cunoşti. Unul este sub 
scaunul şoferului şi-n el se află un Colț de calibru mare. L-am 
curăţat, l-am uns şi e încărcat. În celălalt, de sub tabloul de 
bord, se află o mitralieră cu muniţie de rezervă şi două grenade 
care ar putea „să vă fie utile”. 

— Doamne sfinte, exclamai eu, asta ce mai înseamnă? 
Începutul unui nou război? 

— Pentru tine asta ar putea chiar să şi devină, spuse el 
încrâncenat. Nu te lăsa prins, Floyd! 

— O să am grijă Mick. Şi mulţumesc încă o dată. 

Ne-am strâns mâinile. 

— Ai grijă de el, nu-l scăpa din ochi, îi spuse Mick lui Veda, e- 
un băiat bun. Şi nu da voie nimănui să spună că nu-i aşa. 

— Mi-am dat singură seama, spuse Veda, e într-adevăr un 
băiat bun, dar şi tu eşti un băiat bun. 

Am băgat într-a-ntâia şi-nainte de-a izbucni cu toţii în plâns, 
am pornit uşurel Buickul. 

Mick sări pe treapta maşinii. 

— Un baraj blochează autostrada în partea de jos, la ieşire, iar 
un altul - la Pasadena. Fii cu ochii-n patru şi succes! 

Sări din mers în momentul în care apăsam pe accelerator şi 
prindeam viteză pe drumul acela de pământ bătătorit. 

— Ei bine, iată-ne plecaţi, spusei eu; dar voi fi mult mai 
bucuros după ce voi trece frontiera. 

— Dacă ne ia cineva la-ntrebări, tu eşti fratele meu, John, 
spuse Veda. Şi ai face mai bine să mă laşi pe mine să vorbesc; 
contez pe şarmul meu ca să-i fac să ne lase să trecem. 

— Ai al dracului de mult sânge-rece, nu ţi-e frică? 

— Puțin, nu prea mult. Mă strădui să văd aspectul sportiv al 
aventurii ăsteia. De fapt, nici nu-mi vine a crede cu adevărat că 
tocmai nouă ni se întâmplă toate astea. 

— Aşa-i şi cu mine. Din când în când îmi trece şi mie gândul 
ăsta prin cap şi atunci m-apucă frica. 

Am ieşit cu maşina în autostradă şi am început să conduc 
liniştit cu 45 la oră. Străbătând oraşul îmi dădeam seama de 
atmosfera de excitație stăpânită care plutea-n aer. In faţa 
fiecărei cârciumi, oamenii stăteau grupuri-grupuri. Cei mai mulţi 
dintre ei aveau puşti şi aproape toţi legănau în mână câte o 
bâtă. 


— Pare exact o mulţime adunată pentru un linşaj, spusei eu; 
bine că ieşim de aici. 

— Atenţie, sunt nişte faruri aprinse în faţă, spuse Veda cu o 
tresărire în glas; văd că opresc toate maşinile. 

Am încetinit. În faţa mea stopaseră două maşini. M-am oprit în 
spatele lor. Un camion mare era pus de-a curmezişul şoselei ca 
să blocheze circulaţia. În jurul lui stătea un grup de oameni, 
înarmaţi cu pistoale, care cu lanterne de vânătoare, care cu din 
cele de buzunar, în timp ce doi poliţişti şi un agent de circulaţie 
vorbeau cu şoferii maşinilor dinaintea mea. După ce le-au dat 
drumul să plece s-au apropiat de mine. 

Mi-am dat seama că începusem să cam transpir, dar nu mă 
puteam stăpâni. Tocmai îmi aprindeam o ţigară când unul dintre 
poliţişti m-a prins în lumina lanternei. 

— Încotro mergeţi? întrebă el cu un ton aspru. 

— La Pasadena, spusei eu. 

Fascicolul lanternei trecu de mine şi o lumină pe Veda. 

— Probabil că-l caută pe asasinul lui Brett, spuse ea cu 
antren; asta este, nu-i aşa inspectore? şi-i expedie un surâs de-l 
făcu să se clatine. 

— Chiar aşa-i, domnişoară, răspunse el, devenind aproape 
uman acum; dumneavoastră cine sunteţi? 

— Ne numim Rux. Veda şi John. E fratele meu. 

— Frate ai? Al dracului norocos! 

— Nu mi-ar displace să-i fiu şi soţ, spusei eu, dar zâmbetul 
meu era puţin forţat. 

— Nu-i daţi atenţie, inspectore, replică Veda, râzând scurt; 
cum deschide gura, cum spune câte ceva nelalocul lui. 

— Nu-i chiar aşa de nelalocul lui, zise polițistul râzând. 

Părea că-i bine dispus. 

— E ceva adevărat în ceea ce spunea domnişoară. 

Atunci s-a apropiat agentul de circulaţie. Avea un făţoi dur şi 
neprietenos ca un pavaj de ciment. 

— Numărul de înmatriculare şi placa de proprietate au fost 
verificate? 

— Nu, dar tipul ăsta nu-i cel pe care-l căutăm. Foloseşte-ţi 
ochii cum trebuie şi nu mai fă atâta pe zelosul. 

— Verifică, spuse scurt agentul; asta nu-i vânătoare de iepuri 
ci urmărire în toată regula. 

Mormăind în barbă, polițistul descifră plăcuţa de proprietate 


ataşată la volan, şi mai mult bombănind, spuse: 

— E-n regulă, valea! îmi zise el aruncând o ocheadă către 
Veda. Nici mie nu mi-ar place să vă fiu frate. 

Am ocolit camionul simțind aţintite asupra mea două duzini 
de ochi la pândă. Unii dintre flăcăii ăştia lăsau impresia că le-ar 
cam fi foame şi nu s-ar sătura decât cu un premiu de treizeci de 
mii de dolari. După ce am trecut de camion, am dat frâu liber 
Buickului. 

— A fost destul de uşor, nu-i aşa?, zise Veda, dar vocea-i 
tremura, totuşi, puţin. 

M-am şters pe faţă cu batista. 

— A mers bine atâta cât a ţinut, dar nu ţin s-o iau de la capăt. 

Mergeam fără să depăşim o sută la oră. Nu prea aveam chef 
de vorbă. Nu încetam să mă gândesc la celălalt baraj, cel de la 
Pasadena. 

Am trecut prin Glendale fără să fim opriţi. La un colţ de stradă 
era o mare îmbulzeală de oameni. Un om cu o pălărie de fetru 
pe cap stătea-n picioare pe bancheta din spate a unei maşini şi 
le vorbea. Dădea tot timpul din mâini şi părea nervos. O bună 
parte dintre cei adunaţi acolo aveau la ei ciomege şi nu mai era 
nevoie să mă întreb despre ce le vorbea ăla. 

Unul dintre ei se întoarse şi se uită spre noi. Apoi, pe 
neaşteptate, începu să strige ceva, dar eram prea departe ca să 
mai auzim ce anume. 

Aşa că am continuat să conduc mai departe. Trebuia să mă 
cam stăpânesc ca să nu accelerez. 

Veda, uitându-se prin parbrizul din spate, spuse că mulţimea 
se uita după noi cum ne îndepărtăm. 

— Câtă vreme nu fac decât să privească... spusei eu. 

Am ajuns pe şoseaua ce ducea spre Pasadena şi după vreo 
cincisprezece kilometri am zărit o lumină roşie care semnaliza în 
depărtare. 

— E o lumină în faţă, spuse Veda scurt. 

— Da. 

Mă întrebam dacă trebuie sau nu să opresc. Alte maşini nu se 
vedeau şi era o şosea pustie: mult prea pustie. 

— la-ţi un aer firesc, spuse ea brusc, ca şi cum mi-ar fi simţit 
ezitarea: n-ai de ce să te temi. 

— Cine a zis că mă tem de ceva? replicai eu scurt. 

Cred că nervii ne ieşiseră prin piele cu câţiva centimetri. 


În lumina farurilor apăru o bandă adunată în mijlocul şoselei. 
Nu zării printre ei nici poliţist, nici agent de circulaţie şi simţii un 
fior pe şira spinării. Se părea că-i vorba de o bandă de borfaşi. 

— Atenţie, fi  spusei lui Veda,  aplecându-mă spre 
compartimentul de sub banchetă mea. 

— Nu-ncepe cu prostii, şopti ea furioasă; te rog din suflet, 
Floyd... 

Am dat drumul Coltului şi m-am îndreptat în scaun 

— Nu-mi place mutra lor, spusei eu din colţul buzelor. 

În timp ce Buickul se oprea, un tip solid, cel cu lanterna, se 
apropia de noi. Era masiv şi avea o salopetă ruptă şi murdară. 
Patru dintre ceilalţi şi-au ridicat puştile spre parbriz şi şi-au 
pironit privirile clipind în lumina puternică a farurilor. Şi ei 
purtau salopete trenţuroase. Semănau cu o echipă de mineri. 

— Drumu-i barat, sau ce? zisei eu, aplecându-mă peste 
portieră, sau e pur şi simplu un atac. 

— leşi de acolo, spuse cel solid, şi hai, mai repede! 

— Fă ce-ţi spune, suflă Veda; n-avem nici un interes să-i 
înfuriem. 

— Nu, pe dracu, spusei; dacă ne dăm jos, pot face cu noi 
orice. Aici suntem mai în siguranţă. 

M-am aplecat mai mult în afară. 

— Ce vreţi, de fapt? 

Unul ne lumină cu o lanternă. 

— Nu-i el, Jud, spuse o voce. Prostu' ăsta-i brunet. 

Cel solid rânji. Se apropie mai mult şi-i simţii răsuflarea 
duhnind a băutură. 

Am auzit deschizându-se portiera dinspre partea ei şi m-am 
întors. Veda se strecurase din maşină şi acum stătea în mijlocul 
şoselei. Am înjurat pe înfundate, am deschis compartimentul de 
sub bord şi am strâns în mână un obiect rece şi tare. Cu foarte 
mare grijă l-am luat şi l-am strecurat în buzunarul de la haină. 
După care, am deschis portiera şi am coborât şi eu. 

Tipul cel solid m-a împins în lumina farurilor. 

— Ai grijă de el, îi spuse unui omuleţ, cu o faţă ca de 
nevăstuică. 

Se uitau toţi la Veda care le surâdea. Erau tăcuţi şi încordaţi. 
Omuleţul mă luă la ochi cu puşca de vânătoare. 

— ÎI căutăm pe asasinul lui Brett, mă lămuri cel solid; de unde 
putem şti că nu sunteţi chiar dumneavoastră. 


Tot vorbind, n-o slăbea pe Veda din ochi. 

— Doar aveţi semnalmentele lui, nu-i aşa? spusei eu râzând, 
ca şi cum ar fi fost vorba de o glumă. 

— Bun, e-n regulă, nu sunteţi Jackson, răspunse el; şi atunci 
dacă tot nu punem mâna pe premiul de treizeci de mii, măcar 
să ne distrăm şi noi în noaptea asta. Sunteţi al treilea însoţit de 
o femeie, pe care l-am oprit. Nu vă supăraţi dacă am vrea să ne 
amuzăm puţin împreună cu micuța dv. prietenă, ai, bătrâne, ce 
zici? 

— Eu unul, dac-aş fi în locul vostru, nu m-aş apuca de ceva pe 
care n-aş fi sigur că-l pot duce până la capăt, spusei eu. 

— Ha! ha! râse el pocnindu-se peste coapse, asta-i bună, 
auzi! Tu, tu eşti un mălai mare care ar face mai bine să stea 
cuminte. Dacă face-o mişcare, tragi în el cu ambele încărcături, 
Tim. 

— Mai e vorbă?, spuse rânjind cel cu cap de nevăstuică. 

Atunci, cel solid se apropie de Veda. 

— Bună, scumpo, spuse el; tu şi cu mine o să facem o 
plimbărică... 

Veda îl privi şi-n ochi nu i se citea nimic. 

— Pentru ce? spuse, dar dur, şi fără nici o intonaţie-n glas. 

— E secret, da îl afli tu repede, şi o înşfăcă de cămaşă. 

Ea nu încercă să-i scape ci continuă să-l privească fix, ochii 
căpătându-i o expresie de duritate. 

— Hai, vino, spuse el. 

— Terminati, strigai eu; daţi-i pace! 

Ţeava dublă a puştii de vânătoare mă lovi din plin în piept şi 
dădui câţiva paşi înapoi, clătinându-mă. 

Apoi, solidul, o săltă pe Veda şi plecă cu ea în tufişuri. Ea nici 
nu se zbătu, nici nu ţipă. Ceilalţi se întoarseră ca să se uite. Cel 
cu cap de nevăstuică, începu să freamete. Se uita sângeros la 
mine dar, când Veda lăsă să-i scape un mic țipăt înăbuşit, 
aruncă o privire peste umăr. Asta era şi ocazia pe care-o 
aşteptam. 

Am făcut un salt în lături, apoi, în clipa în care puşca se 
descărca am sărit înainte şi mi-am strivit pur şi simplu pumnul 
în mutra aia slabă de desfrânat. Deja aveam grenadă-n mână şi 
i-am şi tras inelul de siguranţă. Unul dintre ei trase în mine şi 
proiectilul îmi şuieră pe lângă cap. Am aruncat grenada în 
întuneric, cât mai departe de ei şi m-am aruncat în spatele 


maşinii. O explozie violentă sfâşie liniştea nopţii. Maşina se 
clătină sub forţa suflului, iar întunericul fu străpuns de-o 
strălucire albă, orbitoare. În clipa următoare eram deja în 
picioare şi alergam spre locul de unde o auzisem pe Veda 
ţipând. Grenada le tăiase macaroana durilor ăstora. S-au repezit 
cu toţii în întuneric ţipând unii la alţii, călcându-se şi lovindu-se 
ameţiţi, spălând putina pe loc. 

Pe Veda şi pe tipul cel solid i-am găsit în tufişuri, încă o ţinea 
lipită de el privind spre maşină, cu o faţă încremenită de 
surpriză. Era aşa de năucit de vacarmul exploziei, încât i-o 
smulsei pe Veda din strânsoare fără să opună rezistenţă. 

— Asta ce-a fost? urlă el la mine; dumneata ai făcut asta? 

L-am pocnit în plină faţă, şi-n timp ce se dădea înapoi 
clătinându-se, am pus mâna pe puşca lui cu care l-am pălit între 
umeri doborându-l la pământ. 

— Nuuu...!, urlă Veda prinzându-mă de braţ; nu fă aşa ceva! 

Am încercat s-o înlătur, dar se agăţase de mine. M-am zbătut 
ca să mă eliberez văzând roşu-n faţa ochilor, dar ea nu-mi dădu 
drumul. Încă puţin şi-mi revenii. 

— Gata dragă, spusei eu, şi ea-mi slăbi strânsoarea. 

Tipul, întins pe spate, lat la pământ, mai respira, dar cam atât 
mai putea face. 

— Vino, gâfâi Veda; repede, Floyd! Te rog... 

Am luat-o-n braţe şi am dus-o în maşină. Toată porcăria asta, 
nu ştiu dacă durase zece minute. 

— N-ai nimic? 

Am băgat brusc în viteză. 

— Nu-mi vorbi acum, zise ea; lasă-mă să depăşesc momentul 
ăsta cumplit. Ce bestii şi bărbaţii! 

Plângea încetişor. Nu mă uitam la ea şi continuam să conduc 
înjurând pe-nfundate. La un moment dat, după ce-şi puse 
hainele-n ordine, îşi aprinse o ţigară. 

— Gata, Floyd, mi-a trecut. Dar de ce nu te-ai stăpânit? Ce 
importanţă avea?... Acum nu mai putem s-o luăm prin 
Pasadena. 

— Cum adică? 

— Nu-ţi dai seama? Grenada... Or să dea telefon la Pasadena 
ca să ne oprească şi fii sigur că poliţia o să vrea să se uite puţin 
la un personaj care transportă grenade-n maşină. 

Am reflectat o clipă şi, bineînţeles, i-am dat dreptate. 


— De acord, am făcut rău că m-am folosit de aşa ceva. Dar ce 
altceva puteam face? 

— Ai fi putut să te abţii, să-ţi păstrezi sângele rece. 

— Bine, aşa-i. Deci nu mai trecem prin Pasadena. 

Ea desfăcu harta şi o studie. 

— Va trebui s-o luăm pe drumul cel mai lung, ocolind 
Altadena şi apoi prin Monrovia. 

— Aşa o să facem şi o să trecem. 

Mi-am petrecut un braţ pe după umerii ei, şi-am strâns-o 
lângă mine. 

— Ştii, sunt fericită că nu te-ai putut stăpâni, spuse ea cu un 
glas firav. 

După vre-un kilometru îmi veni o idee: 

— Dă drumul la radio. Fixează-l la zece: e frecvenţa de emisie 
pentru maşinile radio ale poliţiei. Aş vrea să ştiu cum se 
descurcă băieţii ăia. 

La început am ascultat o poveste-ntreagă despre un accident 
de circulaţie pe Sunset Boulevard, iar câteva minute mai târziu 
o scurtă informaţie despre un gangster care atacase o staţie 
service de pe o motocicletă. 

— Nimic despre noi în toate astea, spusei eu; urmează 
imediat să intrăm în Altadena, dar n-o vom face, chiar dacă se 
pare că nu ni s-a pregătit nici un comitet de primire. 

Vocea metalică ţâşni deodată din difuzor: 

— Aici serviciile de poliţie din Los Angeles. Apel către toate 
maşinile-patrulă. În legătură cu asasinatul Brett. Căutaţi un 
Buick Roadmaster în care e posibil să se afle Floyd Jackson care 
încearcă să fugă. 

Se dădu numărul maşinii şi o descriere amănunţită a ei. 

— Se poate ca şoferul să fie Jackson, urmărit pentru 
asasinarea lui Lindsay Brett. Împreună cu el se află o femeie 
brunetă, zveltă, îmbrăcată-n pantaloni şi cămaşă. Maşina a fost 
văzută ultima dată, în drum spre Pasadena. Rămâneţi pe 
recepţie pentru alte informaţii. 

N-am spus nimic, nici unul, nici altul. Am continuat să conduc. 
La Altadena nimeni nu părea să fi auzit de Floyd Jackson. Nimeni 
nu părea să se intereseze de el. Am străbătut strada principală 
cu o foarte cuminte viteză de 40 la oră. Era puţin trecut de zece 
şi douăzeci de minute şi n-am zărit decât câteva maşini şi câţiva 
trecători răzleţi. Nici unul nu purta vreo armă. Nici unul nu s-a 


uitat la noi, măcar. 

Crispaţi şi nemişcaţi, aşteptam. 

Radioul nu emitea decât pârâituri şi paraziți de fond. Mă 
gândeam la zecile de poliţişti de patrulă, aşteptând ca şi noi, în 
maşinile lor rapide, informaţii suplimentare ca să pornească în 
urmărire şi să vină cu toţii spre noi. Mâinile încleştate pe volan, 
mă dureau. Când treceam prin dreptul luminilor de pe stradă îi 
zăream profilul. Era palidă şi crispată. 

— Apel către toate maşinile... Apel către toate maşinile. 
Persoanele căutate sunt: John Rux, care s-ar putea să fie însuşi 
Jackson. Semnalmente: 1,83 m, 82 kg, aproximativ treizeci şi 
trei de ani, păr de culoare închisă, cu siguranţă vopsit, ten mat, 
statură de atlet; îmbrăcat cu un costum gri deschis, şi pălărie gri 
de fetru. Veda Rux. Semnalmente: 1,65 m, 53 kg, aproximativ 
24 de ani, păr de culoare închisă, ochi albaştri, îmbrăcată cu un 
pantalon negru şi o cămaşă roşu închis. Persoanele în cauză se 
îndreptau spre Pasadena, dar se crede, că au schimbat direcţia. 
Atenţie deosebită la maşinile ce trec pe drumurile naţionale 2, 
66, 70 şi 99. Fiţi pregătiţi pentru orice. Ultima dată când a fost 
oprit, Rux a trecut prin baraj folosind se pare, o grenadă. 
Maşinile poliției trebuie să-l oprească pe Rux pentru 
interogatoriu. Am încetat emisia. 

Am frânat brusc, am scos maşina din viteză şi am oprit 
motorul. 

— Vezi Veda! lată-te deci băgată până peste cap în 
nenorocirea asta de-ncurcătură. 

— Sunt şmecheri, ai? spuse ea cu un glas subţire dar încordat; 
nu mi-aş fi-nchipuit în ruptul capului c-or să reuşească să ne 
identifice; dar tu? Ah, dacă n-ai fi folosit grenada aia... 

Eram aşa de înnebunit că nu reuşeam să-mi stăpânesc glasul: 

— O luăm spre munţi. N-avem altă alternativă... 

Mi-am pus mâna peste a ei: 

— Nu-ţi fie frică. N-am să-i las să-ţi clintească nici măcar un fir 
de păr. 

Erau vorbe goale care nu aveau acoperire, dar se părea că-i 
fac bine. 

— Nu mi-e frică. Să mergem în munţi. N-o să le treacă 
niciodată prin cap să ne caute acolo. 

Am pornit din nou maşina şi am lăsat şoseaua asfaltată ca s-o 
luăm pe un drum de pământ bătătorit. 


Întuneric, pustiu şi linişte deplină - când am ajuns la poalele 
munţilor. N-aveam nici cea mai mică idee nici încotro s-o 
apucăm, nici ce să facem: capul mi se golise complet. Nu 
încetam să-mi impun să nu mă mai gândesc la maşinile-patrulă 
îndreptându-se de-acum spre noi, burduşite cu copoi duri şi 
înarmaţi. Dacă mă prindeau, nimeni şi nimic nu mă mai putea 
salva. Totul avea să fie legal, avea să dureze ceva timp, dar la 
urmă m-ar fi ucis. Asta în cazul în care ar fi pus gheara pe 
mine... 

Mi-am petrecut braţul pe după umerii ei. 

— N-or să ne aibă ei, spusei; or fi ei şmecheri, dar noi suntem 
şi mai şi. O să vezi, n-or să ne aibă... 

larăşi vorbe goale. 


CAPITOLUL XII 


Mirosul cafelei m-a trezit. Era încă întuneric şi, cum eram 
culcat pe jos, simţeam vântul rece bătându-mi în faţă. 

Veda era ghemuită lângă primus. Flacăra albăstrie îi lumina 
faţa ce căpătase o expresie dură şi posomorâtă şi cum stătea 
aşa concentrată părea dusă cu gândul departe, în pantalonii ei 
galbeni şi cu un pulovăr gros avea un aspect îngrijit. Işi prinsese 
părul la spate cu o panglică roşie. Privind-o aşa, îmi venea mai 
uşor să-i cred toată povestea aia cu camionagii care-o momiseră 
cu promisiuni şi-i făcuseră apoi ce-i făcuseră. Stând aşa pierdută 
în gânduri, şi neştiindu-se observată, lăsa să i se citească pe 
faţă urmele ca nişte cicatrice ale încercărilor prin care trecuse. 

— Ce frumos miroase, spusei eu căscând şi dând de-o parte 
cuvertură. 

M-am uitat la ceas. Abia trecuse de cinci: 

— N-ai reuşit să dormi? 

Ridică capul şi zâmbi. Duritatea de pe chip îi dispăru. 

— Mi-era frig. Tu vrei cafea? 

— Mai întrebi. 

În timp ce turna cafeaua în ceşti, spuse: 

— Am ascultat radioul. Se crede că ne îndreptăm spre graniţa 
cu Mexicul. 

— Nu zău? Ce perspicace sunt, totuşi! 

Surâdea întinzându-mi o ceaşcă, dar ochii îi trădau atenţia şi 
încordarea. 

— Au instalat baraje pe toate drumurile principale. Se 


apreciază că nu vom putea trece. 

— Poate am face mai bine să renunţăm la proiectul nostru cu 
Tijuana. 

— Da, aşa cred şi eu. 

Am sorbit cafeaua încet. Nu-mi venea în cap încotro s-o luăm. 

— Va trebui să ne-ndreptăm spre nord, spuse ea, ca şi cum 
mi-ar fi citit gândurile; nu mai putem să dormim încă o noapte 
sub cerul liber. 

— Poate chiar asta îşi şi închipuie ei că o să facem. Redfern 
nu-i prost şi chestia cu Mexicul s-ar putea să fie doar un bluff. 

M-am sculat în picioare. 

— Stai puţin să cumpănesc ideea asta. Acum mă duc să mă 
bărbieresc şi să mă spăl. Dă-mi puţin timp să mă aranjez. 

Mi-am luat cele necesare pentru bărbierit şi m-am dus la 
râuleţul lângă care ne instalasem tabăra. Apa era gheaţă şi 
toaleta de dimineaţă a fost un adevărat supliciu. 

Când m-am întors, ea frigea nişte costiţă la primus. 

— Cred că nu-i deloc rea ideea să rămânem aici, spusei, 
ghemuindu-mă lângă ea: pe vremuri, fabricanţii de alcool din 
timpul prohibiţiei profitau din plin de ascunzişurile din munţii 
ăştia. Dacă o să căutăm, poate o să găsim o cabană sau o 
magazie unde ne-am putea adăposti şi între timp poate se vor 
plictisi să ne tot caute urma. Dacă lăsăm să treacă o săptămână 
vor deveni neglijenţi. Aşa că o să putem alege un moment 
potrivit şi să ieşim din încercuire, după ce lucrurile se vor linişti 
puţin. Şi pe deasupra am nevoie de câtva timp ca să-mi las 
mustață. Dacă putem, ar trebui să rămânem pe loc. 

Ea fu de acord. 

— Da. 

Acum, având deja un plan pus la punct, se destinse, iar 
expresia de nelinişte din ochi, îi dispăru. În timp ce mâncam, i- 
am povestit despre fabricanţii de alcool clandestini, despre cum 
îşi ascundeau alambicurile prin munţii ăştia, şi despre cum îşi 
transportau holerca în oraşe, în brişte cu coviltir trase de cai! 

— Sunt zeci de cazane de ţuică ascunse pe aici. Sigur vom 
găsi un loc unde să ne ascundem. 

În timp ce spălam vasele în râu i-am spus: 

— Astă noapte m-am trezit şi, pentru prima dată, am început 
să mă gândesc serios la toată afacerea asta. Aveam timp 
suficient s-o fac. Te rog să mă crezi că până acum îmi suna apa- 


n cap ca să mai fiu în stare să şi gândesc; niciodată, de când mă 
ştiu, n-am fost aşa de aiurit de cap de vreo problemă. 

— Şi la ce te-ai gândit? 

— M-am tot frământat, cine ar fi putut să-l ucidă pe Brett. 

— Bine, dar e clar că tu ai făcut-o. 

Vorbele ieşiseră din gură înainte de a le fi putut pune frâu. De 
cum le-a rostit, şi-a dus mâna la gură şi s-a îngălbenit. 

— Stai puţin, spusei eu, fixând-o intens: totuşi nu-mi pot 
închipui că tu crezi că eu l-am ucis pe Brett, nu-i aşa? Doar ţi-am 
povestit cum s-a petrecut totul. 

— Da, ştiu. Nici nu ştiu de ce am spus asta. Nici nu cred aşa 
ceva. lartă-mă Floyd. Uită, te rog, ce-am spus. 

Evită să se uite la mine, şi, dintr-odată am simţit că mă ia cu 
frig. 

— Aşadar, tu crezi că eu am făcut-o! Hai să lămurim totul, 
acum! Asta crezi tu, deci, nu-i aşa? 

Mă apucă de braţ şi se lipi de mine. 

— Nu-mi pasă dac-ai făcut-o! aproape că ţipă ea. Nu-mi pasă! 
Nu vreau decât să fiu cu tine. Nimic altceva n-are importanţă. 

— Veda, dar tu, pur şi simplu, delirezi. Deci, tu ai crezut tot 
timpul că eu l-am ucis?! 

— N-are nici o importanţă! 

Se dădu-napoi. _ 

— Bine, am înţeles, nu tu l-ai ucis. Iti spun că nu-mi pasă cine 
a făcut-o. 

O ţineam de mână şi mă uitam la ea cum plânge. 

— Ascultă-mă puţin, micuţo, trebuie să mă crezi pe cuvânt. A 
fost ucis în timp ce eu căutam să recuperez pudriera. Eram 
căţărat pe piedestal în clipa când am auzit detunătura. M-am 
dus până-n camera lui de lucru. Stătea la birou. Pistolul era 
acolo, în faţa lui. Aşa s-au petrecut lucrurile. Trebuie să mă crezi 
că aşa a fost! 

— Desigur, dragul meu!, spuse ea înghiţindu-şi lacrimile, 
desigur că aşa a fost! 

Parcă ar fi încercat să liniştească un copil care susţinea sus şi 
tare c-a văzut o fantomă. 

— E de groază. Dacă nici tu nu mă crezi, asta dovedeşte 
suficient în ce încurcătură cumplită am intrat. 

— Ba nu, te cred. Hai, nu te mai uita aşa... dragul meu. Te rog 
din suflet. Incepe să se lumineze de ziuă. Trebuie s-o ştergem. 


— Dacă tu eşti capabilă să crezi că eu l-am ucis pe Brett, 
atunci, pentru ce, Dumnezeu, ai mai fugit cu mine?, urlai eu. 

— Nimic din ceea ce vei face sau ai făcut, nu va schimba ceva 
pentru mine în ceea ce te priveşte. Nu pot altfel. Mi-e indiferent. 
Tu eşti totul pentru mine. 

Mi-am trecut degetele prin păr. 

— Bine. Deci sunt totul pentru tine. Perfect. Dar nu eu l-am 
ucis pe Brett. 

— Fireşte, că nu, dragul meu. 

Mă uitam la ea cum duce vasele la maşină şi începe să 
împacheteze. Ceea ce era absurd, era faptul că ştiam că încă nu 
mă crede. Era convinsă că mă dusesem la Brett acasă şi-l 
împuşcasem, iar ceea ce-i povestisem că s-a petrecut acolo 
considera că e o minciună. Poate chiar şi Mick credea că 
minţisem. 

M-am apropiat de maşină. 

— Ascultă, Veda, uite am să-ţi aduc un argument serios ca să- 
ţi dovedesc că nu eu l-am omorât. Mă dusesem la el ca să 
primesc douăzeci şi cinci de mii de dolari, ţi-aduci aminte? Ei 
bine! nu i-am văzut. Doar nu crezi că mi-am furat singur căciula 
doar pentru simpla plăcere de a-l ucide? 

— Trebuie să fi avut asupra lui banii pregătiţi pentru tine. 
Nimeni n-a pomenit nimic despre ei. Dar dacă a fost prădat? 

M-am dat brusc înapoi ca şi cum aş fi primit un pumn în faţă. 

— Asta e! exclamai eu; ăsta-i motivul pentru care a fost ucis. 
Cineva a aflat că urma să-mi dea bani şi l-a împuşcat stând la 
pândă. 

— Da, aşa trebuie să fi fost, spuse ea, dar tot nu mă privea în 
ochi. 

O clipă n-am priceput, apoi am cuprins-o de umeri şi am 
început s-o zgâlţâi. 

— Deci, tu crezi că eu am luat banii? Crezi că m-am dus la 
Brett şi l-am ucis ca să rămân şi cu pumnalul şi ca să pun şi 
mâna pe bani, aşa-i? 

— Te rog..., mă doare... 

Apoi îmi pică fisa: 

— Gorman! strigai; el ştia, căci îl pusesem la curent! Ştia că 
mă duc la Brett ca să-mi dea douăzeci şi cinci de mii pentru 
pumnal. Îi spusesem chestia asta, ca un prost ce sunt. El putea 
da lovitura. Ştiind că sunt acolo, s-a dus probabil la Brett fiind 


sigur că vina o să cadă asupra mea. Sigur, Gorman e la mijloc! 

Dintr-o dată începu să se agite şi ea şi se agăţă de mine. 

— Oh! iubitule, spune-mi că n-ai făcut-o tu! Nu, lasă, nu-i 
nevoie. Acum, Îmi dau seama că n-ai făcut-o tu. Ce proastă am 
fost! Credeam... dar să nu ne mai gândim la ce credeam eu. Am 
fost aşa de frământată. lartă-mă, dragul meu. Te rog, iartă-mă! 

— N-am ce să-ţi iert, spusei eu, trăgând-o spre mine: Gorman 
e la mijloc. Numai el putea fi. 

— O să vorbim pe drum, în maşină. Trebuie să plecăm Floyd; 
uite, e aproape ziuă. 

— Gorman! spusei eu, mai mult pentru mine, în timp ce 
conduceam pe un drum de căruţe. Se potriveşte exact. Ce ştii 
despre el, Veda? Era în criză de bani? 

— Uneori. Juca mult. Boyd îl ajuta adesea. 

— Hai să limpezim lucrurile. Ştim că Boyd l-a plătit gras ca să 
nu spună nimic despre stilet. Fii atentă, cred că lucrurile s-au 
petrecut cam aşa: când i-am spus lui Gorman să ia înapoi 
stiletul de la Boyd, probabil că Boyd a cerut să-i restituie banii. 
Boyd e un client periculos şi e foarte posibil ca Gorman să nu-i fi 
putut da banii înapoi pentru că îi cheltuise. El îmi ceruse de la 
bun început să împărţim suma pe care mi-o oferea Brett, dar eu 
am refuzat. Văzându-se încolţit şi întrezărind o posibilitate de a- 
şi procura cele douăzeci şi cinci de mii, punându-mi totodată în 
cârcă şi asasinatul lui Brett, s-a dus la acesta acasă, l-a ucis, şi-a 
pus mâna pe bani înainte ca eu să fi ajuns la faţa locului. 

— Da, dar trebuie să fi lucrat foarte repede. 

— Mi-au trebuit aproape trei minute ca să cobor de pe 
piedestalul statuii, să urc toate treptele alea şi să străbat, 
alergând, terasa. Dacă banii erau pe masă a avut tot timpul s-o 
facă. 

— Da, dar la ce ne foloseşte asta? întrebă ea cu amărăciune; 
nu putem face nimic. Nimeni nu ne-ar da crezare. 

— Odată ce devii detectiv, rămâi pentru totdeauna. O enigmă 
exact pe măsura mea. Dacă pot dovedi că Gorman l-a ucis pe 
Brett am ieşit din încurcătură. Şi exact asta voi face. 

— Cum? Doar nu poţi să te întorci acolo. 

— În două săptămâni se vor linişti lucrurile. Aşa că mă voi 
întoarce. 

— Nu-ţi mai fă atâtea proiecte, Floyd. Nu ştim ce-o să se mai 
întâmple de azi până în două săptămâni. 


Avea, fireşte, dreptate. 

Soarele se ridica deasupra munţilor când am zărit cabana. 
Dacă nu am fi scrutat împrejurimile, am fi trecut pe lângă ea 
fără s-o vedem. Era pe jumătate ascunsă de un pâlc de arbori şi 
se afla la vreo patru sute de metri de drum. 

— Exact ce ne trebuie! zise Veda cuprinsă de agitaţie; dacă 
nu-i nimeni acolo, e minunat! 

Am oprit maşina şi am coborât. 

— Tu aşteaptă-mă aici. Eu mă duc până acolo s-arunc o 
privire. 

— la pistolul, Floyd. 

— Drept cine mă iei? Drept un gangster? spusei eu, dar luai, 
totuşi revolverul. 

Cabana era goală şi părea părăsită de ani de zile. Era uscată 
şi n-avea nevoie decât de-o curăţenie zdravănă ca să fie 
locuibilă. În spate era un şopron mare care mai adăpostea, încă, 
resturile unui alambic: un cuptor, un rezervor de vreo cinci sute 
de litri şi un rând de butoiaşe pe jumătate putrede. 

l-am făcut semn lui Veda şi ea a venit cu maşina. Am cercetat 
cabana împreună. 

— Minunat, spuse ea cu voie-bună; n-o să le vină niciodată în 
minte să ne caute aici. Suntem în siguranţă, dragul meu. Sunt 
sigură că suntem în siguranţă acum. 

Ne-au trebuit aproape două zile ca să ne instalăm. Frecatul 
podelelor, măturatul, repararea paturilor şi a cuptorului de 
bucătărie, tăiatul lemnelor, ne-a distras atenţia şi uitasem şi de 
Brett şi de tot. Nici măcar radioul nu-l mai ascultasem. 

A doua seară de când ne instalasem, în timp ce priveam 
amândoi asfinţitul, Veda spuse pe neaşteptate: 

— Du-te şi adu aparatul de radio, Floyd. Am trăit două zile de 
basm. 

— Parc-a fost o vacanţă. Dar ai dreptate. S-ar zice că ai 
totdeauna dreptate. 

M-am dus la şopronul sub care garasem Buickul, am adus 
radioul, şi l-am aşezat pe o ladă de ambalaj, între noi. L-am 
reglat pe lungimea de undă folosită de poliţie şi o jumătate de 
oră am ascultat încordaţi o mulţime de lucruri care nu se 
refereau la noi şi la situaţia noastră. Apoi am prins postul din 
San Luis Beach şi timp de un ceas am ascultat formaţia de jazz 
de la Cazino... Despre noi - tot nimic. 


— Lasă-l să funcţioneze, spuse Veda ridicându-se de pe 
scaun; am să pregătesc supa. 

Şi-n timp ce ea trebăluia înăuntru, am stat şi-am ascultat 
emisiunea. De fiecare dată când se oprea muzica, mă încordam 
şi-mi spuneam: „De data asta or să întrerupă programul şi or să 
difuzeze ştiri despre noi”. Dar nici vorbă. Continuau să dea 
muzică de dans, iar Floyd Jackson parcă nici n-ar fi existat 
vreodată. 

Chiar târziu, după cină, nimic despre noi şi asasinarea lui 
Brett. 

— Vezi, ne-au uitat, spusei eu; aşa cum am prevăzut, nu se 
mai interesează de afacerea asta. Pun pariu că dacă am 
cumpăra un ziar, nici acolo n-am găsi nimic referitor la noi. 

— Oare? spuse ea, strângând tacâmurile şi intrând înăuntru. 

Începuse să se întunece; am dus aparatul de radio în cabană 
şi am încuiat uşa. Veda aprinsese focul. Era frig, noaptea, la 
altitudinea aceea, iar vântul pişca. Stătea ghemuită lângă foc şi 
m-am aşezat în spatele ei. Ne simţeam bine acolo şi privindu-i 
chipul luminat de flăcări, mi-am dat seama, dintr-odată că 
pentru întâia oară în viaţă mă simţeam împăcat cu mine însumi. 
Era o senzaţie ciudată, care mă surprindea. In treizeci de ani de 
viaţă, făcusem de toate, şi-acum îmi veneau în minte crâmpeie 
ce reînviau lucruri pe care le văzusem, la care participasem, 
care îmi plăcuseră sau pe care le detestasem. Oricum, mai 
multe perioade rele, decât bune. Şi acum, colac peste pupăză - 
asasinat. Treptele vieţii mele coboară mereu. „Să fie ucis ca un 
câine turbat”. „Asasinat!” „Apel către toate maşinile... căutat 
pentru interogatoriu!”. Uluirea aceea întipărită în ochii morţi şi 
goi; mica gaură albastră din frunte! „Dacă pun mâna pe tine, te 
vor ucide”. Şi Veda. „Nu-mi pasă. Tu eşti totul pentru mine”. In 
sfârşit, o treaptă care urcă. 

— Proviziile sunt pe sfârşite, spuse deodată Veda. 

La auzul vocii ei am tresărit ca şi cum cineva ar fi aprins brusc 
lumină într-o cameră înecată în beznă. 

— Ce-ai spus? 

— Proviziile sunt pe sfârşite. 

La asta nu mă gândisem. De fapt nu prea mă gândisem la 
nimic de când eram doar noi doi. Dar îndată ce-a pronunţat 
vorbele astea, am căzut din nou pradă neliniştii aceleia de om 
urmărit. O viaţă ca-n basme, aşa parcă spusese. Un basm, da, 


ăsta era cuvântul. 

— Mâine mă duc la Altadena, continuă ea, întinzându-şi 
mâinile deasupra focului. 

— Nu, spusei, eu sunt cel care se va duce. 

Mă privi peste umăr şi-mi surâse. 

— Nu mai crea şi alte greutăţi. Pe mine nu mă caută nimeni. 
Pentru ei, eu nu sunt decât femeia care e cu tine. De una 
singură nu prezint nici un interes. Ai să mă duci cu maşina până 
la drumul nepavat iar restul de aproape cinci kilometri, până la 
şoseaua spre Altadena, voi merge pe jos. De acolo am să fac 
autostopul. 

— Nu, spusei eu. 

Am discutat în contradictoriu o bună bucată de vreme, apoi 
ea s-a ridicat de lângă foc spunând că se duce să se culce. 

— N-ai să te duci mâine la Altadena, îi spusei eu. 

— Mă duc să mă culc. 

A doua zi de dimineaţă i-am cerut să-mi facă o listă cu tot 
ceea ce ne trebuia. 

— Plec îndată ce tai nişte lemne. Nu te teme, nu-i nici un 
pericol. 

Când m-am întors cu lemnele, ea plecase. Luase maşina şi-mi 
lăsase un bilet pe masă. Îmi spunea că o să se întoarcă cât de 
repede va putea, să nu mă neliniştesc, şi că mă iubeşte. 

Abia atunci am realizat tot ceea ce însemna ea pentru mine, 
şi am plecat în căutarea ei. Dar după vreo cinci kilometri pe 
drumul de căruţe, am renunţat. Imi dădeam seama că n-aş face 
decât s-o pun în şi mai mare pericol dacă am fi văzuţi împreună. 
Ştiam că de una singură avea şanse să ajungă şi să se întoarcă 
de la Altadena. 

Am revenit deci la cabană şi am început să aştept. A fost cea 
mai lungă zi din viaţa mea şi, când soarele începuse să scapete 
de după munţi şi ea tot nu dăduse un semn de viaţă, eram într-o 
stare de-mi venea să mă urc pe pereţi. 

Dar s-a întors. În clipa în care mă pregăteam să plec în 
căutarea ei, am zărit în depărtare, farurile maşinii. După ce s-a 
dat jos din maşină am cuprins-o în braţe şi am strâns-o tare la 
piept. Nu mai era nevoie de cuvinte: înţelesese foarte bine totul. 

— Imi pare tare rău, Floyd. Contam să mă întorc mai repede, 
dar trebuia să mă asigur că nu mă urmăreşte nimeni. Am luat 
de toate. 


— N-ai avut probleme? 

— Nu. Uite! am adus ţigări, whisky şi mâncare suficientă 
pentru o săptămână..., şi, uitasem, ziarele. 

Dar era ceva în glasul ei, ceva care mă neliniştea. Avea un 
aer degajat: prea degajat, dar n-am spus nimic până ce n-am 
descărcat totul din maşină şi am dus pachetele sub şopron. 

M-am întors în cabană şi am închis uşa pentru noapte. La 
lumina puternică a lămpii cu acetilenă am văzut că era palidă şi 
crispată. 

— Se crede că am reuşit să trecem prin baraje, spuse ea în 
timp ce punea la locul lor produsele de băcănie: ziarele sunt pe 
masă. Ei ne cred ajunşi în Mexic. 

M-am uitat distrat prin ziare. Prima pagină era ocupată de un 
mare accident de aviaţie. Asasinarea lui Brett trecuse în pagina 
a treia. Aşa cum spusese şi ea, ziarele erau unanime în a ne 
crede în Mexic. Intr-unul din ele se spunea că Brett scosese de 
la bancă sa douăzeci şi cinci de mii de dolari şi că banii nu erau 
de găsit nicăieri. Acesta era considerat a fi fost mobilul crimei 
mele. 

Deşi citeam, continuam să simt că ceva nu-i în regulă. Veda 
vorbea ba de una ba de alta, în timp ce pregătea cina, dar era în 
ea un soi de încordare ce mă făcea să-mi fie teamă. 

— Ai avut necazuri în oraş? întrebai eu pe neaşteptate. Ce 
este Veda? 

Surâse, dar zâmbetul nu-i lumină şi ochii. 

— Nici un fel de necaz, dragul meu. Totul a mers de minune. 
Nici măcar nu s-a uitat cineva la mine. 

— Dar e ceva care te frământa. Ce anume? 

— L-am văzut pe Max Otis. 

In cameră se lăsă o tăcere aproape materială, iar noi ne uitam 
unul la altul. 

— Şoferul lui Gorman? La Altadena? 

Făcu semn din cap că da. 

— Tocmai făceam cumpărăturile la băcănie. L-am văzut prin 
vitrină când intra într-o cârciumă. El nu m-a zărit. Sunt sigură. 
Dar m-am speriat. Ce face oare la Altadena? 

— Dacă nu te-a văzut, n-are importanţă. Nu cred că trebuie să 
ne frământăm în privinţa lui. Dacă ar fi fost Redfern... 

— Otis mă urăşte. _ 

— Ce te face să spui asta? Eu m-am înţeles bine cu el. li ura 


pe Gorman şi pe Boyd, dar de ce şi pe tine? 

Ea făcu o grimasă. 

— Îşi vâra nasul peste tot. L-am prins cotrobăindu-mi prin 
lucruri şi l-am spus lui Boyd. Cu siguranţă că-mi poartă pică. 

— In fine, dacă nu te-a văzut, asta n-are nici o importanţă. 
Dar, eşti sigură că nu te-a văzut? 

— Da. 

Timp de două zile am fost amândoi puţin nervoşi şi, cu toate 
că n-am mai discutat despre treaba asta, eram aşa de încordaţi 
încât săream brusc în picioare la cel mai mic şi mai banal 
zgomot. Dar am depăşit şi starea asta. Violenţa şi entuziasmul 
cu care se declanşase această adevărată vânătoare de oameni, 
se risipiseră ca ceţurile împrăştiate de vânt. De acum, părea 
încetăţenită ideea că reuşisem să ajungem în Mexic, iar 
evadarea noastră nu mai reprezenta nimic altceva decât o pată 
în plus la trecutul lui O'Readen. 

Mustaţa mea creştea şi într-o săptămână puteam să ne 
întoarcem la San Luis Beach, fără nici un risc. Eram hotărât să-l 
descopăr pe asasinul lui Brett şi, cu cât mă gândeam mai mult 
la asta, cu atât eram mai convins că Gorman era amestecat în 
toată afacerea asta. 

Lui Veda nu-i spuneam nimic din ceea ce frământam în minte. 
Ştiam că nu e de acord să mă întorc la San Luis Beach. Nu-mi 
venea nici o idee despre ceea ce voi face cu ea cât timp vom fi 
acolo. De fapt, nici nu putea veni cu mine, căci ar fi însemnat s- 
o căutăm cu lumânarea. Pe de altă parte nici nu vroiam s-o las 
singură în cabana asta pierdută-n munţi. Era o problemă şi 
trebuia s-o rezolv înainte de-a o lua pe urmele asasinului lui 
Brett. 

S-a întâmplat în a şasea seară de când ne instalasem în 
cabană. Stăteam lângă foc şi-l ascultam la radio, pe Bob Hope. 
Veda îmi cârpea o cămaşă, iar eu ciopleam nişte umeraşe. Era o 
scenă de viaţă de oameni tihniţi, la locul lor: preocupările fireşti 
din oricare menaj. Râdeam de o glumă a lui Bob Hope, când mi- 
am ridicat privirea şi râsul mi s-a curmat brusc ca şi cum cineva 
m-ar fi strâns de gât. 

Veda se uită peste umăr; o mişcare rapidă pe care n-o mai 
duse până la capăt, rămânând nemişcată. 

Stătea în pragul uşii, cu o expresie tristă în ochii ăia 
lăcrămoşi, cu nasul puţin mai coroiat, încercând vag să schiţeze 


un zâmbet. 

— Destul de bine, spuse: parcă aţi fi la voi acasă; mi-am 
închipuit eu că aici sunteţi. Am văzut-o cum se uita la mine prin 
vitrină magazinului. M-am gândit să vă fac o surpriză. 

— Bună Max, spusei eu. 

— Tot mai merge dormind? întrebă el intrând şi închizând uşa. 

Abia atunci am văzut Colt-ul pe care-l ţinea în mână. 


CAPITOLUL XIII 


Apa din ceainic a început să clocotească şi aburul ieşea pe 
cioc într-un jet subţire şi continuu. Capacul a săltat şi a căzut la 
loc făcând „clac”, apoi s-a săltat încă o dată şi a făcut din nou 
„Clac”. 

Veda a luat ceainicul de pe foc, s-a aşezat la loc pe scaun şi 
şi-a reluat lucrul. Un muşchi îi tresărea pe faţă, deformându-i 
gura, dar nu dădea nici un semn că ar avea ştiinţă de prezenţa 
lui Max, acolo, în încăpere. Ca şi cum cineva văzând o fantomă 
la capul patului refuză să recunoască că o vede. 

— Ai face mai bine să laşi cuțitul ăla din mână, spuse Max: ai 
putea să te tai. 

Încă nu-mi dădeam seama că am cuțitul în mână. Cred că l-aş 
fi putut arunca în el, dar nu-s tare în sportul ăsta. Am dat drumul 
cuţitului pe jos. 

— Nu cred că sunteţi prea bucuroşi că mă revedeţi, continuă 
Max. Două persoane înseamnă un grup, în vreme ce trei 
alcătuiesc de acum o mulţime. 

— Da? 

Încă nu-mi recăpătasem respiraţia normală. 

— Mi-am zis că n-ar fi rău să caut să vă văd. Nu mă gândesc 
să rămân mult timp. 

— Ei bine! suntem aproape exact câţi trebuie pentru cât 
spaţiu este. 

Aruncă o privire spre Veda şi zâmbi ironic. 

— Ea, cred că nu te stânjeneşte. Oricum, o fată nu 
incomodează la fel ca un alt bărbat. 

— Chiar aşa şi e, spusei eu. 

— Aş mânca ceva. Poate d-ra Rux ar vrea să-mi pregătească 
ceva. Orice. Nu-s mofturos. 

Veda puse lucrul de-o parte, se sculă şi deschise lada cu 
provizii. Colţul o tintea drept în mijlocul spatelui. Ciudată 


senzaţie, să stau cuminte pe scaun şi să mă uit la pistolul care o 
ameninţă. Dac-aş fi avut acum cuțitul în mână, l-aş fi aruncat. 

— Tare lungă a mai fost ziua, spuse Max. Am mers o mulţime 
de kilometri căutându-vă. 

N-am spus nimic. 

El se aşeză la masă, departe de noi, şi-şi puse arma deasupra, 
la îndemână. În vreme ce Veda frigea costiţă, el fuma. 

— În doi, a fost ca şi cum aţi fi făcut o călătorie de plăcere, 
nu? spuse el. 

Părea încă destul de prietenos, dacă făceam abstracţie de 
Colt. 

— Toţi cred că aţi ajuns în Mexic. Până ce n-am văzut-o pe d- 
ra Rux, şi eu vă credeam tot acolo. Eu stau la Altadena. După ce 
i-ai luat inelul lui Gorman, l-am lăsat. Cum se părea că pe acolo 
nu-i rost de lucru, m-am întors acasă. Locuiesc împreună cu 
bătrâna şi cu soră-mea. 

— Trebuie să fie o plăcere pentru ele, spusei eu. 

— Merge. Partea proastă e că bătrâna bea prea mult. Şi costă 
enorm să-i menţin nivelul... de alcool. 

Nu vedeam ce legătură au toate astea cu noi, aşa că nu 
spuneam nimic. 

— Când eram puştan, veneam pe aici cu bătrânul, continuă 
Max. 

Se părea că-i place să se audă. 

— Avea şi el un alambic la vreo opt sau zece kilometri de ăsta 
de aici. Când am văzut-o pe d-ra Rux mi-am dat seama că 
trebuie să fiţi pe undeva pe aici. Două zile mi-au trebuit până să 
vă găsesc. Nici nu vă-nchipuiţi ce multe alambicuri sunt pe aici. 

— Zău? spusei eu mişcându-mă pe scaun. 

Mâna i se roti pe deasupra armei. In ciuda surâsului lui 
binevoitor, era nervos. 

— N-ar fi rău dacă aţi mai adăuga şi două ouă, don'şoară, îi 
spuse el lui Veda; şi ceva de băut, poate. Voi doi v-aţi instalat 
foarte bine. Aveţi chiar şi radio. E util la casa omului. Pun 
rămăşag că urmăriţi ştirile. Şi mai pun rămăşag c-aţi făcut un 
haz nebun pe socoteala sticleţilor. Aţi fost şmecheri. 

Veda sparse două ouă deasupra plitei. 

— Te superi dacă-mi scot ţigările? 

Mâna îi căzu pe armă. 

— Dac-aş fi în locul tău, n-aş face-o. Am văzut mişcarea asta 


la cinema. Nu prea prezintă siguranţă. 

— Ascultă, ai bătut câmpii destul! Ce vrei, de fapt? 

Veda se întoarse şi se uită la Max. Urmă un moment de 
tăcere. Atmosfera deveni dintr-o dată aşa de încordată, de 
densă, încât ar fi putut fi tăiată în felii. 

— Ei, bine! m-am gândit că voi doi, adică vouă v-ar place să 
rămâneţi împreună, spuse el; mi-am zis că nu aţi vrea să fiţi 
despărțiți. Uite cum văd eu lucrurile: don'şoara Rux e o puicuţă 
pe cinste. Voi doi aţi stat singuri de câteva zile încoace. Ei bine! 
un bărbat nu-şi pierde vremea cioplind umeraşe, când o fată ca 
don'şoara Rux se află prin preajmă. Şi mi-am mai zis că voi n-o 
să vă plictisiţi aşa repede unul de altul. 

— N-ai putea să ne scuteşti de vorbăria asta fără rost şi să 
treci la subiect? 

— Da, da vroiam să ştiţi cum îmi închipuiam eu lucrurile. Ştii 
cum sunt caralii: nu ţin cont de nimic; celule separate pentru 
bărbaţi şi pentru femei; nu ţin cont nici de îndrăgostiţi, nici de 
soţii, nici de soţi. Eu ştiu cum e acolo. 

— Flecăreşte cât vrei, spusei eu, dar ceva din glasul meu ÎI 
făcu să-şi înşface pocnitoarea. 

— Ei bine! Am citit că tu ai încasat douăzeci şi cinci de mii de 
la Brett. Mi s-a părut că-i o grămadă a dracului de mare de 
lovele. 

Am rămas amândoi în aşteptare în timp ce el rânjea. Acum, 
totul era limpede ca lumina zilei, dar nu aveam de gând să-l 
scot din încurcătură. 

— Bătrâna, înţelegi, ea are nevoie de bani, reluă el, dă gata o 
sticlă de gin pe zi. E ca un medicament pentru ea, acum. Şi e 
ceva ce eu n-am: bani. 

— Asta-i o nimica toată, spusei eu; pot să-ţi dau eu ceva, dacă 
asta vrei. Chiar mi-ar face plăcere. Cu o sută de dolari cumperi o 
cantitate bună de gin; mai mult decât poate folosi ea. 

Işi frecă vârful nasului său coroiat cu un deget murdar. 

— Desigur, dar eu nu mă gândeam la o sută de dolari. 

Se trase mai la marginea scaunului. 

— Uite ce-i: voi doi vreţi să rămâneţi împreună. Nu vreţi să fiţi 
deranjaţi de caralii. Nimeni, în afară de mine nu ştie că sunteţi 
aici. Aşa că m-am gândit că poate aţi vrea să ştiţi că mai bine 
tac din gură ca să-i pot da puţin gin bătrânei. 

— Dacă pui problema aşa, cred că ai dreptate. 


— Aşa vedeam eu lucrurile. Îşi stăpâni un râs nervos. Nimeni - 
şi puţin îmi pasă cine este acest nimeni - nu vrea să fie judecat 
pentru asasinat. Asta-i o chestie serioasă. Eu am cunoscut un tip 
pe care l-au judecat pentru asasinat. Îşi găsise un avocat bun şi 
a cheltuit o grămadă de bătrâne, încercând să-i convingă pe 
juraţi că nu el e făptaşul. Procesul a ţinut şase zile. S-a apărat 
milimetru cu milimetru, dar până la urmă l-au băgat la camera 
de gazare. E o moarte cumplită. Cică te sufoci vreo trei minute 
până dai ortu popii. Nimeni nu ţine să rişte aşa ceva. 

Ouăle sfârâiau şi bolboroseau în grăsimea încinsă. Asta a fost 
singurul zgomot perceptibil din încăpere timp de un minut. Apoi 
Max reluă: 

— Atunci m-am gândit că ar merita să faci o bucată de drum 
ca să scapi de astfel de necazuri. 

— Şi ai ajuns să te hotărăşti asupra sumei? 

— Da, mi-am zis, că douăzeci şi cinci de mii ar fi un preţ 
corect. 

Ridică Coltul de pe masă. 

— Priveşte lucrurile, din acest punct de vedere... 

— Eşti ţicnit! am strigat eu, aplecându-mă înainte ca să-l 
fulger cu privirea; ăştia-s toţi banii pe care-i avem. Cum o să 
reuşim să ne descurcăm dacă n-avem un sfant. 

Şi-a frecat din nou vârful nasului, apoi stinse ţigara şi-şi 
aprinse alta. 

— Bineînţeles, nu mi-am închipuit c-ai să te laşi uşor, şi poate 
ai să-mi faci vreo festă nasoală, aşa că am pregătit lucrurile 
înainte de plecare. l-am lăsat o scrisoare bătrânei în care-i explic 
unde am plecat şi pe cine m-am dus să văd, asta în cazul în care 
aş avea necazuri. O fi ea îmbibată de alcool, da' nebună nu-i 
bătrâna. O să ştie ea ce e de făcut cu scrisoarea. Aşa că nu te 
gândi la fente nasoale. 

— Imi ceri, dar nu-mi dai nimic în schimb. Să presupunem că- 
ţi dau cele douăzeci şi cinci de mii. După aia nimic nu te va 
împiedica să ne denunţi. 

— Asta n-aş face-o, spuse el convins; eu ţin mult la tine. La ce 
mi-ar folosi să te trădez? Dă-mi banii şi am uitat că exişti. 

Incepeam să înţeleg cam ce simte un şobolan când uşa 
capcanei se închide. 

— Chiar n-ai face-o! De premiul de treizeci de mii pus pe 
capul meu ai uitat, se pare. N-ai lăsa tu, Otis, să-ţi scape aşa 


pleaşcă. 

Tresări şi-şi feri privirea. Nu, nu uitase. 

— Trebuie să mă-ntorc acasă. Ai face mai bine să fii om de 
înţeles, Jackson. N-ai de ales. 

Veda puse ouăle într-o farfurie şi trânti deasupra costiţa. Luă 
sticla cu whisky şi turnă într-un pahar o porţie zdravănă. 

— Cu apă sau fără? întrebă ea. 

Vocea îi era aspră ca un şmirghel. 

— Fără, spuse el, uitându-se spre mine; ei, ce zici, Jackson? 

— Dă-i-i, spuse Veda scurt. 

M-am întors, privind-o cu uimire. Ea îmi adresă un zâmbet 
scurt şi atroce care n-a făcut decât să-i tremure o clipă pe buze, 
apoi a traversat încăperea, cu farfuria plină într-o mână şi cu 
whisky-ul în cealaltă. 

— Bine, de acord, spusei eu, încordat ca o strună de banjo. 

Surâsul ei mă avertizase. Ea ajunsese deja la masă când m- 
am ridicat de pe scaun. Max avea arma îndreptată spre ea, dar 
îndată ce m-am mişcat eu a aţintit-o spre mine. Asta era ocazia 
pe care o aştepta Veda. l-a azvărlit băutura în faţă, a dat drumul 
farfuriei şi a înşfăcat mâna care ţinea revolverul. Impuşcătura a 
şi pornit. Din două salturi, am străbătut camera şi l-am pocnit în 
bărbie. Gâtul parcă i s-a frânt, capul i-a căzut pe spate şi s-a 
răsturnat de pe scaun. Am pus mâna pe pistol, dar lovitura de 
pumn lămurise deja situaţia. L-am şi uitat pe Otis când am privit 
spre Veda. Se îndoise deasupra mesei, albă toată, ţinându-se cu 
mâna de şold. Printre degete i se scurgea sânge. 

— Veda! 

— E bine. Nu-i nimic. Leagă-l! 

— Lasă-mă să mă uit. 

— Leagă-l! am spus. 

Avea în ochi o expresie feroce care m-a zguduit. 

— Bine, spusei eu, cotrobăind buzunarele lui Otis. 

Mai avea un revolver de 6,35; nici urmă de bani, şi un portofel 
rufos pe care l-am aruncat pe masă. l-am scos cureaua, i-am 
întors mâinile la spate şi le-am legat aşa de strâns încât carnea 
făcea perniţe pe deasupra curelei. Apoi m-am dus lângă Veda. 
Îşi ridicase puloverul şi se uita la o tăietură îngustă ce-i 
străbătea partea de sus a şoldului. 

— Nu-i nimic, spuse ea; dă-mi o cârpă umedă. 

Nici unul din noi n-a scos un cuvânt cât timp i-am spălat şi i- 


am bandajat rana. Am turnat de băut şi pentru ea şi pentru 
mine. 

— Ai avut sânge rece, spusei eu, ai riscat, dar altă soluţie nu 
era. Eu n-aveam nici o şansă să mă apropii de el. 

— Chiar crezi că a lăsat un bilet pentru maică-sa? 

— Nu ştiu. Poate nu-i decât un bluf. 

— Va trebui să ştim exact, spuse ea. 

— Ce dracu facem cu el? Ceea ce-i limpede, este că trebuie s- 
o ştergem de aici, Veda. 

— Nu-ţi fă probleme cu asta. Ceea ce contează este 
scrisoarea. 


— Da. 
M-am dus la el şi l-am zgălţâit. Mi-a trebuit ceva vreme până 
l-am adus în simţiri. II lovisem mult mai tare decât 


intenţionasem. A început să geamă. Un minut mai târziu 
deschidea ochii. Când m-a văzut aplecându-mă deasupra lui, s-a 
făcut livid. 

— Gata, Max; tu ţi-ai făcut jocul. Acum e rândul nostru. Unde 
locuieşti? 

— Nu spun nimic. 

— Ba bine că nu. Nu ţin să te fac bucăţi, dar de vorbit o să 
vorbeşti. Trebuie să luăm scrisoarea pe care ai lăsat-o acasă. 
Dacă o avem, am putea să te ţinem aici o săptămână, apoi când 
se mai liniştesc lucrurile, îţi dăm drumul. 

Mă privi rânjind ca un câine încolţit. 

— Nu vă spun nimic. 

L-am săltat în picioare şi am început să-i car la pumni cu 
nemiluita şi în faţă, şi în corp până şi-a pierdut cunoştinţa. 

În timp ce-l băteam, Veda stătea lipită de perete, cu faţa 
inertă şi albă ca varul. 

— Îţi pierzi timpul degeaba, Floyd. 

l-am turnat apă pe faţă şi l-am zgâlţăit până şi-a revenit. 

— Unde locuieşti? întrebai eu mârâind. M-am dat înapoi şi i- 
am trântit un pumn în gură. Dinţii mi-au crestat pielea. 

— Aşteaptă! spuse Veda. 

M-am întors ca să mă uit la ea. Luase vătraiul şi-l vărâse în 
foc. 

— Ne pierdem timpul aşa, spuse ea, şi din nou zâmbetul acela 
scurt şi atroce îi fremăta în colţul buzelor. 

Am rămas aşa, uitându-mă la vătrai până ce vârful i se înroşi, 


după care ea-l scoase din foc. 

— Ţine-l, spuse ea. 

— Ascultă, Veda.... 

— Ţine-l! 

L-am înşfăcat pe Max şi acesta scoase un urlet. Ea a început 
să se apropie de el, pas cu pas, rânjind ca o fiară. 

— ŢI-I vâr în ochi, spuse ea; să ştii că am s-o fac, scârnăvie ce 
eşti. Nu-mi pasă. N-am să las totul baltă din cauza ta. Acum 
vorbeşte, sau dacă nu îţi primeşti porţia. 

Vârful vătraiului era la cincisprezece centimetri de faţa lui 
Max. Capul îi înţepenise de groază. Uitându-mă peste umărul lui 
am văzut că Veda era hotărâtă să meargă până la capăt, şi 
dintr-o dată m-a luat cu frig şi am simţit un gol în stomac. 

— Am să vă spun, zise el dintr-odată, şi genunchii i se 
înmuiară lăsându-şi pe mine toată greutatea. 

— Nu mă atinge cu ăla! E a patra casă pe stânga cum intri în 
Altadena. Casa cu o portiţă albă la grădină. Scrisoarea e sub 
perna mea. 

Ea a dat drumul vătraiului şi s-a întors cu spatele. Am văzut-o 
cum tremură cuprinsă de frisoane. L-am trântit pe Max pe un 
scaun şi am luat repede vătraiul care începuse să ardă podeaua. 

— Mă duc acolo, chiar acum, spusei. 

— Bine. 

— Supraveghează.-l. Fii cât se poate de prudentă cu el. 

— O să fie aici, când ai să te întorci. Grăbeşte-te, Floyd. 

Am dat să mă apropii de ea, dar s-a eschivat. 

— Am să mă grăbesc. Nu te apropia de el. Supraveghează-l 
doar. 

Am luat Coltul pe care l-am vârât în buzunar, iar pistolul de 
6,35 l-am pus pe marginea cuptorului. Ajuns la uşă, m-am 
întors. Max stătea prăvălit în scaun, fixând-o pe Veda care la 
rândul ei îl fixa. 

Am ajuns la drumul ce duce la Altadena după douăzeci de 
minute de mers în viteză. Ceasul de bord arăta ora 10 şi 
douăzeci de minute când am frânat în faţa unei case cu portiţă 
albă. Prin zdrenţele unei perdele ce încerca să acopere fereastra 
de la parter se strecura o rază de lumină. Am urcat cele trei 
trepte de lemn, am căutat soneria şi am sunat. 

Din curtea din spate venea o cumplită miasmă de gunoi şi de 
rufe înmuiate. Mă gândeam la Veda, rămasă singură, acolo, sus 


în munţi. Mă gândeam şi la Buickul pe care-l lăsasem în şosea 
cu motorul mergând. Dacă trecea vreo maşină-patrulă, cei din 
ea îşi vor da seama că mă aflu aici, vor încercui casa în linişte, 
apoi vor striga somându-mă să ies. Altă soluţie nu era. Aşa 
stăteau lucrurile şi trebuia să risc. 

Pe coridor se apropiară nişte paşi târşiţi şi uşa se deschise. Nu 
reuşeam să zăresc pe nimeni, dar după mirosul puternic de gin, 
ştiam că bătrâna e pe undeva, prin întuneric. 

— Max e acasă? 

— Cine-l caută? 

Vocea groasă şi cleioasă ieşea gâlgâind din laringe ca uleiul 
dintr-o sticlă. 

— Mă numesc Dexter. Dv. sunteţi d-na Otis? 

— Eu mi-s. 

— Max mi-a vorbit de dv. Dacă am înţeles bine, căuta ceva de 
lucru. Am ceva care i-ar conveni. 

— Şi dacă nu-i acas'! 

— Îmi pare rău. Special am venit mai târziu ca să fiu sigur că-l 
găsesc. Când se-ntoarce. 

— Habar n-am. Poate în curând. Nu ştiu. 

— Plătesc bine. Îmi spusese să-l anunţ, dacă am ceva de lucru 
pentru el. Pot să-l aştept. N-o să mai pot trece pe aici. 

— Mă duc să mă culc. Nu ştiu când o să se-ntoarcă. 

— Am două sticle de whisky în maşină. N-ar fi greu să 
omorâm timpul. 

— Sticle cu whisky! Vocea deveni vioaie. O să aveţi ce-mi 
povesti! Intraţi vă rog. Nu-i nimic de băut în nenorocita asta de 
casă. Max îmi tot promite c-o să aducă o sticlă dar n-a făcut-o 
niciodată. Intraţi, vă rog, domnule. 

— Mă duc să iau whisky-ul. 

Când m-am întors, lumina unei lămpi cu petrol se strecura 
până în coridor prin uşa de la salon pe care o lăsase deschisă. 
Am intrat într-o atmosferă îmbâăcsită de miros de jeg, de resturi 
de mâncare râncede, de pisici şi lenjerie nespălată. 

Mama Otis stătea îndărătul lămpii cu petrol şi mă scruta cu 
nişte ochi negri, arzători. Era mică, grasă şi murdară. Avea 
acelaşi nas coroiat ca şi Max, dar asemănările se opreau aici. Cu 
toate că ochii-i erau lăcrimoşi, nu plutea în ei nici o undă de 
tristeţe. O şuviţă rebelă de păr cenuşiu îi atârna peste ochi. Ar fi 
putut s-o prindă cu o agrafă, dar prefera s-o sufle din când în 


când. 

— Să ne aşezăm, spusei eu; este un alcool pentru oameni fini. 
Cred că-i adevărat pentru că scrie şi pe etichetă. 

Asta o făcu să se amuze, şi-şi linse buzele. „Îmbibată cu 
alcool”, aşa spusese Max; şi într-adevăr chiar aşa şi era. Se duse 
şi aduse două pahare murdare şi-şi turnă o duşcă pe care dacă 
aş fi băut-o eu, mi-ar fi plutit pălăria pe deasupra capului. Nu se 
osteni să fie politicoasă sau să încerce să facă conversaţie. 

Indată ce m-am convins că n-o interesează nimic altceva 
decât să golească cele două sticle, n-am încetat să-i torn şi să 
aştept să se îmbete până cade lată. Când a ajuns la jumătatea 
celei de-a două sticle am început să mă întreb dacă adusesem 
destulă băutură. Nu mai era decât o mică înghiţitură în a doua 
sticlă, când, brusc îşi pierdu tot interesul pentru orice. Doar 
când a încetat să mai ridice paharul am ştiut că şi-a făcut plinul. 
Stătea pe scaun, fixându-mă cu nişte ochi fără expresie, şi 
suflându-şi continuu şuviţa de păr. 

M-am ridicat şi am făcut câţiva paşi prin cameră dar n-a 
încercat să mă urmărească cu privirea. Zicându-mi că nu mai 
am de ce să mă feresc, am trecut în coridor şi am luat-o pe scări 
în sus. La etaj nu erau decât trei camere. Una era a mamei Otis. 
Am dedus asta după grămada de sticle goale ce zăceau într-un 
colţ. Următoarea era în ordine şi curată, iar pe spatele uşii era 
atârnat un costum de serj albastru şi un impermeabil din 
cauciuc. M-am gândit că asta era camera lui Max. Sub pernă am 
găsit un plic. M-am aşezat pe pat şi am citit ce scrisese. Într-un 
fel, era o scrisoare patetică. Spunea că dacă va găsi scrisoarea, 
să ştie că el este mort sau se află la ananghie, şi indica extrem 
de precis locul unde poate fi găsit. Amintea tot timpul de 
premiul acela de treizeci de mii şi cum trebuia ea să procedeze 
pentru a-l încasa. Ştia că are de-a face cu un creier îmbibat cu 
gin şi se exprima pe cât de simplu şi clar putea s-o facă. 
Scrisese şase pagini ca să-i vâre în cap cum trebuie să 
procedeze şi s-o lămurească să n-o lase pe Kate (care era, cred, 
sora lui) să pună gheara pe bani. Am ars scrisoarea îndată ce 
am terminat-o de citit. Apoi am coborât. Mama Otis era tot acolo 
unde o lăsasem, ochii săi goi fixând, fără să vadă, peretele din 
faţa ei. O pisică mare, neagră, îi dădea târcoale adulmecând-o 
ca şi cum mirosul de whisky era un parfum nou. Poate pisica era 
obişnuită cu mirosul de gin. Nu-mi puteam da seama. Oricum, 


se uita la mine cu nişte ochi plini de reproş, şi mă simţeam ca 
un ticălos. 

Am strâns cele două sticle goale, m-am uitat de jur-împrejur 
ca să mă asigur că nu lăsasem nimic, şi m-am dus la uşa de la 
intrare. 

O clipă am rămas uitându-mă la Buick, cu mâna pe Colt. O 
fată stătea lângă portiţă. Ne-am privit reciproc. Mi-am zis că 
trebuie să fie Kate. M-am îndreptat spre şosea, mergând încet, 
cu sticlele goale ascunse la spate. 

— Doriţi ceva dom'le? întrebă ea când ajunsei la poartă. 

Era slabă, sărăcăcios îmbrăcată, iar nasu-i coroiat anula orice 
urmă de frumuseţe pe care ar fi putut s-o aibă. 

— Nu, nu cred, spusei eu. 

Vocea îmi scârţâia ca o poartă de fier ruginită. 

— Aţi văzut-o pe mama? 

Apoi vocea îi şovăi: 

— E-n regulă cu Max? 

— Da. Aveam de lucru pentru el, dar văd că nu-i acasă. 
Spuneţi-i că l-a căutat Frank Dexter. Ştie el despre cine-i vorba. 

Pisica a venit pe alee şi a început să se frece de picioarele 
slăbâănoage ale feţei. Se uita la mine, tot cu reproş. 

— A plecat de două zile, spuse ea, frământându-şi degetele; 
sunt îngrijorată, nu ştiu unde este. 

— Mama dv. a spus că o să revină în seara asta, dar nu am 
timp să aştept. 

— Ea..., ea nu se prea simte bine. Nu cred că ştie chiar exact. 
Max a plecat acum două zile şi de atunci nu l-am mai văzut. Mă 
gândeam dacă n-ar fi cazul să anunţ poliţia. 

Am deschis portiera maşinii şi am pus sticlele pe banchetă 
fără ca ea să le vadă. 

— Faceţi cum credeţi că-i mai bine. Eu nu ştiu. Eu nu vroiam 
decât să-i ofer o slujbă. 

M-am urcat în maşină. Doream să fiu cât mai departe posibil, 
în clipa în care, intrând în casă, va descoperi ce-i făcusem 
maică-si. 

— Poate e mai bine să mai aştept o zi. Max e aşa de sălbatec. 
Poate are necazuri. Şi n-aş vrea ca poliţia... 

Vocea i se pierdu, stingându-se într-o şoaptă prăpădită. 

— Aveţi dreptate, spusei eu, aşteptaţi. Poate nici el nu vrea să 
vă adresaţi poliţiei. 


Am apăsat pe ambreiaj şi am băgat într-a-ntâia. 

— Bine, la revedere. 

M-am uitat la ea în retrovizor. Stătea în bătaia lunii privind în 
urma mea. Pisica continua să i se joace printre picioarele 
slăbănoage. Mă gândeam la Max, acolo sus în cabană, la faţa lui 
însângerată şi la Veda care îl păzea, în clipa în care mă înscriam 
într-un viraj, am mai privit o dată în retrovizor. Mergea pe aleea 
ce ducea spre casă. Dintr-odată am simţit că mă cuprinde o jenă 


cumplită. 
CAPITOLUL XIV 


Nori negri destrămaţi treceau prin faţa lunii când am parcat 
Buickul şi am trecut prin iarba ţepoasă spre cabană. Tot timpul 
drumului de la Altadena m-am gândit la Max. Întrebându-mă ce 
o să facem cu el. Încă mă mai gândeam la asta când am ajuns. 

Era limpede că trebuia să-l ţinem cu noi până ce vom fi gata 
de plecare: încă nu era momentul, dar peste o săptămână o 
încercare de evadare n-ar fi prezentat riscuri prea mari. Dar n- 
avea să fie uşor să-l ţinem prizonier o săptămână întreagă. 
Trebuia să stau tot timpul cu el şi asta numai dacă îl ţineam 
legat şi nu era aşa de simplu pe cât se părea. Pentru noi, cel mai 
simplu şi mai uşor ar fi fost să-l ducem undeva şi să-i tragem un 
glonţ în cap, dar ăsta n-aveam s-o fac în ruptul capului. 
Asasinatul nu este domeniul meu. Chiar dacă nimeni n-avea să-i 
descopere vreodată cadavrul, şi din punctul ăsta de vedere nu 
era nici o şansă, eu trebuia să continui să trăiesc cu mine 
însumi. Şi cu toate că nu mă prea puteam mândri cu trecutul 
meu, eram pe cale să-mi schimb felul de a vedea lucrurile. 
Pentru schimbare, acum urma să urc pe scara vieţii şi să nu mai 
cobor, asta aşa, ca să văd dacă-mi prieşte. Oricum, mă 
gândeam că aşa avea să fie. 

Nici o rază de lumină nu se strecura din cabană, dar era de 
aşteptat. Îmi pierdusem ceva timp acoperind ferestrele cu saci 
vechi bătuţi în cuie. În zona asta o luminiţă cât de mică ar fi 
vizibilă de la câţiva kilometri. M-am apropiat tiptil de uşă şi am 
aşteptat o clipă ţinându-mi răsuflarea şi încordându-mi auzul. 
Apoi am bătut la uşă. 

— Veda? 

Urmă o tăcere grea în răstimpul căreia m-am întrebat dacă nu 
cumva Max izbutise să surprindă vigilenţa lui Veda şi să se 


elibereze, aşteptându-mă acum în spatele uşii, înarmat cu 
pistolul de 6,35 mm, gata să mă facă strecurătoare. Apoi uşa s-a 
deschis şi - umbră chinezească pe fondul luminos - Veda şi-a 
făcut apariţia. 

— E-n regulă, spusei, intrând şi închizând uşa în urma mea. 

Max stătea exact în acelaşi loc în care îl lăsasem. Sângele i se 
uscase pe faţă. Arăta întocmai ca un caz de urgenţă aşteptând 
primele îngrijiri la intrarea într-un spital; numai că din partea 
mea n-avea să primească nici un fel de îngrijire. 

— Ai luat scrisoarea? întrebă Veda. 

Vocea îi era la fel de metalică ca o lamă de oţel. 

— Am ars-o. Necazuri? 

— Nu. 

— Nici eu. 

M-am îndreptat spre Max pironindu-l cu privirea, legănându- 
mă pe picioare, cu pălăria dată pe ceafă, cu mâinile în 
buzunarele pantalonilor. 

— Aveai toţi aşii în mână, dar ai amestecat cărţile, îi spusei 
eu; şi nu eşti cu nimic mai bun decât un rahat. 

Se chiombea la mine printre pleoapele tumefiate. O spaimă la 
fel de atroce ca o moarte violentă i se citea pe chip. 

— Nu i-ai făcut nimic rău? 

— Nu. Drept cine mă iei? Am băut câteva păhărele împreună. 
Asta a fost tot. 

Max înghiţi brusc, în sec. 

— Mă gândeam eu că aşa o să faci. Sunt liniştit şi împăcat că 
nu i-ai făcut nimic rău. Nu-i o femeie rea, bătrâna. 

Am făcut o grimasă de dezgust amintindu-mi de jegul şi 
miasmele acelea şi de grămada de sticle goale. Dar era mama 
lui şi asta schimbă o mulţime de lucruri. 

— Ar fi mai bine să te speli. Nu încerca să faci vreo figură. Nu 
vreau să te ucid, dar am s-o fac dacă trebuie. 

L-am ajutat să se ridice de pe scaun şi am desfăcut cureaua 
care-i strângea mâinile. Veda luase revolverul de 6,35 mm. Nu-i 
dădea nici o şansă. În timp ce-şi masa încheieturile mâinilor 
gemând uşor, ea îl supraveghea îndeaproape. 

După ce şi-a spălat sângele uscat de pe faţă şi şi-a oblojit 
rănile şi umflăturile, se întoarse împreună cu mine în prima 
cameră aşteptând cu un aer stingherit. 

— Ar fi bine să mâncăm ceva, îi spusei eu lui Veda, iar lui - să 


se aşeze. 

A luat loc uitându-se precaut la Veda în timp ce ne servea. Se 
părea că îi e mai frică de ea decât de mine. 

— Va trebui să rămâi aici câteva zile, îi spusei; n-o să fie prea 
plăcut pentru tine dar tu singur te-ai vârâi în bucluc. Ne 
stânjeneşti şi ne mănânci şi proviziile dar nu ştiu ce altceva aş 
putea face cu tine. 

— Aş putea să mă întorc acasă, spuse el, stânjenit; n-am să 
spun nimic. Jur că n-am să suflu o vorbă. 

— Nu-ncerca s-o faci pe glumeţul. N-am starea de spirit 
necesară ca să ascult glume proaste. 

Am cinat, dar se părea că lui nu-i e foame. Şi văzând-o pe 
Veda stându-i în faţă şi fixându-l cu nişte ochi albaştri de 
gheaţă, oricui i-ar fi pierit pofta de mâncare. 

Era aproape miezul nopţii când am terminat de strâns totul şi 
eram gata de culcare. Am aruncat într-un colţ un vraf de saci 
vechi. 

— Poţi să dormi aici. Va trebui să te leg. Nu cumva să încerci 
vreo figură. Dacă te aud că încerci s-o ştergi, întâi trag şi apoi 
îmi cer scuze. Suntem într-o încurcătură prea mare ca să lăsăm 
o şansă cât de mică unui ticălos ca tine. 

Era foarte docil şi stătea tăcut şi nemişcat în timp ce-i legam 
mâinile la spate. L-am dus la grămada de saci şi s-a ghemuit 
deasupra lor. Am încuiat uşa cabanei, iar cheia am pus-o în 
buzunar. Singura posibilitate care-i mai rămânea ca să evadeze 
ar fi fost să smulgă sacii bătuţi în cuie ce astupau fereastra, dar 
eram sigur că-l voi auzi dacă va încerca asta. 

Veda şi cu mine am trecut în camera din spate, lăsând uşa 
larg deschisă. Eram frânt. Nervii îmi fuseseră serios puşi la 
încercare şi nu mă puteam stăpâni să nu mă gândesc la mama 
Otis, la şuviţa ei de păr pe care şi-o sufla în sus, la ochii care-i 
deveneau încet, încet sticloşi şi la damful de whisky care-i 
otrăvea răsuflarea. 

— Cum se prezintă şoldul tău? 

— Foarte bine. Puțin anchilozat, dar e o nimica toată. 

M-am aşezat pe marginea patului, iar ea a început să se 
dezbrace. 

— Cum au mers lucrurile la el acasă? întrebă ea punându-și 
cămaşa de noapte. 

— Nu-s prea multe de spus. Bătrâna rezistă la alcool. Am 


băgat whisky în ea până s-a făcut cui. Scrisoarea era sub pernă 
în camera lui. Curată dinamită! Am ars-o. 

— Ce crezi, ea te-ar recunoaşte? 

— Nu ştiu. Oricum era beată cui. Poate că nu. 

Veda s-a strecurat în patul de jos. 

— Ce facem cu el? 

Vorbeam în şoaptă ca să nu ne audă. Atmosfera de tihnă din 
cabană dispăruse. Nu ne mai simţeam ca acasă. Prin prezenţa 
lui acolo, cabana nu mai era decât o ascunzătoare. 

— ÎI ţinem aici. Ce altceva putem face? 

— Ştie că-ţi laşi mustață. 

— Altă soluţie vezi? 

Mă scrută cu o privire de gheaţă în timp ce un muşchi i se 
zbătea nervos pe obraz. 

— Va trebui să nu-l scăpăm o clipă din ochi. Doar a reuşit să 
strice totul, nu? 

— Da! 

Am început să mă dezbrac şi eu. 

— Dacă i s-ar fi întâmplat asta lui Mick, el l-ar fi ucis. Nici nu 
merită altceva pentru tot ceea ce a fost în stare să facă. Dacă n- 
ai fi fost tu, ne-ar fi jupuit de vii. 

Ea îşi feri privirea. 

— De fapt, nimeni n-ar şti nimic. 

— Bineînţeles. 

Până mă căţărai pe patul de deasupra, se lăsă tăcere, apoi 
cum tocmai mă aplecasem să suflu în lumânare, ea spuse: 

— Pentru liniştea noastră, aşa ar fi cel mai bine să facem. Mi-e 
frică de el, Floyd. 

— Da, dar trebuie să ne scoatem din cap gândul ăsta. 

— Aşa e. 

Am întins braţul şi cuprinzându-i mâna, am văzut că e uscată 
şi rece. 

— Nu te mai gândi la asta. N-avem ce face. De acum, nu mai 
e mult, cel mult o săptămână. Apoi plecăm. 

— Dar o să se ducă la poliţie. Toţi ne cred în Mexic. De cum le 
va spune că am fost aici, copoii ne vor lua urma. 

Avea dreptate, fireşte. 

— Poate preferă să-l luăm cu noi. Am putea ajunge în Mexic. 
Apoi îi dăm drumul. 

— Cred că nu vorbeşti serios, nu? N-ai mai putea dovedi 


niciodată că nu l-ai ucis pe Brett. 

Am stat şi m-am gândit la asta. Dacă poliţia află că încă mai 
suntem în ţară nu mai puteam spera să-l pot acuza pe Gorman. 

— E adevărat. 

Deodată am simţit nevoia s-o am lângă mine. 

— N-ai vrea să te urci lângă mine? 

— Nu acum. Mă cam doare şoldul. Mâine seară, iubitule. 

— Bine. 

Priveam cu ochii larg deschişi în întuneric şi mă simţeam 
singur. Era ca şi cum mersesem împreună pe aceeaşi cărare şi 
dintr-odată ne-am pomenit în faţa unui obstacol de netrecut. Il 
auzeam pe Max foindu-se în camera alăturată, încercând să-şi 
găsească o poziţie confortabilă. La un moment dat a gemut. Nu 
simţeam nici un fel de milă pentru el. 

— Nu mi-ar place să trăiesc toată viaţa în Mexic, spuse 
deodată Veda. 

— Nu va fi nevoie. Un an e de ajuns. 

— Un an e prea mult. Nu ai mai putea să reînnozi itele. Dacă 
ai să aştepţi atâta timp, să nu mai speri că vei dovedi că 
Gorman l-a ucis pe Brett. 

— Nu-i aşa că suntem într-o încurcătură fără ieşire? Nu eu l- 
am ucis pe Brett, dar poliţia crede că eu sunt făptaşul. 
Omorându-l pe Max, aş putea dovedi că nu eu sunt asasinul lui 
Brett; dar ce realizez făcând asta? Eu încerc să demonstrez că 
nu sunt un ucigaş, dar n-o pot face decât dovedind ceea ce nu 
sunt. A dracului încurcătură! Bine, hai să presupunem că-l ucid 
pe Max. Chiar dacă nimeni altcineva n-o va afla, o ştim în 
schimb noi amândoi. lar noi trebuie să trăim unul lângă altul, şi 
multe lucruri s-ar schimba ştiind că eu l-am ucis. Poate la 
început n-o să dăm importanţă, dar cu timpul amănuntul ăsta ar 
schimba, ar strica totul. 

— Aşa e; nu trebuie să-l omori. 

— Şi uite aşa am ajuns de unde am plecat. Un cerc vicios, fără 
de ieşire. 

— Poate găsim noi vreo soluţie. 

— Poate o să se îmbolnăvească şi o să moară. 

— Visuri. După cum arată, mai are vreo patruzeci de ani de 
acum înainte. 

— Da, dar poate o să aibă un accident. 

— EI, în nici un caz. E genul de om prudent. Ce mai? Cred că 


ne frământam degeaba căutând ceva în sensul ăsta. 

Max se puse pe sforăit. 

— Pe el nici capul nu-l doare! Ştie că e în siguranţă. 

Veda vorbea cu amărăciune. 

— Încearcă să dormi. Aşa nu mai terminăm toată noaptea. 

— Bine. 

Stăteam culcat în întuneric şi-mi storceam creierul să găsesc 
o soluţie ca să scăpăm din afurisita asta de încurcătură, dar nu 
era nici una. Dacă-l lăsam să plece, ne-ar fi trădat ca să pună 
mâna pe premiul de 30.000 de dolari. Dacă-l ţineam cu noi ar fi 
trebuit să-l păzim tot timpul, şi ne-ar fi putut lua prin surprindere 
când nici nu ne-am fi aşteptat. Dacă plecam şi-l lăsam acolo, 
într-o zi, cel mult două, poliţia ar fi fost pe urmele noastre. 
Problema asta cheie mă chinuia; asta e munca forţată la care te 
supune disperarea. O auzeam pe Veda cum plânge încetişor şi 
nu aveam puterea s-o consolez. În cameră era întuneric beznă şi 
zăpuşeală. Sforăiturile sincopate ale lui Max mă torturau, şi când 
în sfârşit am adormit, am visat că Veda coalizase cu Max şi se 
întorsese împotriva mea. De fiecare dată când mă uitam la ei, 
mă priveau cu un surâs răutăcios, şi acum eu eram cel care 
zăcea pe grămada de saci din prima cameră, iar Max şi Veda 
erau împreună în camera din spate. Stăteam întins în întuneric 
şi-i auzeam şuşotind, şi-mi dădeam seama că pun la cale să mă 
ucidă. M-am trezit brusc, scăldat într-o sudoare rece şi, plin de 
nelinişte, am deschis larg ochii, încercând să pătrund 
întunericul. Inima-mi bătea să-mi spargă pieptul şi, nemaiauzind 
sforăitul lui Max, mi s-a făcut frică. Am întins mâna ca s-o ating 
pe Veda, dar degetele mi se mişcau în gol, în mica scobitură pe 
care o lăsase capul ei şi nu simţiră nimic altceva decât căldura 
unei perne de curând părăsită. Am rămas nemişcat simțind cum 
sângele mi se sleieşte în vine. 

— Veda, strigai încetişor, aşezându-mă pe marginea patului, 
eşti acolo? 

Ciulind urechea am auzit o mişcare în camera cealaltă. M-am 
dat uşor jos din pat şi am început să bâjbâi înnebunit după 
lanternă pe care o ţineam sub pernă. Am îndreptat fascicolul 
către patul de dedesubt: era gol. Când am ţâşnit să-mi iau 
pistolul, afară a trosnit o scândură. Uşa dintre cele două camere 
era închisă. Când ne culcasem o lăsasem larg deschisă. Stăteam 
acolo, cu urechea la pândă, cu pistolul în mână, luminând din 


plin uşa. Am văzut clanţa lăsându-se în jos, iar uşa a început să 
se deschidă încetişor. In timp ce degetul mare trăgea automat 
piedica de siguranţă, am simţit cum părul de pe ceafă mi se 
zbârleşte ca o perie. 

In cameră pătrunse Veda. 

— Ce se întâmplă? Ce faci? 

Vocea-mi scârţâia ca nisipul sub paşi. Ea nu spuse nimic, şi 
veni încet către mine cu braţele atârnându-i moale pe lângă 
corp. Părea că mai degrabă pluteşte decât merge, şi în cămaşa 
ei de noapte, subţire, aducea perfect cu o fantomă. 

Intră în raza fascicolului de lumină, şi am văzut că avea ochii 
închişi. Mergea dormind. Pacea senină ce se pogorâse pe chipul 
ei, misterul corpului ei cuprins de vraja somnului mă făcură să 
mă dau înapoi. li auzeam respiraţia uşoară şi calmă. Era ireal de 
frumoasă! Mult mai frumoasă decât o văzusem eu vreodată. 
Trecu prin faţa mea, se vâri în pat şi se întinse. 

Am rămas câteva momente uitându-mă la ea, apoi m-am 
apropiat şi am acoperit-o uşurel. Mâinile îmi tremurau, iar inima 
îmi bătea înnebunită. 

— Acum totul e bine, iubitule, spuse ea într-un murmur 
somnoros; nu mai avem de ce să ne facem griji. 

Dacă până atunci simţeam doar că mă ia cu frig, în clipa 
aceea am îngheţat, şi în timp ce mergeam spre uşă simţeam 
cum mi se înmoaie genunchii. Din prima cameră nu răzbătea 
nici un zgomot. Stăteam pe loc şi ascultam, temându-mă să 
intru în timp ce vântul izbea cu putere în peretele cabanei şi 
făcea să freamăte arborii din faţă. Apoi, cu o mână nesigură am 
îndreptat fascicolul lanternei spre locul în care se afla Max. 

Era întins pe spate într-o baltă de sânge pe care-l vedeam 
scurgându-se dintr-o pată roşie de deasupra inimii. Din mijlocul 
acelei pete ieşea ceva scurt şi negru, 

Mi-am croit drum până la el, şi când spun asta, mă gândesc 
că parcă mergeam împotriva unui vânt năprasnic. Îi vârâse un 
cuţit în inimă. Max avea un aer liniştit şi fericit. Murise în somn 
şi după expresia rămasă întipărită pe chip, îmi dădeam seama 
că moartea-i fusese rapidă şi uşoară. 

Cât am rămas nemişcat pe loc neputându-mi lua ochii de la 
el, nu ştiu, dar oricum a durat ceva timp. Asta era un asasinat. 
Dacă avea să fie descoperit vreodată, n-aş fi avut nici o şansă 
de scăpare, doar dacă aş fi spus că Veda făcuse asta în somn; şi 


cine m-ar fi crezut? Singurii care eram cu el eram eu şi ea. Dacă 
nu-l omorâsem eu, atunci înseamnă că ea o făcuse. Era genul de 
înscenare care l-ar fi umplut de bucurie pe Redfern. Dar ea, ea 
nu-l asasinase de fapt! Ea încă nu ştia că el e mort. E adevărat 
că mâna ei dăduse lovitura mortală, dar asta nu însemna că ea 
îl asasinase. Mi-am dat seama că nu voi putea spune în ruptul 
capului ce făcuse ea. O iubeam prea mult ca s-o fac să sufere 
aşa cum ar fi suferit dacă ar fi aflat-o. Aveam posibilitatea să-l 
duc undeva şi să-l îngrop înainte de a se trezi ea. După aceea 
puteam să-i spun că scăpase, aş fi putut să-i spun orice, atâta 
timp cât ea n-ar fi ştiut adevărul. 

M-am aplecat şi i-am scos cuțitul din piept. Un nou val de 
sânge ţâşni din rană. Lovitura fusese feroce şi plină de furie, 
căci cuțitul nu era ascuţit şi a trebuit să mă forţez ca să-l pot 
scoate. 

M-am întors în vârful picioarelor în camera din fund ca să-mi 
iau hainele. Acum, ea dormea liniştită cu un surâs mijit pe buze. 
Mi-am dus hainele în cealaltă cameră şi am închis uşa încetişor. 
Neîndrăznind să aprind lampa, m-am îmbrăcat în grabă la 
lumina lanternei, apoi mi-am turnat de băut. Cât timp mi-am 
tras hainele pe mine, nu m-am uitat o dată măcar la Max. Numai 
la gândul că trebuie să-l ating şi mă apuca groaza. 

Alcoolul m-a mai ajutat să-mi revin şi m-am dus la nişte 
unelte puse grămadă într-un colţ. Dar tocmai când încercam să 
scot o lopată, împuţitul ăla de vraf s-a răsturnat cu un zgomot 
asurzitor. 

Am auzit-o pe Veda strigând: „cine-i acolo?” apoi uşa s-a 
deschis şi a apărut în prag, cu faţa palidă, fixându-mă cu ochi 
îngroziţi. Simţeam cum îmi curge sudoarea pe faţă iar în cap 
parcă mi se congelase creierul şi cântarea o tonă. 

— E-n regulă. Rămâi acolo. 

— Floyd! Ce este? Ce faci? 

— Nu te amesteca în treaba asta! 

Nu reuşeam să-mi alung spaima ce pusese stăpânire până şi 
pe glasul meu. 

— Întoarce-te în pat şi stai acolo. Ţi-am spus, nu te amesteca. 

— Dar, Floyd... 

Se uita la lopata pe care o ţineam în mână şi ochii i se dilatau. 
Apoi, cu o mişcare bruscă, se întoarse şi se uită la Max; dar era 
prea întuneric ca să-l poată vedea. 


— Ce faci? 

— Vezi-ţi de treabă, Veda! Lasă-mă singur. 

— Dar tu, tu ce faci? 

— Bine, dacă asta vrei... 

Am zvârlit cazmaua: 

— Ce altceva puteam să fac. Vezi-ţi tu de treabă şi lasă-mă pe 
mine să mă ocup de asta. 

S-a dus şi a aprins lampa. Mâinile i se mişcau cu siguranţă, 
dar chipul îi era alb ca o nea abia căzută. In lumina puternică a 
lămpii cu acetilenă, sângele de pe cămaşa lui Max lucea ca o 
vopsea roşie. 

Şi-a înăbuşit un urlet. L-a privit fix o bucată de vreme, apoi a 
spus pe un ton liniştit: 

— Stabilisem că n-o facem. De ce ai făcut-o? 

— Vedeai vreo altă cale de ieşire? 

— Dacă-l descoperă vreodată... 

— Ştiu. Nu-i nevoie să-mi explici. Întoarce-te în pat. Tu nu 
trebuie să te amesteci în treaba asta. 

— Ba nu. Te ajut şi eu. 

În faţa hotărârii care-i răzbătea din glas nervii mi-au cedat 
dintr-o dată. 

— Dă-mi pace! urlai eu; nu-mi ajunge că trebuie să-l car în 
spate, dară-mi-te să te mai am şi pe tine pe cap. Lasă-mă 
dracului în pace! 

Ea plecă fugind în dormitor şi închise uşa în urma ei. Eu unul 
tremuram de parcă eram un fachir în transă. Chiar şi o nouă 
duşcă de whisky nu-mi fu de prea mare folos. Fără să mă uit la 
Max am înşfăcat lopată şi am ieşit în întuneric. 

începuse să plouă. Nu mai plouase de săptămâni întregi şi 
tocmai în noaptea asta îşi găsise să înceapă. M-am uitat de jur 
împrejur. Nici un zgomot, nici o lumină, nimic în afară de vântul 
care începea să bată tot mai tare. Un loc izolat în plină 
sălbăticie: locul ideal pentru un asasinat. 

M-am dus la şopron, am pus lopata pe bancheta din spate a 
Buickului şi am tras maşina în faţa uşii. Nici vorbă să-l îngrop în 
apropiere. Ultimul lui drum trebuia să fie lung. 

Când am intrat în cabană ea era deja îmbrăcată şi stătea 
aplecată deasupra lui Max. 

— Ce faci? pentru Dumnezeu! Ce faci? 

— Nu-i nimic, Floyd. Nu te supăra. 


M-am apropiat. 

II înfăşurase într-o pătură căreia îi înnodase capetele. Acum 
Max, sau mai bine-zis trupul lui, nu mai prezenta nici o 
primejdie: balotul putea fi luat drept o grămadă de boarfe 
împachetate pentru a fi duse la vopsitorie. Ea făcuse exact ceea 
ce mă gândeam eu însumi să fac. 

— Veda! 

— Ajunge, spuse ea cu furie, îndepărtându-se de mine. 

— Acum pot să fac faţă. Nu trebuie să te amesteci cu nimic în 
toată treaba asta. Ţin tare mult să nu fii implicată în asasinatul 
asta. 

_ — Doar n-am să rămân singură aici. Şi ce importanţă mai are. 
Iti închipui cumva că o să creadă cineva că n-am avut nici un 
amestec? 

— De acord. 

Eu l-am apucat de umeri, iar ea de picioare. În timp ce-l 
scoteam afară mă gândeam la soră-sa, lividă, slabă şi 
sărăcăcios îmbrăcată. „Max e aşa de sălbatec. Să nu cumva să 
aibă necazuri”. Ei bine, de-acum n-avea să mai aibă necazuri. 

Am urcat cu maşina pe înălţimi, pe un drum anevoios, prin 
ploaie şi prin întuneric. Il vârâsem în portbagaj pe covoraşul de 
cauciuc, şi eu continuam să mă gândesc la el şi la halul în care 
arăta când dădusem peste el acolo, în cabană. Cât timp am 
săpat, Veda a stat în maşină. Lucram la lumina farurilor, şi tot 
timpul simţeam ochii ei aţintiţi asupra mea. L-am îngropat 
adânc. Când i-am dat drumul în groapă, cuvertura a alunecat şi 
la lumina farurilor i-am putut vedea amândoi chipul mort. S-a 
prăvălit greoi, cu o bufnitură moale în pământul cleios, şi a 
dispărut, dar chipul acela împietrit de moarte mi s-a întipărit în 
minte chiar atunci şi imaginea lui continuă să-mi fie la fel de vie 
şi acum. 

Am stat o mulţime de vreme sub biciul ploii ca să umplem 
groapa cu pământul acela moale şi să-l bătătorim Dacă ploaia 
avea să ţină toată noaptea până a doua zi dispărea orice urmă 
de săpătură. N-avea să mai fie descoperit. 

Ne-am întors uzi până la piele, îngheţaţi şi storşi de vlagă. Nici 
unul, nici altul n-am găsit nimic de spus şi am făcut tot drumul 
în tăcere. Am curăţat covoraşul de cauciuc din portbagaj şi 
căutând cu grijă tot ce-i aparținuse, i-am găsit portofelul ăla 
rufos ce-i căzuse sub masă. Erau nişte hârtii în el, dar nu mă 


simţeam în stare să le cercetez chiar atunci şi l-am pus în 
buzunarul pentru revolver. În sfârşit, situaţia se rezolvase într- 
un fel. În cameră nu mai era nici urmă de Max şi totuşi 
încăperea era plină de el. Îl vedeam în cadrul uşii, stând la 
masă, privindu-ne rânjind, prăbuşit pe scaun cu faţa făcută zob 
şi sângerândă, întins pe jos, cu o privire senină şi cuțitul înfipt în 
piept. 

— Aş fi dat orice ca tu să n-o fi făcut! 

Cuvintele ţâşniră ca şi cum n-ar mai fi putut să le ţină în ea 
mai mult timp. 

— N-am să mai spun nimic de acum, dar aş da tot ceea ce am 
avut eu vreodată numai să n-o fi făcut. 

l-aş fi putut spune. Simţeam nevoia să i-o spun, dar n-am 
făcut-o. Făcusem din viaţa mea harcea parcea, încât o 
împrejurare agravantă în plus nu mai conta; în tot cazul aşa 
vedeam lucrurile atunci. Pentru ea era altceva. Ea urca treptele 
vieţii; o chestie ca asta îi putea distruge viaţa. 

— Să nu mai vorbim despre asta. Să bem nişte cafea; iar tu, 
ai face mai bine să te schimbi. 

În timp ce punea ceainicul pe foc spuse: 

— Oare or să vină să-l caute aici? 

— Nu cred. Nimeni nu ştie c-a fost pe aici. Or să-l caute de-a 
lungul coastei, dacă or să-l caute vreodată. Nici maică-si nu-i vor 
da prea multă atenţie. El,... el nu este Lindsay Brett. 

— Tu ce zici, rămânem în continuare aici? 

— E absolut necesar. 

Un fior uşor o străbătu din cap până-n picioare. 

— Eu una aş vrea să putem pleca. Îl simt tot timpul prezent. 

— Cred. Şi eu la fel. Dar trebuie să rămânem. Nu putem 
merge nicăieri în altă parte. Până acum am fost în siguranţă aici. 

Zorile luminau palid zările de deasupra munţilor, când ne-am 
terminat cafeaua. Mă gândeam la nesfârşit de lunga zi care ne 
aştepta. Fiecare cu gândurile noastre tăinuite. Pe neaşteptate 
mi-am dat seama că nimic nu va mai putea fi ca înainte. Ea 
credea că l-am ucis eu; la rândul meu, eu ştiam că ea o făcuse. 
Nu, cu siguranţă lucrurile nu vor mai fi ca înainte. Femeia este o 
fiinţă ciudată. Cu femeile nu ştii niciodată. Dragostea dintre un 
bărbat şi o femeie este ceva fragil. Dacă ea ar înceta să mă mai 
iubească, viaţa mea ar fi în mâinile ei. Uitându-mă acum la ea, 
nu puteam fi sigur că nu încetase deja să mă iubească. Gândul 


ăsta mă seca pur şi simplu. Încă o treaptă coborâtă. Încă un 
punct sub linia de plutire. Şi acum căderea nu se mai oprea. 

În următoarele trei zile, tot ceea ce clădisem împreună s-a 
fărâmiţat. Totul a început cu lucruri fără importanţă. Am 
descoperit dintr-odată că nu aveam să ne spunem prea mare 
lucru; a vorbi era un efort dar acest efort îl făceam; şi trăind aşa 
cum trăiam noi, nu puteam vorbi de nimic altceva, atunci când 
totul era în regulă, decât despre lucruri de care vorbesc doi 
oameni care se iubesc. Ei bine, noi n-am vorbit despre aceste 
lucruri: am vorbit despre ploaie, despre provizii, dacă ne mai 
ajung sau nu, sau dacă n-aş vrea să mă duc să mai aduc câţiva 
butuci în plus, sau dacă ea ar vrea să-mi coasă un ciorap. Nu 
mai venea în patul meu şi nici eu nu doream de fapt să vină. 
Nici unul, nici altul nu spuneam nimic despre asta, dar asta era 
situaţia. Se dezbrăca şi se culca, cât timp eu pregăteam focul 
pentru noapte în camera cealaltă. Oricum n-avea rost să mă 
supun la chinuri suplimentare, privind-o cum îşi scoate 
veşmintele, ştiind foarte bine ce gândea; asta tot nu ne-ar fi 
ajutat la nimic. O dată sau de două ori am atins-o, dar văzând-o 
cum îşi stăpâneşte înfiorarea, am încetat să mă mai ating de ea. 
Max era împreună cu noi douăzeci şi patru de ore din douăzeci 
şi patru. Nici eu, nici ea nu reuşeam să-l alungăm din gând. In 
timpul acestor trei zile tensiunea devenise extrem de încordată, 
explozivă, şi nu era nevoie decât de o scânteie ca totul să sară 
în aer. Dar n-a fost nici o scânteie. Eram amândoi cât se poate 
de atenţi ca să n-o producem. 

Noaptea, după ce stingeam lumânarea, o revedeam înaintând 
în cameră ca şi cum ar fi plutit, cu ochii închişi şi nepământesc 
de frumoasă. Şi în patul de dedesubt, culcată în întuneric, ştiam 
că se gândeşte la mine, că mă vede ieşind din cameră ca să 
înfig cuțitul în ticălosul ăla cu mâinile legate la spate. Imi 
dădeam seama că cu cât se gândea mai mult la asta cu atât 
imaginea căpăta contur mai precis în mintea ei, în aşa fel încât 
cred că îi păream un fel de monstru. 

Frământam toate astea în cap în timp ce pregăteam focul şi 
mă simţeam sleit de orice putere. Ea trecuse deja în camera din 
fund şi o auzeam dezbrăcându-se. Am încuiat uşa de la intrare, 
am stins lumina şi i-am mai lăsat câteva minute încă înainte de 
a intra. Când am intrat eu, ea se culcase deja în pat şi stătea cu 
spatele la mine. Aici ajunseseră lucrurile acum; nu se mai putea 


sili măcar să mă privească. 

— Noapte bună, spusei eu, trântindu-mă pe pat. 

— Noapte bună. 

Acum mă prăbuşesc fără încetare, mă gândeam cu. Nimic 
altceva decât puncte marcând o continuă coborâre. Veda îmi 
scăpa ca apa printre degete, se îndepărta de mine. Faţa de mort 
a lui Max. Gorman privindu-mă rânjind. Materie primă pentru 
coşmaruri. 

Nu mai ştiu de câtă vreme dormea, dar m-am trezit tresărind. 
De la moartea lui Max dormeam prost şi la cel mai mic zgomot 
săream din aşternut. Acum mă trezisem pentru că auzeam pe 
cineva mişcându-se prin cameră. Era întuneric beznă. Nu 
zăream nimic. Un zgomot uşor a făcut să-mi bată inima 
nebuneşte şi un fior îmi străbătu şira spinării. În timp ce mă 
strecuram jos din pat mă gândeam la Max şi de groază am 
început să tremur. larăşi mişcări uşoare, zgomotul abia 
perceptibil al unei respiraţii calme, egale, foarte aproape de 
mine: mult prea aproape. Am aprins lanterna. 

Nu ştiu cum de nu mă lovisem de ea în întunericul ăla. Era 
aproape lipită de mine. Ochii îi erau închişi, iar părul ei negru îi 
încadra faţa îngeresc de senină şi frumoasă. M-am îndepărtat de 
ea, cu inima bătându-mi nebuneşte. Avea în mână un cuţit; 
cuțitul pe care-l foloseam eu ca să-i cioplesc umeraşe când ne 
surprinsese Max. M-am uitat la ea cum pipăie aşternuturile de 
pe patul meu. Am văzut-o ridicând mâna şi împlântând cuțitul 
până la plăsele în cuverturi şi saltea, exact în locul unde cu 
câteva clipe mai înainte eram întins eu. 

— Acum ai scăpat de necazuri, o să fii fericit, dragul meu, 
spuse ea, şi în colţul gurii îi tremură un zâmbet uşor; nu mai ai 
de ce să-ţi faci griji. 

Se lungi din nou în pat, îşi trase cuverturile şi se înveli. 
Respirația îi era la fel de calmă şi regulată ca a unui copil în 
somnul dintâi. 

Am lăsat-o acolo şi am trecut în camera cealaltă. Focul stătea 
gata să se stingă şi am mai pus un buştean, având grijă să nu 
fac nici cel mai mic zgomot. Apoi m-am aşezat în faţa focului şi 
am încercat să-mi stăpânesc tremurul ce mă cuprinsese. 

In noaptea aceea n-am mai închis ochii. 


CAPITOLUL XV 


Când soarele s-a ridicat de după munţi, am trecut în camera 
din fund ca să-mi iau hainele. Ea se sculase deja, pentru că 
perdeaua era dată de-o parte, iar fereastra larg deschisă. Dintr- 
o privire rapidă mi-am dat seama că nu adormise din nou. 
Stătea lungită în pat, dezvelită. Se zice că între dragoste şi ură 
nu-i decât un fir de păr. După cele petrecute în noaptea asta, 
dragostea mea pentru ea fusese serios zdruncinată. Mi-era frică 
de ea, şi de aici până la ură nu mai era mult. Când m-am uitat la 
ea şi-a întors capul. Ochii îi erau febrili. 

— Nu te-am auzit sculându-te spuse ea pe un ton plat. 

— N-am făcut zgomot că să nu te deranjez. Nu reuşeam să 
adorm. 

M-a privit în timp ce-mi luam hainele. Ştiam că momentul 
acela era aproape, acum. O simţeam. Incrucişam săbiile 
căutând o ieşire. 

— Rămâi în pat, spusei eu. E încă devreme. Mă duc să-ţi fac o 
cafea. 

— Nu zăbovi mult. Ar fi timpul să avem o discuţie, nu-i aşa? 

Avea în glas aceeaşi politeţe şi aceeaşi sinceritate ca unul 
care face chetă pentru opere de binefacere. 

Asta era situaţia, aici ajunsesem. Nu i-am făcut cunoscut că 
ajunsesem şi eu la aceeaşi concluzie. 

— Mă întorc. 

În timp ce apa fierbea, m-am îmbrăcat şi m-am bărbierit pe 
îndelete. Mâna îmi era nesigură, am avut noroc că nu m-am 
tăiat. Când a fost gata cafeaua, mi-am turnat două degete de 
whisky într-un pahar şi am băut. Aş fi putut tot atât de bine să 
beau şi un sirop laxativ cu aromă de fructe. 

Când m-am întors, ea se pieptănase deja; îşi pusese un şal de 
mătase şi stătea ghemuită în patul ei. Nu arăta prea bine; faţa îi 
era trasă şi era destul de palidă. In ochi îi clocea parcă ceva 
care nu-mi plăcea. 

— Ploaia a stat, i-am spus; o să se facă vreme bună. 

Aprecieri aiuritoare având în vedere faptul că soarele 
strălucea prin fereastra deschisă, dar trebuia să spun ceva, 
orice. 

Ea luă cana cu cafea; se străduia să nu mă privească. 

— Nu vrei totuşi să te aşezi şi tu? 


Era greu de crezut, aproape imposibil, că-n urmă cu vreo 
două zile noi doi eram îndrăgostiţi unul de altul. Vocea e-o 
chestie foarte ciudată: dacă o asculţi cu atenţie, inflexiunile ei îţi 
spun mult mai mult decât o expresie a feţei. lar eu stăteam gata 
să ascult cu foarte mare atenţie. N-avea rost să mă mai 
ostenesc, făcându-mi iluzii. Ajunsesem şi aici. 

M-am aşezat departe de ea. Distanţa dintre noi era aproape la 
fel de mare ca cea dintre sufletele noastre. 

— Îţi aminteşti ce ai spus când vorbeam despre Max? întrebă 
ea pe nepusă masă. 

— Am spus o mulţime de chestii. 

— Ai spus că asta ar schimba multe lucruri. 

Am sorbit din cafea fixând podeaua încruntat. Deci aşa avea 
de gând să abordeze chestiunea. 

— Cred că da. Am ţinut o adevărată predică. Am spus că „să 
presupunem că-l ucid. Tu şi cu mine o vom şti, chiar dacă 
nimeni altcineva n-o va afla. Noi urmează să trăim unul alături 
de altul toată viaţa, şi ştiind că l-am ucis, asta ar schimba multe 
lucruri. Poate la început n-o să-i dăm importanţă dar, cu timpul, 
asta ar schimba totul între noi doi”. Asta am spus atunci. 

— Deci şi tu te gândeai la asta? 

— Da. 

— Şi ceea ce s-a petrecut a schimbat situaţia, nu-i aşa? 

— Am spus că ar schimba-o. Bine, a schimbat-o deja. 

Urmă o tăcere. Îi simţeam jena aşa cum simţeam şi aerul rece 
ce pătrundea prin fereastra deschisă. 

— Azi noapte am visat ceva. Am visat că te omorâsem. 

Nici o undă de regret în glasul ei; doar o simplă şi seacă 
enunţare de fapte. 

— Ei bine, uite, n-ai făcut-o, spusei eu. 

Dar nu mă puteam uita în ochii ei. 

Din nou tăcere. 

— E timpul să plecăm de aici, reluă ea; se pare că nu mai are 
rost să rămânem împreună mai mult, adică nu acum, vreau să 
zic. Ar fi mult mai uşor pentru tine s-o ştergi, şi mai puţin 
periculos, dacă eşti singur. 

Ce drăguţ din partea ei să se gândească la mine, la 
securitatea mea. Nu mă aşteptasem la aşa ceva. Dacă tot 
trebuia să ajungem la ruptură, eu ar fi trebuit să fiu acela care 
să pun punct legăturii noastre. Începusem să cam obosesc să mi 


se tot dea papucii de către femei. Aproape că devenise o regulă 
a jocului, mai mult chiar - un obicei. 

— Dacă asta gândeşti cu-adevărat... 

Mi-am terminat cafeaua şi mi-am aprins o ţigară. Mâinile încă- 
mi mai tremurau. 

— Hai să nu jucăm teatru unul faţă de altul. Asta gândim cu 
adevărat, amândoi, de fapt. Nici nu-ţi dai seama ce dreptate 
aveai când spuneai că uciderea lui Max ar schimba multe 
lucruri. 

— Am fost premiat pentru că întotdeauna am spus adevărul. 
Într-o zi, cineva o să adune strălucitoarele mele panseuri într-un 
volum. 

— Cred că am să mă îmbrac. 

Asta era felul ei de a da de înţeles că nu mai aveam ce 
discuta. Şi aşa şi era. 

— Bine, spusei, şi ieşii din cameră. 

În picioare, lângă foc, privind flăcările, dar fără să le văd de 
fapt, mă întrebam cum va fi fără ea. Era un stadiu la care 
ajungeam în mod obişnuit în relaţiile mele cu o femeie, numai 
cu crezusem că cu Veda lucrurile vor sta altfel. Chiar nu mă 
aşteptam să ajung aici. Ştiam, că mai devreme sau mai târziu, 
la asta voi ajunge cu blonda care-mi dădea bani, la fel şi cu 
roşcata care mă zgâriase, şi cu toate celelalte, dar, pe undeva, - 
nu şi cu Veda. Ştiam că-mi va lipsi. Ea ocupa un loc foarte bine 
definit în viaţa mea, şi golul pe care-l va lăsa plecând nu va 
putea fi acoperit. 

După câtva timp şi-a făcut apariţia cărându-şi valizele. Purta 
tot pantalonii aceia galbeni pe care-i avea când o văzusem 
întâia oară. Parcă trecuse o veşnicie de atunci. In ciuda feţei 
marcate de oboseală şi a culorilor estompate de paloare, era 
adorabilă. A 

— Unde pleci? La ce bun să te vâri în încurcături? Incă suntem 
căutaţi. 

— Nu-ţi fă griji pentru mine. 

— Ba da. Urmează să mă iau de viaţa lui Gorman şi până ce 
nu voi dovedi că el l-a ucis pe Brett, sunt la ananghie. Dacă 
poliţia pune mâna pe tine, ai putea să mă trădezi. Asta este. 

— N-or să pună mâna pe mine. Nu-s nici eu de ieri, de azi. 

— Îmi pare rău, dar până ce nu voi lămuri afacerea Gorman, 
trebuie să stai undeva unde să nu poţi fi găsită. Ai să te duci la 


Mick. 

— Nu. 

— Acolo ai să te duci, Veda. 

— Am spus nu. 

Ne-am privit cu duşmănie. Scânteia aceea pe care o evitasem 
cu atâta grijă ţâşnise şi atinsese praful de puşcă. 

— După ce voi lichida afacerea Gorman o să fii liberă ca 
pasărea cerului. Aşa o să fie Veda şi ai face mai bine să te 
obişnuieşti cu ideea asta. 

— Vrei să mă asasinezi şi pe mine, ai? 

Vocea-i devenise pătrunzătoare, ascuţită. 

Pentru mine era ceva neaşteptat. Era de-a dreptul plină de 
surprize în dimineaţa asta. 

— Ce vrei să spui? 

— Vrei să mă ucizi cum i-ai ucis pe Brett şi Max. 

— lar o iei de la cap cu asta? 

Masa era între noi, altfel aş fi sărit mai repede decât ea, dar 
aşa, ea fu cea care ajunse prima la pistolul de 6,35 mm care 
rămăsese pe marginea cuptorului, şi de care eu uitasem. Puse 
mâna pe el, se întoarse vijelios spre mine în timp ce eu 
răsturnam masa din calea mea. Însă expresia ei mă opri brusc. 
În faţa mea era un străin: feroce, dur şi periculos. 

— Asta ţi-era planul, ai? ţipă ea; întâi Brett, apoi Max, şi acum 
eu. Frumos m-ai mai dus de nas. Până la moartea lui Max ţi-am 
crezut gogoşile cu Gorman care l-ar fi ucis pe Brett. Brută ce 
eşti! Numai un ucigaş putea face ceea ce ai făcut tu. Nici n-a 
putut să se apere că avea mâinile legate la spate şi dormea. 
Cum ai putut să faci aşa ceva? 

Vocea îi explodă. 

— Cum aş putea vreodată să am încredere în tine? Te încurc, 
ai? Ştiu prea multe! Scumpul tău prieten, Casy m-ar ţine până 
ce vei fi gata să mă ucizi. Dar ai scăpat ocazia. 

— Eşti nebună! Nu l-am ucis pe Brett. 

— Hai, continuă, mai spune-o o dată. Spune-mi că nici pe Max 
nu l-ai ucis. 

Râsul ei sarcastic, biciuitor m-a scos din sărite. l-am trântit 
totul în faţă: 

— Exact, nu eu l-am ucis. Tu ai făcut-o! Tu ai făcut-o dormind. 
Ce zici de asta? Tu, mergând dormind, tu ai făcut-o! Te-am 
văzut cu ochii mei! 


În privirea ei îşi făcură loc disprețul şi ura: 

— Şi când mă gândesc că te-am iubit. Doar spusese Boyd că 
eşti un prăpădit mizerabil, şi asta eşti, ba, mai mult, eşti de 
disprețuit. 

— Bine, sunt de disprețuit. 

De acum începusem să ţip. 

— Dar aşa s-au petrecut lucrurile, să ştii! Nu vroiam să ţi-o 
spun, dar fiindcă mă obligi s-o fac!... Te-ai dus acolo... 

— Îți închipui că am să te cred? urlă ea. Îți închipui că o să te 
creadă cineva? Ca să fii în stare să inventezi o chestie ca asta 
trebuie să ai un cuget mizerabil şi parşiv ca al tău. Nu mă sperii 
tu. Te las să te duci la fund! Ai auzit ce-am spus? Te las! Te 
părăsesc! 

Am privit-o, şi dintr-odată furia mi se topi ca prin farmec. 
Avea dreptate. Nimeni n-ar crede asta şi ar lua-o drept 
şarlatanie. N-ar fi trebuit să i-o spun. Ar fi trebuit să încerc să 
salvez bruma de respect şi de afecţiune pe care le avea pentru 
mine. Dar acum era prea târziu. 

— Bine, lasă, uită ce-am spus. Uită totul. O să ai nevoie de 
bani. Vom împărţi ceea ce am primit de la Boyd în schimbul 
stiletului. Dacă crezi că o să-ţi poţi purta singură de grijă, du-te 
şi descurcă-te singură. 

— Nu-mi trebuie un şfanţ de la tine. Aşază-te acolo. Dacă faci 
o mişcare, oricât de puţin bruscă, să ştii că încasezi o pralină cât 
ai zice peşte. 

— Bine, dacă aşa iei tu lucrurile. Nici nu-ţi închipui cât de 
puţin îmi pasă. 

— Aşază-te şi stai liniştit. Atât! 

M-am aşezat şi am stat nemişcat. În momentul acela nimic nu 
mai avea importanţă. Chiar poliţiştii dacă şi-ar fi făcut apariţia, 
cred că i-aş fi primit cu braţele deschise. 

Luă ambele valize într-o singură mână. Pistolul continua să 
mă ţină la respect. 

— Am să iau maşina până la drumul de căruţe. Dacă o să ai 
nevoie de ea, o găseşti acolo. 

— Ducă-se dracului de maşină, şi tu împreună cu ea, îi spusei 
eu întorcându-i spatele. 

Uşa se trânti cu zgomot. 

Am rămas pe loc, copleşit, cu fiinţa invadată de un gust amar. 
După câteva minute am auzit maşina pornind. Am fugit la uşă şi 


din prag am privit afară. Buickul se hurduca prin iarbă, 
îndreptându-se către drumul de căruţe. 

Mă uitam la ea cum conduce. Işi ţinea capul sus, iar bărbia 
împinsă înainte îi dădea un aer de îndârjire şi sfidare. 

— Veda! 

N-a întors capul. Nu ştiu dacă m-a auzit, dar n-am mai strigat- 
o. Buickul luă viteză. Am privit după ea o bună bucată de vreme 
până ce a devenit doar un punct mişcător pe coasta muntelui. 
Când nu s-a mai zărit, m-am întors în cabană. 

Mi-am propus să o scot pe Veda din viaţa mea, să închei acest 
capitol. Şi sincer, asta gândeam. Aveam o treabă de dus la bun 
sfârşit. Urmă să-mi înfig colții în Gorman. Aveam două atuuri: 
bani şi o serioasă provizie de sănătate zdravănă. Obosisem să 
tot fiu urmărit de copoi. Urmă să-mi înfig colții în Gorman şi să- 
mi dovedesc nevinovăția, dar numai dacă înainte de asta Veda 
nu cădea în mâna poliţiei. Dacă puneau gheara pe ea, m-ar fi 
trădat. În urma celor întâmplate nu s-ar mai fi ostenit să mă 
acopere. Sigur, n-avea s-o facă. Şi nu mai aveam timp de 
pierdut. 

Am trecut în camera din fund, mi-am făcut bagajul şi m-am 
uitat de jur-împrejur. Erau o mulţime de urme ale şederii noastre 
acolo, dar nu mai aveam vreme să le înlătur. Dacă cineva 
descoperea cabana, avea să-şi dea seama imediat că servise ca 
ascunzătoare, şi tot atât de repede şi cui anume. Aş! nimeni 
până la noi, nu dăduse peste ea; şi poate nici după plecarea 
mea. 

Nu rămăsese nimic de pe urma ei, în afară poate de o undă 
de parfum stăruind în aer. Păcătos sentimental, am căutat cu 
grijă în speranţa de a da peste ceva care să-mi rămână ca 
amintire, dar n-am găsit nimic. 

Îmi spusese că o să lase Buickul în apropierea drumului de 
căruţe. Cu cât ajungeam mai repede acolo, cu atât avea să fie 
mai bine. Trebuia să risc mergând cu maşina până la Mick. Altă 
soluţie n-aveam. Cu un dram de noroc, şi ştiind cât de proşti 
sunt poliţiştii din Santa Medina, speram să pot ajunge la Mick 
fără să fiu reperat. 

Şi chiar aşa a şi fost. Am găsit maşina la vreo patru sute de 
metri de drumul de căruţe, ascunsă după un pâlc de copaci. 
Cum am urcat în maşină, i-am şi perceput parfumul. M-a cuprins 
o singurătate de sfârşit de lume, dar încetul cu încetul mi-am 


revenit. Lăsase cheile în torpedou. Acelaşi simţ al ordinii de care 
făcuse tot timpul dovadă. Mergând pe şoseaua ce duce spre 
Altadena, mă uitam după toate femeile pe care le depăşeam, 
dar nici una dintre ele nu era ea. 

Ajuns la Altadena, am intrat într-o prăvălie şi i-am telefonat 
lui Mick. Nu mi-a dat nimeni nici o atenţie. N-a început să se 
agite nimeni. Când l-am auzit pe Mick în receptor, am avut 
impresia că tocmai se trezise din somn. l-am spus că vin la el, 
că nu cred că mă va recunoaşte cineva, şi că mă numesc Frank 
Dexter. 

— Poţi să-l trimiţi pe Lu cu o maşină să mă aştepte la a doua 
intersecţie? Aş fi mai în siguranţă dacă ar conduce el Buickul. 

Mick mi-a zis că va face tot ce-i nevoie. 

— Te aştept. Fata e cu tine? 

— Sunt singur. 

Scoase un mârâit şi închise telefonul. Nu fusese el niciodată 
omul care să pună întrebări: faptele, mai întâi, apoi vorbele. Bun 
principiu! 

Când am ajuns la intersecţie, Lu mă aştepta în Cadillac. Îmi 
făcu semn cu mâna, zâmbind bucuros de revedere. 

— Tot obosit de viaţă? întrebă el, aşezându-se la volanul 
Buickului; te credeam ajuns în însoritul Mexic. Unde-i copila cu 
ochii albaştri? Doar n-o să-mi spui că i-ai făcut vânt! 

— Ne-am despărţit, spusei eu laconic, şi ai face mai bine s-o 
iei urgent din loc; maşina asta e un adevărat butoi cu pulbere. 

Mergând cu Cadillacul prin Santa Medina, prima persoană 
întâlnită a fost O'Readen. Urcă treptele de la intrarea în sediul 
central al poliţiei. Mergea adus de spate, fără urmă de zâmbet 
pe chipul parcă deodată îmbătrânit. Nu m-a văzut. Ciudat, să 
dau aproape nas în nas cu el, dar n-am schiţat nici un gest de 
fereală. Mă examinasem cu atenţie în oglindă înainte de a părăsi 
cabana. Şi dacă eu nu reuşisem să mă recunosc, cum dracu 
avea s-o facă el? 

— Vreau să-l văd pe Casy. Îi spusei gardianului din faţa uşii, 
când am ajuns la barul lui Mick. Sunt Dexter. 

Mick evita orice risc. Gardianul era nou. Nu-l mai văzusem 
niciodată, iar el nu-mi acordă nici o atenţie. 

Era prea devreme ca să fi fost lume în bar. lnăuntru erau doi 
măturători care, după ce mi-au aruncat o privire indiferentă, şi- 
au văzut mai departe de treabă. Am deschis uşa de la biroul lui 


Mick. 

Mick, cu un trabuc stins între dinți, se plimba nervos în lung 
şi-n lat. Se uită spre mine şi mârâi: 

— Şterge-o! Cine te-a poftit să intri? 

— Eu sunt, spusei, în timp ce închideam uşa. 

Veni la mine şi ne strânserăm mâinile. 

— Nenorocita asta de mustață! Te-ai schimbat complet. Ai o 
moacă de venetic. La dracu! Ce bine-mi pare că te văd. Ce faci 
aici? De ce nu eşti în Mexic? 

— M-am întors ca să-l descopăr pe asasinul lui Brett. Cred că 
ştiu pe unde este. Ascultă Mick, să ştii că am fost un prost 
fugind. Aici e locul meu. Am să-l găsesc pe asasinul lui Brett şi 
am să pun mâna pe premiu. 

— Eşti nebun! Redfern tot te mai caută. O'Readen a renunţat 
dar nu şi Redfern. San Luis Beach e-n fierbere. Dacă-ţi bagi 
nasul, te-ai fript. 

— Dă-mi o mână de ajutor în treaba asta, Mick, şi împărţim 
premiul pe din două. E vorba de treizeci de mii. Ce zici? 

— Am să te ajut fără să-mi dai nimic în schimb. Cât priveşte 
banii, am exact atâţia câţi pot cheltui. 

— Nimeni nu poate spune asta. Dacă o faci, o faci pentru 
cincisprezece mii, altfel înseamnă că nu vrei să mă ajuţi. 

— Incă nu ştiu despre ce e vorba. Ce anume vrei să fac? 

— Cred că Gorman a făcut-o. El ştia că urma să mă duc la 
Brett. Vreau să stabilesc unde se afla el, când a fost ucis Brett. 
Dacă n-are un alibi betonat - şi n-o să aibă - mă duc la el şi-i 
scot adevărul cu cleştele. 

— Fii atent. Din câte am auzit spunându-se, e încăpățânat şi 
dur. 

— Am eu grijă de toate. 

— Bun, e-n regulă. 

Incepu să se plimbe din nou. 

— ll pun pe Lu să se ocupe de treaba asta. Bine? 

FREE La fix. 

Il ceru pe Lu la telefon, dar încă nu se întorsese. 

— S-a dus să ascundă maşina, spusei eu. 

— Spuneţi-i că am nevoie de el, îndată ce apare, spuse Mick 
la telefon, după care închise. 

— N-au identificat pistolul cu care a fost ucis Brett. 

— Ba da... Era al lui. 


— Pistolul lui Brett? 

— Sigur că da. 

M-am lăsat mai adânc în fotoliu. 

— Pistolul lui Brett? Ce ciudat. 

— De ce-i ciudat? 

— E ciudat faptul că asasinul lui Brett, a reuşit să pună mâna 
pe pistolul lui. S-ar putea crede că Brett îl cunoştea pe ucigaş. 
Mă întreb dacă-l cunoştea pe Gorman. Pricepi unde vreau să 
ajung? Dacă pistolul era cel al lui Brett, s-ar putea bănui că-l 
luase la el, temându-se să nu-i joc vreo festă. Aşteptându-mă 
să-i aduc stiletul, îşi luase măsuri de precauţie pentru cazul în 
care aş fi făcut joc dublu. Poate că pistolul era la îndemâna lui, 
pus pe birou, ca să-l poată lua rapid dacă ar fi fost nevoie. 
Asasinul îi era o persoană cunoscută, din moment ce s-a putut 
apropia suficient de mult ca să pună mâna pe armă. |nţelegi ce 
vreau să spun? 

— Da. 

— Trebuie neapărat să stabilesc dacă Gorman îl cunoştea pe 
Brett. Gorman e cel care i-a aranjat lui Veda să meargă la Brett, 
dar mă îndoiesc că a tratat personal cu Brett. 

Atunci mi-am adus aminte de fata blondă care dăduse buzna 
în cameră când eu încercam să dispar de la locul crimei. 

— Nu s-a spus cine era fata? Cea care a descoperit cadavrul şi 
care m-a văzut? Era o blondă, frumoasă ca o păpuşă. 

— Sheila... Sheila... şi nu mai ştiu cum. Era viitoarea D-nă 
Brett. 

— Da? Nu poţi să-ţi aminteşti numele? 

— Am păstrat toate tăieturile din ziare. Le găsesc eu îndată. 

În timp ce cotrobăia într-un vraf de tăieturi din ziare, eu mă 
gândeam la pistol. Nu mi-l puteam închipui pe Brett lăsându-l pe 
Gorman să se apropie aşa de mult încât să poată lua arma. 
Gândul ăsta era de-a dreptul tulburător. Era greu de crezut că 
Brett să nu fi fost pregătit pentru orice situaţie; un tip şiret ca 
el... Factorul timp era şi el esenţial. După mine, până ce 
ajunsesem, sub escorta gardianului, la treptele ce dădeau pe 
terasă, şi până ce cotrobăisem după pudrieră, nu trecuseră mai 
mult de zece, cincisprezece minute până în clipa în care 
auzisem împuşcătura. În acest răstimp, asasinul trebuise să-i 
înşele vigilenţa lui Brett ca să poată lua arma, apoi să-l ucidă, să 
ia banii şi să fugă. Treabă de meseriaş, numai dacă.. Să 


presupunem, mi-am zis eu, că nu Gorman l-a ucis ci viitoarea d- 
na Brett. Ea ar fi putut intra în cameră şi să ia pistolul fără să-l 
pună în alertă. Dar de ce s-o fi făcut? Numai dacă totul se 
terminase între ei şi ştiind că eu sunt în drum spre Brett, ea s-ar 
fi gândit că în felul ăsta ar fi putut pune mâna pe douăzeci şi 
cinci de mii de dolari. 

— Sheila Kendrick, spuse Mick, aruncându-mi tăietura din ziar: 
aşa o cheamă. 

Era şi o fotografie de-a ei. Despre ea, nu se spunea mare 
lucru; venea din San Francisco şi ar fi devenit d-na Brett, dacă 
Brett ar fi trăit. Fusese dansatoare într-un spectacol de succes, 
„Îi spionez pe străini” şi câştigase două sau trei premii de 
frumuseţe. 

Am aruncat decupajul din ziar pe masă chiar în momentul în 
care intra Lu. 

Mick i-a spus ce vroiam de la el. 

— Ocupă-te de flăcău şi, dacă are un alibi, verifică-l, şi când 
spun „verifică”, înţeleg s-o faci la meserie. Ai cinci sute de dolari 
dacă faci treabă bună. 

Lu îşi fremătă genele. 

— Şi află dacă îl cunoştea personal pe Brett. E foarte 
important, spusei eu. 

— Nu-ţi fă griji, dragule, spuse Lu, mirosindu-şi albăstreaua de 
la butonieră. Ai să vezi că voi merita cei cinci sute de dolari. O 
să fac treaba ca lumea. 

— Asta o să mă dea gata cu fandoselile lui, zisei eu după ce 
Lu a ieşit. 

— Aşa li se pare tuturor, că-i papă-lapte, dar în realitate e 
viclean, şi-i uns cu toate alifiile. 

— Ei bine! până se întoarce, nu pot să fac nimic. N-aş vrea să 
te deranjez Mick. Vrei să mă duc să aştept în ascunzătoarea ta? 

— Nu; rămâi prin preajmă. Aici nu intră nimeni, fără 
permisiunea mea. Simte-te ca acasă. Nu mă încurci deloc. 

Îmi oferi un trabuc dar nu-mi ardea de nimic. 

— Şi cu fata ce s-a întâmplat? 

Dorea să-mi pună întrebarea asta, chiar de la sosire, iar acum 
cedase curiozităţii. 

— Ne-am despărţit. 

— Pe bune? Ei, uite ce surpriză! Eu credeam că tu şi cu ea... 

Se întrerupse şi zâmbi! 


— Cred c-am început să vorbesc prea mult. 

— N-are importanţă. Ştii cum se întâmplă. Am petrecut o 
săptămână împreună dar n-a mers. 

N-aveam de gând să spun nimănui de Max, nici măcar lui 
Mick. 

— Cu femeile nu ştii niciodată ce se poate întâmpla... 

Dădu din cap. 

— Era mişto. Ce zici? Dar nu poţi niciodată să-ţi faci o 
impresie numai după cum arată. Am cunoscut pe vremuri pe 
una bună de copertă de revistă; dar nu făcea doi bani; era mai 
rece decât un aisberg. Apoi alta cu o mutră de marmură şi un 
corp ca o scândură de călcat. Işi dădu ochii peste cap. - Dar ce 
plină de căldură era. 

M-am scotocit în buzunarul pentru revolver după port-ţigaret 
şi, în locul lui, dădui peste portofelul lui Max. Uitasem de el, şi 
tot ascultându-l pe Mick vorbind despre femeile pe care le 
cunosc - ăsta era oricum unul dintre subiectele lui preferate - 
frunzăream conţinutul portofelului: o hârtie de cinci dolari, 
câteva bilete de autobuz, o scrisoare de la maică-sa, şi trei 
fotografii obscene. Am aruncat fotografiile spre Mick. Pe verso-ul 
scrisorii era o mâzgălitură care mă făcu să sar în sus. 

Îmi aminteam perfect scrisul dezordonat din scrisoarea pe 
care Max o lăsase sub perna lui. Notiţa era scrisă de aceeaşi 
mână. lată ce spunea: „Din partea lui Verne pentru Alma: - Cel 
mai bun prieten al unui bărbat este soţia lui”. 

Am cotrobăit în buzunarul de la vestă şi am scos cartea de 
vizită pe care mi-o dăduse Brett. Aceleaşi cuvinte. Reflectam 
intens. Doi tipi scriu aceleaşi şaisprezece cuvinte şi mor ucişi. 
Avea asta vreo semnificaţie? Şi dacă da, ce element îmi lipsea 
mie. 

Am simţit privirea lui Mick aţintită asupra mea. 

— Ce te supără? 

— Nu ştiu... nimic, poate. 

Am împăturit scrisoarea şi am pus-o în buzunar, împreună cu 
cartea de vizită. 

— Începi să devii ascuns, ai? 

Am surâs. 

— Asta e. Poliţist o dată, poliţist pentru totdeauna. Scuză-mă, 
Mick, nu cred că ţine. 

Ridică din umeri. 


— Fă-ţi jocul cum vrei. Dacă ai nevoie de mine, sunt aici. 

Lu s-a întors târziu, după-amiază. Între timp am avut răgazul 
necesar să-mi pun nervii pe moaţe, aşa că, de cum a intrat, l-am 
înşfăcat. 

— Ei, cum e?, te-ai descurcat bine? 

Dădu din cap. 

— N-are nici o legătură cu toată afacerea. Nu l-a ucis pe Brett. 
Şi-a petrecut toată seara aia la Cazino. Sunt o sută de martori 
care l-au văzut. N-a plecat înainte de ora două noaptea. 

— Nici n-a ieşit pe şest şi după aia s-a întors?! 

— Nici vorbă. A jucat la ruletă şi nu s-a ridicat de la masă. Am 
verificat până mi-a venit rău. Nu el l-a ucis pe Brett, şi nici nu-l 
cunoştea personal. Nici nu i-a vorbit vreodată. 

Bun, problema părea lămurită. 


CAPITOLUL XVI 


Soarele cald de după-amiază pătrundea prin fantele 
jaluzelelor desenând pe covor un motiv, care din locul în care 
stăteam, semăna cu gratiile unei ferestre de închisoare, şi care 
îmi stimula gândirea. Eram singur în biroul lui Mick, de o oră. 
Uşa era încuiată şi n-aveam de ce să mă tem că voi fi întrerupt. 
Stăteam în fotoliul din spatele biroului; o ţigară se consuma, 
singură, între degetele mele, pe masă zăcea, uitat, un pahar cu 
whisky, iar eu îmi storceam creierul încât aveam impresia că 
scârţâie. 

Gorman nu-l ucisese pe Brett. Bun, dar cineva o făcuse şi, 
dacă vroiam să-mi salvez pielea, eu eram cel care trebuia să 
afle cine era acel cineva. Il trimisesem deja pe Lu să verifice 
alibiul lui Boyd, dar asta era o pură formalitate. Nu credeam că 
Boyd este asasinul. N-avea nici un mobil s-o fi făcut. Cine îl 
ucisese pe Brett, avea nevoie de bani. Ei bine, dacă nu era 
Boyd, cine rămânea de bănuit. Sheila Kendrick, viitoarea 
doamnă Brett? Posibil. Unul dintre servitorii lui Brett? Unul dintre 
gardieni? Sau d-l sau d-ra X, necunoscuţi? Habar n-aveam. 

Stabilisem de mult că mijlocul cel mai rapid de a ajunge la 
dezlegarea misterului era să începi cu începutul; să fac 
abstracţie de orice ipoteză pentru a mă concentra doar asupra 
faptelor. Dacă nu mă grăbeam să-l găsesc eu pe asasin, poliţia 
avea să mă găsească ea pe mine, şi atunci problema ar fi fost 
clasată. 


Dar ce aveam ca fapte? Nu mare lucru: Brett îl cunoştea pe 
asasin, altfel acela nu s-ar fi putut apropia de pistolul lui Brett. 
Mobilul asasinatului erau cele douăzeci şi cinci de mii. Apoi mai 
erau cele şaisprezece cuvinte misterioase care stârniseră atât 
interesul lui Max cât şi al lui Brett: „Din partea lui Verne pentru 
Alma: - Cel mai bun prieten al unui bărbat este soţia lui.” Ce 
vroia să spună asta? Avea vreo legătură cu moartea lui Brett? 
De ce notase şi Max cuvintele astea? Cine erau Verne şi Alma? 

Cineva zgrepţănă la uşă. Mick mă strigă cu glas şoptit. 

Am dat fotoliul înapoi, am deschis uşa şi i-am dat drumul 
înăuntru, apoi am încuiat uşa la loc. 

— Cum merge? 

— Nu merge deloc, spusei. Creierul mi-e aşa de obosit de 
parcă l-aş fi pus să facă un maraton. 

— La ce te gândeai? 

— Îl aşteptam pe Lu. Verifică alibiul lui Boyd. E timp pierdut, 
dar verific totul. Nu se ştie niciodată. Uite, i-a vezi ce-i cu asta. 

l-am întins cartea de vizită a lui Brett. 

— Pricepi ceva din ce-i scris acolo? 

Mick, citi, încruntându-se, apoi dădu din cap că nu. 

— Nu-mi spune nimic. Crezi că e vreun cod? Eu unul n-aş 
spune că cel mai bun prieten al unui bărbat e soţia lui; dar tu? 
Eu credeam că cel mai bun prieten al omului este câinele. 

— Nu da dovadă de un cinism aşa de josnic. E genul de 
dedicație pe care un bărbat ar pune-o să fie imprimată pe o 
verighetă, nu-i aşa? 

— Eu n-aş face aşa ceva. 

— Eu nu vorbesc de tine. Eu mă gândesc la un tip care-şi 
iubeşte femeia. Şi asta este ceva ce nu eşti în stare să pricepi. 

— Nu cred. 

Işi trecu degetele-i scurte prin păr şi se încruntă din nou în 
faţa textului. 

— Cum de-a ajuns asta în afacerea ta? 

— Brett mi-a lăsat cartea lui de vizită ca să-i telefonez. Am 
găsit astea scrise pe verso şi m-am intrigat. 

Mick ridică din umeri. 

— Şi, mă rog, pentru ce dracu trebuie să aibă asta vreo 
legătură cu moartea lui? 

— Am presimţirea că aşa e. Trebuie să aibă un sens, să 
stabilească o legătură şi nu-mi pot permite să neglijez nici un 


amănunt oricât ar fi el de mărunt. Dacă aş putea descoperi cine 
sunt Alma şi Verne, m-ar ajuta foarte mult. Dar cum şi de unde 
să încep? 

Mick reflectă, apoi dădu din cap. 

— Ei bine! ar fi cei doi soţi Baillie fireşte, dar nu poate fi vorba 
de ei. Un tip de talia lui Brett nu i-ar fi cunoscut pe alde Baillie. 

— Te referi la Verne Baillie, spărgătorul de bănci? 

— La el mă gândesc, dar degeaba. Nu poate fi el. 

— Sigur că nu. 

Am întins mâna după ţigări, m-am oprit, m-am încruntat, apoi 
am aprins o ţigară. 

— Avea o soţie, Alma, nu-i aşa? 

— Da. Din cauza asta mă gândeam la ei. 

— Nu poate fi vorba de ei. Brett nu s-ar fi compromis în relaţii 
cu un spărgător de bănci. Nu se leagă. Pe deasupra, au murit 
amândoi, nu-i aşa? 

— Da. Verne a fost ucis de Poliţia Federală acum vreo doi ani. 
Alma a murit într-un accident de maşină, un an mai târziu. 

M-am liniştit. 

— Ştii, la un moment dat am crezut că prinsesem un fir. Și 
totul e o coincidenţă ciudată, nu? Eşti sigur că amândoi sunt 
morţi? 

— Cred că da. În orice caz, Lu îţi va spune mai multe despre 
ei. Era prieten cu Verne. 

— Nu prea cred că mi-ar putea servi la ceva. Aşa cum spui şi 
tu, nu poate fi vorba de ei. Tare aş vrea să-i pot pune câteva 
întrebări celei care ar fi trebuit să devină d-na Brett. Dacă aş 
putea ajunge la ea, cred că mi-ar putea spune o grămadă de 
lucruri. 

— Asta n-o poţi face. Dacă aş fi în locul tău nici nu m-aş mai 
gândi la asta. N-ai face decât să complici lucrurile. N-are nici o 
legătură cu asasinatul, poţi fi sigur de asta. 

El nu ştia că şi Max, la rândul lui, fusese interesat de cuvintele 
alea ciudate. Dar despre Max n-aveam de gând să vorbesc 
nimănui. 

Cineva ciocăni la uşă. Era Lu. 

— Bogată vânătoarea? 

El dădu din cap. 

— Nu-i nici Boyd. A stat acasă toată seara. Pot să vă mai fiu 
de folos cu ceva? 


— Deci, nu-i nici Gorman, nici Boyd. Cine a mai rămas? Sheila 
Kendrick. Ea se afla la locul crimei. Dar nu putem verifica ce 
făcea ea în timpul în care Brett a fost ucis decât dacă ne 
deconspirăm, or asta, nu ne-o putem permite. Putea fi oricine. 
Adică, vreau să spun, cineva despre care n-am auzit vorbindu-se 
niciodată. Suntem în sos până la gât, nu? 

Lu zâmbi cu simpatie. 

— Înţeleg ce simţi. Îţi aduci aminte tot timpul, te sâcâie de te 
înnebuneşte, nu-i aşa? 

— Da. 

M-am ridicat din fotoliu şi am început să mă plimb de-a lungul 
şi de-a latul camerei. 

— Tu îi cunoşteai pe Baillie, nu-i aşa? 

— L-am cunoscut pe Verne Baillie. Dar de unde naiba ai mai 
dezgropat şi numele ăsta? 

Părea uluit. 

— L-ai cunoscut bine? 

— Destul de bine. Acum trei patru ani am făcut împreună 
nişte afaceri mai dubioase. După ce s-a însurat nu l-am mai 
văzut aşa des. Dar ce amestec poate avea el în toate astea? 

— Nu ştiu. 

l-am dat cartea de vizită a lui Brett. 

— Pricepi ceva din chestia asta? 

Lu citi cu gura căscată de uluire. 

— Sunt chiar spusele lui Verne. Tot timpul zicea că Alma e cel 
mai bun prieten al lui. Erau nebuni unul după altul. 

Simţeam că încep să mă ambalez din nou. 

— Eşti sigur de asta, Lu? E foarte important. 

— Sigur că da. Verne ne toca la cap cu vorbele astea că ni se 
acrise să-l tot auzim. 

— E posibil să-l fi cunoscut pe Brett? 

— Cine, Verne? Imposibil. Cum de poţi să judeci aşa 
copilăreşte? La vârsta ta; se poate? Verne nu întreținea relaţii cu 
milionarii. 

— Şi totuşi Brett a scris astea pe cartea lui de vizită. 

— S-ar zice că ai prins un fir, spuse Mick; dar chiar dacă aşa 
stau lucrurile, nu prea văd ce ai putea face. 

— Oricum, Verne nu l-a cunoscut niciodată pe Brett, spuse Lu 
pe un ton convins. Kansas e cel mai apropiat punct de coasta 
Pacificului pe care l-a atins el vreodată şi trebuie să recunoaşteţi 


că se află departe de zona în care se mişca Brett. Nu-mi dau 
seama ce ar putea să însemne cuvintele lui scrise aici, dar ceea 
ce ştiu sigur e că Brett şi Verne n-au fost niciodată în relaţii. 

— Ce i s-a întâmplat lui Verne, Lu? 

— A fost ucis. După spargerea băncii din Tulsa. Poate îţi mai 
aduci aminte. Verne a şters-o cu o sută de mii de dolari. Era o 
lovitură pe cinste care le reuşise lui şi Almei, dar după aceea 
lucrurile au luat o întorsătură proastă. Cred că ea îşi pierduse 
capul. Verne avea o mitralieră cu el. A împuşcat doi agenţi de 
circulaţie, pe altul l-a rănit, a ucis doi gardieni de la bancă şi a 
mai rănit un poliţist. 

— Da, acum îmi aduc aminte. A fost un scandal de groază. 
Totul s-a petrecut cam acum doi ani. 

— Aşa-i. Agenţii federali s-au năpustit asupra lui Verne şi l-au 
urmărit zi şi noapte. Până la urmă l-au descoperit într-o casă din 
Dallas, au încercuit-o şi au început asediul. Când au intrat în 
casă au descoperit că Verne era străpuns de douăzeci de 
gloanţe, dar încă trăia. A murit în drum spre spital. Alma a reuşit 
să fugă. 

— Când l-au prins pe Verne în cursă, ea era plecată la 
cumpărături. Cele o sută de mii au fost găsite în valize, în casă 
şi s-a tras concluzia că ea nu putea să aibă prea mulţi bani la 
ea. S-au lansat în urmărirea ei, dar ea a reuşit să scape. Un an 
mai târziu a fost semnalată la Elk City, dar când au ajuns 
poliţiştii acolo, ea era deja plecată. După două zile a reperat-o 
şeriful din Gallup şi a dat alarma. 

Toţi au crezut că se ascunsese la Albuquerque şi că de acolo, 
plecase mai departe. | s-a găsit cadavrul la câţiva kilometri de 
Gallup, într-o maşină accidentată care intrase într-un pom. Ea 
era pur şi simplu făcută zob şi arsă. Dar era chiar Alma. Asta s-a 
petrecut în urmă cu vreun an. 

Am reflectat puţin, apoi am dat negativ din cap. 

— Nu, nu reuşesc să stabilesc nici o legătură. 

După ce m-am mai plimbat puţin prin cameră, rumenind din 
nou lucrurile, am întrebat: 

— Nu a fost nici o îndoială că fata din maşină era chiar Alma? 

— S-ar fi putut să nu fi fost ea, spuse Lu cu un surâs ironic, 
dar Poliţia Federală a spus că ea era, şi ăştia nu se înşeală 
niciodată. Maşina era a ei. Una dintre valize fusese proiectată 
departe de locul accidentului şi era plină cu lucruri de ale ei. Nu 


i s-a putut identifica cadavrul. N-aveau nici amprentele ei, iar 
corpul era carbonizat. Dacă după toate dovezile astea nu era ea, 
ci ne altcineva ar fi putut să fie? 

— Nimeni n-a dispărut fără urmă în perioada aceea? 

— Nu s-a spus nimic în sensul ăsta. 

— Nu, cred că prea mă agăţ de firul ăsta şi construiesc prea 
multe ipoteze. Se cunoaşte ceva mai deosebit despre Sheila 
Kendrick? 

— Eu nu. 

— N-ar fi rău să facem o anchetă. la-o pe urmele ei, Lu. Aş 
vrea să ştiu de unde a venit, ce a făcut, cu ce s-a ocupat în 
ultimii ani. Ea e din San Francisco. Va trebui să faci un drum 
până acolo şi să cercetezi. E important. 

Lu se uită la Mick cu un aer interogator. 

— S-o fac? 

— Fireşte c-o faci. 

— De acord, dar să ştiţi nu pe acolo o să dăm de urma 
vânatului. 

— Poate că ai dreptate, dar e singura pistă pe care o am. Am 
să mai cercetez şi eu, pe ici, pe colo. Am să încap - aşa cum 
trebuie - cu începutul. Poate reuşesc să descopăr, ceva, dacă 
ajung suficient de departe. Am să mă ocup de soţii Baillie. 

— Nu văd cam ce legătură să aibă cu toată afacerea asta, 
spuse Mick dând din cap; dar, fă cum te taie capul. 

— O clipă, Lu, îl strigai eu în timp ce el se îndrepta spre uşă: 
ai văzut-o vreodată pe Alma? _ 

— O singură dată, dar nu am stat de vorbă cu ea. Il aştepta pe 
Verne într-o maşină. 

— Îţi mai aminteşti cum arăta? 

— Nu prea. Singurul lucru pe care îl ţin minte e că era blondă. 
N-am putut să mă uit la ea de aproape. 

— Se potriveşte, Lu. 

După ce a ieşit, i-am spus lui Mick: 

— Ei bine! primul lucru pe care-l fac mâine este să-mi iau 
tălpăşiţa. Ai grijă de cele douăzeci şi cinci de mii ale mele. Dacă 
o păţesc, banii rămân ai tăi. 

A doua zi dis-de-dimineaţă am plecat cu maşina din Santa 
Medina spre Albuquerque. Pe drum m-am oprit la Gallup şi m- 
am dus să stau de vorbă cu şeriful. Era un tip aşezat, în vârstă, 
cu o înfăţişare prosperă şi nu mai ştia cum să-şi omoare timpul. 


M-a primit călduros când i-am spus că sunt scriitor şi că mă 
documentez în legătură cu soţii Baillie. 

— Nu am prea multe informaţii să vă dau, spuse el, 
cocoţându-şi picioarele pe birou; luaţi loc şi simţiţi-vă bine. N-am 
nici un strop de băutură ca să vă tratez, dar poate vă puteţi lipsi 
de el. 

l-am spus că, fără îndoială, voi reuşi, şi-am început să-l 
descos ca să văd ce puteam scoate de la el. Işi aducea bine 
aminte de accidentul acela de maşină. Fusese cel mai important 
eveniment din Gallup după săptămâni întregi de acalmie. 

— Uite cum s-a petrecut, îmi spuse el, trăgând din pipă: când 
a ajuns aici, eu stăteam în pragul uşii şi făceam puţină plajă. 
Semnalmentele comunicate de Poliţia Federală nu erau cine ştie 
ce exacte. Eu ştiam că era căutată o fată blondă cu un mantou 
de piele maron închis, şi care avea un coupe Chrysler verde. Ei 
bine! maşina pe care o conducea fata era într-adevăr un 
Chrysler verde, dar numărul de înmatriculare nu corespundea cu 
cel comunicat de Poliţia Federală, şi pe deasupra nici nu purta 
un mantou de piele maron închis. Am fost cât se poate de atent 
la amănuntele astea, vă rog să mă credeţi, m-am uitat cu 
băgare de seamă şi la ea, dar nu credeam că-i fata căutată de 
poliţie. Făcea cumpărături la băcănie, şi eu mă tot întrebam 
dacă e sau nu, Alma. 

Ajuns aici, îmi adresă un zâmbet nevinovat, de puştan. 

— Dacă era Alma, însemna că era periculoasă, şi eu îs prea 
bătrân ca s-o fac pe grozavul cu armele de foc. Am lăsat-o să 
plece. Dar am şi telefonat la postul de poliţie local şi le-am spus 
că am văzut-o. Ei bine! au găsit-o la un kilometru şi jumătate de 
oraş, zdrobită de un copac. Asta-i toată povestea. 

„lată un şerif vajnic care-şi face meseria bine şi cu vigilenţă”, 
mi-am zis eu în gând: exact pe placul Poliţiei Federale. 

— Şi s-au produs probe formale care să dovedească că fata 
din maşină era chiar Alma Baillie? 

Rămase cu gura căscată. 

— Bineînţeles. Se pusese în joc un premiu pentru prinderea ei, 
înţelegeţi? În mod normal, eu ar fi trebuit să-l primesc, dar 
ofiţerul din Poliţia Federală l-a pretins el. Dar a fost destul de 
corect şi mi-a dat şi mie o parte. In ceea ce-o priveşte pe fata 
din maşină, nu s-a înşelat. Avea toate probele necesare. A fost 
găsit mantoul de piele. Era ars, dar uşor de identificat. Şi în 


valiza ei erau destule lucruri care să dovedească că era Alma. 

— Dar amprentele digitale? 

— Unde vrei să baţi cu întrebările astea, tinere? Nu aveau în 
dosarele de arhivă şi amprentele ei. Ar trebui s-o laşi mai moale. 
Ascultă la mine, dacă ai să-ţi petreci viaţa bănuind pe toată 
lumea, ai să îmbătrâneşti înainte de vreme, chiar fără să bagi de 
seamă. 

l-am mulţumit, i-am oferit un trabuc şi am ieşit afară în soare, 
complet nemulţumit. De la Gallup m-am dus la Albuquerque ca 
să stau de vorbă cu şeful secţiei de informaţii de la ziarul local. 
l-am înşirat şi lui aceleaşi gogoşi şi l-am întrebat dacă are 
informaţii despre Alma, care mi-ar putea fi utile. 

Şeful secţiei de informaţii era un omuleţ şmecher, cu ochi 
cenuşii, vioi, ce mă străpungeau prin lentilele groase ale unor 
ochelari cu ramă de corn. 

— Ce aţi vrea de fapt să ştiţi, d-le Dexter? 

— Aş fi vrut să văd casa în care a locuit, şi să ştiu dacă dv. 
credeţi că ea era cea care a fost găsită moartă în maşină sau 
dacă nu cumva era vorba de o altă fată. 

Clipi, uluit, din ochi. 

— E amuzant ceea ce spui. Pe vremea aceea aveam şi eu 
îndoieli, dar degeaba. Ofiţerul de la Poliţia Federală a identificat- 
o. A fost şansa lui; a încasat un premiu de două mii de dolari. 

— Ce s-a mai întâmplat cu el de atunci? 

— S-a retras din poliţie. Acum se ocupă cu creşterea puilor. 

— De ce credeţi că fata nu era Alma? 

Schiţă un zâmbet. 

— Ei, parcă dv. nu ştiţi? Noi suntem în general nişte oameni 
bănuitori, d-le Dexter. Cineva din Gallup spusese că în maşină 
erau două fete, dar şeriful a zis că-s minciuni, şi poate chiar 
avea dreptate. 

— Cine era? 

— Am uitat cum îl cheamă. Acum nu mai stă în districtul ăsta. 

— Ştiţi unde s-a mutat? 

— La Amarillo, dar nu-i un martor de nădejde. O parte din 
viaţă şi-o petrece beat criţă, iar cealaltă parte cerşind bănuţ cu 
bănuţ ca să-şi plătească băutura. Până la urmă am ajuns cu toţii 
la concluzia că mărturia lui nu făcea nici cât o ceapă degerată. 

— V-aş fi recunoscător dacă mi-aţi face şi mie rost de numele 
şi adresa lui. 


l-a trebuit ceva timp, dar până la urmă le află. 

— Jack Nesby îl cheamă, îmi spuse el, după ce un funcţionar 
cotrobăise prin arhivă. Şi îmi dădu şi adresa. 

M-am dus să văd şi casa în care locuise Alma Baillie, dar 
proprietăreasa n-avea chef să-mi dea o mână de ajutor, sau 
poate chiar n-avea nimic să-mi spună. Din ce motiv nu ştiu, dar 
n-am obţinut de la ea nici o informaţie cât de mică. De la 
Albuquerque m-am dus la Amarillo, unde l-am găsit pe Nesby 
într-o cârciumă, fireşte. 

Era un tip bătrân, cu mintea înceţoşată, şi când am dat peste 
el era puţin machit, dar s-a trezit pe loc când i-am plătit un 
whisky mare. 

De amintit, sigur că-şi amintea că o văzuse pe Alma la Gallup. 
Îmi vorbea ţinându-mă cu un deget într-un hal fără hal de 
murdar, bâţâind neîncetat din cap şi chiombindu-se la mine cu 
nişte ochi placizi. 

— A fost o chestie aranjată, îmi spuse el cu un glas hârâit; 
polițistul de la Federală ţinea cu orice preţ să pună laba pe 
premiu. Da-n maşină erau două fete. Le-am văzut cum te văd şi 
mă vezi. Era aia înţolită, elegantă, şi aialaltă nevoiaşă. Şeriful le- 
a văzut şi el pe amândouă, da a tăcut mâlc pentru că sticletele 
de la Federală i-a pasat mardei. Când am trădat secretul, 
spunând că văzusem două fete-n maşină, m-au ameninţat că 
mă bagă la răcoare pentru vagabondaj. 

M-am uitat la el cuprins de îndoială. Şeful secţiei de informaţii 
de la ziar, avusese dreptate când spunea că tipul nu-i un martor 
de nădejde. N-aveai cum să pui bază pe el în caz de proces. 

— Şi aia sărmană... cum arăta? 

Îşi chinui mintea, luptă cu amintirea unei memorii în agonie şi 
până la urmă renunţă. 

— Nu ştiu, recunoscu el; n-am fost atent la asta. Nu mai sunt 
la vârsta când să mă uit după femei, domnule. Dar, sigur, erau 
două fete, pot să jur. 

— Era tot blondă? 

— Nu cred. Cred că era brunetă, dar nu-s sigur. 

— Ce vă face să spuneţi că era o fată sărmană? 

— Hainele. 

Păru surprins de întrebarea asta. 

— Avea un impermeabil vechi şi murdar, şi nu purta pălărie. 
Aialaltă era gătită, cu adevărat înţolită. Ce să vă mai spun, ştiţi 


dv. cum. 

Nu mai aveam ce scoate de la el, aşa că i-am mai dat un 
whisky şi l-am lăsat. M-am instalat în maşină şi am stat acolo o 
bună bucată de vreme reflectând. Nu mă grăbeam deloc şi 
revizuiam tot ce văzusem şi auzisem de când îl întâlnisem prima 
dată pe Gorman. Treaba asta mi-a luat mai mult de o oră, şi din 
timp în timp notam câte o idee pe dosul unui plic. Tot nu 
ieşisem din bucluc, dar întrezăream o rază de lumină şi eram 
sigur că dacă voi continua să scormonesc, voi reuşi să descopăr 
ceva până la urmă. Îmi aminteam ce-mi povestise Veda despre 
viaţa ei. Drumul pe care-l străbătuse, traseul de la Waukomis la 
Hollywood: şoseaua naţională 66. Pe undeva, între locul în care 
mă aflam şi Waukomis ar fi trebuit să găsesc restaurantul unde 
lucrase ea. M-am hotărât să-l caut şi să văd dacă nu cumva 
reuşeam să mai aflu câte ceva de pe acolo. 

Două zile am circulat pe şoseaua aia, întrebând în dreapta şi- 
n stânga, oprindu-mă la fiecare restaurant de pe marginea 
drumului, la fiecare han şi fiecare cârciumioară, până să ajung 
în final la cel căutat, la Clinton. Mi-am dat seama că ăsta era 
restaurantul după hambarul din spatele lui. 

Am parcat maşina afară, am împins poarta de fier forjat şi am 
intrat. Nu era cine ştie ce de nasul lui ca local: o sală cu un bar 
în formă de S, obişnuitele taburete cu picior înalt şi câteva mese 
pentru cei ce vroiau s-o facă pe simandicoşii. Nu lipsea desigur 
obişnuitul automat pentru băuturi răcoritoare şi o sumedenie de 
sandvişuri etalate, sub clopote de sticlă. 

Un omule sfrijit cu un făţoi morocănos şi un şort împuţit 
stătea aplecat peste tejgheaua barului şi privea pierdut în gol. 
Fără ca măcar să se ostenească să se uite la mine, îmi aruncă 
un: „Cu ce vă servesc?” 

Am comandat cafea şi o porţie de tartă cu mere. După ce mi- 
a proptit cafeaua în faţă şi a-nceput să taie din tarta cu mere, i- 
am spus: 

— N-a lucrat pe aici o fată pe care o chema Veda Rux? 

— Ei şi? 

Dădu drumul tartei şi mă privi dur. 

— Încerc să dau de ea. A moştenit ceva lovele. Am dreptul să 
dau un premiu de zece dolari pentru o informaţie valabilă. 

— Are necazuri? 

— Nu. Cineva i-a lăsat două sute de dolari. Încerc s-o găsesc. 


Am scos două hârtii de cinci dolari şi l-am lăsat să se uite bine 
la ele. 

— Ei bine! aici a lucrat, zise el dezgheţându-se, dar nu ştiu pe 
unde se mai află acum. Plecase la Hollywood, dar nu ştiu zău 
dacă a mai reuşit vreodată să ajungă acolo. 

— Nu cumva aveţi vreo fotografie de-a ei? 

— Nu. 

— Frumoasă, ai? 

Făcu semn că da. 

— O târfă. Nu-i scăpa un camionagiu. Cum o scăpăm din ochi 
îi şi căra-n hambar. O târâtură bună la nimic, ce mai? 

— Brunetă, cu un corp frumos şi ochi albaştri? spusei eu; 
despre ea-i vorba, nu? 

— N-avea ochi albaştri... Cred că mai degrabă negri. 

— Ah, da? Şi stângace, ai? 

Făcu semn că da. 

— Când a plecat de aici? 

— Acum aproape un an. 

— N-aţi vrea să încercaţi să vă amintiţi mai exact? Aş vrea să 
aflu data. 

Am mai scos o hârtie de cinci dolari şi am adăugat-o la cele 
două de pe tejghea. 

A tras cu ochiul la bani, a stat puţin în cumpănă, apoi a dat 
din cap. 

— Nu-mi pot aminti. Dar staţi puţin. Aflu eu îndată. Ţin o 
agendă. 

Când s-a întors, eu terminasem şi tarta şi cafeaua. 

— Pe cinci iulie, anul trecut. 

Cu trei zile înainte de accidentul de maşină al Almei. l-am 
plătit, i-am mulţumit şi am plecat. Din ce în ce mai multă lumină 
la orizont, mi-am zis eu, şi după ce am consultat harta rutieră 
am ieşit din oraş. 

Următorul popas a fost la Waukomis în Oklahoma. Am ajuns 
pe la apusul soarelui. Era un oraş agricol, tipic pentru zona 
centrală a vestului, aşa că m-am aruncat în prima cârciumă 
ieşită în cale. 

— Caut familia Rux, îi spusei barmanului; mai locuieşte în 
oraş? 

Barmanul strâmbă din nas; un nas cărnos. Nu prea părea să 
aibă o părere bună despre familia Rux. 


— Mai e una din surori, căsătorită, care locuieşte pe munte. 
Martin o cheamă. Toţi ăialalţi s-au cărat după ce a crăpat 
bătrânul, şi, bine că s-au dus, de altfel. O familie de ţicniţi; 
căutau necazurile cu lumânarea. 

Am zâmbit şi eu strâmb. 

— Da, aşa e. Încerc să dau de urma lui Veda Rux. Vă mai 
aduceţi aminte de ea? 

— Da dv. ce sunteţi? poliţai ? 

— Nici vorbă. Fata a moştenit ceva biştari. Vreau să i-i dau. Vă 
mai amintiţi de ea? 

— Sigur că-mi amintesc. Era cea mai sonată din toată şleahta. 
Nu dădea pace niciunui bărbat. 

Dădu din cap. 

— Ziceaţi că a primit o moştenire? 

— Sora asta a ei unde stă? 

Mi-a dat toate lămuririle şi după aceea am urcat cu maşina 
până sus unde o îngrămădire de barăci de lemn se profilau pe 
cer. 

D-na Martin semăna cu Veda tot atât de mult ca şi mine. Era 
mare, grasă şi roşie, dar s-a arătat binevoitoare îndată ce i-am 
spus pentru ce o căutam pe Veda. 

— N-am mai văzut-o, de ani de zile, zise ea, ştergându-şi 
mâinile cu un şervet murdar. 

— Cine i-a lăsat banii ăştia? 

— Un tip pe care-l cunoştea ea. Dar nu reuşesc s-o găsesc. N- 
aveţi vreo fotografie de-a ei? 

— Numai de când era mică. 

Mi-a arătat-o şi am rămas o bună bucată de timp fixând 
feţişoara aceea slabă şi rea. 

— N-avea nici un semn particular? 

— Avea o pată, din născare. 

Râse afectată. 

— Dar se află într-un loc care nu trebuie arătat. 

— Cum e pata aceea? 

— Rotundă şi roşie, cam cât o monedă de zece cenți. 

Mi-a spus şi unde era situată pata. Şi avea dreptate când 
spunea că se află într-un loc care nu trebuie arătat. 

— Şi era stângace, nu-i aşa? 

— Da. 

— Avea ochi albaştri? 


— Oh! nu. Negri. 

l-am mulţumit. Problema părea clasată. N-aveam de gând să 
mai pierd timpul. Aveam toate informaţiile care-mi trebuiau. 
Trebuia însă s-o găsesc pe Veda. 

Aşa că am pornit-o pe lungul drum de întoarcere. 


CAPITOLUL XVII 


Eram sigur că dacă Veda va afla că o caut, mă va căuta ea pe 
mine; şi aşa a şi fost. 

Mick a dat şi el o mână de ajutor, răspândind printre prieteni 
vestea că o căutam pe Veda, şi că cine o va găsi va primi o 
recompensă. l-am dat şi semnalmentele; erau cât se poate de 
exacte, inclusiv pata din naştere, şi ştiam că, mai devreme sau 
mai târziu, ea va afla că o caut. 

N-avea să fie uşor de găsit, dar eram gata să pariez că se afla 
pe undeva pe aproape. Singura mea speranţă era ca ea să 
înceapă să mă caute; era ceva hazardat dar până la urmă a 
mers. Îndată ce a început să fie căutată i-am oferit din plin 
prilejul de a mă găsi ea pe mine. Mă plimbam cu maşina de jur 
împrejurul Santei Medina şi prin cartierele mărginaşe din San 
Luis Beach. Stăteam ceasuri întregi în câte un restaurant sau 
făceam plimbări interminabile. Rar se întâmpla să nu mă aflu pe 
străzi. Era o treabă grea, dar înghiţeam şi o făceam. 

După trei sau patru zile de manevre de astea, a picat în 
capcană. Mă plimbam nepăsător pe Strada Mare când mi-am 
dat seama că sunt filat. Am o mare experienţă atât în urmărirea 
discretă a cuiva cât şi în a face să mi se piardă urmă când 
cineva încearcă să mă fileze. Un detectiv care lucrează pentru o 
societatea mutuală de credit trebuie să se priceapă la aşa ceva, 
iar eu mi-am exersat instinctul în aşa fel încât mă avertizează 
când cineva mă urmăreşte. Nu mi-a trebuit mult timp ca s-o 
reperez. Acum era roşcovană, dar i-aş fi recunoscut mersul 
oricum şi oriunde, chiar dacă-şi pusese ochelari negri şi-şi 
vopsise părul cafeniu roşcat. Şi tot atât de uşor aş fi recunoscut, 
şi dintr-o mie, corpul acela pe care nu-l puteam uita. Ce mai, aş 
fi recunoscut-o chiar şi legat la ochi. 

În materie de urmărire, ea era botă. Mai întâi că se îmbrăcase 
exact cum nu trebuie. Nu filezi un fost detectiv înţolită cu o 
bluză cărămizie şi un pantalon nisipiu decât, dacă vrei neapărat 
ca el să ştie că e urmărit. Şi nici nu te repezi să te ascunzi 


îndărătul copacilor sau în intrările magazinelor, sau după 
gardurile vii, aşa cum făcea ea. 

Am lăsat-o să mă fileze exact atâta timp cât mi-a trebuit să 
mă asigur că e ea, apoi am fentat-o şi m-am descotorosit de ea; 
am făcut un înconjur rapid în jurul ei, şi, la rândul meu, am 
început s-o filez. Ea, nici nu şi-a dat seama, măcar, şi n-a 
încercat să scape de urmărirea mea. M-am lipit de ea ca o 
căpuşă, şi nici măcar nu m-a bănuit în apropierea ei. 

Felul în care dispărusem pe neaşteptate o uluise şi o 
zăpăcise, şi şi-a pierdut ceva vreme hoinărind pe străzi, 
încercând să mă găsească din nou. Mergeam în urma ei dar ea 
nu s-a gândit nici o clipă să se uite înapoi, într-atât era de 
preocupată să-mi dea din nou de urmă. După o bucată de 
vreme de astfel de „v-aţi ascunselea”, ea s-a oprit la o margine 
de trotuar, încercând să ia o hotărâre. Eu eram la vreo trei metri 
în spatele ei, prefăcându-mă că citesc un ziar, îndărătul căruia 
îmi ascundeam faţa. 

Ea nici măcar nu-şi închipuia că aş putea fi aşa de aproape şi, 
prin urmare, nici nu m-a zărit. Când şi-a dat seama că nu-mi mai 
poate da de urmă a ridicat furioasă din umeri şi s-a îndreptat 
spre o parcare. Eu unul aveam maşina la îndemână şi eram 
exact în urma ei, când a ieşit din Santa Medina într-un Mercury, 
strălucind de nou ce era. 

După un timp mi-am dat seama că merge la San Bernardino, 
pentru că pe drumul acela nu mai era alt oraş, iar San 
Bernardino era prima localitate. Am depăşit-o, apoi am accelerat 
din nou şi am pierdut-o într-un nor de praf. Când a ajuns la San 
Bernardino, eu îmi lăsasem deja maşina într-un garaj şi 
închiriasem în locul ei o cabrioletă de două locuri, A fost cel mai 
uşor lucru din lume s-o urmăresc, căci ea nu mă recunoştea de 
parcă nu m-ar fi văzut niciodată în viaţa ei. 

Vroiam să aflu unde locuieşte, iar ea m-a condus exact până 
la poartă. Era ca şi cum ai fi şterpelit mărunţişul din talerul unui 
cerşetor orb. Casa se afla pe un deluşor, bine adăpostită de o 
grădină. Am văzut-o oprindu-şi Mercury-ul în faţa grilajului şi 
intrând în curte. Pentru mine, asta era de-ajuns. 

Am cules câteva informaţii despre ea în oraş şi am aflat că 
închiriase acea locuinţă gata mobilată, după care m-am întors la 
Santa Medina, convins că, în sfârşit, finalul se întrezărea. 

Mi-am petrecut ceva timp cu Mick, explicându-i ceea ce 


doream şi speram să facă pentru mine. La început a încercat să 
refuze, dar l-am făcut să vadă lucrurile aşa cum le vedeam eu, şi 
până la urmă a acceptat să-şi asume rolul pe care i-l ceream. 

A doua zi, devreme, m-am dus la San Bernardino, am lăsat 
maşina la un garaj şi apoi m-am dus pe jos până la locuinţa pe 
care o închiriase Veda. Loc de ascuns era berechet, aşa că mi- 
am instalat postul de observaţie îndărătul unui gard viu, chiar în 
grădina ei, aşteptând-o să-şi facă apariţia. 

A fost o aşteptare lungă, dar către amiază, în sfârşit, a ieşit. A 
zăbovit o vreme pe treapta de sus a scării privind roată-mprejur 
prin grădină. S-a uitat chiar spre mine, dar nu mi-am făcut 
probleme. Eram prea bine ascuns şi i-ar fi trebuit nişte ochi cu 
raze X ca să mă descopere. Era cam la cincizeci de metri de 
mine, dar o vedeam perfect. Avea o mină bolnăvicioasă. Purta o 
rochie înflorată în galben şi negru care-i punea în evidenţă 
frumosul ei trup, iar în mână ţinea o pălărie de soare. Totul nou- 
nouţ. Nu mai era nici o îndoială că avea bani de cheltuit. 

Privind-o plecând cu maşina spre Santa Medina, mi-am zis că 
se duce acolo ca să reînceapă să mă caute. Am lăsat-o să plece. 
Doar mă aflam acolo ca să cotrobăiesc puţin prin casă. Cât 
despre a sta de vorbă cu ea, aveam s-o fac după ce găseam 
ceea ce scontam să găsesc. 

După ce m-am asigurat că a plecat de-a binelea, m-am dus la 
uşa de la intrare şi am sunat. N-a răspuns nimeni. Şi înainte de a 
mă apuca de lucru la broasca uşii, am mai aruncat o privire 
fugară de jur-împrejur. Dar nimeni nu mă putea vedea pentru că 
înaltele garduri vii pline de flori ascundeau uşa de orice privire 
indiscretă, dinspre stradă. 

Într-un minut doar, am descuiat broasca şi am deschis uşa. 

Când am intrat, nu mi-a ieşit în întâmpinare decât o uşoară 
amintire a parfumului ei. Dar eram cu atenţia încordată şi am 
intrat din cameră-n cameră cu pistolul în mână. N-avea pe 
nimeni care să se îngrijească de ea. Casa era fără personalitate, 
curată şi neprietenoasă. În sinea mea o deplângeam că 
ajunsese să-şi ducă traiul în halul ăsta. Probabil că nu era prea 
uşor. Chiar şi în cabana aia din munţi, aşa rudimentară cum era, 
te simţeai mai „acasă” decât în casa asta. 

După ce m-am asigurat că nimeni nu era ascuns în vreun 
dulap sau după perdele, m-am dus în dormitorul ei. Calculasem 
eu că nu va reveni înainte de lăsatul serii, dar nu puteam fi 


sigur. Trebuia deci să mă mişc repede. 

Şifonierul din dormitor era încuiat, dar l-am deschis fără 
dificultate. Ilnăuntru, jos, am găsit valiza ei... Şi asta era închisă 
cu cheia, iar încuietoarea rezista la toate încercările mele de ao 
deschide. Până la urmă am decupat-o, tăind pielea valizei de 
jur-împrejurul încuietorii. 

În valiză nu erau decât două lucruri care mă interesau: un 
teanc gros de hârtii de cinci şi de douăzeci de dolari şi o 
pudrieră de aur. Am început să număr banii dar după un timp m- 
am oprit. Să fi tot fost vreo douăzeci de mii în teancul ăla: o 
parte din banii pe care Brett mi-i promisese pentru stilet. Nu 
eram deloc surprins. Ghicisem deja cine-l ucisese pe Brett, iar 
descoperirea asta îmi confirma ipoteza. 

— Nici o mişcare, spuse ea, din pragul uşii. 

Deşi nu o aşteptam să se întoarcă aşa repede, eram totuşi 
pregătit pentru o asemenea eventualitate. Era un lucru cu care-l 
însărcinasem pe Mick să se ocupe. 

— Bună Alma, spusei eu zâmbindu-i. 

Ea mă ţintea cu un revolver de 9 mm, iar pe chip i se citea o 
hotărâre care putea să prevestească orice. 

— Ai spus cuiva? întrebă ea. 

Vorbea pe un ton coborât şi măsurat. 

— Acum s-a schimbat modificarea, nu? Adu-ţi aminte ce ai 
spus: „Intâi Brett, apoi Max, şi după aia eu”. E rândul meu să ţi-o 
spun. 

— Ai spus cuiva? 

— Da. Imi pare rău, micuţo, dar nu puteam să risc. 

Mă uitam la articulaţia degetului ei care se albea pe măsură 
ce apăsa pe trăgaci. Era un moment greu. Mă gândeam c-o să- 
mi expedieze „pralina” înainte de a fi gata să mă feresc. 

— Joe e cel care ţi-a vândut pontul, ai? spusei eu; eram sigur 
că o s-o facă. Pata din naştere a demascat totul, aşa-i că da, 
Alma? Ştiam că singurul mijloc de a-ţi da de urmă este să te fac 
să mă cauţi. Indată ce Joe ţi-a spus despre semnul din naştere, 
ţi-ai dat seama că am aflat totul despre Veda. Nu-i aşa că Joe ți- 
a spus? El te-a lăsat să ieşi din garsonieră ca să poţi să-l ucizi pe 
Brett. Probabil că l-ai sedus complet pe Joe, ai, Alma? 

— Nu-mi mai spune aşa! 

— De ce nu? Eşti chiar Alma Baillie, nu-i aşa? 

— Cât timp mai am până ajunge poliţia aici? 


— Nu mult. 

— Cât timp mai am, Floyd? 

Felul în care mă privea acum mă umplea de tandrete, 
întotdeauna am fost un fleţ cu femeile. Dacă ar fi lăsat arma din 
mână, aş fi luat-o în braţe. 

— Nu mai ai mult timp. Ascultă, mititico, de ce nu mi-ai spus? 
Aş fi avut grijă de tine. De ce ai încercat să-mi pui în spate 
asasinarea lui Brett? 

— Ţi se potrivea de minune, iar eu nu pot rezista lucrurilor 
care se aranjează de la sine. Ai anunţat poliţia? 

— Pe Redfern. 

Gura i se crispă. 

— Bine, Floyd. Cel puțin nu vei asista la proces. 

— Nu rezolvi nimic dacă mă ucizi. Nu poți să scapi decât 
dacă... 

— Decât dacă ce? 

— Decât dacă mărturiseşti că n-am nici o vină în afacerea 
asta. Aş putea să aranjez lucrurile în favoarea ta dacă faci asta. 

Tot vorbindu-i mă pregăteam s-o iau prin surprindere. 
Dădusem valiza deoparte din calea mea, muşchii mi se 
încordaseră şi apreciam de acum distanţa. Era un salt în care 
urma să risc totul. 

— Cum anume? 

— Poliţia oraşului e-n mâna lui Mick. Te vom ajuta să ieşi din 
tară. 

Micul ei zâmbet atroce îi şovăi o clipă în colţul gurii, în clipa 
aceea am înţeles ce trebuie să fi simţit Max când ea se 
apropiase de el cu vătraiul înroşit. Incepusem să transpir. 

— N-am încredere în tine, Floyd. N-ai fost decât o secătură 
prăpădită şi asta ai să rămâi. 

Eram deja pregătit să sar. O secundă în plus şi şi-ar fi dat 
seama. Acum ori niciodată. 

— Gata, Redfern! strigai eu pe neaşteptate; intraţi şi puneţi 
mâna pe ea. î 

Asta a zăpăcit-o complet. S-a întors pe jumătate spre uşă. În 
aceeaşi clipă m-am aruncat asupra ei. Insă, o fracțiune de 
secundă prea târziu. Pistolul mi se descărcă în faţă, şi am simţit 
cum glonţul îmi smulge partea de sus a urechii. 

În momentul următor o stăpâneam şi încercam să-i imobilizez 
mâinile. Era agilă şi alunecoasă ca un şarpe. Aproape să reuşise 


să-mi proptească pistolul în coaste, dar l-am dat de-o parte cu o 
lovitură exact în clipa în care ea trăgea din nou. Am simţit 
glonţul trecându-mi prin haină. Când am reuşit să pun mâna pe 
armă m-am încordat din toate puterile, deşi mă ameţea 
respiraţia ei fierbinte. Mă lovea şi mă zgâria pe faţă, se zbătea şi 
dădea cu picioarele. Dar acum ţineam strâns pistolul şi i l-am 
smuls din mână, apoi am îmbrâncit-o cât colo şi m-am ridicat în 
picioare. 

Când s-a năpustit din nou asupra mea, i-am urlat să se 
oprească, dar ea - nici vorbă. De parcă ar fi ştiut că nu voi trage, 
s-a aruncat asupra mea, agăţându-se de pistol. A trebuit s-o 
pocnesc. N-aş fi vrut s-o fac. Poate nu mă credeţi, dar chiar n-aş 
fi vrut. Am lovit-o de-a ajuns în celălalt capăt al camerei. 

— Încetează! urlai eu către ea. 

Mi-era pur şi simplu frică de furia ei. 

— Vrei să încetezi?! 

Gâfâind, m-a atacat din nou. Am azvărlit pistolul cât mai 
departe ca s-o pot prinde cu ambele mâini şi s-o stăpânesc. De 
două ori la rând, aproape că era să reuşească să-mi scoată ochii 
cu unghiile. Sângele îmi curgea şiroaie pe faţă. Atunci i-am dat 
un pumn în coaste care i-a smuls un țipăt de durere în timp ce 
cădea. În timp ce mă ridicam, s-a repezit spre pistol. M-am 
prăbuşit peste ea în momentul în care mâna i se încleşta pe 
patul revolverului şi atunci am înşfăcat-o de rochie. Ea mi-a dat 
o lovitură cu piciorul, a reuşit să se ridice şi a sărit într-o parte. 
Avea un aer sălbatec cu sângele ce-i şiroia pe faţă din rana de 
deasupra ochiului pe care i-o făcusem când o lovisem prima 
dată. Tocmai când ridică pistolul, am reuşit s-o apuc de 
încheietura mâinii. Am căzut amândoi pe pat. Mâna-mi era 
alunecoasă de transpiraţie şi nu reuşeam s-o imobilizez. Ea s-a 
smuls din strânsoare şi a tras asupra mea. Glonţul mi-a pătruns 
în braţ şi în clipa în care trăgea din nou, am pocnit-o peste 
mâna. Ţeava s-a îndreptat spre ea, în secunda în care arma se 
descărca. 

Un moment am rămas nemişcaţi, privindu-ne fix, apoi 
revolverul i-a căzut din mină, iar eu m-am ridicat clătinându-mă. 

— Veda! 

Abia dacă am auzit scrâşnetul roţilor de maşină pe pietrişul 
din faţa casei. 

— Veda! 


— Mulţumit? 

Era o nuanţă de sarcasm în glasul ei. Se uita la gaura ce se 
căscase în trupul ei. Sângele începu să curgă, iar carnea îi era 
înnegrită în locul unde o atinsese flacăra împuşcăturii. 

— Ei bine, asta-i, Floyd. 

Vocea nu-i era decât un murmur înăbuşit. 

— Sper că asta te face fericit. 

— Imbecilă ce eşti! De ce te-ai bătut. Te-aş fi putut ajuta să 
fugi dacă mi-ai fi luat din cârcă asasinul lui Brett. 

Uşa fu deschisă brutal şi Redfern intră. In spatele lui era 
Summers. 

— De ce n-aţi venit mai devreme? lăsai eu să-mi scape; de ce 
dracu n-aţi venit mai devreme? 

Redfern mă sfredeli cu privirea: 

— Asta-i, Jackson! 

Summers mă ţinti cu pistolul. 

— Nici o mişcare! lătră el: un singur gest şi o încasezi. 

— E rănită. Faceţi ceva! Chemaţi un medic. 

Redfern s-a dus şi s-a aplecat deasupra ei. L-am auzit 
întrebând-o: 

— El a tras asupra dv.? 

— Da, spuse ea, şi l-a ucis şi pe Brett. Tot el l-a ucis şi pe Max 
Otis. Cereţi-i să vă arate unde l-a înmormântat pe Otis. Nu-l 
lăsaţi să scape. 

— Veda! 

M-am dus la ea, dându-l la o parte pe Redfern: 

— Nu minţi. Am toate dovezile necesare. Spune-i adevărul. 

Îmi râse în nas. 

— Vai de capul tău, secătură nenorocită ce eşti. De data asta, 
n-o să-ţi mai meargă. 

Era albă ca varul, iar ochii duşi în fundul capului. 

— Veda... 

— Bine, Jackson, dă-i pace, spuse Redfern, tăios; apoi către 
Summers: 

— la-l de aici şi fii cu ochii pe el. 

— N-am s-o las aşa... începui eu. 

Summers mă pocni în bărbie. Cameea aceea imensă şi 
pumnul lui mare mă făcură groggy. Am căzut în patru labe. |n 
timp ce eram târât afară, ea râdea. 

Mi-a trebuit un minut ca să-mi revin de pe urma loviturii şi 


atunci am văzut că pe lângă Summers mă păzeau şi doi poliţişti 
în uniformă. Întins pe canapea încercam să opresc sângele ce 
curgea din rană pe care mi-o făcuse inelul lui Summers. 

— Vreau s-o văd... începui eu, dar Summers mă şi ameninţă 
cu pumnul 

— Gura! Dacă mai vrei o castană, deschide pliscul şi o şi 
primeşti. 

Am rămas nemişcat, aşteptând. După o vreme a sosit o 
ambulanţă. Minutele se scurgeau lent, infernal de încet. La un 
moment dat a apărut Redfern. 

— Vreau s-o văd înainte de a o lua, spusei eu, 

Redfern se apropie de mine şi mă pironi cu privirea. 

— A murit, Jackson. Nu ti-ar face bine s-o vezi acum. 

Am simţit dintr-o dată un gol în stomac, dar la ce bun să-ncep 
să mă văicăresc. În felul acesta reuşise să scape de toate 
necazurile. 

— Acum, fii atent, fii atent Redfern, să ştii că nu eu am ucis-o. 
Îi lăsasem vorbă lui Casy să vă telefoneze şi să vă spună unde 
mă aflu şi în ce scop. Aţi ajuns cu întârziere, iar ea m-a prins 
într-un moment de neatenţie. Ne-am luptat duşmăneşte. In 
timpul încăierării pistolul s-a descărcat. A fost un accident. 

— Bine, zise Redfern, a fost un accident. Casy spunea că ai 
descurcat toate iţele afacerii. Ai face mai bine să începi să 
vorbeşti. 

Apoi, uitându-se către cei doi poliţişti în uniformă: 

— Gata, băieţi, puteţi pleca. Rămâneţi de pază în faţa casei. 

După ce au plecat cei doi, s-a aşezat pe un scaun, în faţa 
mea. 

— Deci, ştii cine l-a ucis pe Brett? 

— Ştiu şi vreau să fac o depoziţie. 

Summers îşi trase şi el un scaun, scoase un carneţel şi se 
aşeză la masă. 

— Dă-i drumul, zise el. 

— Totul a început acum doi ani. Vă mai amintiţi de soţii 
Baillie? Verne a fost ucis, dar Alma a reuşit să scape, apoi s-a 
ascuns. Un an mai târziu, a fost văzută şi recunoscută şi 
urmărirea a reînceput. Se îndrepta spre Hollywood. Pe drum a 
găsit o fată pe nume Veda Rux, care mergea tot la Hollywood. 
Veda făcea autostopul iar Alma şi-a zis că va fi mai în siguranţă 
dacă va fi însoţită de încă o fată, pentru că poliţia federală nu 


căuta decât o fată de una singură. 

Pe drum, Veda i-a povestit Almei viaţa ei şi a mediului pe 
care-l frecventa. Atunci Almei i-a venit ideea să schimbe 
identitățile. A ucis-o pe Veda, a îmbrăcat-o în hainele ei, a făcut 
maşina praf şi i-a dat foc. Polițistul federal care a găsit maşina şi 
cadavrul carbonizat, ţinea morţiş să pună mâna pe premiul pus 
pe capul Almei. El ştia că în maşină fuseseră două fete şi tot aşa 
de bine o ştia şi şeriful din Gallup, dar n-au spus nimic despre 
asta, au jurat că e cadavrul Almei şi au împărţit premiul între ei. 
Veda a fost înmormântată ca fiind Alma, iar Alma a devenit 
astfel liberă, putând să înceapă o viaţă nouă. 

Redfern îşi aprinse o ţigară. 

— Tu notezi toate astea? îl întrebă el pe Summers. 

— Notez, spuse Summers rânjind. 

— Continuă, zise Redfern. 

— Dacă cunoaşteţi ceva amănunte despre soţii Baillie, trebuie 
să ştiţi că Alma era nebună după bărbatul ei. El îi dăruise o 
pudrieră de aur, iar ea nu se putea despărţi de ea, ca de un 
talisman. Puteţi s-o vedeţi. Este în valiza de pe pat. 

Summers ieşi din cameră şi reveni cu valiza. Am luat pudriera 
ca să le explic ce-i cu ea, dar îmi dădui seama că amândoi erau 
mai interesaţi de teancul de bani spre care le fugeau ochii, 
decât de pudrieră. i 

— Uitaţi-vă, spusei eu, ridicând capacul. lnăuntru e o 
fotografie a celor doi Împreună, iar pe ea sunt scrise cuvintele 
acestea: „Din partea lui Verne pentru Alma: „Cel mai bun 
prieten al unui bărbat este soţia lui”, şi dacă vă uitaţi mai atent 
o veţi recunoaşte pe fata care se dădea drept Veda Rux. 

Redfern luă pudriera, o examină, apoi o strecură în buzunar, 
mormăind. 

— Continuă. 

— Deci Veda, deşi ştia că e periculos, nu se putea despărţi de 
pudrieră, şi de aici au pornit toate necazurile. 

l-am explicat apoi cum mersese ca dormind; cum furase 
stiletul lui Cellini şi lăsase în locul lui pudriera în seif; cum Boyd 
îi plătise şi pe ea ca şi pe Gorman ca să-i lase lui stiletul, şi cum 
Gorman venise la mine şi mă angajase ca să fur pudriera din 
seiful lui Brett. 

Nici Gorman, nici Boyd nu ştiau ce importanţă are pudriera 
pentru Veda. Ei credeau că ăsta era un indiciu care o implică 


direct în furtul stiletului. Dar ea ştia că pudriera înseamnă mult 
mai mult decât un simplu indiciu; i-ar fi dezvăluit adevărata 
identitate. Şi nu uitaţi că era căutată pentru asasinat. 

Am continuat explicându-le cum încercasem să-i fentez, 
ascunzând pudriera, sperând să pot scoate ceva bani de la cei 
doi, şi cum Veda, disperată să-şi recapete pudriera, se 
prefăcuse că se aliază cu mine. l-am arătat lui Redfern cartea de 
vizită a lui Brett. 

— În perioada cât am stat ascunşi, i-am arătat şi ei cartea de 
vizită. Asta i-a dat de înţeles că Brett examinase conţinutul 
pudrierei. Cum s-a întâmplat nu ştiu, dar presupun că Brett a 
găsit pudriera acolo unde o ascunsesem eu şi că dedicaţia asta 
l-a pus pe gânduri. O notase, probabil, cu gândul să facă 
cercetări. Veda ştia că trebuie să acţioneze înainte ca el s-o 
denunțe. lar eu, ţinând-o încuiată şi sub pază sigură în 
garsoniera lui Casy, i-am asigurat un alibi perfect. Dar ea l-a 
ademenit pe cel care o păzea, unul pe nume Joe, l-a determinat 
să-i dea drumul şi m-a urmărit până acasă la Brett. l-a fost uşor, 
apoi să intre şi să pună mâna pe pistol. Brett o cunoştea şi a 
crezut că şi-a schimbat gândurile şi vrea să fie drăguță cu el. In 
tot cazul ea i-a făcut felul. După părerea mea şi banii şi pistolul 
cred că se aflau pe biroul lui Brett. După aceea n-a mai avut 
nimic altceva de făcut decât să dispară în timp ce eu intram în 
încurcături cu amândouă picioarele. Ei bine, urmarea o ştiţi. Am 
verificat aproape totul, dar oricum pudriera vorbeşte de la sine. 
Acum înţelegeţi totul, nu? 

— Şi cu Otis acela despre care vorbea ea, ce-i cu el? întrebă 
Redfern. 

— Ea l-a ucis. 

Redfern s-a ridicat în picioare. 

— Mergem să-l căutăm. 

— Dar, staţi puţin... 

— Vino. 

Am plecat îmbarcaţi în trei maşini. Eu mergeam în prima, 
însoţit de doi poliţişti. Redfern şi Summes în a doua, iar urmă - 
maşina-patrulă. 

Le-am arătat unde îl înmormântasem pe Max, iar ei l-au 
dezgropat. Apoi am mers la cabana care ne servise de 
ascunzătoare şi le-am arătat locul în care fusese omorât. 

— Am crezut că ea l-a ucis, inconştient, în somn, dar nu era 


decât o înscenare; Max ştia că ea este Alma Baillie. Ea însăşi îmi 
spusese că nu-l putea suferi pentru că-l surprinsese 
cotrobăindu-i prin lucruri. Cred că el dăduse peste pudrieră şi o 
recunoscuse în fotografie. 

Atunci ea şi-a dat seama că trebuie să-l reducă la tăcere, 
înainte ca el să-mi dezvăluie secretul ei. Mai mult, trebuia să-l 
ucidă în timp ce eu eram acolo, şi cea mai bună soluţie pe care 
a găsit-o a fost să-l omoare mimând o criză de somnambulism, 
iar eu am fost destul de prost ca s-o cred. A mai făcut o odată 
pe somnambula pentru a încerca să mă ucidă şi pe mine, ca să 
dea în felul ăsta şi mai multă veridicitate înscenării ei. Indată ce 
a căpătat certitudinea că n-o bănuiesc nici că l-a ucis pe Brett, 
nici că ar fi conştientă de a-l fi omorât pe Max, m-a şi părăsit. Eu 
am descoperit că Max avea ştiinţă de dedicaţia scrisă pe 
fotografia din pudrieră, şi asta m-a pus pe urmele ei. Doi oameni 
ştiuseră de dedicație şi amândoi muriseră. Pe Max, ştiam că ea 
l-a ucis. Prin urmare era uşor de ghicit cine-l omorâse pe Brett. 
Apoi mi-am amintit că purta tot timpul la ea vopsea de păr 
neagră. Eu o cunoscusem brunetă şi n-ar fi avut nevoie de 
vopsea decât dacă, blondă fiind, trebuia să-şi vopsească mereu 
părul la rădăcină. Înţelegeţi? Asta m-a făcut să bănuiesc că ea s- 
ar putea să nu fie Veda. Drept pentru care am verificat, am 
făcut cercetări şi am descoperit că adevărata Veda avea ochi 
negri, era stângace şi avea o pată din naştere; iar ea avea ochi 
albaştri şi nici nu era stângace. Am mers pe pista asta până am 
găsit-o aici şi, înainte de a veni la ea, i-am spus lui Casy să vă 
telefoneze ca să veniţi şi voi aici. Dar aţi ajuns puţin prea târziu. 
Dacă aţi fi ajuns mai devreme nu s-ar mai fi întâmplat nimic şi 
nu s-ar mai fi ucis. Cam asta-i totul. 

— Bine, Jackson, spuse Redfern: mergem acum la postul 
central de poliţie şi vom bate la maşină depoziţia ta, apoi o să 
mai stăm de vorbă. 

Nu-mi plăcea deloc felul în care se uita la mine şi nici tonul 
tranşant şi rece din glasul lui. Am mers cu o maşină la postul 
central şi cât timp a durat dactilografierea depoziţiei mele, m-au 
lăsat în paza a doi poliţişti. A fost o aşteptare lungă şi 
chinuitoare. Nici unul dintre cei doi sticleţi nu mi-au adresat un 
cuvânt, iar când le vorbeam, se uitau la mine de parcă erau 
surdo-muţi. În cele din urmă şi-a făcut apariţia Summers. 

— Vino, spuse el, adresându-mi o grimasă sarcastică ce nu 


prevestea nimic bun. 

Am străbătut un culoar până la biroul lui Redfern. Summers a 
închis uşa şi s-a sprijinit cu spatele de ea. In cameră domnea o 
atmosferă ciudată. Nu-mi puteam da seama ce anume mă făcea 
să simt asta. 

Redfern îmi arătă cu mâna un scaun. 

— la loc. 

M-am aşezat. 

Urmă un moment de tăcere, timp în care el citi nişte hârtii 
dactilografiate, înşirate în faţa lui pe masă. 

— Am studiat toate astea, spuse el, ridicându-şi privirea spre 
mine. 

Avea în ochi o expresie de amuzament care m-a avertizat că 
trebuie să mă aştept la orice. 

— Am studiat astea şi totul pare a fi un coşmar de om nebun, 
nu-i aşa? 

— Cam aşa e, dar astfel s-au petrecut lucrurile. 

— Bineînţeles... 

Dădu foile de-o parte şi-şi încrucişă mâinile pe masă. 

— Sunt o mulţime de verificări de făcut. Pentru ca toată 
povestea asta să poată sta în picioare va trebui să-l facem pe 
Boyd să recunoască că ela pus la cale furtul stiletului, şi nu va fi 
deloc uşor. Boyd are şi bani şi relaţii. Apoi va trebui să-l 
convingem pe tipul ăla, pe Joe, să mărturisească faptul că a 
lăsat-o pe fată să iasă din garsonieră ca să-l asasineze pe Brett, 
şi s-ar putea ca el să n-aibă chef să se pună râu cu Casy. Apoi ar 
mai trebui să-l convingem pe agentul acela din Poliţia Federală 
să recunoască că a minţit când a identificat cadavrul ca fiind cel 
al Almei. Asta ar însemna să-şi piardă pensia şi el va considera 
că e mai înţelept să-şi menţină prima versiune. Asta e valabil şi 
pentru şeriful din Gallup. 

— Îmi dau seama şi eu că aşa este, dar poliţia doar pentru 
asta e făcută. l-aţi putea face să vorbească pe toţi tipii ăştia. N- 
ar fi nevoie decât de puţină duritate, spusei eu fixându-l. 

— Desigur, dar nu cred că am de ce să mă zdrobesc atâta. 
Asta ar însemna bani cheltuiţi pe socoteala statului şi ar lua şi 
mult timp. Timpul şi banii sunt lucruri preţioase, Jackson. 

— Dacă n-o faceţi, atunci cum o să clarificaţi cazul ăsta? Doar 
nu vă închipuiţi că am s-o fac eu, ai? 

Redfern zâmbi. 


— Am să-ţi fac o confidenţă. Jackson. Am obosit să tot fiu 
poliţist. M-am săturat. Influenţa politică şi a politicienilor devine 
din ce în ce mai mare asupra oraşului ăsta. E prea greu să rămâi 
cinstit. Eu mă retrag din poliţie, iar Summers face la fel. 

— Nu înţeleg. Ce legătură are asta cu cazul pe care-l aveţi de 
rezolvat?... şi cu mine? 

— Are, şi încă din multe puncte de vedere. 

Îşi aprinse o ţigară. 

— Cam are legătură, nu, Summers? 

— Şi încă cum, zise Summes, dezgolindu-şi dinţii mari şi 
galbeni într-un rânjet. 

— N-aţi vrea să mă lămuriţi şi pe mine, spusei eu, simțind un 
fior de-a lungul spinării. 

— Singura dovadă care face să reziste toată povestea asta, e 
pudriera. Aşa-i sau nu? 

— Mă rog, da. E importantă, dar dacă mai cercetaţi puţin veţi 
găsi şi alte probe. 

— Pudriera, e singura verigă din lanţ care dovedeşte că Alma 
Baillie s-a deghizat adoptând identitatea lui Veda Rux. Nici o altă 
probă pe care am aduce-o, tu sau eu, n-ar putea să dovedească 
acest lucru, nu-i aşa? 

— De acord. 

— Ştii, la subsol funcţionează un cuptor enorm. Acum o oră 
Summers a coborât acolo şi a aruncat pudriera chiar în mijlocul 
flăcărilor. 

Câtva timp, n-am reuşit decât să mă holbez la el, apoi pur şi 
simplu, am îngheţat. 

— Pentru Dumnezeu, asta ce mai înseamnă? ţipai eu sărind în 
picioare. 

— Aşază-te la loc, mârâi Summers strângându-şi ameninţător 
pumnul. 

Mi-am amintit, de inel, aşa că m-am aşezat la loc pe scaun. 

— Ce-nseamnă toate astea? continuai eu, cu toate că 
înţelesesem perfect. 

— Priveşte lucrurile din punctul nostru de vedere, spuse calm 
Redfern; nici nu ne pasă de pudrieră. N-avem nevoie şi nici nu 
vrem să mai auzim de ea. Nu face decât să complice lucrurile. 
Eu rămân la decizia că tu ai omorât-o pe fata aceea, Rux sau 
Baillie, sau cine o fi fost ea. Nici nu mă interesează să ştiu cine 
era, şi nimănui nu-i pasă. La fel de puţin îmi pasă dacă ea l-a 


ucis pe Brett sau pe Otis, sau dacă tu ai făcut-o. În afară de tine, 
nimănui nu-i pasă de asta, iar tu nu contezi. Te inculpez de 
asasinarea Vedei Rux şi, ca să economisesc şi timp şi bani, te 
inculpez şi de asasinarea lui Brett şi Otis. 

— Nu puteţi face aşa ceva! strigai eu; e vorba de asasinat, 
Redfern şi e o crimă ceea ce faci. Doar ştii prea bine că nu am 
ucis-o. 

— Aşa e, Jackson. Dar mult am mai avut de aşteptat până să 
te pot încolți. Acum te am în mână. Pe vremuri ai lucrat cu 
băgare de seamă şi ai fost al naibii de viclean, reuşind să scapi 
dintr-o mulţime de necazuri, dar de data asta nu cred că-ţi mai 
merge. Pudriera s-a dus dracului. Boyd nu va vorbi. Joe nu va 
vorbi. Agentul din Poliţia Federală nu va vorbi. Summers şi cu 
mine împărţim premiul. Mai sunt şi cele douăzeci de mii pe care 
spui că fata le-a furat de la Brett. Am putea foarte bine să-i 
băgăm în buzunar. Se va crede că i-ai cheltuit tu. Acum îmi 
pricepi raţionamentul, Jackson? 

— Sunteţi pur şi simplu nebuni dacă vă închipuiţi că puteţi să 
scăpaţi aşa uşor din toată situaţia asta, spusei eu. 

Însă aveam o senzaţie de vid. Puteau să scape. 

— Aşteaptă şi ai să vezi. Ai să fii judecat, Jackson! Degeaba ai 
să înşiri toată povestea că n-ai s-o poţi susţine din lipsă de 
dovezi. E o poveste de om nebun. Juraţilor nici n-o să le pese de 
tine. Dar versiunea mea va rezista. Inainte de a muri, ea a 
semnat o depoziţie. E genul de depoziţie care va face deliciul 
juraţilor. Am avut eu grijă ca aşa să fie. Intr-un fel, am impresia 
că nu prea însemnai mare lucru pentru ea. De la bun început te- 
a considerat un prost. 

li făcu semn cu capul lui Summers: 

— E perfect, du-l de aici. 

lar mie îmi spuse zâmbind: 

— La revedere, prostule. 

Ei bine, iată unde am ajuns. Am scris totul, de la început până 
la sfârşit, pentru ca avocatul meu să poată să-şi facă o idee cât 
mai precisă despre acest caz. Şi se străduieşte, dar nu-mi place 
îndoiala pe care i-o citesc în ochi. Se încăpăţânează să 
vorbească despre trecut, despre felul în care partea adversă a 
dezgropat o grămadă de chestii despre viaţa mea, poveşti cu 
şantaje, poveşti cu femei. Zice că fără pudrieră nu-i nici o şansă, 
şi nu am impresia că ştie ce e de făcut. De acum nu mai e mult. 


Procesul începe mâine. Ziarele spun că e judecat dinainte. 
Redfern aşa crede. Imi zice că după ce vor termina cu mine se 
va retrage. Va cumpăra împreună cu Summers o fermă de 
păsări. E amuzant cum de-şi pun curcanii ăştia speranţa în pui. 
Casy vine şi mă vizitează. Nu e vesel. Poliţiştii l-au pus pe Joe în 
stare de detenţie, pe motiv de protecţie, ca să-l ferească de 
Mick. Dar el jură că mă va scăpa; nu ştiu cum o s-o poată face, 
nici măcar el, cât e el de Mick Casy. 

Continui să mă gândesc la Veda. Sunt sigur că m-a iubit. Dacă 
nu l-aş fi anunţat pe Redfern că ea se află la San Bernardino, n- 
ar fi semnat depoziţia aia. Dar ea credea că eu fac joc dublu, şi 
avea, bineînţeles, dreptate. Ei bine, acum e prea târziu. O visez 
mereu, râzând de mine. Şi acum o aud spunând: „Sărmană 
secătură prăpădită ce eşti. De data asta n-o să-ţi mai meargă”. 
Chestia ăsta începe să mă scoată din sărite. 

La ce bun să mai continui? Procesul are loc mâine, iar mâine 
va fi lumină. Cred că am să încerc să dorm puţin, chiar dacă nu-i 
decât pentru a o visa din nou pe Veda. Am o vagă bănuială că n- 
o să mă mai tracaseze ea mult timp de acum înainte, dar n-are 
rost să fiu pesimist. Cine va trăi va vedea. 

